ఎమ్బీయస్‌ - గ్రేట్‌ ఆంధ్ర ఆర్కయివ్స్‌ ప్రాజెక్టు

2009 Q1 జనవరి - మార్చి ఆర్టికల్స్‌

(పిడిఎఫ్‌ రూపంలో)

విషయసూచిక

గాలి దుమారం

ఓహో గులాబిబాలా...

బాలయ్య మాటల్లో మర్మమేమిటి?

చంద్రబాబు బలాబలాలు

టిడిపి సిఎం కాండిడేట్‌

వై నాట్‌ లోకేశ్‌?

అపరభీష్ముడు కెసియార్‌

మేం యింకోలా...

అతి చేసినది పోలీసులా? మీడియానా?

సత్యం గొడవ వల్ల వైయస్‌కు నష్టమా!?

జంధ్యాల పేరు మీద హాస్యం...

తొడకొట్టినవాడే మగవాడా?

అభిమానులకోసం ఏ మేరకు...?

అధిష్ఠానం వైయస్‌ మాట ఎందుకు వింది?

కరుణానిధి ఫార్ములా....

చట్‌ మంగ్‌నీ.. శాదీ ఫట్‌..

చంద్రబాబుకి అవసరమా....?

విమర్శలు సహించలేరా...?

మావోయిస్టులూ - ఎన్నికలూ

హెరిటేజి పెద్ద విశేషమేమీ కాదు...

విజయవాడ కమ్మ-కాపు గొడవలు

కులద్వేషం-జాతిద్వేషం

జాతిద్వేషం - 1, 2 ,3

ఈ చదువులే అధికారానికి ఎసరు పెట్టాయి....

ఎల్‌టిటిఈ గోల మనకేల...?

కార్పోరేట్‌ చదువులు - కెసియారూ

తిరుపతేనా.... దత్తన్నా?

ఝాన్సీ తప్పేమిటి?

ఎవరి యాస గొప్ప? - 1, 2

ఇప్పుడిక బాబు గారి వంతు..

నెహ్రూను చూడవలసినది ఆ కోణంలో మాత్రమేనా?

నువ్వూ యింతేనా చినబాబూ?

మేస్త్రీ గారి కులశాస్త్రం

ఎలక్షన్‌ కమీషన్‌ తలతిక్క పనులు

మూడూ మూడే కాదు, నాలుగున్నా అంతే...

మా వాడి ప్రతాపమే యిదంతా...

సిటియస్‌ గురించి కాస్త...

జెపికో గుస్సా క్యోం ఆతా హై?

జెపి గారే ఒప్పుకున్నారు...

జెపి అభిమానుల కోపం...

నామాలు వైష్ణవులకేనా..?

ఎస్వీయార్‌ - ఎన్టీయార్‌

నేను అవినీతి గురించి ఎందుకు రాయను? 1.2.3

కిశోర్‌ కుమార్‌ చేష్టలు 1,2

2009 ఎమ్బీయస్‌: గాలి దుమారం

పాఠకులందరికీ నూతన సంవత్సర శుభాకాంక్షలు.

రాయలసీమ రోడ్‌షోలో అభిమానుల కోరిక మేరకు చిరంజీవిగారు తొడ గొట్టడంపై విమర్శిస్తూ నేను రాస్తే చిరు అభిమానులు కొందరు చాలా నొచ్చుకున్నారు. ఏదో సరదాకి తొడగొడితే అంతమాటంటావా? అని. ఆ రోజు నేను మొత్తుకున్నదీ, భయపడినదీ యిదిగో యిప్పుడు పవన్‌ కళ్యాణ్‌ రూపేణా నిజమైంది.

నేనన్నదేమిటి? 'చిరంజీవి తిరుపతి ప్రసంగం చూసి ముచ్చటైంది. రాజకీయాల్లోకి డీసెన్సీ తెస్తాడని అనిపించింది. అభిమానులడిగారని తొడగొట్టడం ఆ స్పిరిట్‌కు అనుగుణంగా లేదు' అని. చిరంజీవిని వ్యక్తిగతంగా తెలిసినవారందరికీ తెలుసు - ఆయన స్వతహాగా ఎంత సౌమ్యుడో. సినిమాల్లో రౌడీ వేషాల్లో పేరు తెచ్చుకుని వుండవచ్చు కానీ బయట ఆయన పెద్దమనిషి. పెద్దల పట్ల గౌరవాన్ని కనబరిచే వినయశీలి. అహంకార ప్రదర్శన చేయని సౌజన్యమూర్తి. అలాటివాడు రాజకీయాల్లోకి వస్తే యిప్పుడున్న రాజకీయనాయకులకు విభిన్నంగా ఓ పార్టీని తీర్చిదిద్దుతాడని ఆశించాను. నా లాగే చాలామంది ఆశించివుంటారు.

నిజాయితీగా చెప్పాలంటే యిప్పటి రాజకీయనాయకుల వాచాలత మొహం మొత్తిస్తోంది. వాళ్లు స్వతహాగా మంచివాళ్లు కావచ్చేమో కానీ కార్యకర్తలను హుషారు చేయాలంటూ వాళ్లు కూసే కూతలు దుర్భరంగా వుంటున్నాయి. పరిపాలనాదక్షుడిగా వెంగళరావుగారికి మంచి పేరుండేది. ప్రస్తుతం ''స్వాతి'' వీక్లీలో పివిఆర్‌కె ప్రసాద్‌గారు రాస్తున్న వ్యాసపరంపర ద్వారా వెంగళరావుగారు తన జిల్లాకోసం ఎంత తపించారో మరొక్కమారు గుర్తు చేస్తున్నారు. అటువంటి పెద్దమనిషి ఎన్టీ రామారావు రాజకీయాల్లోకి వచ్చాక ఎంతటి అవాకులు, చెవాకులు పలికారో గుర్తుందా? 'తంతే వెళ్లి ఫుట్‌బాల్‌లా మద్రాసులో పడతాడు' అని రామారావును ఉద్దేశించి తిట్టారు.

వెంగళరావు గారేమిటి? ఇలా మాట్లాడమేమిటి? అని అందరూ ఆశ్చర్యపడ్డారు. కొందరు ఆత్మీయులు వెళ్లి అడిగేశారు కూడా. 'ఎన్టీయార్‌ దెబ్బకి కాంగ్రెస్‌ మట్టి కరిచింది. కార్యకర్తలు కర్తవ్యతావిమూఢులయ్యారు. వాళ్లలో కొత్త ఉత్సాహం నింపడానికి హద్దుమీరి మాట్లాడాను.' అని వెంగళరావు చెప్పుకున్నారు. ఎలా మాట్లాడినా, ఏం మాట్లాడినా జరగాల్సింది జరగనే జరిగింది. ఎన్టీయార్‌ కాంగ్రెస్‌ను ఓడించనే ఓడించారు. వెంగళరావుగారి యిమేజి మాత్రం దెబ్బ తినిపోయింది.

అప్పుడు ఒక వెంగళరావయితే యిప్పుడు అడుగడుగునా వాళ్లే. నన్నపనేని రాజకుమారికి బదులు చెప్పాలంటే గంగాభవానిలాటిదే వుండాలి! కెసియార్‌కు బదులు చెప్పాలంటే మారెప్ప వుండాల్సిందే! - ఇదీ ఆలోచనాధోరణి! ఒకళ్లను మించి మరొకళ్లు తిట్లు, దూషణలు. ఇటువంటి వాతావరణంలో చిరంజీవి కొత్తగాలిలా వచ్చాడని అనుకున్నాను. ఎన్టీయార్‌ కాంగ్రెస్‌కు శాపనార్ధాలు పెడుతూ రంగప్రవేశం వస్తే చిరంజీవి అది కూడా లేకుండా ఇప్పుడున్న పరిస్థితిని చక్కదిద్దడానికి వస్తున్నానంటూ సౌమ్యంగా చెప్పుకుంటూ వచ్చారు.

నా బోటివాళ్లు ఆయన చెప్పేది సింపతటిక్‌గా వింటున్నారని కాంగ్రెస్‌, టిడిపి లీడర్లకు అనుమానం వచ్చిందేమో రోజుకో స్టేటుమెంటు యిచ్చి ఆయన్ని రెచ్చగొట్టారు. చిరంజీవి పార్టీ పెట్టడానికి ముందే ఆ పని మొదలెడితే దానికి నాగుబాబు చక్కగా సమాధానమిచ్చారు. తిట్టినకొద్దీ గాంధీగిరి చేసి, సేవచేసి నోరు మూయిస్తామని. కానీ పార్టీ పెట్టాక ఆ ఫిలాసఫీ మారిపోయింది. చిరంజీవి కూడా కంఠతీవ్రత పెంచారు. ఆయన తొడ గొట్టడానికి అది ఒక సంకేతంగా భావించి నేను ఆ వ్యాసం రాశాను.

ఈ లోపున రాష్ట్ర రాజకీయాల్లో మరింత మురికినీరు ప్రవహించింది. చిరు పార్టీ పట్ల మొదట్లో కనబడిన ఉత్సాహం రానురాను తగ్గిందన్న ప్రచారం పెరుగుతున్నకొద్దీ ప్రరాపా నాయకులలో అసహనం పెరిగింది. యువతకు ప్రాతినిథ్యం వహిస్తున్న పవన్‌ కళ్యాణ్‌ భీంరావ్‌ బాడా సంఘటనను అడ్డు పెట్టుకుని కాంగ్రెస్‌ నాయకులను పంచెలూడేట్లా కొట్టమని ప్రజలకు పిలుపు యిచ్చి పారేశారు. ఆయన మాటలు యిక్కడ వుటంకించ నవసరం లేదు. ఇప్పటికే కాంగ్రెస్‌వాళ్లు వాటిని పునశ్చరణ చేస్తున్నారు. ఇంకా పదేపదే చేయబోతారు. పవన్‌పై ప్రత్యారోపణలు చేశారు. ఆయన వ్యక్తిగత జీవితాన్ని బజారు కీడ్చి ఆరేశారు.

ఇవన్నీ అవసరమా? అంటే రాజకీయాలు యిలాగే అఘోరిస్తున్నాయి. స్వంత కార్యకర్తల్లో ఉత్సాహం నింపడం మాట ఎలా వున్నా, అవతలి పార్టీ కార్యకర్తలకు మందుగుండు స్వయంగా వెండి పళ్లెరంలో అందించినట్లు అయింది.

ప్రరాపావాళ్లు ఎప్పుడేం మాట్లాడాలో నిర్ణయించేది మనం కాదు. కానీ మిగతావాటిలో ఎలా వున్నా వాచాలతలో మాత్రం తక్కినవాళ్లకు విభిన్నంగా లేరని మాత్రం తేలింది. 'అందరూ ఆ తానులో ముక్కలే' అనిపించేశారు. నోటి దురద తీర్చుకుంటే ఆరోజు పేపర్లో పేరు వస్తుందేమో తప్ప లీడరు కావడానికి పనికి రాదని వాళ్లకు ఎవరో చెప్పవలసిన అవసరం ఏముంది? ఆలె నరేంద్ర రక్తాభిషేకాల గురించి ఎంత నోరు పారేసుకున్నారో గుర్తుందా? ఆయన ఇప్పుడెక్కడ వున్నారో ఎవరైనా చప్పున చెప్పగలరా? - ఎమ్బీయస్‌ ప్రసాద్‌ 01 01 09

ఎమ్బీయస్‌: ఓహో గులాబిబాలా...

పూర్వకాలంలో పండితులు తమతమ సిద్ధాంతాలను నిరూపించుకోవడానికి వాదోపవాదాలనే ఆశ్రయించేవారు. న్యాయనిర్ణేతల ముందు ఒకరు ప్రతిపాదించడం, మరొకరు పూర్వపక్షం చేయడం, ఇరుపక్షాలవాళ్ల్లు తమ వాదనకు వూతం కోసం పూర్వనిరూపిత సిద్ధాంతాలను, గ్రంథాలను ఉటంకించడం, ఖండనమండనలు,... యిలా సాగేది. ఈ వాదోపవాదాలు ఎలా చేయాలన్నదానిమీదే తర్కశాస్త్రం పుట్టింది. వాదన సాగేటప్పుడు సమయానికి పాయింట్లు దొరకడం అంత ఆషామాషీ వ్యవహారం కాదు. గురువుల వద్ద బాగా తర్ఫీధు పొందాలి. అలా అవుతున్న ఓ శిష్యుడు గురువుగారిని అడిగాడట. - అయ్యా వాదనకు సమకూర్చుకున్న అంశాలు చాలకపోతే ఏం చేయాలి? అని. గురువుగారు ఓ చిట్కా చెప్పాట్ట. '..శేషం కోపేణ పూరయేత్‌' అని. అంటే చెప్పగలిగినన్ని పాయింట్లు చెప్పేశాక మిగిలిపోయినదాన్ని కోపంతో పూరించరా నాయనా అని. అంటే హఠాత్తుగా కోపం తెచ్చేసుకుని 'అసలు నీలాటి వాడితో వాదించడం నా బుద్ధి తక్కువ! తలా తోకా లేకుండా ప్రశ్నలడిగేందుకు నీలాటి వాజమ్మకు సిగ్గు లేకపోయినా, వినేందుకు నాకు సిగ్గుండాలి' అని ధుమధుమ లాడిపోవాలి. దాంతో వాదన పక్కదారిని పట్టి అసలు వాజమ్మ అనే పదం సభ్యమైనదా, కాదా (పార్లమెంటరీ ఆర్‌ అన్‌పార్లమెంటరీ అని మనం యిప్పుడు అంటున్నట్టు) చర్చ మొదలై మన వాదనలో లోపం మరుగున పడుతుంది. ఈ విధంగా 'శేషం కోపేణ పూరయేత్‌' అని నానుడి మనకు వచ్చి చేరింది.

ఇప్పుడు మన రాజకీయాల పార్టీల చర్చలు యీ తరహాలోనే వున్నాయంటే నేను బాధపడతాను. అక్కడ '..శేషం' అన్నారు. అంటే చెప్పగలిగినన్ని పాయింట్లు చెప్పి, యింకా చాలకపోతే ఆ తిట్ల అస్త్రం వుపయోగించమన్నారు ఆ గురువుగారు. కానీ యిప్పుడు పాయింటు జోలికే పోకుండా తిట్లే పాయింటుగా పెట్టుకున్నారు మన రాజకీయ నాయకులు. కొత్తగా వైష్ణవం పుచ్చుకున్నవాడు గుర్తింపు కోసం నామాలు ఎక్కువగా పెడతాడట. అతనికి నామాలెక్కువైతే కొత్తగా రాజకీయ తీర్థం పుచ్చుకున్నవాడికి బూతులెక్కువ. మొదటినుండీ రాజకీయాల్లో వున్నవాళ్లయితే ప్రత్యర్థి గురించి 'చెన్నారెడ్డి ముఖ్యమంత్రిగా వున్న రోజుల్లో నీకు వచ్చిన వంతెన కాంట్రాక్టులో...' అని పాతకథలు తవ్వుతారు. కానీ కొత్తవాళ్లకు అంత చరిత్ర బట్టీ పట్టడం కష్టం. అసలా చెన్నారెడ్డి ఎవరో తెలియదు, ముఖ్యమంత్రిగా ఎప్పుడున్నాడో తెలియదు. తమ జిల్లాలోనే ఎక్కడ ఏ కాలువ వుందో? ఏ కాలువ మీద ఏ వంతెన ఎప్పుడు కట్టారో తెలియదు. అంచేత ఆ రూటు డేంజర్‌ రూటు. అటు పోకూడదు.

అయితే మరి ఏదో ఒకటి మాట్లాడాలి. రోజూ పేపర్లో పేరు చూసుకోవాలి. లేకపోతే మందకొడిగా వున్నట్టు ముద్ర పడిపోతుంది. డైనమిక్‌ అనిపించుకోవాలి, ఫైర్‌బ్రాండ్‌ అనిపించుకోవాలి. తన గురించి రాష్ట్రమంతా చర్చలు జరగాలి. దానికి అత్యంత సులభమైన మార్గం ఏమిట్రా అంటే తిట్టడం. అవతలి పక్షనాయకుణ్ని పట్టుకుని నోటికి వచ్చినట్టు తిట్టడం. వాళ్లు ఎలాగూ కోర్టు కెళ్లరు. కోర్టు చుట్టూ తిరుగుతూ వుంటే పార్టీ పని దెబ్బ తింటుంది. పరువునష్టం దావా వేస్తానని అని ప్రకటించి వూరుకుంటారు కానీ నిజంగా కోర్టు కెళ్లరు. అథవా వెళ్లినా దాని విచారణకు వచ్చేసరికి ఆ పార్టీతో పొత్తు కుదిరిందంటే అంతా హూష్‌కాకీ. పొత్తు కుదరకపోయినా 'సారీ' అంటే పోయె! అదీకాదు, అరెస్ట్‌ చేయమని ఛాలెంజ్‌ చేసి యింకా పేరు తెచ్చుకోవచ్చు. నిజంగా అరెస్టు చేస్తే ప్రభుత్వం 'కక్షసాధింపు చర్య' చేపట్టిందని యాగీ చేసి మళ్లీ పేపరు కెక్కవచ్చు.

రోజా రాజకీయాల్లోకి వచ్చినదగ్గర్నుంచి యీ పంథానే నమ్ముకున్నట్టు కనబడుతోంది. 'రాత్రి బారు, పగలు దర్‌బారు' వంటి వ్యాఖ్యలు చేసి గుర్తింపు తెచ్చుకున్న దగ్గరనుండీ (తెరాస-తెదేపా పొత్తు సందర్భంగా యీ వ్యాఖ్యకు సవరణలు వెలువడుతాయేమో చూడాలి) ఆవిడకు హుషారు పెరిగింది. మొన్న చేసిన వ్యాఖ్యలు ఆమె వాచాలతకు పరాకాష్ట. ఏష్‌ట్రేకు ఎక్కువ, డస్ట్‌బిన్‌కు తక్కువ అంటూ లెక్కలు చెప్పే రోజాకి కనీసం వాళ్ల జిల్లా గణాంకాల గురించి తెలుసో తెలియదో నా లాటి సామాన్యుడికి తెలియదు. వాటి గురించి ఆవిడ మాట్లాడలేదు యిప్పటిదాకా. చిత్తూరు జిల్లాలో నీటి వసతి ఎన్ని గ్రామాల్లో తక్కువుందో, ఎన్ని గ్రామాల్లో ఎక్కువుందో చెపితే మేం ఎక్కువ సంతోషించేవాళ్లం.

ఇలాటి వ్యాఖ్యలు చేసేటప్పుడు అవతలినుండి రిటార్ట్‌ వస్తుందని ఆమె వూహించలేదా? బార్‌ అంటే బార్‌గర్ల్‌ అనవచ్చు. డస్ట్‌బిన్‌ అంటే స్పిటూన్‌ అనవచ్చు. ఇవన్నీ వూహించేవుంటారామె. ఎందుకంటే సినిమాల్లో యాక్షన్‌కు ఎంత ప్రాధాన్యత వుందో, రియాక్షన్‌కూ అంతే ప్రాధాన్యత వుంది. నటీనటులకు యాక్షన్‌, రియాక్షన్‌ రెండూ నేర్పుతారు. ఆమె కోరుకునేదే రియాక్షన్‌ అయితే మనం జాలిపడవలసినదే! పేరు తెచ్చుకోవడానికి యిదే సులభమార్గమని ఆమె అనుకుంటే యింకేం చేస్తాం?

రాజకీయపార్టీలు సినిమా స్టార్లను రమ్మనమంటున్నది - ప్రచారానికి ఉపయోగపడతారని! ఈ దూషణపర్వం లేకపోయినా ఆమెను చూడడానికి వచ్చేవారు ఎలానూ వస్తారు. వద్దామనుకోని వాళ్లు ఎదురిచ్చినా రారు. ఆ భాగ్యానికి యిలా స్థాయి దిగజార్చు కోవడమెందుకు?

ఎన్టీయార్‌ను ఎదుర్కోవడానికి కాంగ్రెస్‌ వాళ్లు జమునగార్ని పిలుచుకుని వస్తే ఆవిడా యిలానే (అంటే మరీ యింతలా కాదనుకోండి) ఛాలెంజ్‌లు చేసేసింది. 'ఆయన కృష్ణుడైతే నేను సత్యభామను, ఎడంకాలితో తన్ని పడేశాను' అంది. ఆ తన్నడం మాట ఎలా వున్నా అవసరం తీరాక కాంగ్రెస్‌వాళ్లు తనని తన్ని పడేశారని మొత్తుకుని బిజెపిలో చేరింది. ఆవిడ ఏం బావుకుందో చూశాక కూడా యీ రోజాగారు యింకా యిలాటి ప్రేలాపనలు చేయాలా? అనకుంటూ ఆవిడకు నా ఓ చిన్న విన్నపం -

'అమ్మా, గులాబీబాలా, మీ నాజూకు పేరుకు, మీ ప్రలాపాలకు పొత్తు కుదరటం లేదు. గంగాభవాని అని పేరు పెట్టుకున్న ఓ కోతల లీడరు కోస్తా, కోస్తా అంటూ రాష్ట్రమంతా తిరుగుతూంటుంది. మీ డైలాగులు ఆవిడకు దీటుగా వుంటున్నాయి కాబట్టి మీరు కూడా ఆవిడ పేరుకు తీసిపోకుండా గంగానమ్మ, పోలేరమ్మ లాటి పేరు పెట్టుకుంటే బాగుంటుంది. పాలిటిక్స్‌ గిట్టుబాటు కాక సినిమా రంగానికి తిరిగి రావలసి వస్తే తెలంగాణా శకుంతల పాత్రలన్నీ మీకే! అప్పుడు యీ పేరు అక్కరకు వస్తుంది. విష్‌ యూ గుడ్‌లక్‌ యిన్‌ ఫిల్మ్‌లైన్‌!' - ఎమ్బీయస్‌ ప్రసాద్‌ 04 01 09

ఎమ్బీయస్‌: బాలయ్య మాటల్లో మర్మమేమిటి?

టిడిపిలో బాలయ్య స్థానం గురించి జనంలో చర్చ జరుగుతూనే వుంది. ఆయనే కాబోయే సిఎం, వేరెవరైనా అయితే వూరుకోం అంటారు ఆయన అభిమానులు. ప్రచారం చేసి పక్కకు తప్పుకుంటే చాలంటారు బాబు అనుయాయులు. ఇంతకుముందు అలా చేస్తేనే కదా కూరలో కరివేపాకులా తీసి పడేశాడు, యీ సారైనా పట్టు బిగించాలి... తన అనుయాయులకు టిక్కెట్లు యిప్పించుకుని, కనీసం వారినైనా గెలిపించుకుని ఎన్నికల అనంతరం కరివేపాకులా తీసిపారేయడానికి వీల్లేకుండా స్థానాన్ని పటిష్టపరుచుకోవాలి అని అభిమానులే కాదు, నందమూరి వంశానికి అనుయాయులు కూడా కోరుకుంటున్నారు. బాబుతో జాగ్రత్త అని బాలయ్యకు అక్కగారు పురంధరేశ్వరి, పిన్నమ్మ లక్ష్మీపార్వతి హెచ్చరిస్తూనే వున్నారు. అన్నగారు హరి అనుభవాలు ఎలాగూ కళ్లెదురుగా వున్నాయి.

చిరుకున్న సమస్యే బాలయ్యదీని. సినిమాల్లో పిరమిడ్‌ దశకు వచ్చేశారు. భవిష్యత్తు అంత ఆశాజనకంగా కనబడటం లేదు. ఎంతకాలం యువకులుగా నటించగలరు? తమను యిముడ్చుకోగల కథలు దొరకటం లేదు. భారీ ఎత్తున సినిమా తీసినా ఆడుతుందన్న గ్యారంటీ లేదు. మధ్యవయస్సులోనే రిటైరై పోయి ఏమీ చేయకుండా కూర్చోవడం కష్టం. అందునా యింత ప్రజాభిమానం మూటగట్టుకుని దాన్ని వినియోగించుకోకుండా చేజార్చుకోవడం ఎవరికైనా కష్టమే. అందుకే అభిమానులు 'మీరే సిఎం' అంటూ వుంటే 'అబ్బే నేను వొట్టి ప్రచారకుణ్ని మాత్రమే. ఊరూరూ తిరిగి చివరిలో అధికారం మా బావగారికి కట్టబెట్టి యింట్లో కూచుంటాను' అనడం ఎంత బాధాకరం! అలా అంటే అభిమానులు ఉత్తేజపడతారా? ఉత్సాహంగా పనిచేస్తారా?

అందువలన అప్పుడప్పుడు వారిని ఉద్రేకపరచడానికైనా 'నేనే సిఎం' అంటూ వుండాలి. రెండురోజులు పోయాక, బాబు అనుయాయులందరూ హాహాకారాలు చేశాక '..హత: కుంజర: 'అని చేర్చినట్టు '...వచ్చేసారికి' అని గొణగాలి. అలా చేస్తే అభిమానుల్లో ఆశలు మోసులెత్తుతాయి. అయితే గియితే సిఎంగా తమ అభిమాన హీరోను ఊహించుకుని పార్టీ విజయానికి కష్టపడతారు.

అయితే యీ క్రమంలో సాధారణ ప్రజలకు ఓ అనుమానం వస్తుంది - బాలయ్యకు నిజంగా సిఎం కావాలని ఆశ వుందా? దానికి బాబు పగ్గాలు వేసి ఆపుతున్నారా? అని. 'నేనే కాబోయే సిఎం' వంటి స్టేటుమెంట్లు యిచ్చేటప్పుడు యిలాటి గందరగోళం ఏర్పడుతుందని బాలయ్యకు తెలియదా? తెలిసే యిలాటి ప్రకటనలు యివ్వడం దేనికి? మళ్లీ సవరణలు చేయడం దేనికి? ఈ విషయంపై గట్టిగా ఆలోచిస్తే నాకు కొన్ని ఆలోచనలు వచ్చాయి. అవి మీతో పంచుకుంటున్నాను.

ఇప్పుడున్న రాజకీయ పరిస్థితి చూడండి. అధికారంలో వున్న కాంగ్రెస్‌ అవినీతిలో మునిగి తేలుతోంది. పేపర్లలో రాస్తున్నది అతిశయోక్తి అనుకున్నా దానిలో సగమో, పావో అయినా నిజముండకపోదు అనిపిస్తుంది - రోడ్ల స్థితిగతులు, ప్రాజెక్టుల్లో సాంకేతికలోపాలు చూసినప్పుడు! మంత్రులే ఒకరిపై ఒకరు బురద చల్లుకుంటున్నపుడు సామాన్యప్రజలు నమ్మక ఛస్తారా? నిజాయితీ పరులుగా పేరుబడ్డ అధికారులు తరచుగా బదిలీ అవుతూనే వున్నారు. వైయస్‌కు అడ్మినిస్ట్రేషన్‌పై పట్టు వచ్చినట్టు ఎప్పటికీ కనబడటం లేదు. చూడకుండా ఫైళ్లమీద సంతకాలు పెట్టానని యిదివరకట్లా ఒప్పుకోకపోవచ్చు కానీ, ఆయన ఆదేశాలని కూడా మంత్రులు తొక్కిపెడుతున్నారు. (తాజా ఉదాహరణ - వెలుగుబంటి సూర్యనారాయణ కేసు). ఇటువంటి పరిస్థితుల్లో - ఎన్ని పథకాలు పెట్టినా - కాంగ్రెస్‌ వ్యతిరేక వోటు కనీసం 55-60% యైనా వుండి తీరుతుంది. దానిలో సగం వాటా కైవసం చేసుకోవడంతో బాటు కాస్త 10-15% పాజిటివ్‌ ఓటు కూడా తెచ్చుకుంటే కాంగ్రెస్‌ ప్రభుత్వాన్ని కూల్చడం కష్టం కాదు. ఇక్కడ దెబ్బ తీస్తే కేంద్రంలో కాంగ్రెస్‌ నేతృత్వంలో ప్రభుత్వం రాదు.

ఇక ప్రధాన ప్రతిపక్షమైన టిడిపిని చూడబోతే - దానికి పాతికేళ్లకు మించిన చరిత్ర వుంది. బలమైన క్యాడర్‌ వుంది. నాయకులున్నారు. కాంగ్రెస్‌తో పోలిస్తే వారిలో పదిరెట్లు ఎక్కువ డిసిప్లిన్‌ వుంది. గతంలో దూరం చేసుకున్న లెఫ్ట్‌ను మచ్చిక చేసుకుంది. ప్రస్తుతానికి తెరాసతో పొత్తు ప్రబంధ నాయిక నడుములా అస్తినాస్తి విచికిత్సలా (వుందో లేదో తెలియక కొట్టుకులాడడం) వుందనుకోండి. ఇంత వూగిసలాట వుంది కాబట్టి ఒకవేళ పై స్థాయిలో పొత్తు కుదరకపోయినా, కొన్ని నియోజకవర్గాల్లో స్థానిక నాయకులతో లోపాయికారీ పొత్తు కుదుర్చుకోవచ్చు అనిపిస్తోంది.

టిడిపివారికి నిధులకు లోటు లేదు. జాతీయస్థాయిలో కూడా పలుకుబడి వుంది. గణనీయమైన సంఖ్యలో పార్లమెంటు సీట్లు గెలుచుకుంటే కేంద్రంలో యీ సారి కూడా మాట చెల్లుతుంది. ఇక్కడ అధికారంలోకి వస్తే నిధులు తెచ్చుకోవచ్చు, ఇక్కడ ప్రతిపక్షంలో వున్నా, కేంద్రంలో అధికారం పంచుకుంటే చాలు, ఇక్కడి ప్రభుత్వాన్ని ముప్పుతిప్పలు పెట్టవచ్చు.

ఇన్ని ప్లస్‌ పాయింట్లున్నా టిడిపి గెలుస్తుందని గట్టిగా ఎవరూ అనలేక పోతున్నారు. లెఫ్ట్‌, తెరాసలతో పొత్తు పెట్టుకుని కూడా స్థానిక ఎన్నికల్లో పెద్ద సాధించలేదు. జెడ్‌పిటిసిలలో కాంగ్రెస్‌నుండి మూడు గెలుచుకున్నా, మూడు సమర్పించుకుంది. ఎంపిటిసిలలో గతంలో కంటె 12 తగ్గి 22% సీట్లు మాత్రమే గెలుచుకుంది. 4 జిల్లాల్లో తుడిచిపెట్టుకుపోయింది. ఆళ్లగడ్డలో తారకరత్నతో సహా స్టార్‌ప్రచారకులను దింపినా భూమాను నిలవరించలేక పోయారు. నిజామాబాద్‌ జిల్లాలో తెరాసతో పొత్తు కుదుర్చుకుని ఒక్క జెడ్‌పిటిసి గెలుచుకున్నామని సంతోషించాలో, 4 ఎంపిటిసిలు పోగొట్టుకున్నామని దు:ఖ పడాలో తెలియని పరిస్థితి.

ప్రరాపా యింకా పుంజుకోనప్పటి పరిస్థితి యిది. పుంజుకున్నాక టిడిపి స్థానమేమిటన్నది పెద్ద ప్రశ్న! ఇన్ని వనరులున్న టిడిపి గతి యిలా వుండడానికి కారణం చంద్రబాబు నాయకత్వమనీ, ఇదే సెటప్‌లో చంద్రబాబు కాకుండా తను సిఎంగా ప్రొజక్ట్‌ అయితే టిడిపి అధికారంలోకి వస్తుందని, తమందరి కష్టానికి ఫలితం లభిస్తుందని బాలయ్య అనుకుంటూ వుండవచ్చు. అందుకే అప్పుడప్పుడు నేనే సిఎం వుంటి ఫీలర్స్‌ వదిలి పరిస్థితిని బేరీజు వేస్తూ వుండవచ్చు. ఇదీ నా ఆలోచన, వాదన.

అయితే 'ఇన్ని వనరులున్న టిడిపి గతి యిలా వుండడానికి కారణం చంద్రబాబు నాయకత్వమనీ..' అన్నమాట చాలా ఘాటుగా తోచవచ్చు. అలా ఎందుకన్నానో రేపటి కబుర్లలో చెబుతా! - ఎమ్బీయస్‌ ప్రసాద్‌ 05 01 09

ఎమ్బీయస్‌: చంద్రబాబు బలాబలాలు

టిడిపికి లీడర్‌గానే కాదు, మహా కూటమికి నాయకుడిగా కూడా వున్నారు చంద్రబాబు. టిడిపికి ఆయనే అధ్యక్షుడు, ఆయనే సిఎం కాండిడేట్‌. ముఖ్యమంత్రి స్థానాన్ని ఆశిస్తున్న అభ్యర్థిగా ఆయనకున్న బలమేమిటో, బలహీనతలేమిటో చూద్దాం.

చంద్రబాబు ముందుచూపు గల పరిపాలనాదక్షుడిగా పేరు పొందారు. అధికారులను అదలించి పనిచేసే ముఖ్యమంత్రిగా ముద్రపడ్డారు. తనను తాను ఒక కార్పోరేట్‌ సిఈఓగా అభివర్ణించుకుని మధ్యతరగతి అభిమానాన్ని చూరగొన్నారు. ఆయన హయాంలో అప్పటివరకు ఆంధ్రప్రదేశ్‌కు రాని గుర్తింపుని తీసుకుని వచ్చారు. ప్రచారంపై బాగా ఖర్చు పెట్టి రాష్ట్రం ఎంతో ప్రగతి సాధిస్తోందన్న పాజిటివ్‌ ఫీలింగుని ప్రజల్లో కలిగించారు. జన్మభూమి, ప్రజల వద్దకు పాలన వంటి కార్యక్రమాల ద్వారా ప్రజల్లో తనంటే గౌరవభావం పెంచుకుని, వాళ్ల ఎదుటే అధికారులను దండించి చండశాసనుడనే పేరు తెచ్చుకున్నారు. వీడియో కాన్ఫరెన్సుల ద్వారా అధికారగణం గుండెల్లో రైళ్లు పరిగెత్తించి అడలగొట్టారు.

అయితే దీనివలన అధికార యంత్రాంగం ఆయనకు ఎదురు తిరిగింది. చంద్రబాబును ఓడించకపోతే లాభం లేదనే అభిప్రాయానికి వచ్చారు. 2004 ఎన్నికలలో కాంగ్రెస్‌కు, టిడిపికి గల 50 లక్షల ఓట్ల తేడా ప్రభుత్వోద్యోగుల వలన వచ్చినదే అన్నారు. వారు ఎలక్ట్రానిక్‌ ఓటింగ్‌ మెషిన్‌లను సరిగ్గా వుపయోగించడం రాని ఓటర్ల ఓట్లను చంద్రబాబుకు వ్యతిరేకంగా మలిచి టిడిపి ఓటమికి కారణమయ్యారని వార్తలు వచ్చాయి. 2009 ఎన్నికలలో సైతం వారు అలా చేయరన్న నమ్మకం ఏమైనా వుందా? చంద్రబాబు మళ్లీ ముఖ్యమంత్రి అయితే చరిత్ర పునరావృతమవుతుందన్న భయం వారిని పీడించదా? ప్రభుత్వాలు మారవచ్చు కానీ ప్రభుత్వోద్యోగులు, వారి మైండ్‌సెట్‌ మారదు కదా! అదేే ఎలక్ట్రానిక్‌ ఓటింగ్‌ మెషిన్లు, అదేే ఓటర్లు. అందువలన చంద్రబాబు ముఖ్యమంత్రి కాండిడేట్‌గా వున్నంతకాలం టిడిపికి గెలుపు అనుమానమే కదా!

చంద్రబాబు రాజకీయంలో కౌటిల్యుణ్ని మించినవారు. కాంగ్రెస్‌ హయాంలో చిన్న మంత్రిగా కెరియర్‌ మొదలుపెట్టి అంచెలంచెలుగా జాతీయస్థాయికి ఎదిగారు. ప్రధానమంత్రిని నిర్ణయించే చక్రం తిప్పగల స్థాయికి చేరారు. దీనికి గాను సామాన్య కార్యకర్తలను సైతం గుర్తు పెట్టుకునే ఆయన మేధాశక్తి, ఎవర్ని ఎప్పుడు ఉపయోగించుకోవాలో తెలిసిన రాజకీయ చతురత అక్కరకు వచ్చాయి. ఎప్పుడు బిజెపిని వాటేసుకోవాలో, ఎప్పుడు లెఫ్ట్‌ను దువ్వాలో టైమింగ్‌ తెలిసి మారుతూ వచ్చారు. అయితే ఆయన రాజకీయ ధురంధరుడన్న సంగతి అందరికీ తెలిసిపోయింది. అందువలన ఆయనతో డీల్‌ చేసేవారందరూ హెచ్చెరుకగా వుండే పరిస్థితి దాపురించింది. ఆయనతో పొత్తు కుదుర్చుకోవాలంటే యితర పార్టీలకు భయం. నిన్ననే నారాయణ అన్నారు చూడండి - 'చంద్రబాబును మేం నమ్మం. కాంగ్రెస్‌ను ఓడించడానికే చేతులు కలుపుతున్నాం' అని. కెసియార్‌ టిడిపి-తెరాస పొత్తును ఓ పట్టాన ఖరారు చేయకపోవడానికి కూడా కారణం యిదే భయం కావచ్చు. రాజాజీ విషయంలో యిదే జరిగింది. ఆయన మేధావి అని మిత్రులకు, శత్రువులకూ అందరికీ తెలిసిపోవడంతో అందరూ భయంభయంగానే మసిలారు. ఎవరూ పొత్తు కలిపేవారు కారు.

పార్టీలో బాబు అనుయాయులకూ అదే భయం. ఎప్పుడు చేరదీస్తారో, ఎప్పుడు దూరం పెడతారో తెలియదు. ఆయన వద్దకు వెళ్లి వాదించడానికి హడల్‌. 'నాకు అన్నీ తెలుసు, మీరు ఏం చెప్పినా నేను అనుకున్నదే చేస్తాను. మీ స్వంత తెలివితేటలు పక్కన పెట్టి నేను చెప్పినట్టు చేయండి చాలు' అన్నట్టు వుంటుంది ఆయన వ్యవహార శైలి. సీనియర్‌ కాబినెట్‌ కొలీగ్స్‌కి సైతం ఆయనతో విభేదించడానికి బెరుకు. ఎంతటి సీనియర్‌నైనా ఆయన ఎప్పుడు ఎలా బయటకు పంపుతాడో తెలియదు. దేవేందర్‌ గౌడ్‌ సంగతే చూడండి. ప్రత్యేక తెలంగాణాకు సై అని ఓ పదిరోజుల ముందు అని వుంటే ఆయన పార్టీలోనే వుండేవాడు కదా. హాయిగా నెంబర్‌ టూ పొజిషన్‌లో వుండేవాడు కదా. అబ్బే, అనలేదు. దేవేందర్‌ వెళ్లిపోయేదాకా నోరు విప్పలేదు. ఆ తర్వాత ఏళ్ల తరబడి వాయిదా వేసిన నిర్ణయాన్ని రోజుల్లో తీసకున్నారు. తనను బండబూతులు తిట్టిన కెసియార్‌తోనైనా చేతులు కలిపారు కానీ దేవేందర్‌ గౌడ్‌ను దగ్గరకు రానివ్వలేదు. చంద్రబాబు స్ట్రాటజీ చూస్తే ఆయన అనుయాయులకే బెదురు.

ఇక ఓటర్ల దృష్టిలో చూడబోతే - చంద్రబాబు మాస్‌ లీడర్‌ కాదు, పబ్లిక్‌లో ఆయన ప్రవర్తన సహజంగా వుండదు. మామూలు మనిషిలా రాగద్వేషాలు ప్రదర్శించరాయన. ఒక మరమనిషిలా, వర్క్‌హాలిక్‌లా ప్రొజక్ట్‌ కావడమే ఆయన కిష్టం అనుకుంటాను. ప్రజానాయకుడనేవాడు అన్ని రకాల వేషాలూ వేయాలి. గొల్లవాళ్ల వద్దకు వెళితే గొంగళి కప్పుతారు, మసీదు కెళితే నెత్తిన గుడ్డ కప్పుతారు, గురుద్వారా కెళితే చేతిలో బారెడు కత్తి పెడతారు. ఈ వేషాల్లో చంద్రబాబును చూసినప్పుడు నాకు కృష్ణంరాజు డాన్సు చేసే దృశ్యాలు గుర్తుకు వస్తాయి. చాలా ఆక్వర్డ్‌గా, ఎందుకొచ్చిన వేషంరా బాబూ అన్నట్టు కనబడతారు చంద్రబాబు. ఆయన ప్రత్యర్థులైన వైయస్‌, చిరంజీవి ప్రజల్లో హాయిగా కలిసిపోతున్నట్టు కనబడతారు. ఆ విషయంలో చంద్రబాబుకి మైనస్‌ పాయింట్లు పడతాయి. ఎన్నడూ హృదయపూర్వకంగా నవ్వినట్టు కూడా కనబడదు.

వీటన్నిటినీ మించి చంద్రబాబు పట్ల యీ మధ్య ఓ అపప్రథ పుట్టింది. ఆయన అధికారంలోకి వస్తే వర్షాలు పడవన్న నమ్మకం గ్రామీణప్రాంతాల్లో ప్రబలంగా వుందట. కాంగ్రెస్‌ యీ మాత్రమేనా రాజ్యం ఏలగలుగుతోందంటే సకాలంలో పడుతున్న వర్షాలే కారణం. చంద్రబాబునాటి కరువుకాటకాలు యిప్పుడు వుండి వుంటే వైయస్‌ పాలన ఎలా వుండేదో వూహించలేం. వైయస్‌ పాదం మంచిదనీ అందుకే వర్షాలు పడుతున్నాయనీ ఓ సెంటిమెంటు నిజంగా గ్రామాల్లో వుంటే దాన్ని ఎదుర్కోవడం ఓ పట్టాన సాధ్యం కాదు.

ఈ కారణాల వలన టిడిపికి అధికారంలోకి వచ్చేందుకు ఎన్ని అవకాశాలున్నా, చంద్రబాబు కారణంగా ఆ అవకాశాలు వ్యర్థమవుతున్నాయని వాదించేందుకు భూమిక వుందని బాలకృష్ణ అనుకుంటూ వుండవచ్చు. అటువంటి పరిస్థితుల్లో తనను సిఎంగా ప్రొజక్ట్‌ చేసుకుంటే చంద్రబాబుకు వ్యతిరేకంగా వున్న సెంటిమెంటు, సహచరుల అపనమ్మకం, అధికారగణం కినుక యివన్నీ తనకు వర్తించవు. పైగా పబ్లిక్‌ ను ఆకర్షించగలరు, టిడిపి సంస్థాగత బలమూ అక్కరకు వస్తుంది, నందమూరి వంశాభిమానుల ఓట్లూ దక్కుతాయి, టిడిపికి మార్గం సుగమం అవుతుంది.

ఇలా ఆలోచిస్తే బాలకృష్ణను సిఎం కాండిడేట్‌గా, చంద్రబాబును పార్టీ అధ్యక్షుడిగా ప్రొజక్ట్‌ చేసే పక్షంలో టిడిపి గెలుపు తథ్యం అనిపిస్తుంది.

కానీ అధికారం కోసం స్వంతవాళ్లనే దూరం చేసుకోవడానికి వెరవని చంద్రబాబు దీనికి సమ్మతిస్తారా? సమ్మతించకపోతే మార్గాంతరం ఏమిటి? రేపటి కబుర్లలో... - ఎమ్బీయస్‌ ప్రసాద్‌ 06 01 09

ఎమ్బీయస్‌: టిడిపి సిఎం కాండిడేట్‌

ఇప్పటివరకు చెప్పిన పాయింట్లు అన్నీ చేర్చి చూసి టిడిపి తరఫున సిఎం కాండిడేట్‌గా బాబు, బాలయ్యలను బేరీజు వేసి చూస్తే - బాబుకు పరిపాలనా దక్షుడన్న పేరు వుంది. బాలయ్యకు లేదు. కానీ చిరంజీవికీ లేదు కదా! ఆ మాటకొస్తే చంద్రబాబుకున్న గ్రిప్‌ వైయస్‌కీ లేదు. అధికారగణాన్ని మంచి చేసుకుని పని నడిపించుకోవడమే వీరెవరైనా చేయవలసినది.

బాబుకు రాజకీయచాణక్యం తెలుసు, బాలయ్యకు తెలియదు. కానీ బాబు లౌక్యం చూసే ఆయన సహచరులు, పొత్తుదారులు వణుకుతారు. బాలయ్య సిఎం అంటే వాళ్లు వూపిరి పీల్చుకుంటారు.

బాబుకు గ్రాస్‌రూట్‌ లెవెల్‌నుండి కార్యకర్తలు తెలుసు, పార్టీ నిర్మించడం తెలుసు. బాలయ్యకు ఆ అవసరం పడలేదు. కానీ సిఎం కావడానికి పార్టీ చూసుకోనక్కరలేదు. మన్‌మోహన్‌గారికి కాంగ్రెస్‌ పార్టీ గురించి ఏం తెలుసని ప్రధానిని చేశారు? పార్టీ సోనియా చూసుకుంటారు. అలాగే బాలయ్య సిఎం అయితే బాబు పార్టీ చూసుకుంటారు. పెర్‌ఫెక్ట్‌ కాంబినేషన్‌!

పబ్లిక్‌ ఎపియరెన్సులో కూడా బాబు కంటె బాలయ్యకే ఎక్కువ మార్కులు పడతాయి. జనాదరణ వున్న నటుడాయన. హావభావాలు ప్రజలను ఆకట్టుకునేట్టు వుంటాయి. బాబులా యిబ్బంది పడరు. పైగా బాలయ్యకున్న ఎడ్వాంటేజ్‌ నందమూరి ట్యాగ్‌. ఎన్టీయార్‌ను బతికుండగా విమర్శించినవారు కూడా - కాంగ్రెస్‌తో సహా - యిప్పుడు ఆయన నామజపం చేస్తున్నారు. ఇప్పుడందరూ బిసిలు గురించే కదా మాట్లాడేది. బిసిలకు రాజకీయాధికారం కట్టబెట్టినది ఎన్టీయారే! అలాటి ఎన్టీయార్‌ కుమారుడిగా బాలయ్యకు ఆదరణ వుంటుంది. బాబు ఎంత ఎన్టీయార్‌ జపం చేసినా, వెన్నుపోటు మాట ప్రజలు మరవలేరు! ఆ అధికార మార్పిడికి రాజకీయావసరాలు ఎన్ని వున్నా, చరిత్రదృష్ట్యా ఎన్టీయార్‌ను పదవీభ్రష్టుడిని చేసినది బాబే! టిడిపి ఎన్టీయార్‌ బొమ్మ పెట్టుకుని గెలుద్దామనుకుంటే సిఎంగా బాలయ్యను ప్రొజక్ట్‌ చేయడమే న్యాయం. అప్పుడు అవసరం తీరగానే బాబు ముంచుతాడన్న భయం నందమూరి వంశాభిమానులకు వుండదు. నందమూరి వంశం కూడా మరింత ఉత్సాహంగా ఎన్నికల్లో పాల్గొంటారు.

అయితే దీనిలో వున్న చిక్కేమిటంటే బాలయ్య యింట్లో జరిగిన కాల్పుల సంఘటన. బాలయ్య సిఎం కాండిడేట్‌గా ముందుకు వస్తున్న కొద్దీ కాంగ్రెస్‌ ప్రభుత్వం ఆ సంఘటనను ముందుకు తెస్తుంది. మళ్లీ తిరగదోడుతుంది. కాంగ్రెస్‌ అలా చేసినా చేయకపోయినా యిన్నాళ్ల తన కష్టాన్ని బాలయ్యకు ధారపోయడానికి బాబు సిద్ధపడరు. ఎన్టీయార్‌నే స్పేర్‌ చేయలేదాయన!

మరి యీ సమస్యను పరిష్కరించడం ఎలా? నాకు తోచే పరిష్కారం ఏమిటంటే యిద్దరూ తప్పుకుని మరొక కాండిడేట్‌ను ముందుకు తీసుకురావడం! ఇద్దరికీ ఆమోదయోగ్యుడైన ఆ కాండిడేట్‌ ఎవరు? నన్నడిగితే ఆ కాండిడేట్‌ - లోకేశ్‌!

లోకేశ్‌కున్న ఎడ్వాంటేజి లేమిటి? 1) ఆయన అభ్యర్థిత్వానికి బాబు అడ్డు చెప్పరు. పదవి యింట్లోంచి బయటకు వెళ్లదు కాబట్టి! 2) ఎన్నికల తర్వాత బాబు తమకు చెయ్యిస్తారన్న భయం బాలయ్యకు అక్కరలేదు, సిఎం అయ్యేది మేనల్లుడు, అల్లుడే కాబట్టి 3) ఎన్టీయార్‌ రక్తం ప్రవహిస్తోంది కాబట్టి నందమూరి వంశాభిమానులకు లోకేశ్‌ 'మనవాడే' 4) బాలయ్య అభిమానులు, టిడిపి కార్యకర్తలు అందరికీ ఆమోదయోగ్యుడు లోకేశ్‌!

ఇదంతా టిడిపి పార్టీ వ్యవహారమనుకుంటే సామాన్య ఓటరు దృష్టిలో అతనొక యువకుడు. విద్యావంతుడు. సైన్సు, టెక్నాలజీ కాస్తో కూస్తో తెలిసిన ఆధునికుడు. (చిన్నప్పుడే స్కూటర్‌ యింజన్‌తో కారు తయారుచేసాడు), రాజకీయ మాలిన్యం అంటనివాడు. అందరూ యువతకోసం పనిచేస్తామంటున్న తరుణంలో అతను నిజమైన యువకుడు. కొత్తగా ఆలోచించగలిగినవాడు.

ఇక అతనికున్న మైనస్‌ పాయింట్లు ఏమిటి? అనుభవరాహిత్యం! ఆ మైనస్‌ చిరంజీవికీ వుంది. బాలయ్యకూ వుంది. 2004కు ముందు వైయస్‌కు కాస్తో కూస్తో వుంది.

కానీ ఆ మైనస్‌ను ప్లస్‌ చేసే తండ్రి వెనక్కాలే వున్నాడు. చిరంజీవికి అరవింద్‌ వుంటే అరవింద్‌ను మించిన రాజకీయానుభవం వున్న బాబు లోకేశ్‌కు వెన్నంటి వుంటారు. నిజానికి బాబు ఎన్టీయార్‌ హయాం నుండి ఆ పాత్రలో ఆరితేరారు. అట్టడుగు కార్యకర్తను కూడా పలకరించ గలిగేవారు. ముఖ్యమంత్రి అయ్యాక అలా చేయలేక పార్టీకి దూరమయ్యానని స్వయంగా ఒప్పుకున్నారు. 2009లో తనే సిఎం అయితే ఆ సమస్య మళ్లీ ఎదురవుతుంది కదా! దానికంటె యిదే బాగుంటుంది కదా! కాంగ్రెస్‌ను సోనియా వెనకనుండి నడిపిస్తున్నట్టు బాబు టిడిపినే కాక జాతీయస్థాయి రాజకీయాలు కూడా నడుపుతూ వుండవచ్చు.

ఇక బాలయ్య పార్లమెంటుకి వెళ్లవచ్చు. ఎన్నికల సమయంలో ప్రచారానికి వుపయోగ పడవచ్చు. సిఎం పదవి అలంకరిస్తున్నది అల్లుడే కాబట్టి, అతను యువకుడే కాబట్టి యింకో పది పదిహేనేళ్లపాటు తన తండ్రి స్థాపించిన పార్టీ మనుగడ సాగిస్తుందన్న ధైర్యంతో వుండవచ్చు.

లోకేశ్‌ యిప్పటిదాకా రాజకీయాల్లోకి అడుగు పెట్టనేలేదు, అప్పుడే సిఎంయా? అనుకోవద్దు. ఆయన యిప్పటికే తన కుటుంబ వ్యాపారాలు చూసుకుంటూ వుండవచ్చు. రాష్ట్రపరిపాలనను సిఈఓలాగా చూసుకోవడమే బాబు వుద్దేశ్యం కూడా. దానికి లోకేశ్‌ తగినవాడే కదా!

కశ్మీర్‌లో చూడండి, ఫరూక్‌ అబ్దుల్లా ముఖ్యమంత్రి పదవిని కొడుక్కి కట్టబెట్టలేదా? బాబు అలా చేయలేరా? ఇందిరా గాంధీ రాజకీయాలు ఎంత త్వరగా నేర్చుకున్నారో చూశాం. రబ్డీ దేవి, మాయావతి కంటె లోకేశ్‌ తీసిపోతారా? తక్కినవాళ్లు 50 వ పడికూడా మనసులో యువకులం అంటున్నారు. లోకేశ్‌ నిజంగా యువకుడు. కొత్తతరహాగా ఆలోచించవచ్చు అనే నమ్మకంతో ఓటర్లుగా మారబోతున్న యువతీయువకులు (కాలేజీలకు వెళ్లి కూడా ఓటర్లగా నమోదు చేస్తున్నారు) లోకేశ్‌ వైపు మొగ్గు చూపవచ్చు. ఆ విధంగా తటస్థులను ఆకట్టుకోగలిగితే టిడిపికి విజయం అసాధ్యం కాదు. - ఎమ్బీయస్‌ ప్రసాద్‌ 06 01 09

ఎమ్బీయస్‌: వై నాట్‌ లోకేశ్‌?

ఇప్పటివరకు చెప్పిన పాయింట్లు అన్నీ చేర్చి చూసి టిడిపి తరఫున సిఎం కాండిడేట్‌గా బాబు, బాలయ్యలను బేరీజు వేసి చూస్తే - బాబుకు పరిపాలనా దక్షుడన్న పేరు వుంది. బాలయ్యకు లేదు. కానీ చిరంజీవికీ లేదు కదా! ఆ మాటకొస్తే చంద్రబాబుకున్న గ్రిప్‌ వైయస్‌కీ లేదు. అధికారగణాన్ని మంచి చేసుకుని పని నడిపించుకోవడమే వీరెవరైనా చేయవలసినది.

బాబుకు రాజకీయచాణక్యం తెలుసు, బాలయ్యకు తెలియదు. కానీ బాబు లౌక్యం చూసే ఆయన సహచరులు, పొత్తుదారులు వణుకుతారు. బాలయ్య సిఎం అంటే వాళ్లు వూపిరి పీల్చుకుంటారు.

బాబుకు గ్రాస్‌రూట్‌ లెవెల్‌నుండి కార్యకర్తలు తెలుసు, పార్టీ నిర్మించడం తెలుసు. బాలయ్యకు ఆ అవసరం పడలేదు. కానీ సిఎం కావడానికి పార్టీ చూసుకోనక్కరలేదు. మన్‌మోహన్‌గారికి కాంగ్రెస్‌ పార్టీ గురించి ఏం తెలుసని ప్రధానిని చేశారు? పార్టీ సోనియా చూసుకుంటారు. అలాగే బాలయ్య సిఎం అయితే బాబు పార్టీ చూసుకుంటారు. పెర్‌ఫెక్ట్‌ కాంబినేషన్‌!

పబ్లిక్‌ ఎపియరెన్సులో కూడా బాబు కంటె బాలయ్యకే ఎక్కువ మార్కులు పడతాయి. జనాదరణ వున్న నటుడాయన. హావభావాలు ప్రజలను ఆకట్టుకునేట్టు వుంటాయి. బాబులా యిబ్బంది పడరు. పైగా బాలయ్యకున్న ఎడ్వాంటేజ్‌ నందమూరి ట్యాగ్‌. ఎన్టీయార్‌ను బతికుండగా విమర్శించినవారు కూడా - కాంగ్రెస్‌తో సహా - యిప్పుడు ఆయన నామజపం చేస్తున్నారు. ఇప్పుడందరూ బిసిలు గురించే కదా మాట్లాడేది. బిసిలకు రాజకీయాధికారం కట్టబెట్టినది ఎన్టీయారే! అలాటి ఎన్టీయార్‌ కుమారుడిగా బాలయ్యకు ఆదరణ వుంటుంది. బాబు ఎంత ఎన్టీయార్‌ ఫోటో పెట్టినా, వెన్నుపోటు మాట ప్రజలు మరవలేరు! ఆ అధికార మార్పిడికి రాజకీయావసరాలు ఎన్ని వున్నా, చరిత్రదృష్ట్యా ఎన్టీయార్‌ను పదవీభ్రష్టుడిని చేసినది బాబే! టిడిపి ఎన్టీయార్‌ బొమ్మ పెట్టుకుని గెలుద్దామనుకుంటే సిఎంగా బాలయ్యను ప్రొజక్ట్‌ చేయడమే న్యాయం. అప్పుడు అవసరం తీరగానే బాబు ముంచుతాడన్న భయం నందమూరి వంశాభిమానులకు వుండదు. నందమూరి వంశం కూడా మరింత ఉత్సాహంగా ఎన్నికల్లో పాల్గొంటారు.

అయితే దీనిలో వున్న చిక్కేమిటంటే బాలయ్య యింట్లో జరిగిన కాల్పుల సంఘటన. బాలయ్య సిఎం కాండిడేట్‌గా ముందుకు వస్తున్న కొద్దీ కాంగ్రెస్‌ ప్రభుత్వం ఆ సంఘటనను ముందుకు తెస్తుంది. మళ్లీ తిరగదోడుతుంది. కాంగ్రెస్‌ అలా చేసినా చేయకపోయినా యిన్నాళ్ల తన కష్టాన్ని బాలయ్యకు ధారపోయడానికి బాబు సిద్ధపడరు. ఎన్టీయార్‌నే స్పేర్‌ చేయలేదాయన!

మరి యీ సమస్యను పరిష్కరించడం ఎలా? నాకు తోచే పరిష్కారం ఏమిటంటే యిద్దరూ తప్పుకుని మరొక కాండిడేట్‌ను ముందుకు తీసుకురావడం! ఇద్దరికీ ఆమోదయోగ్యుడైన ఆ కాండిడేట్‌ ఎవరు? నన్నడిగితే ఆ కాండిడేట్‌ - లోకేశ్‌!

లోకేశ్‌కున్న ఎడ్వాంటేజి లేమిటి? 1) ఆయన అభ్యర్థిత్వానికి బాబు అడ్డు చెప్పరు. పదవి యింట్లోంచి బయటకు వెళ్లదు కాబట్టి! బాబు వెంట వున్న పార్టీ యంత్రాంగం అక్కరకు వస్తుంది 2) ఎన్నికల తర్వాత బాబు తమకు చెయ్యిస్తారన్న భయం బాలయ్యకు అక్కరలేదు, సిఎం అయ్యేది మేనల్లుడు, అల్లుడే కాబట్టి 3) ఎన్టీయార్‌ రక్తం ప్రవహిస్తోంది కాబట్టి నందమూరి వంశాభిమానులకు లోకేశ్‌ 'మనవాడే' 4) బాలయ్య అభిమానులు, టిడిపి కార్యకర్తలు అందరికీ ఆమోదయోగ్యుడు లోకేశ్‌!

ఇదంతా టిడిపి పార్టీ వ్యవహారమనుకుంటే సామాన్య ఓటరు దృష్టిలో అతనొక యువకుడు. విద్యావంతుడు. సైన్సు, టెక్నాలజీ కాస్తో కూస్తో తెలిసిన ఆధునికుడు. (చిన్నప్పుడే స్కూటర్‌ యింజన్‌తో కారు తయారుచేసాడు), రాజకీయ మాలిన్యం అంటనివాడు. అందరూ యువతకోసం పనిచేస్తామంటున్న తరుణంలో అతను నిజమైన యువకుడు. కొత్తగా ఆలోచించగలిగినవాడు.

ఇక అతనికున్న మైనస్‌ పాయింట్లు ఏమిటి? అనుభవరాహిత్యం! ఆ మైనస్‌ చిరంజీవికీ వుంది. బాలయ్యకూ వుంది. 2004కు ముందు వైయస్‌కు కాస్తో కూస్తో వుంది.

కానీ ఆ మైనస్‌ను ప్లస్‌ చేసే తండ్రి వెనక్కాలే వున్నాడు. చిరంజీవికి అరవింద్‌ వుంటే అరవింద్‌ను మించిన రాజకీయానుభవం వున్న బాబు లోకేశ్‌కు వెన్నంటి వుంటారు. నిజానికి బాబు ఎన్టీయార్‌ హయాం నుండి ఆ పాత్రలో ఆరితేరారు. అట్టడుగు కార్యకర్తను కూడా పలకరించ గలిగేవారు. ముఖ్యమంత్రి అయ్యాక అలా చేయలేక పార్టీకి దూరమయ్యానని స్వయంగా ఒప్పుకున్నారు. 2009లో తనే సిఎం అయితే ఆ సమస్య మళ్లీ ఎదురవుతుంది కదా! దానికంటె యిదే బాగుంటుంది. కాంగ్రెస్‌ను సోనియా వెనకనుండి నడిపిస్తున్నట్టు బాబు టిడిపినే కాక జాతీయస్థాయి రాజకీయాలు కూడా నడుపుతూ వుండవచ్చు.

ఇక బాలయ్య పార్లమెంటుకి వెళ్లవచ్చు. ఎన్నికల సమయంలో ప్రచారానికి వుపయోగ పడవచ్చు. సిఎం పదవి అలంకరిస్తున్నది అల్లుడే కాబట్టి, అతను యువకుడే కాబట్టి యింకో పది పదిహేనేళ్లపాటు తన తండ్రి స్థాపించిన పార్టీ మనుగడ సాగిస్తుందన్న ధైర్యంతో వుండవచ్చు.

లోకేశ్‌ యిప్పటిదాకా రాజకీయాల్లోకి అడుగు పెట్టనేలేదు, అప్పుడే సిఎంయా? అనుకోవద్దు. ఆయన యిప్పటికే తన కుటుంబ వ్యాపారాలు చూసుకుంటూ వుండవచ్చు. రాష్ట్రపరిపాలనను సిఈఓలాగా చూసుకోవడమే బాబు వుద్దేశ్యం కూడా. దానికి లోకేశ్‌ తగినవాడే కదా!

కశ్మీర్‌లో చూడండి, ఫరూక్‌ అబ్దుల్లా ముఖ్యమంత్రి పదవిని కొడుక్కి కట్టబెట్టలేదా? బాబు అలా చేయలేరా? ఇందిరా గాంధీ రాజకీయాలు ఎంత త్వరగా నేర్చుకున్నారో చూశాం. రబ్డీ దేవి, మాయావతి కంటె లోకేశ్‌ తీసిపోతారా? తక్కినవాళ్లు 50 వ పడికూడా మనసులో యువకులం అంటున్నారు. లోకేశ్‌ నిజంగా యువకుడు. కొత్తతరహాగా ఆలోచించవచ్చు అనే నమ్మకంతో ఓటర్లుగా మారబోతున్న యువతీయువకులు (కాలేజీలకు వెళ్లి కూడా ఓటర్లగా నమోదు చేస్తున్నారు) లోకేశ్‌ వైపు మొగ్గు చూపవచ్చు. పబ్లిక్‌ ఎపిరియన్సులో తండ్రి కంటె తప్పకుండా మెరుగ్గా వుంటారు. ఆ విధంగా తటస్థులను ఆకట్టుకోవచ్చు. బాబు అంటే పడని ప్రభుత్వోద్యోగులు (ఎన్నికల నిర్వహణలో వారే కీలకం) లోకేశ్‌ పట్ల వ్యతిరేకత కనబరచకపోవచ్చు - తండ్రి అంత కఠినంగా వుండరన్న ఆశతో! ఇన్ని పాయింట్లు తోడయితే టిడిపికి విజయం అసాధ్యం కాదు. - ఎమ్బీయస్‌ ప్రసాద్‌ 07 01 09

ఎమ్బీయస్‌: అపరభీష్ముడు కెసియార్‌

ఆకాశంలో చంద్రుడు, శుక్రుడు ఒక పక్కకు చేరిన రోజుల్లోనే మహా కూటమి వారి ఆకాశంలో యిద్దరు చంద్రులు ఒకేసారి వెలిశారు. నవ్వుల వెన్నెలలు కురిపించారు కానీ పొత్తు గురించి ప్రకటన చేయడానికి సిద్ధపడలేదు. ఉత్తరాయణం రావాలన్నారు కెసియార్‌. ఉత్తరాయణం అనగానే భీష్ముడు గుర్తుకు వస్తాడు అందరికీ.

కురుక్షేత్రయుద్ధం జరిగి భీష్ముడు అంపశయ్యమీద పడివున్నాడు. యుద్ధమంతా పూర్తిగా చూశాడు. ఆయనకి స్వచ్ఛంద మరణం వరం వుంది. అంటే ఎప్పుడు కావాలంటే అప్పుడు చావు కోరుకోవచ్చన్నమాట. ఉత్తరాయణం వచ్చాక అప్పుడు చావు కోరుకుంటాను అన్నాడు. ఎందుకంటే ఉత్తరాయణ పుణ్యకాలంలో పోతే స్వర్గద్వారాలు తెరుచుకుని వుంటాయట. డైరక్టుగా స్వర్గానికి వెళ్లవచ్చని ఆయన ప్లాను. ఉత్తరాయణం మకర సంక్రాంతి తర్వాత వస్తుంది. సంక్రాంతి వచ్చిన తర్వాత ఏకాదశినాడు భీష్ముడు మరణించాడు. దాన్ని భీష్మ ఏకాదశి అన్నారు. సంక్రాంతి తర్వాత సాధారణంగా 10, 15 రోజుల్లో వస్తుంది.

నాకు భీష్ముడిమీద గౌరవం వుంది కానీ యీ విషయంలో కాస్త కోపం వుంది. ఉత్తరాయణంలో పోతే స్వర్గద్వారాలు తెరుచుకుంటాయని తెలిసినప్పుడు ఆ కురుక్షేత్ర యుద్ధమేదో ఉత్తరాయణంలోనే పెట్టించవచ్చుగా! భీష్ముడే లక్షలాది సైనికులను చంపాడు. అలా చంపుతానని ఆయనకు ముందే తెలుసు. అందువలన యుద్ధం ప్లాన్‌ చేసినపుడు 'నాయనలారా! ఇంతకాలం ఆగినది ఎలాగూ ఆగారు. అటూ యిటూ చాలామంది ఛస్తారు. ఎవరు చచ్చినా మనవాళ్లే కదా! చావు ఎలాగూ తప్పనపుడు ఆ చావేదో ఉత్తరాయణంలో ఛస్తే మంచిది. అందువలన యింకో నెలా రెండు నెలలు ఆగి యుద్ధకార్యక్రమం పెట్టుకుందాం.'' అని వుండవచ్చు కదా!

ఎందుకంటే యుద్ధంలో పోయిన లక్షలాది మందిలో ఆయన మనుమలు, మునిమనుమలు కూడా వున్నారు. కనీసం వారి కోసమైనా వాయిదా వేయవచ్చు. తను సేవించిన రాజు దుర్యోధనుడు కూడా దక్షిణాయణంలోనే పోయాడు. అయినా భీష్ముడు పట్టించుకోలేదు. తన చావు వద్దకి వచ్చేసరికే హఠాత్తుగా ఉత్తరాయణం గుర్తుకు వచ్చింది. తను స్వర్గానికి వెళ్లి తక్కినవాళ్లందరినీ నరకానికి పంపించాడు. అది అన్యాయంగా తోస్తుంది నాకు.

మన కెసియార్‌ గారికి కూడా భీష్ముడి లెవెల్లో సడన్‌గా ఉత్తరాయణం గుర్తుకు రావడం ఆశ్చర్యంగా వుంది. కితం నెలలోనే ఆయన కాంగ్రెస్‌నుండి పొత్తు గురించి పిలుపు వస్తోందని తెగ హడావుడి చేశారు. ఒక ముఖ్యనాయకుడు వారంరోజుల్లో నన్ను ఢిల్లీకి రమ్మనమని పిలిచారు. నేను వెళ్లవలసి వస్తుంది అని వూరించారు. మరి అప్పుడు ఆయన ఉత్తరాయణం మాట ఎత్తలేదు. పొత్తు కుదిరినా ఉత్తరాయణం దాకా 'నేను ఔననను' అనలేదు.

గత ఆర్నెల్లలో ఆయన జిల్లాల్లో పార్టీ నిర్మాణం గురించి బోల్డు ప్లాన్లు వేశారు. దక్షిణాయణం కదాని ఆ ప్లాను వాయిదా వేయలేదు. (అవి అమలు కాలేదని మొన్ననే పార్టీ నాయకులకు చివాట్లు వేశారు. ఇప్పుడు ఉత్తరాయణం హింట్‌ అందుకుని మంచి రోజులు కావు కదాని ఆగామండి అంటారేమో వాళ్లు !)

ప్రత్యేక తెలంగాణా బిల్లు పెడతానంటే మద్దతు యిస్తానని యుపిఏకు ఆశ చూపారు. దక్షిణాయణం కదాని వాయిదా వేయలేదు.

ప్రజలను మేల్కొలపడానికి బస్సుయాత్రలు ప్లాను చేయడాలు, అర్ధాంతరంగా వాటిని ముగించేయడాలు చేశారు కానీ దానికి దక్షిణాయణం కారణమని కానీ, ఉత్తరాయణంలో మళ్లీ మొదలెడతానని గానీ చెప్పలేదు.

ఆ మధ్య సీతారాం యేచూరి కనబడి 'ఏమిటి? మీరు మహా కూటమిలో చేరడం గురించి ఎప్పుడు తేలుస్తారు? అటు బిజెపితో, యిటు మాతో, మధ్యలో కాంగ్రెస్‌తో, యింకాస్సేపు పీఆర్పీతో బేరాలాడుతూ ఎన్నాళ్లు గడుపుతారు?' అని నిలదీస్తే 'ఉత్తరాయణం రానీయండి, అన్నీ తేలుస్తాం' అని చెప్పలేదు.

అరవింద్‌తో చర్చలు ఏమయ్యానని జర్నలిస్టులు వేధించినపుడు 'మేం చౌరస్తాలో నిలబడ్డాం' అన్నారు కానీ ఉత్తరాయణం రానిదే ఏమిటీ ప్రశ్నలు అని విసుక్కోలేదు.

అలాటిది యిప్పుడు ఉత్తరాయణం గురించి మాట్లాడుతున్నారంటే కాంగ్రెస్‌ని వూరించడానికేనని అనిపిస్తోంది నా బోటి వాళ్లకు.

సినిమాల్లో చూడండి - హీరోయిన్‌ హీరోపై కన్ను వేస్తుంది. అతను పట్టించుకోనట్టు వుంటాడు. అప్పుడీమె ఓ సోడాబుడ్డి కళ్లజోడు మొద్దబ్బాయిని పిలిచి వాడి బుగ్గమీద చిటికేసి హీరోకేసి చూస్తుంది. హీరో చలించడు. మొద్దబ్బాయికి యింకా కాస్త చేరువయి సినిమాకు వెళదామా అంటుంది. హీరో తల ఎగరేసి వూరుకుంటాడు. మొద్దబ్బాయి యింటికి వెళ్లి కిటికీలోంచి హీరో యింటికేసి చూస్తుంది. హీరో సీరియస్‌గా పుస్తకం చదివేస్తూ వుంటాడు. 'ఎల్లుండి పార్క్‌కి వెళదామేం, అక్కడ రొమాన్సు చేద్దాం' అని హీరోకే చెప్పినట్టు గట్టిగా అరిచి చెబుతుంది - హీరోలో ఎప్పటికైనా చలనం కలక్కపోతుందా అని ఆశపడుతూ!

'కహీపే నిగాహే, కహీపే నిశానా' (లక్ష్యం ఒకవైపు, చూపు మరోవైపు) కేసులివి.

టిడిపి-లెఫ్ట్‌ పొత్తు ప్రకటనకు అడ్డురాని దక్షిణాయణం టిడిపి-తెరాస పొత్తుకు అడ్డు వచ్చిందంటే యిలా కాక యింకెలా అనుకోవాలి?

బైదివే... భీష్ముడు ఉత్తరాయణం కోసం ఆగినది నిర్యాణానికోసం! - ఎమ్బీయస్‌ ప్రసాద్‌ 08 01 09

(రాజకీయాలు)

ఎమ్బీయస్‌: మేం యింకోలా...

యువదర్శకుడుగారి భార్య కారు దిగి యింట్లోకి వచ్చేవేళకి ఆయన ఎవరో జర్నలిస్టును ఫోనులో కోప్పడేస్తున్నాడు - ''చూడమ్మా, క్లయిమాక్స్‌ పండలేదు అని రాసేయడం కాదు. అసలా సీను ఏ కెమెరాతో తీశారో చెప్పు చూద్దాం? దానిలో వేసిన ఫిల్ము ఏ కంపెనీదో తెలుసా? ఏమీ తెలియకుండా రివ్యూలు రాయడానికి బయల్దేరతారు. ఐ డోంట్‌ కేర్‌ ఫర్‌ యువర్‌ బ్లడీ రివ్యూస్‌! వాటిని టాయిలెట్‌ పేపరుగా వాడతాను. తెలుసా...?''

భార్య ఒక్కసారి మండిపడింది. ''బాత్‌రూమ్‌లోకి పత్రికలు పట్టుకెళుతూంటే చదవడాని కనుకున్నా. ఇందుకా? ట్యాప్‌లో నీళ్లు వస్తున్నా యిదేం ఖర్మ? మరి వెబ్‌సైట్‌లో వచ్చిన రివ్యూలు ఏం చేస్తారు? ఆ ల్యాప్‌టాప్‌ కూడా పట్టుకెళుతున్నారా ఏమిటి..?''

ఈ మాటలు అవతలివాళ్లకు వినబడతాయేమోనని దర్శకుడు కంగారుపడి ఫోన్‌ కట్టేసి భార్య కేసి ఉరుముతూ చూశాడు. అంతలోనే అతని చూపు కారు డ్రైవరు యింట్లోకి పట్టుకొస్తున్న పుస్తకాల కట్టల మీద పడింది. ''అన్ని పుస్తకాలొక్కసారి కొనడమేమిటి? బుద్ధుందా? తలమాసిన ప్రతీవాడూ రాసినది చదవాలా? కాస్త మంచీ, చెడ్డా చూసి కొనక్కరలేదా?'' అని విరుచుకుపడ్డాడు.

భార్య మూతి విరిచింది. ''ఇన్నాళ్లూ అదే చేస్తున్నా. పుస్తకసమీక్షల్లో బాగుందని రాస్తేనే కొంటున్నా. కానీ సినిమాలు చూశాకే రివ్యూలు చదవాలని మీరూ, మీ ఫ్రెండ్సూ సందేశాలు యిస్తున్నారుగా. అందువల్ల పుస్తకాలు కొనేసి చదివేసి.. ఆ పైన తీరికుంటే.. సమీక్షలు చదువుదామని...''

దర్శకుడుగారు ఏదో అనబోయారు కానీ బయటకు వచ్చి చూసి తన కారుతో బాటు, యింకో ఆటోలో కూడా పుస్తకాల కట్టలు వుండడం చూసి సోఫాలో కూలబడిపోయారు. ఆయనను మేలుకొలిపినది - తన క్లాసుమేటు ఫోన్‌కాల్‌! అతను బెంగుళూరు వెళుతున్నాట్ట. సవితా హోటల్‌ సౌకర్యంగా వుంటుందా? అని అడుగుతున్నాడు.

''ఏం సౌకర్యంలే! లొకేషన్‌ బాగానే వుంటుంది కానీ రూమ్‌ సర్వీసు బాగుండదు. ఏసీ ఒకటే మోత! కర్టెన్లు కంపు కొడుతూ వుంటాయి...'' దర్శకుడు గారు చెపుతూండగానే ఫోన్‌లోకి ఎవరిదో వాయిస్‌ చొరబడింది.

''హోల్డాన్‌ దర్శకుడు గారూ..మా హోటల్‌ గురించి యిలాటి కామెంట్స్‌ చేయడానికి మీకెవరిచ్చారు అధికారం?'' అని వినబడింది.

దర్శకుడు తెల్లబోతూ ''మీరెవరు స్వామీ?'' అన్నాడు.

''సవితా హోటల్‌! సౌత్‌ మొత్తంలో ఏ ఫోన్‌సంభాషణలోనైనా సరే 'సవితా' అని వినబడగానే మాకు తెలిసిపోతుంది. మీలాటివారు చేసే బ్యాడ్‌ పబ్లిసిటీని ఆపడానికి యిలా క్రాస్‌టాక్‌ చేస్తాం.''

''అంటే ఫోన్లన్నీ ట్యాప్‌ చేస్తున్నారా!? ఎంత ఘోరం!''

''ఏదో ఒకటి చేస్తాం - మీరు యిలా అవాకులు, చెవాకులు వాగుతూంటే! ఆ హోటల్‌ ఎన్ని కోట్లు పెట్టి కట్టామో తెలుసా? అసలు హోటల్‌ ఎలా కట్టాలో తెలుసా మీకు? రూములో పెట్టిన ఏసి ఎంతకు కొన్నామో తెలుసా? కర్టెన్లు తమిళనాడులో తయారయ్యాయా? యుపిలో తయారయ్యాయా? చెప్పు చూద్దాం! రూమ్‌ సర్వీసు బాగాలేదా? అసలు రూమ్‌బోయ్స్‌ దొరకటం లేదన్న సంగతి తెలుసా?''

''అవన్నీ నాకేం తెలుస్తాయి? మొన్న బెంగుళూరు వచ్చినపుడు నేనక్కడ దిగా. బాగాలేదు, అదే చెపుతున్నాను...''

''...నచ్చకపోతే చచ్చినట్టు నోరు మూసుకుని పడివుండాలి. ఫ్రెండ్స్‌కి, రెలటివ్స్‌కి, కావలసినవాడికి, అక్కర్లేనివాడికీ - అందరికీ చెప్పకూడదు. వాడు అవస్థ పడితే పడతాడు. నువ్వు పడలేదూ, అలాగే వాడూ పడనీ. అయినా బాగా లేదనడానికి నీకున్న అర్హత ఏమిటని? ఏడు రూముల సెట్‌కి ముగ్గురు రూంబోయ్‌లు పెట్టాలి తెలుసా? ఒక రూంబోయ్‌కు రెండు యూనిఫామ్‌లు. ఒక యూనిఫామ్‌లో ఎనిమిది బొత్తాలు. వంద బొత్తాల పాకెట్‌ కొంటే ఎన్ని రూముల కొస్తుందో తెలుసా? కేజీ బొత్తాల కెంతమంది బోయ్‌లు? వంద బాయ్‌లకు ఎన్ని యూనిఫామ్‌లు? యూనిఫామ్‌కి ఎన్ని రూములు? ఖమాన్‌ చెప్పు. వెంఠనే చెప్పు. నోరుంది కదాని హోటళ్లమీద బురద జల్లడం కాదు.''

దర్శకుడు బిత్తరపోయాడు. ''సర్లే, సర్లే ఇంకెప్పుడూ ఎవరికీ నెగటివ్‌గా చెప్పను కానీ యీ పాటికే మన సంభాషణ విని మావాడికి మీ సంగతి తెలిసిపోయి వుంటుందిగా.''

''ఏడిశావులెండి. ఈలోగా మీవాడికి మ్యూజిక్‌ వినిపించాం. ఇప్పుడు లైన్‌ కనక్ట్‌ చేస్తాం. బాగుందని చెప్పకపోతే మీ యింటికి వస్తా. మీ గుమ్మానికి వస్తా. యిరగదీస్తా..''

''..నన్నా!?

''..కాదు. గుమ్మాన్ని.''

దర్శకుడు మళ్లీ మూర్ఛబోయాడు. ఈసారి లాండ్రీవాడి కేక అతన్ని లేపింది. బట్టలు చూస్తూనే తిక్క లేచింది. ''నా కిష్టమైన చొక్కా. ఈ మరకలేమిటి? ఉతకడంలో తగలేశావా? ఇస్త్రీలో తగలేశావా?''

వచ్చినవాడు అసాధ్యుడు. ''దేన్లో తగలేశానో కూడా తెలుసుకోలేక పోయారు కానీ యీ మాత్రానికి అంత గోరోజనం ఎందుకండి? చాకలిబాన చుట్టుకొలత తెలుసా? దాని లోతుపాతులు తెలుసా? ఇస్త్రీ పెట్టె బరువు తెలుసా? దానిలో వేసే బొగ్గులు ఏ షాపులో కొంటానో తెలుసా?''

''అవన్నీ నాకెందుకయ్యా? కష్టార్జితంతో కొనుక్కున్న నా చొక్కామీద మరకలు పడ్డాయి. అదీ నా బాధ.''

''మేమూ అంతేనండి. కష్టార్జితంతోనే సినిమా కెళతాం. అంతటిది, యింతటిది అని ఊదరగొట్టి హాలుకి తోలతారు. వెళితే చెత్తచెత్తగా వుంటుంది. డైరష్కన్‌ దెబ్బ తిందా? ఎడిటింగ్‌ చీదేసిందా? పొడ్యూసర్‌ కక్కుర్తి పడ్డాడా? అయన్నీ మాకెందుకండీ!''

ఇంతలో బజ్జీలు, కాఫీ పట్టుకుని వచ్చిన దర్శకుడి భార్య మొగుణ్ని గట్టున పడేసింది - 'పోన్లేరా బాబూ, యీసారి ఎవర్నైనా కనుక్కుని మరీ సినిమా కెళ్లు. అంతేగానీ స్పీచిలిచ్చి చంపకు.... యిదిగో వాడితో మీకేమిటి? ఇవి తినండి.''

బజ్జీలు తిని దర్శకుడి మొహం జేవురించింది. ''ఛండాలంగా వున్నాయి.'' అన్నాడు. భార్య ఒకటి కొరికి చూసింది. ''వీటికేం? నిక్షేపంలా వున్నాయి. నేనేగా చేసినది!'' అంది.

''నువ్వు చేసిన ప్రతీదీ ప్రతీరోజూ బాగుండి తీరాలని రూలుందేమిటి? కాఫీ ఫర్వాలేదు కానీ బజ్జీలు మాత్రం తగలడ్డాయి'' అన్నాడు దర్శకుడు కాఫీ చప్పరిస్తూ.

''ఆ మాట అంటే నాకు మండుతుంది. అసలు బజ్జీలు ఏ పిండితో చేస్తారో మీకు తెలుసా? ఆ పచ్చిమిరపకాయలు ఏ మార్కెట్‌లో కొన్నానో తెలుసా? అది వేగిన ఆయిల్‌ ఏం కంపెనీదో తెలుసా? కింద మండిన గ్యాస్‌ ఏ కంపెనీదో తెలుసా? ఎంత బతిమాలితే గ్యాస్‌ సిలండర్‌ వచ్చిందో తెలుసా?''

భార్య మాటలతో ఆ దర్శకుడికి కాఫీ కూడా రుచించడం మానేసింది. - ఎమ్బీయస్‌ ప్రసాద్‌ 11 01 09

ఎమ్బీయస్‌: అతి చేసినది పోలీసులా? మీడియానా?

రామలింగరాజు అరెస్టు విషయంలో తమని దగ్గరకు రానివ్వనందుకు మీడియాకు పోలీసుల మీద తెగ కోపం వచ్చేసింది. 'డిజిపి కార్యాలయం దగ్గర రోజంతా హై డ్రామా' అని కాప్షన్‌లు పెట్టి రాసేశారు. మీడియాను మభ్యపెట్టి కోర్టులో కాకుండా మేజిస్ట్రేటు యింటికి తీసుకెళ్లారని, తమను ఫోటోలు తీసుకోనివ్వలేదనీ, యింటర్వ్యూలు చేయనివ్వలేదని తిట్టిపోశారు. మేజిస్ట్రేటు యింటి దగ్గరే కాదు, చంచల్‌గూడ జైలు వద్దకూడా ఘర్షణే! మీద మీదకు వస్తున్న విలేకరులను నిలవరించడానికి పోలీసులు చేయి చేసుకుంటే విలేకరులు జైలు ఎదుట ధర్నాకు దిగారు. రాజుని కాపాడడానికే పోలీసులు యిదంతా చేస్తున్నారని ఆరోపణలు కూడా వచ్చాయి.

రాజకీయవాదులతో డీల్‌ చేసే పోలీసు ఉద్యోగం ఓ దిక్కుమాలిన వుద్యోగం. నాయకులు ధర్నా చేస్తున్నారనుకోండి, రూలు ప్రకారం పోలీసులు వెళ్లి అరెస్టు చేయాలి. కాస్సేపు ధర్నా చేయనిచ్చి 'అయ్యా లీడరు గారూ, వ్యాన్‌ ఎక్కుతారా?' అని మర్యాదగా అడిగితే ఎక్కుతారా? 'అబ్బే, అలా నా అంతట నేనే ఎక్కితే ఏం బాగుంటుందయ్యా, రోడ్డు మీద పడుక్కుని వుంటా. ఓ నలుగురు పోలీసులు నన్ను ఎత్తి వ్యాన్‌లో కుదేయండి, ఫోటో తీసుకోవడానికి బాగుంటుంది' అంటారు వీళ్లు. 'సరే అయితే యీ నలుగుర్ని పెట్టమంటారా?' అని చూపించారనుకోండి. 'వీళ్లా, మరీ సన్నగా వున్నారు. నన్ను మోయలేక మధ్యలో పడేస్తే నా నడుం విరుగుతుంది. కాస్త దుక్కల్లా వున్నవాళ్లని చూడు.' అని కోరతారు. పైగా 'వ్యాన్‌లోకి విసిరేయకుండా జాగ్రత్తగా శరీరాన్ని సీటుమీద ఆన్చేట్టు చూడండి' అంటారు. ఏమో, ఏ రోజుకి ఎవరు అధికారంలోకి వస్తారో తెలియదు కదాని పోలీసువాళ్లు వీళ్లు చెప్పినట్టే చేస్తారు.

అయినా నాయకులు ఊరుకోరు. కాస్సేపు అరిచి నలుగురు ఆడకూతుళ్లను పోలీసులపైకి తోలతారు. వీళ్లు ధర్మరాజులా స్పందించకుండా కూచుంటే వూరుకోరు. లాఠీ చార్జి చేయవలసినదే! 'సాధ్వీమతల్లులపై కరకు పోలీసుల లాఠీ' అన్న కాప్షన్‌తో న్యూస్‌ రావలిసనదే. పోలీసుల దౌర్జన్యంపై మర్నాడు మరో ధర్నా చేయవలసినదే!

ఇప్పుడు మీడియావాళ్లు పోలీసులపై విరుచుకుపడుతున్నారు - తమని రామలింగరాజు వద్దకు వెళ్లనివ్వలేదని. వెళ్లనిస్తే ఏం చేస్తారట? మైకు ఆయన మొహం ముందు పెట్టి ప్రశ్నలడుగుతారు. అంతేగా? ఆయనేమైనా సమాధానం చెప్తాడా? 'నో కామెంట్‌' అంటాడు మొహం మాడ్చుకుని. లేదా 'మేటర్‌ కోర్టులో వుంది.' అంటాడు. ఆ భాగ్యానికి ఎగబడి ఫోటోలు తీయడమెందుకో? తీయనివ్వలేదని పోలీసుల మీద అలకలెందుకో?

పోలీసుల పక్షాన్నుండి ఆలోచించి చూడండి. మీడియా పేరుతో ఎవడో తుంటరి, లేదా సత్యం షేర్ల బాధితుడు దగ్గరదాకా వచ్చి రాజుగారిని ఓ పోటు పొడిచేడనుకోండి. అప్పుడు ఎవర్నంటారు? మళ్లీ పోలీసులనే! రాష్ట్రానికే ఖ్యాతి తెచ్చిన ఓ పెద్దమనిషిని కాపాడలేక పోయిన అసమర్థ, అస్తవ్యస్త, పోలీసు వ్యవస్థ అని హెడింగ్‌లతో వార్తలు వచ్చేస్తాయి. కొందరు యింకా ముందుకు వెళ్లి తమ రహస్యాలు బయటపడతాయని కొందరు పెద్దలు హత్యాయత్నం చేయించారనవచ్చు. పోలీసులను, అధికారంలో వున్న ప్రభుత్వాన్ని ఏకేస్తారు. పోనీ ఎవరూ పొడవలేదు, రాజే 'ఈ మీడియా ప్రశ్నల వల్ల నా బిపి పెరిగింది, గుండెపోటు వచ్చింది. పోలీసుల అసమర్థతే దానికి కారణం' అని కోర్టులో ఓ పిటిషన్‌ పడేయవచ్చు.

పోలీసుల పని ఏమిటి? వారి కస్టడీలో వున్నవాడు - నేరస్తుడు కానీ, ముద్దాయి కానీ, అమాయకుడు కానీ, ఎవరైనా కానీ - వారిని కాపాడడం! ఆ రోజు రాజుని చుట్టుముట్టి పరిరక్షించిన పోలీసువారిలో సత్యం ఉద్యోగి తండ్రో, అన్నో వుండి అతనిమీద పీకలదాకా కోపంతో వుండవచ్చు. అయినా చచ్చినట్టు కాపాడక తప్పదు. అది ఉద్యోగధర్మం.

''అచానక్‌'' అని ఓ వినోద్‌ ఖన్నా సినిమా వచ్చింది. కె ఎ అబ్బాస్‌ రాసిన కథతో గుల్జార్‌ తీశాడు. భార్య దుష్ప్రవర్తనతో విసిగి ఆమెను చంపేసిన మిలటరీ ఆఫీసరుకి కోర్టు ఉరిశిక్ష వేసింది. అతను జైల్లోంచి పారిపోయాడు. పోలీసులు వెంటాడారు. ఆ ప్రయత్నంలో అతనికి చచ్చేటన్ని దెబ్బలు తగిలాయి. తీసుకెళ్లి ఆసుపత్రిలో పెట్టారు. అష్టకష్టాలు పడి డాక్టర్లు అతన్ని బతికించారు. అతనికి పూర్తి ఆరోగ్యం చిక్కేదాకా ఆగి, ఆ తర్వాత పోలీసులు పట్టుకెళ్లి ఉరి తీసేశారు... ఇదీ కథ. ఉరి తీసేటప్పుడు ఖైదీ పరిపూర్ణ ఆరోగ్యంతో వుండాలి అన్న రూలు పాటించడానికే యీ పాట్లన్నీ అధికారులు పడ్డారు. చచ్చేవాణ్ని బతికించడం వైద్యుడి ధర్మం. అలా బతికించాక తీసుకెళ్లి ఉరి తీయడం పోలీసువాడి ధర్మం.

అలాటప్పుడు పోలీసులు అత్యుత్సాహం ప్రదర్శించారు అని మీడియా రాయడం ఏం న్యాయం? అతి చేసినది మీడియానే! రాజు స్వయంగా తప్పు చేశానని ఒప్పుకున్నాక యిక మీడియా చేసేదేముంది గోంగూర? చేతనైతే సత్యం బాగా నడిచేరోజుల్లో బాలన్స్‌ షీట్‌ని బిట్వీన్‌ ద లైన్స్‌ చదివేసి, కష్టపడి కూపీ లాగి యిదంతా డొల్లే అని కనిపెట్టవలసినది. ప్రజలను హెచ్చరించవలసినది. అప్పుడు అందరితో బాటే 'సత్యం అంటే ఆహా, ఓహో' లతో కాలక్షేపం చేశారు. ఇప్పుడు పెద్ద మొనగాళ్లలా తమతో మాట్లాడనివ్వాలంటూ డిమాండ్‌ చేయడమొకటి! దానికి అడ్డు వస్తే పత్రికాస్వేచ్ఛ మంటగలిసిపోయిందంటూ పెడబొబ్బలొకటి!

ఇది చదివి 'మీడియా అయివుండి మీరే యిలా విమర్శిస్తే ఎలా?' అని కొందరు మెయిల్స్‌ రాయవచ్చు . 'మీడియా పెర్శన్‌గా మీకు తెలిసేవుంటుంది..' 'ఫలానా విధంగా రాయడం మీ మీడియా బాధ్యత..' అంటూ కొందరు నాకు రాస్తూంటారు. అయ్యా, నేను మీడియాను కాను, వాడియా వారి నాడియాను కాను. జర్నలిస్టు సంఘంలో సభ్యుణ్నీ కాను, ప్రెస్‌క్లబ్‌లో సభ్యత్వమూ లేదు. నేను మీలాటి వాణ్నే. నాలుగు పేపర్లు తిరగేసి రచ్చబండ దగ్గర కూచుని హస్క్‌ కొడతారు చూడండి అలాటివాణ్ని. అందుకే వీటిని 'బుర్ల'న్నాను. ఏ పార్టీలోనూ సభ్యుణ్ని కాను. మామూలు ఓటర్ని. నచ్చినపని చేసినవాణ్ని మెచ్చుతాను, చేయనివాణ్ని విమర్శిస్తాను. పెద్ద పెద్ద పొలిటికల్‌ పార్టీలు నాచేత వాళ్లకు అనుగుణంగా రాయించేసుకుని పేరు తెచ్చేసుకుంటున్నాయన్న భ్రమలో మీరుంటే.. యిప్పటికైనా మేల్కొనండి. ఇలా రాయండి అని యీ వెబ్‌సైట్‌ వారైనా చెప్పరు. ఫ్రీ లాన్సర్‌ను కాబట్టి నా స్వేచ్ఛ నాకుంటుంది. నాకు తోచినది నేను రాస్తాను. అందువలన 'మీడియాపర్శన్‌ వై వుండి మీడియాకు వ్యతిరేకంగా రాస్తావా? స్వజాతిద్రోహీ' అని తిట్టకండి దయచేసి.- ఎమ్బీయస్‌ ప్రసాద్‌ 12 01 09

ఎమ్బీయస్‌: సత్యం గొడవ వల్ల వైయస్‌కు నష్టమా!?

'సత్యం' వివాదం వైయస్‌ను యిరకాటంలో పడేసిందని తెలుగు పత్రికలు ఘోషిస్తున్నాయి. వైయస్‌ తలపట్టుకున్నట్టు ఫోటోలు వేస్తున్నాయి. సత్యం ఆవు వట్టిపోయింది కాబట్టి గత్యంతరం లేక ''సాక్షి'' ధర పెంచారని ఈనాడు కార్టూన్‌ కూడా వేసేసింది. మెట్రో ప్రాజెక్టు మేటాస్‌కి కట్టబెట్టి వైయస్‌ తప్పు చేశారని, యిప్పుడు ఢిల్లీ మెట్రో శ్రీధరన్‌ ముందు తల ఎలా ఎత్తుకుంటారని అడుగుతున్నాయి. రేపు ఎలక్షన్లలో యిది పెద్ద యిస్యూగా చేసి కాంగ్రెస్‌ను యిరకాటంలో పెట్టవచ్చని ప్రతిపక్షాలు ప్రణాళికలు రచిస్తున్నాయని కూడా రాశాయి.

ఒక సామాన్యుడిగా, అంటే అంతర్గత విషయాల గురించి పరిజ్ఞానం లేని వ్యక్తిగా ఆలోచిస్తే దీనిలో వైయస్‌కు వచ్చే నష్టం ఏమిటో నా కర్థం కాలేదు. ఒకవేళ మెట్రో ప్రాజెక్టు మేటాస్‌కు ఎలాట్‌ చేసినందుకు 10% కమిషన్‌ చొప్పున కాంగ్రెస్‌కు 1200 కోట్ల రూ.ల ముడుపులు ముట్టాయే అనుకోండి. అది ఆల్‌రెడీ జేబులోనే వుంది కదా, రామలింగరాజు వచ్చి వెనక్కి యిమ్మనమని అడగరు కదా! ఇప్పుడేమవుతుంది? మేటాస్‌కు ఆ పని పూర్తి చేసే సామర్థ్యం వుందా లేదా అని ఓ కమిటీ వేస్తారు. మేటాస్‌కు సత్తా లేదని వాళ్లు తేలుస్తారు. 'అయితే మళ్లీ యింకో కన్సార్షియంకు అవకాశం యిద్దాం, మెట్రో చాలా అవసరం కదా, అది లేకపోతే హైదరాబాదు ప్రజలు విలవిలలాడిపోతారు కదా' అంటారు కాంగ్రెస్‌వారు.

అసలు మెట్రో అవసరం గురించి కాంగ్రెస్‌ ప్రభుత్వం వచ్చాకనే కదా రగడ మొదలెట్టింది. అప్పటికే నడుస్తూ వున్న ఎంఎంటియస్‌ గురించి పట్టించుకోకుండా దాన్ని కుళ్లబెట్టారు. పెరంబూరు కోచ్‌ ఫ్యాక్టరీకి డబ్బు కట్టేసినా దాని నుండి బోగీలు తెచ్చుకోకుండా కాలక్షేపం చేశారు. కేంద్రంలో వాళ్ల ప్రభుత్వమే వున్నా హైదరాబాదు ఎంఎంటియస్‌కు నిధులు కేటాయించకపోయినా వూరుకున్నారు. ఎందుకు? మెట్రో అవసరాన్ని నొక్కి వక్కాణించడానికి! ప్రజలను అవస్థ పెట్టి మెట్రో లేకపోతే ట్రాఫిక్‌లో ఉక్కిరి బిక్కిరై చచ్చిపోతామన్న ఫీలింగు కలిగించడానికి! ఎంఎంటియస్‌ బాగా నడిచివుంటే పోన్లే ఏదో ఒకటి వుంది కదా అనుకునేవారు జనాలు. అలా అనుకోకుండా చేశారు. ఎంఎంటియస్‌కు ప్రజాదరణ బాగా పెరిగింది. రైళ్లు కిటకిట లాడిపోతున్నాయి. ఉన్నదాన్ని బాగుచేయకుండా ఎప్పుడో మెట్రో వస్తుంది అంటూ హంగామా చేసి కేంద్రం చేత శాంక్షన్‌ చేయించుకున్నారు. ఇక పండగే పండగ! ఓ ప్రాజెక్టు కొత్తగా వచ్చిందంటే కమీషన్లకు లోటేమిటి? ఏ పార్టీ ప్రభుత్వానిదైనా యిదే వరస! ఆలూ లేదు, చూలూ లేదు... అన్నట్టు అప్పుడే 'మెట్రో రైల్వే స్టేషన్‌కు మార్గము' బోర్డులు హైదరాబాదులో వెలిశాయి. వాటిని శాంక్షన్‌ చేసినవారెవరో, కాంట్రాక్టు ఎవరికి దక్కిందో నాకు తెలియదు. అవి శుద్ధ వేస్టు అని మాత్రం తెలుసు. ఓ సారి వైయస్సే ఆ బోర్డుల గురించి వెక్కిరించినట్టు పేపర్లో వచ్చింది. ఓ పెద్ద ప్రాజెక్టు వచ్చిందంటే యిలా అడుగడుగునా ఊటబావే! చేదుకున్నవాడికి చేదుకున్నంత మహదేవా!

ఇంతకీ చెప్పవచ్చేది ఆ మెట్రో ప్రాజెక్టుని మేటాస్‌నుండి లాక్కుని యింకో కాంట్రాక్టర్‌కు యిస్తే వైయస్‌కు నష్టమేమిటట? కొత్త కాంట్రాక్టర్‌, కొత్త ముడుపులు, అందునా.. ఎలక్షన్‌ వేళ! ఒకవేళ ఆనక వాడూ దొంగగా తేలితే... వాణ్ని పీకేసి యింకోణ్ని..! గిరీశం చెప్పినట్టు - ఇలా రొట్టెమీద నెయ్యి, నెయ్యిమీద రొట్టి! ఈ పరిస్థితుల్లో యిలా ఎంతమంది సత్యం రామలింగరాజులు బయటపడితే పాలనలో వున్న ప్రభుత్వానికి అంత లాభమే కదా! అప్పోజిషన్‌కు కూడా యీ సంగతి తెలుసు. అయితే బాధంతా స్కాములు బయటపడేదేదో తాము అధికారంలోకి వచ్చాక బయటపడితే బాగుండునని అనుకుంటూ వుండవచ్చు. అప్పుడు ఆ కొత్త కంట్రాక్టర్‌ ముడుపులు తమకే దక్కేవి కదా!

సత్యం రామలింగరాజు, మేటాస్‌ వైయస్‌ పాలనలోనే ఎదిగారు కాబట్టి ఆ బురద వైయస్‌కు అంటుతుందన్నట్టు కొందరు వ్యాఖ్యానిస్తున్నారు. ఓ విషయం చూశారా? అదేం చిత్రమో, బయటపడుతున్న ఏ స్కాము సొరంగాన్ని తవ్వినా పోయి పోయి తెలుగుదేశం శకానికి చేరుతోంది. డిపెప్‌ కావచ్చు, వెలుగుబంటి కావచ్చు ప్రతీదానికీ మూలాలు బాబు హయాంలో వుంటున్నాయి. కాంగ్రెస్‌ పాలనకి వచ్చేసరికి కొమ్మలు, రెమ్మలు వేస్తున్నాయి. ఏదో కారణంగా బయటపడితే 'చూశారా, మేమే బయటపెట్టాం' అని గొప్పలు చెప్పుకొంటున్నారు. (మరి పరిపాలనలోకి రాగానే బయటపెట్టకుండా, నాలుగేళ్లు ఎందుకు ఆగారు మహానుభావా? అని అడిగితే జవాబు రాదు). ఇప్పుడీ సత్యం స్కాములో కూడా అథవాలే గారు 2002లోనే ఫిర్యాదు చేస్తే బిజెపి, టిడిపి కలిసి తొక్కిపెట్టాయన్న న్యూస్‌ కూడా వచ్చేసింది. ఇక యీ స్కాము అడ్వాంటేజ్‌ టిడిపికి ఏం వస్తుంది నా తలకాయ?

వస్తే గిస్తే చిరంజీవికి రావచ్చు. ఆయన యిప్పటిదాకా పాలనలోకి రాలేదు కాబట్టి, ఆయన శకం అంటూ ఏదీ ప్రారంభం కాలేదు కాబట్టి, యిప్పటిదాకా పాలించినవారందరూ యిలాటి బాపతే, నేను వేరే అని చెపితే కాస్త నమ్మవచ్చు. కానీ ఆయన పార్టీలోకి కూడా కాంట్రాక్టర్లు చొరబడితే ఆ నమ్మకం కాస్త సడలుతుంది.

ఈలోగా వైయస్‌ సత్యం కంపెనీని నిలబెట్టినవాడిగా పేరు తెచ్చేసుకోవచ్చు. కేంద్రం చేత 2 వేల కోట్ల ప్యాకేజి ప్రకటింపజేసి అనేక బాధిత తెలుగు కుటుంబాలను ఆదుకున్నాను అని గొప్పలు పోవచ్చు. బాబు హయాంలో మునిగిన బ్యాంకుల విషయంలో యిలా జరగలేదుగా!

మన్‌మోహన్‌ వంటి నాన్‌-పొలిటికల్‌ ఆర్థికవేత్త ప్రధానిగా వుండడం వైయస్‌ కు కలిసి వచ్చిందనే చెప్పాలి. లేకపోతే కొత్త బోర్డు నియమించడం, దీపక్‌ పారేఖ్‌ వంటి ఖచ్చితమైన మనిషిని చైర్మన్‌గా నియమించడం, యిప్పుడీ ప్యాకేజిని ప్రకటించడం - యివన్నీ మరొకళ్లు చేసేవారా? సత్యం నిలబడిందంటే ఆ క్రెడిట్‌ మన్‌మోహన్‌కే పోతుంది. దాని పొలిటికల్‌ బెనిఫిట్‌ వైయస్‌కు దక్కవచ్చు.

- ఎమ్బీయస్‌ ప్రసాద్‌ 13 01 09

ఎమ్బీయస్‌: జంధ్యాల పేరు మీద హాస్యం...

ఇవాళ జనవరి 14. జంధ్యాల జయంతి. జంధ్యాల మార్కు హాస్యానికి చాలామంది అభిమానులున్నారు. పూర్తి హాస్యంమీద సినిమాను నడిపించవచ్చని నిరూపించిన మహానుభావుడు ఆయన. అత్యంత ప్రతిభావంతుడు, చిన్నవయసులోనే రాలిపోయారు. కానీ ఆయనంటే అభిమానించే హాస్యనటులు కోకొల్లలు. వారిలో కొందరు జంధ్యాల చిత్రమిత్రమండలి పేర జంధ్యాల జయంతిని ప్రతీ ఏటా సంక్రాంతి రోజుల్లో చేస్తారు. ఈ ఏడాది 13, 14, 15 తారీకుల్లో జంధ్యాల హాస్యోత్సవం పేర రవీంద్రభారతిలో భారీగా నిర్వహిస్తున్నారు.

కార్యక్రమాల మాట ఎలా వున్నా వారి ఆహ్వానపత్రంలోనే ఎంతో హాస్యం ఒలికించారు. నవ్వుల నజరానా, హ్యూమర్‌ హంగామా, కామెడీ కార్నివాల్‌, జోక్‌ సత్తా, యిలాటి ఫన్నీ కేప్షన్స్‌ పెట్టడం వలన. అంతకంటె ఎక్కువ హాస్యం ఒలికించినది అచ్చుతప్పుల ద్వారా! అచ్చుతప్పులు లేని తెలుగు ప్రచురణ వుండదనే ఆరోపణ వాస్తవం. నేనూ పుస్తకాలు ప్రచురిస్తున్నాను కదా, ఎంత కష్టపడి కళ్లు చించుకుని చూసినా అచ్చుతప్పులు వస్తూనే వుంటాయి. పుస్తక సమీక్షకులు కూడా అచ్చుతప్పులను చూసీ చూడనట్టు వదిలేసి వాటిని ప్రస్తావించరు. మరీ శ్రుతి మించితేనే ఘాటుగా రాస్తారు.

నేనూ ఆ పద్ధతిలోనే యీ ఆహ్వానపత్రాన్ని విమర్శిస్తున్నాను. అందునా జంధ్యాలగారికి సంబంధించిన కార్డు కదా! తెలుగుమీద జంధ్యాల కున్న అభిమానం అందరికీ తెలుసు. తెలుగు సరిగ్గా ప్రయోగించనివారిపై ఆయన వేసిన జోకులూ తెలుసు. పిచ్చి పిచ్చి కవిత్వం చెప్పేవాళ్లని, అపభ్రంశంగా మాట్లాడేవారిని ఆయన ఏకి ఏకి వదిలిపెట్టాడు. అలాటి జంధ్యాలను స్మరిస్తూ వేసే ఆహ్వానపత్రం ఎంత జాగ్రత్తగా వుండాలి! అందునా ఆర్టు పేపరులో వేశారు. నాలుగు పెద్ద సంస్థలు స్పాన్సర్లుగా వున్నాయి. అయినా కార్డు ఎలా తయారైందో మచ్చు చూపిస్తాను. ఒలికించిన హాస్యంలో చాలాభాగం పేర్లమీదనే ఒలికింది.

జంధ్యాల చిత్రమిత్రమండలి సారథులైన ఎవియస్‌, ప్రదీప్‌ యింకో ఐదుగురు వాళ్ల పేర్లు మాత్రం తప్పుల్లేకుండానే వేసుకున్నారు. తక్కినవాళ్ల పేర్లతో ఆడుకున్నారు. జంధ్యాల హాస్యోత్సవ పందిరి గుంజలు అనే హెడింగ్‌ కింద తమ పేర్లతో బాటు వేసిన రాష్ట్ర సాంస్కృతిక శాఖ సంచాలకులు రాళ్లబండి కవితాప్రసాద్‌ యింటిపేరును 'రాళబంటి'గా మార్చారు. (వెలుగుబంటి సూర్యనారాయణ గుర్తుకు వచ్చాడేమో). ప్రభుత్వాన్ని ఆం.ప్ర.ప్రభుతం చేశారు.

కాదంబరి కిరణ్‌ ఓ చోట 'కాదంబరి కించ్‌' అయ్యారు. మరోచోట 'కాదాంబరి' అయ్యారు. సుబ్బరాయ శర్మ సుబ్బరా'మ' శర్మ అయ్యారు. పట్టాభిరాం ప'ట్ట'భిరాం కాగా సిరివెన్నెల 'సిరివెన్నల' అయ్యారు. ఓ సారి కాదు, రెండుసార్లూ. అది చదివి ఆయన వెన్నలా కరిగిపోయి వుంటారు.

తనికెళ్ళ భరణిని 'భరిణి' చేసి పెట్టె గుర్తుకు తెచ్చారు. గుండు 'హన్ముమంతురావు' అయ్యారు. అనంత్‌ 'ఆనంత్‌' అయ్యారు. జనార్దన మహర్షిని 'మహార్షి'ని చేసి ఆయన రాసిన పుస్తకాన్ని 'పుస్కకం' చేశారు.

.. శశంక్‌, పద్మభూషన్‌, చొక్కపు వెంకటరమణ , జీతేందర్‌, నర్ర వెంకటేశ్వరరావు, యిలా చాలామంది పనిపట్టారు. ఇక హిందీవాళ్ల పేర్లు మరీ అన్యాయం. కపాడియా అనుకుంటా 'టపాడియా' అయ్యారు. భాటియా కాబోలు, 'భంటియా' అయ్యారు.

'హాస్యరసాభాస' అనబోయి దాన్నే రసాభాస చేసి 'రసాభస' చేశారు.

ప్రవేశ రుసుం - నవ్వుతున్న మొహం అనబోయి నవ్వుతున్న 'మోహం' అన్నారు.

వినూత్న అనబోయి 'విన్నూత్న' అనే కొత్త ప్రయోగం చేశారు, బోల్డుసార్లు.

ఏడుగురు అనబోయి 'ఎడుగురు' అన్నారు.

ఇక 'ర' వత్తుతో ఆడుకున్నారనే చెప్పాలి. 'రవీందభారతి' 'మిమ్రికీ', యస్‌. పి. బాలస్రుబమణ్యం, .. యిలా బోల్డు రసవత్తరమైన ప్రయోగాలు.

జంధ్యాలను కూడా వదిలిపెట్టలేదు. జంధ్యాల హాస్యబ్రహ్మ బిరుదును 'హాస్యబహ్మా' చేశారు. జంధ్యాల హాస్యోత్సవం ను 'హస్యోత్సవం ' చేశారు. అటూయిటూ చూసి జంధ్యాలను ఒక చోట జంథ్యాల అని కూడా అనేశారు.

ఇంతాచేసినది యిది 8 పేజీల ఆహ్వానపత్రంలో! వీరి ప్రతాపం యింతటితో ఆగలేదు. సభకు వెళ్లి చూస్తే వేదికపై కట్టిన బ్యానర్‌లో మొదటి అక్షరంపై పెద్ద అతుకు - 'సాం' అని. అంటే వేరే ఏదో రాసి, మనబోటివాళ్లు ఎవరో సూచిస్తే మార్చారన్నమాట. చూడగానే 'ప్రథమ కబళే మక్షికాపాత:' అని పించింది. అంటే అన్నం తినబోతూ వుంటే మొదటి ముద్దలోనే యీగ పడితే ఎలా వుంటుందో అలా వుంది అన్నమాట!

జంధ్యాల బతికివుంటే యీ అచ్చుతప్పుల మీదనే ఓ 'పోపులపెట్టె' ఎపిసోడ్‌ లాగించేసి వుండేవారు! - ఎమ్బీయస్‌ ప్రసాద్‌ 14 01 09

ఎమ్బీయస్‌ : తొడకొట్టినవాడే మగవాడా?

తొడగొట్టి, మీసం మెలేసిన చిరంజీవిగారు రాజకీయనాయకులు అలా చేయవచ్చా? అని వైయస్‌ గారు ఎత్తి చూపేసరికి 'అలా చేయడం మగతనం, పౌరుషం' అని సమర్థించుకుంటున్నారు. తిరుపతి సభలో రాష్ట్రరాజకీయాలకు మర్యాద, మప్పితం, హుందాతనం మప్పుతానని మాట యిచ్చిన చిరంజీవే యీయన!

నిజానికి క్రమక్రమంగా అసెంబ్లీలో రౌడీయిజం ప్రదర్శనలు పెరుగుతున్నాయి. అసలు సబ్జక్ట్‌ మాట్లాడేవారు ఒక్కరు కనబడరు. అరుపులు అరిచో, మైకులు విరిచో మర్నాడు హెడ్‌లైన్సు కెక్కుదామని ఉబలాటే పడేవారే చాలామంది. సబ్జక్ట్‌పైన అధ్యయనం చేయడమంటే చచ్చేటంత చావు. లైబ్రరీ ఎక్కడుందో కనుక్కోవాలి, కూచుని చదవాలి, నోట్సు రాసుకోవాలి. పాయింటు పట్టుకుని ప్రభుత్వాన్ని ఉతికి ఆరేయాలి. ఇంతా చేస్తే మర్నాడు పేపర్‌లో రెండు లైన్లు కూడా రాస్తారో లేదో తెలియదు. అంతకంటె యీజీ అయిన పని - అసెంబ్లీలోకి ఏ గడ్డో పట్టుకుని వచ్చి కూరగాయల ధరలు పెరుగుతున్నాయి కాబట్టి గడ్డి తినాల్సి వస్తోందని చెప్పి తిని చూపించడం, స్పీకర్‌ వెల్‌లోకి దూసుకుపోవడం (అక్కడికి మామూలుగా నడిచి వెళ్లేవారు ఎవరూ వుండరదేమిటో!) మార్షల్స్‌ చేత మోయించుకుంటూ అసెంబ్లీ గుమ్మందాకా వెళ్లడం, అక్కడ దిగిపోయి, గాంధీ విగ్రహం వద్దకు వచ్చి (అదొకటి దొరికింది) మాక్‌ అసెంబ్లీ అంటూ ప్యారడీ నాటకాలు కాస్సేపు వేయడం, ఆ తర్వాత ఎమ్మేల్యే క్వార్టర్స్‌కి వెళ్లి పడుక్కోవడం!

ఇదీ చాలామంది లెజిస్లేటర్ల వ్యవహారం. రాజకీయాల్లోకి వద్దామనుకున్నతర్వాత చిరంజీవిగారు వారం పదిరోజులు అసెంబ్లీ ప్రత్యక్ష (పురాణ) ప్రసారాలు చూసి మనలాగే ఏవగించుకుని వుంటారు. అధికారంలోకి వస్తే సీరియస్‌గా ప్రజాసమస్యలు చర్చించి పారేద్దామని ఉబలాటపడివుంటారు. అందుకే తిరుపతి మీటింగులో అలాటి హామీ యిచ్చారు. తర్వాత కొన్నాళ్లపాటు పెద్దమనిషిగా వుండడానికి ప్రయత్నించారు కూడా. వారి తమ్ముడు నాగబాబుగారు విమర్శకు బదులుగా సేవ చేసి చూపిస్తామని 'శంకర్‌దాదా' ట్రిక్కు వుపయోగించి చూశారు కూడా. అయినా మన కాంగ్రెస్‌ నాయకులు, టిడిపి నాయకులు వూరుకోలేదు. గిల్లి గిల్లి వేడుక చూశారు. మీడియా కూడా 'చిరంజీవి ఉపన్యాసాల్లో పస లేదు, జనసమీకరణ గొప్పగా, ప్రసంగాలు చప్పగా సాగుతున్నాయి' అని రాసి రెచ్చగొట్టాయి.

ఇక దాంతో చిరంజీవిగారి పార్టీ యిది కాదు పద్ధతి అనుకుంది. 'ఈంట్‌ కా జవాబ్‌ పత్థర్‌ సే' లెవెల్లో వాళ్లు ఒకటి అంటే వీళ్లు రెండంటున్నారు. 'అందరూ ఒకే తానులో ముక్కలే, వీళ్లు వూడబొడుస్తున్న సంస్కారం ఏమీ లేదు' అని మామూలు జనాభాకు అనిపించారు. ఇదిలా నడుస్తూండగా చిరంజీవిగారు రాయలసీమ రోడ్‌షోలో తొడగొట్టి మీసం మెలేసి చూపించారు - అభిమానుల కోరిక మేరకు! దాంతో వైయస్‌ గారు రాజకీయ నాయకుల చరిత్రలన్నీ ఒకసారి తిరగేసి, ఇప్పటివరకు తిట్టుకున్న రాజకీయ నాయకులున్నారు కానీ తొడగొట్టినవారు లేరని తేల్చారు. (యువగర్జనలో తొడగొట్టిన బాలకృష్ణగారిని ఒట్టి నటుడిగానే తప్ప, రాజకీయ నాయకుడిగా గానీ, భావి ముఖ్యమంత్రిగా గానీ వైయస్‌ గుర్తించలేదన్నమాట. ఈ పాయింటుపై బాలకృష్ణగారు గానీ, వారి అభిమానులు గానీ నిరసన తెలపవచ్చు) ఇదేనా ఆయన తెచ్చే మార్పు? అని నిలదీసి తొడగొట్టడానికి సమాధానం ఫ్లయింగ్‌ కిస్‌లే అంటూ జనాలకు వాటిని రుచి చూపించారు.

రాయలసీమ వాసులు చిరంజీవిచేత తొడగొట్టించి వూరుకుంటా రనుకుంటారా? బాలకృష్ణ వచ్చినపుడు మళ్లీ రెచ్చగొడతారు. కాంగ్రెస్‌ తరఫున మోహనబాబు ప్రచారానికి వస్తే ఆయన చేతా కొట్టిస్తారు. అబ్బే, చిరంజీవి యింతకంటె గట్టిగా కొట్టాడు మరి అంటే దాంతో ఆయనకు ఒళ్లుమండి మళ్లీ కొడతాడు. రాయలసీమవాసులకే యింత వినోదం అందుతూంటే తక్కినవాళ్లు వూరుకుంటారా? మాకో! అంటారు. అక్కడా, యిక్కడా, ఎక్కడ చూసినా ఆంధ్రదేశమంతా తొడమోతలతో మోతెక్కిపోతుంది. కృష్ణావతారం సినిమాలో స్టీలు ఫ్లూటుతో కొట్టుకుని కొట్టుకుని ఎన్టీయార్‌ తొడ వాచిపోయిందట. అలాగ ప్రచారానికి బయలుదేరే నటులందరికీ తొడలు వాచిపోయి, మీసాలు మెలితిరిగిపోయి, చిక్కుపడిపోయి అవస్థలు పడితే పడవచ్చు కాక, జనాలకేం పోయింది? బోల్డంత వినోదం దక్కుతూండగా!

ఇలా తొడలు గొట్టిన ప్రతీ చోటకూ వైయస్‌ వెళ్లి ముద్దులు పెట్టాలేమో పాపం! ఆయన పెదాలూ వాచిపోతాయి పాపం!

చిరంజీవిగారు అనవసరంగా తొడగొట్టామే అని అనుకుని ఏకాంతంలో నాలిక కరుచుకున్నారేమో గానీ బయటకు మాత్రం అదేం తప్పు కాదు పొమ్మన్నారు. కావాలంటే మరింత మగతనం చూపించడానికి చిన్నలాగు వేసుకుని పైన లుంగీ కట్టి దాన్ని ఎగ్గట్టి లాగుని చూపిస్తానని ఛాలెంజ్‌ చేయకుండా వదిలేశారు. రఫ్‌ ఆడిస్తా లాటి డైలాగులు కొట్టి చూపిస్తానని యింకా ప్రకటించలేదు. ఎన్నికలు యింకా మూడు, నాలుగు నెలలున్నాయి కాబట్టి యీ లోపున కాంగ్రెస్‌, టిడిపి సోదరులు ఆయన్ని రెచ్చగొట్టి ఆ ముచ్చటా తీరుస్తారని మనం నమ్మవచ్చు. - ఎమ్బీయస్‌ ప్రసాద్‌ 15 01 09

ఎమ్బీయస్‌ : అభిమానులకోసం ఏ మేరకు...?

చిరంజీవిగారు నిజజీవితంలో లాగూ, పైన లుంగీ కట్టుకుని తిరగరనే అనుకుంటాను. 'ఇంద్ర' సినిమాలో లాగ ఆయన నేలమీద కాలు పెట్టగానే భూమి వణకదనే అనుకుంటాను. 'అది సినిమాలో వేషమండీ బాబూ, ఓ సినిమాలో రాజుగా వేస్తారు. మరో సినిమా శివుడిగా వేస్తారు. అంతమాత్రాన ఆయన అవి అయిపోతారా?' అని నన్ను చూసి నవ్వుతున్నారా? అలా అయితే చిరంజీవి, ది పొలిటీషియన్‌ హఠాత్తుగా 'ఇంద్ర' లా అయియి తొడగొట్టి, మీసాలు మెలివేయడమెందుకని నా సందేహం. 'ఆయనకీ ఆ వుద్దేశం మొదట్లో లేదు. కానీ అభిమానుల కోరిక మేరకు అలా చేశారు' అని మీరు నాకు నచ్చచెప్పవచ్చు.

అదే మీ ఆర్గ్యుమెంటయితే నాకు చాలా భయం వేస్తుంది. 'అభిమానులకోసం' అనే ట్రాప్‌లో పడవద్దని ఆయనకు చెప్పండి అని మిమ్మల్ని రిక్వెస్టు చేస్తున్నాను. మనలో మన మాట - ఈ అభిమానులున్నారే వాళ్లు మహా దుష్టులండీ బాబూ! వాళ్లకు కావలసినది వినోదం. దానికోసం మనల్ని ఎన్ని మొగ్గలైనా వేయమంటారు. రోమన్‌ సామ్రాజ్యపు రోజుల్లో వాళ్లు మల్లయుద్ధవీరులను యీలలేసి ప్రోత్సహించేవారు. ఇద్దరు యుద్ధం చేస్తూ వుంటే వారిలో ఎవరు ఒకరు చచ్చేదాకా యుద్ధం చేయమనేవారు. నెగ్గినవాడికి అమ్మాయిలు రుమాళ్లు విసిరేవారు, ముద్దులూ విసిరేవారు. వాటికి మురిసిపోయిన ఆ వస్తాదుకి ఆ భోగం ఎన్నాళ్లు? మళ్లీ యింకోడి చేతిలో చచ్చేదాకా. ఆ తర్వాత ఆ నెగ్గినవాడికి యీ రుమాళ్లు, ముద్దులూ వెళతాయి. రుమాళ్లూ, ముద్దులూ విసిరే జవరాళ్లకు ఎవడో ఒకడు దొరుకుతూనే వుంటాడు.

అలాగే కొంతకాలం క్రిస్టియన్లను సింహాలకు ఎరగా వేసినప్పుడు కూడా చూడడానికి బోల్డుమంది వచ్చేవారు. అంతకుముందు జీసస్‌ క్రైస్తు చేత శిలువ మోయించి, కొరత వేసినప్పుడు కూడా బోల్డుమంది వచ్చి వినోదించారు. 'కౌంట్‌ ఆఫ్‌ మాంట్‌క్రిస్టో' నవల్లో రాస్తాడు - పారిస్‌లో బహిరంగంగా ఉరి వేసినప్పుడు అది చూడడానికి బోల్డుమంది కులీనులు కూడా కూడేవారని. వాంటేజ్‌ పాయింట్‌ (చూసేందుకు అనువైన చోటు) బాల్కనీలు వున్న హోటల్‌ రూములకు మహా గిరాకీ వుండేదిట. ఆడా, మగా అందరూ చూసేవారు. లోకల్‌గా గమనించండి. దొమ్మరివాళ్లు గడకఱ్ఱమీద నడుస్తూంటే చప్పట్లు కొడతారు. కొట్టి వూరుకుంటారా? 'అ గడకఱ్ఱ కూడా లేకుండా గాలిలో నడవలేవా?' అని వాకబు చేస్తారు. వాళ్లకేం పోయింది? ఆటకత్తె కాళ్లు విరిగి మూలపడితే యింకోదాని ఆట చూడడానికి వెళతారు. ప్రేక్షకుల వినోదం కోసమే కదా ట్రిక్కుల కారు ఎక్కి నూతన్‌ ప్రసాద్‌ చక్రాల కుర్చీలో తేలినది! అయ్యో పాపం అంటారు, మళ్లీ అలాటి వినోదం అందించే ఆర్టిస్టు కోసం వెతుకుతారు.

చిరంజీవి కూడా పాపం యిలాటి అభిమానుల చేతిలోనే మోసపోయారు. ఆయన సీరియస్‌గా నటించేయాలనుకుని కథ తయారుచేసుకోవడం, అంతలోనే అభిమానులు ఏమైనా అనుకుంటారేమోనని రొటీన్‌ కథకే మొగ్గడం! ఎన్నేళ్లయినా, ఆయనకు ఎన్నేళ్లు వచ్చినా ...యిద్దరు హీరోయిన్లు, లాగూలూ, లుంగీలు, స్టెప్పులు, ఫైట్లు.. ఇవే కదా! అవి పట్టుకుని వేళ్లాడినా లాభం లేకపోయింది. ఇంత మొహమాటపెట్టి వేషం కట్టించిన అభిమానులు మళ్లీ సినిమా చూశారా? అబ్బే! ఈ మధ్య కాలంలో హిట్‌ అయిన చిరంజీవి సినిమా ఒకటి చెప్పండి చూదాం. అవే వుంటే ఆయన యిటెందుకు వస్తాడంటారా? కరెక్టే కదా! మరి యిప్పటికైనా గుర్తించాలి కదా! అభిమానుల కోసం మొహమాటపడడం మానేసి, కాస్త ఆయన సహజంగా ఎలా వుంటాడో అలా వుంటే చాలు కదా!

అసలు నాయకుడంటే ఎవరండి? జనాల్ని నడిపించేవాడా? జనం చెప్పినట్టు నడిచేవాడా? ఇది మంచి, యిది చెడు అనే విచక్షణ జనాలకు నేర్పేవాడు నాయకుడు. గాంధీగారు ఉద్యమం మొదలెట్టేవాడు. అహింసతోనే నడపాలని గట్టిగా చెప్పేవాడు. అది ఎక్కడో హింసాత్మకంగా మారిందని వినబడిందంటే చాలు, ఉద్యమం మానేసేవాడు. అదేం పిచ్చిపని అని పక్కనున్నవాళ్లు అనేవారు. కానీ గాంధీ గారి పద్ధతంతే! ఆయనకు ఎక్కడ కోపం వచ్చి ఉద్యమం మానేస్తాడేమోనన్న భయంతో జనాలు జాగ్రత్తగా వుండేవారు. దేశవిభజన సందర్భంగా బెంగాల్‌లో మతకల్లోలాలు జరిగినప్పుడు యీయన ఒక్కడు వెళ్లి మీరంతా కలహాలు మానేస్తే గానీ అన్నం తిననని కూచున్నాడు. ఆయన ఏమైతే మాకేం? అని కూచోలేదు ప్రజలు. కలహాలు కట్టిపెట్టి ఆయన శాంతిమార్గాన్ని అనుసరించారు. పటాలాల సైన్యం సాధించలేనిది, ఒక్కడు సాధించాడు. అందుకే ఆయనను వన్‌-మ్యాన్‌ ఆర్మీ అన్నారు. నాయకుడంటే నడిపించేవాడు. జనాలు చెప్పేట్టు ఆడేవాడు కాదు. ఇది గ్రహించాలి చిరంజీవైనా, బాలకృష్ణయినా, మరోరైనా! తెరమీద నటన వేరు, జీవితం వేరు. ప్రజాజీవితంలో హుందాతనం లేనిదే రాణించరు.- ఎమ్బీయస్‌ ప్రసాద్‌ 16 01 09

ఎమ్బీయస్‌: అధిష్ఠానం వైయస్‌ మాట ఎందుకు వింది?

ఢిల్లీ నాటకం అయిపోయింది. తెలుగు మీడియా హోరెత్తించడం మిగిలింది తప్ప తెలంగాణాపై ఏ నిర్ణయమూ వెలువడలేదు. సినిమా క్లయిమాక్స్‌లో హీరోయిన్‌ పీటలెక్కుతూంటే ఆమెను ఆపడానికి యివతల హీరో పరుగులు పెట్టినట్టు, 21 న తెరాస-తెదేపా పెళ్లి జరక్కుండా చేయడానికి అవస్థ పడిన డియస్‌కు ఆయాసమే మిగిలింది. హీరోగారి తల్లి ఠఠ్‌ అనేసింది. హీరోయిన్‌ వేరేవారిని చేసుకోవడమే మంచిదనుకునే పోటీ హీరో మాటే చెల్లింది. వైయస్‌కు తెరాసతో పొత్తు సుతరామూ యిష్టం లేదు. ఖర్మకాలి ఎన్నికల తర్వాత వాళ్ల మద్దతుతో ప్రభుత్వం ఏర్పడవలసి వస్తే తెరాస వాళ్లు సిఎంగా 'వైయస్‌ దక్క..' అనే షరతు పెడతారని తెలుసు. అలాటి పరిస్థితుల్లో తెరాసకు ఆప్తుడే గద్దె నెక్కుతాడు. అతనెవరయ్యా అంటే 2004లో వారిని వాటేసుకున్న డియస్సే!

ఇదే కారణానికి తెరాసతో పొత్తుకు డియస్‌ ఉబలాటపడితే పొత్తు చెడగొట్టడానికి వైయస్‌ ఆరాటపడ్డారు. తెలంగాణాపై ఏదో సానుకూల ప్రకటన చేయకపోతే తెదేపా పెళ్లికొడుకుని వదిలిపెట్టి తెరాస రాలేదు. ఆ సానుకూల ప్రకటన తెప్పిస్తాం, తెప్పిస్తాం అవి వూరించడమే తప్ప తెప్పించే సత్తా డియస్‌ అండ్‌ కంపెనీకి లేదని మరొక్కమారు తేలిపోయింది. ఆదివారం ప్రణబ్‌-వైయస్‌ మీటింగుకి డియస్‌ను పిలవనేలేదు. సోమవారం పిలిచారు. కానీ సోనియా-వైయస్‌ మీటింగుకి పిలవలేదు. పొత్తు లేదని వైయస్‌ ప్రెస్‌మీట్‌లో కుండబద్దలు కొట్టేశాక యివాళ మంగళవారంనాడు డియస్‌ను ఒక్కణ్నీ పిలిచారు సోనియా. గిల్లి జోకొట్టడమంటే యిదే కాబోలు. ఎలక్షన్‌ ఎలా ఎదుర్కోవాలో సిఎంతోను, పిసిసి అధ్యక్షుడితోనూ కలిపి మాట్లాడతారా? విడివిడిగా మాట్లాడతారా?

కాంగ్రెస్‌ హై కమాండ్‌ యీ సారైనా వైయస్‌ను తోసిరాజంటుందని ఆశించినవారికి ఆశాభంగమే మిగిలింది. వైయస్‌ మాటే చెల్లుబాటవుతోందని తెలుగు మీడియా వాపోతోంది. దానికి కారణం కూడా కనుగొంది. డబ్బు మూటలు చేరవేస్తున్నాడు కాబట్టి ఆయన మాట వింటున్నారట. నాకు తెలియక అడుగుతాను - ఆయన స్థానంలో మరొకరుంటే వేరేలా చేస్తారా? అంటే 'మేం డబ్బు ముట్టం, ముట్టినా మేమే వుంచేసుకుంటాం, మీకు వాటా మీకివ్వం' అని మొండికేస్తారా? అదొకటే కన్సిడరేషన్‌ అయితే 'ఆ షరతులమీద పనిచేయడానికి మేమూ రెడీగా వున్నాం. వైయస్‌ను దించేసి మమ్మల్ని పెట్టండి' అని అడిగేవారు కనీసం పదులమీద వుంటారు.

తెలంగాణా విషయంలో వైయస్‌ మాట హై కమాండ్‌ వింటోంది అంటున్నారు కానీ నా దృష్టిలో దటీజ్‌ అదర్‌వే రౌండ్‌. వైయస్‌ హై కమాండ్‌ మనసెరిగి నడుచుకుంటున్నారు. చరిత్ర తిరగేయండి. కాంగ్రెస్‌ యితమిత్థంగా తేల్చిన యిస్యూలు ఏమైనా వున్నాయా? రాష్ట్రాలు చీల్చిన దృష్టాంతాలున్నాయా? నాన్చి నాన్చి పరిష్కారం కాలానికి వదిలేయడమే కాంగ్రెస్‌ విధానం. 1969లో ప్రత్యేక తెలంగాణా వుద్యమం ఏమైంది? కాంగ్రెస్‌ రాష్ట్రాన్ని చీలనిచ్చిందా? తెలంగాణా ప్రజాసమితి పేర ఎన్నికైన వారందరినీ తనలో కలిపేసుకుని, తెలంగాణా హక్కుల రక్షణకంటూ కొన్ని హామీలు యిచ్చేసి ఉద్యమం చల్లార్చేసింది. 1972లో ప్రత్యేక ఆంధ్ర ఉద్యమం మాత్రం? అసలు దాన్ని మొదలు పెట్టినది ప్రతిపక్ష నాయకులు. కాంగ్రెస్‌ నాయకులు చొరబడ్డారు. ఉద్యమాన్ని గుంజుకుని ఏ నిర్ణయమూ తీసుకోకుండా కాలక్షేపం చేసేవారు. అసలు వారు సమావేశమే అయ్యేవారు కారు. విద్యార్థులు వాళ్ల చేత బలవంతాన రాజీనామాలు చేయించి, వారిని చుట్టుముట్టి 'మీలో మీరు మాట్లాడుకోండి, తీర్మానం చేయండి' అని ఒత్తిడి చేసేవారు. 'ఇదిగో చేస్తున్నాం, అదిగో చేస్తున్నాం' అంటూ నెలలు గడిపేశారు వారు. ఇందిరమ్మ ఆరు సూత్రాల పథకం అంది. ఉద్యమం చల్లారింది. అందరూ ఎవరి పనుల్లో వాళ్లు పడ్డారు.

మళ్లీ యిన్నాళ్లకు, ఐదేళ్ల క్రితం కెసియార్‌ తెలంగానం అందుకున్నారు. కాంగ్రెస్‌ ఎలా దోబూచులాడుతోందో చూస్తున్నాం. దీనిలో తమాషా ఏమిటంటే ఏ ప్రాంతం కాంగ్రెస్‌ నాయకులు ఆ పల్లవి పాడతారు. జాతీయపార్టీ కదాని ఓ యూనిఫామ్‌ పాలసీ వుండదు. తమిళ కాంగ్రెస్‌ నాయకులు మద్రాసు మాకు కావాలనేవారు, ఆంధ్ర కాంగ్రెస్‌ నాయకులు మద్రాసు మాకు కావాలనేవారు. ఇప్పటికీ హర్యానా కాంగ్రెస్‌ నాయకులు చండీగఢ్‌ మాదంటే పంజాబ్‌ కాంగ్రెస్‌ నాయకులు మాదంటారు. ఒకే పార్టీలో యిలాటి భిన్నస్వరాలేమిటంటే... అది అంతే! ఏ రోటి దగ్గర ఆ పాట.

విదర్భ ప్రత్యేకరాష్ట్రం డిమాండ్‌ తెలంగాణా డిమాండ్‌ కంటె పాతది. కర్ణాటక-మహారాష్ట్రల మధ్య బెళగాం వివాదమూ చాలా పాతదే. దశాబ్దాలుగా కాంగ్రెస్‌ పాలించినా ఆ రావణకాష్టాన్ని అలాగే వుంచారు. ద్రవిడనాడు, పంజాబ్‌, కశ్మీర్‌ - దేన్నీ దేశం నుండి విడిపోనివ్వలేదు. బుందేల్‌ ఖండ్‌, బోడో లాండ్‌, గూర్ఖాలాండ్‌ - దేన్నీ రాష్ట్రం నుండి విడిపోనివ్వలేదు. అలా అని అందరికీ నచ్చేట్లా పరిష్కారం చేస్తారా అంటే అదీ వుండదు. కరవమంటే కప్పకు కోపం, విడవమంటే పాముకు కోపం అని తెలుసు కాబట్టి కాస్సేపు కరవమని, కాస్సేపు విడవమని, యింకాస్సేపు ఆలోచిస్తున్నాం ఆగమనీ చెప్పే రకం. ఏదీ తేల్చకుండా అటు కప్పతోటీ, యిటు పాముతోటీ స్నేహం చెడకుండా చూసుకునే లౌక్యం. పాముకో, కప్పకో విసుగువచ్చి చెరోవైపూ వెళ్లిపోతే ఆ సమస్య మేమే పరిష్కరించామని కాలరెగరేసే తత్వం.

అత్తతో అమ్మి కోడలుతో కొనడం అని సామెత వుంది. 2004లో కాంగ్రెస్‌-తెరాస పొత్తు పత్రం చూస్తే అదే గుర్తుకు వస్తుంది. మొదటి ఎస్సార్సీని గౌరవిస్తూ రెండవ ఎస్సార్సీ వేస్తారట. రెండూ రెండు రకాల ప్రతిపాదనలు. రెండింటిని ఎలా కలుపుతారు? అలాగే సిఎంపి డాక్యుమెంట్‌లో 'కాన్సెన్సస్‌ రావడానికి కృషి చేస్తారట' అసలు ఏ విషయంలో కాన్సెన్సస్‌ వుంది కనుక దీనిలో మాత్రం రావడానికి? మళ్లీ కాన్సెన్సస్‌ అంటే ఏకాభిప్రాయం అని ఓ అర్థం లాగి, మెజారిటీ అభిప్రాయం అని మరో అర్థం లాగి...

ఇలాటి డాక్యుమెంట్‌ల తయారీలో ఘనుడైన ప్రణబ్‌ ముఖర్జీ రేపు ఎన్నికల ముందు మరో మాటల జగ్లరీతో తెలంగాణా గురించి ప్రకటన చేస్తారు. అది అర్థం చేసుకోవడానికి బుర్ర గోక్కుంటూండగానే ఎలక్షన్లు అయిపోతాయి. తర్వాతి సంగతి తర్వాత చూసుకోవచ్చు.

ఇదీ కాంగ్రెస్‌ హై కమాండ్‌ తీరు. వారి మనసు ఎరిగి నడుచుకుంటున్నారు కాబట్టి వైయస్‌ మనగలుగుతున్నారు. - ఎమ్బీయస్‌ ప్రసాద్‌ 20 01 09

ఎమ్బీయస్‌: కరుణానిధి ఫార్ములా....

టిడిపితో పొత్తు యింకా కుదరని వైనాన్ని వివరిస్తూ కెసియార్‌ కరుణానిధి ఫార్ములాను అవలంబించమని చంద్రబాబుకు సలహా యిచ్చారు. ఆయన కరుణానిధి పేరు చెప్పినా, ఆ ఫార్ములాను మొదట ప్రారంభించినది ఎంజీయార్‌. 1970ల్లో తమిళనాడులో డిఎంకె పాతుకుపోయి వుండేది. కరుణానిధి ముఖ్యమంత్రి. పార్టీలో ముఖ్యనాయకుడు ఎంజీయార్‌. ఎప్పటికైనా ఎంజీయార్‌ పాప్యులారిటీ తన ఎదుగుదలకు అడ్డువస్తుందని భావించిన కరుణానిధి అనేక రకాల కుట్రలు పన్ని ఎంజీయార్‌ను పార్టీలోంచి నెట్టేశాడు. ఎంజీయార్‌ గత్యంతరం లేక అన్నా డిఎంకె అని పార్టీ పెట్టుకున్నాడు. ప్రజలు ఎంజీయార్‌కు ప్రజల్లో గ్లామర్‌ వుంది. కానీ పార్టీ అంతా కరుణానిధి వెంటనే వుంది. కార్యకర్తలు లేకుండా ఎంజీయార్‌ ఏం నెగ్గుకువస్తాడన్న ధైర్యం కరుణానిధిది. ఎంజీయార్‌ ఎంతో డబ్బు ఖర్చుపెట్టి, విదేశాలలో కూడా షూటింగ్‌ చేసి, నిర్మించిన 'ఉలగం సుట్రియ వాలిబన్‌' సినిమా రిలీజ్‌ను కూడా అడ్డుకున్నాడు. ఆ సినిమాలో త్రిపాత్రాభినయంతో పాటు, దర్శకత్వం కూడా వహించాడు ఎంజీయార్‌.

అలాటి సమయంలో ఎంజీయార్‌ దిండిగల్‌ ఉపయెన్నికలో అద్భుతమైన మెజారిటీతో గెలిచాడు. దానికితోడు, అతి కష్టం మీద రిలీజైన 'ఉలగం సుట్రియ వాలిబన్‌' హిట్‌ అయింది. ప్రజలు తన వెంట వున్నారన్న నమ్మకం ఎంజీయార్‌కు చిక్కింది. కొందరు నాయకులు మాత్రం యిటు వచ్చారు. అయినా డిఎంకె వోట్‌ బ్యాంక్‌ పదిలంగా వుంది. డిఎంకె పార్టీకోసం సర్వశక్తులూ, ధనమూ వెచ్చించిన తనను పార్టీలోంచి బయటకు తరిమిన కరుణానిధిని ఎన్నికల్లో ఓడించి కసి తీర్చుకోవాలని ఎంజీయార్‌కు పట్టుదల. ఇంతలో 1975లో ప్రధాని ఇందిరా గాంధీ ఎమర్జన్సీ విధించింది. కరుణానిధి ఆమెను వ్యతిరేకించాడు. అంతేకాదు ఆమె రాజకీయ శత్రువులకు ఆశ్రయం కల్పించాడు. ఇందిరాగాంధీకి కరుణానిధిపై కోపం వచ్చింది. దీన్ని అవకాశంగా తీసుకున్నాడు ఎంజీయార్‌. 1980 ఎన్నికల్లో ఇందిరతో చేతులు కలిపాడు.

అతను ప్రతిపాదించిన ఫార్ములాయే 2-1. కేంద్రంలో జనతాపార్టీని ఓడించి తను అధికారంలోకి రావాలి కాబట్టి ఇందిరా గాంధీకి పార్లమెంటు సీట్లు ఎక్కువ కావాలి. తమిళనాడులో తమ పార్టీ ఎలాగూ గెలిచే అవకాశం లేదు. నిజానికి అక్కడ కాంగ్రెస్‌కు కొంత శాతం ఓటుబ్యాంకు వుంది. డిఎంకె రాజకీయాలు పడనివారు కాంగ్రెస్‌కే ఓటు వేస్తారు. అయినా నెగ్గడానికి ఆ శాతం సరిపోదు. ఇవతల ఎంజీయార్‌కు పార్లమెంటు ఎలా పోయినా చింత లేదు. అసెంబ్లీలో రుణానిధిని గద్దె దించడం ఒకటే కావాలి. అందువలన పార్లమెంటు సీట్లలో మూడింట రెండు వంతులు కాంగ్రెస్‌కు, ఒక వంతు అన్నా డిఎంకెకు. అసెంబ్లీ సీట్లలో మూడింట రెండు వంతులు డిఎంకెకు, ఒక వంతు కాంగ్రెస్‌కు.

ఇది దివ్యంగా పనిచేసింది. కరుణానిధి డిఎంకెకు ప్రతిరూపంగా మారాడు కాబట్టి అతనంటే యిష్టపడనివారు కాంగ్రెస్‌వాదులు ఎంజీయార్‌కు ఓట్లు వేశారు. నిజానికి ఎంజీయార్‌ కూడా దశాబ్దాలుగా డిఎంకెలో వుండి కాంగ్రెస్‌ను అప్పటిదాకా వ్యతిరేకించిన వాడే. అయినా శత్రువు శత్రువు మిత్రుడు అన్న సిద్ధాంతం మీద కాంగ్రెస్‌ అభిమానులు అన్నా డిఎంకెకు వేయగా, అన్నా డిఎంకె ఓటర్లు కాంగ్రెస్‌కు ఓటేశారు. అటు కేంద్రంలో ఇందిరా గాంధీ అధికారంలోకి రాగా ఇటు రాష్ట్రంలో ఎంజీయార్‌ అధికారంలోకి వచ్చాడు. ఆ రావడం రావడం చనిపోయేదాకా ముఖ్యమంత్రిగానే కొనసాగాడు. ఎంజీయార్‌ పోయాకనే కరుణానిధి మళ్లీ ముఖ్యమంత్రి కాగలిగాడు. తర్వాత కరుణానిధి కూడా తన మిత్రులతో యిదే ఫార్ములాతో పొత్తు పెట్టుకుంటూ వచ్చారు.

అయితే యిక్కడ మనం గమనించవలసిన విషయం ఏమిటంటే అక్కడ పొత్తు కలుపుకుంటున్నవి ఓ జాతీయపార్టీ, ఓ ప్రాంతీయపార్టీ. అందువలన అది వర్కవుట్‌ అయింది. ఇక్కడ టిడిపి ప్రాంతీయపార్టీ కాగా తెరాస ఉపప్రాంతీయ పార్టీ. టిడిపికి రాష్ట్రంలో అధికారం కావాలి. తెరాసకు లేకపోయినా ఫర్వాలేదు. వారు ఢిల్లీ లాబీయింగ్‌నే నమ్ముకున్నారు కాబట్టి ఎక్కువ పార్లమెంటు సీట్లు తెచ్చుకుని అధికారం అంచున వున్న పార్టీతో బేరాలాడడానికి కాచుకున్నారు. బిజెపితో కలవడానికి కూడా తెరాస వెనుకాడదన్నది బహిరంగ సత్యం. అది మహాకూటమిలో యితర పార్టీలకు మింగుడుపడని అంశం. తెరాసకు ఎక్కువ సీట్లు యిచ్చి బిజెపి అధికారంలో రావడానికి పరోక్షంగా చేతులారా సహాయపడినట్టవుతుందని వారి భయం.

టిడిపికి రాష్ట్రంలో అధికారమే కాదు, కేంద్రంలోనూ బలం కావాలి. మూడో కూటమిలో కీలకమైన నాయకుడిగా ఎదగాలనే కాంక్ష బాబుకి బలంగా వుంది. చేతిలో తగినంత ఎంపీలు లేకపోతే పట్టించుకునేవారెవరు? ఎన్టీయార్‌ నేషనల్‌ ఫ్రంట్‌ ఏర్పరచారు. ఇందిరాగాంధీ బలంగా వున్న రోజుల్లో ప్రతిపక్షాలను ఏకతాటిపై తెచ్చి వారికి జవజీవాలు కల్పించారు. అయినా రాజీవ్‌ గాంధీ ఓడిపోయినవేళ తెలుగుదేశం పార్లమెంటులో తగినన్ని సీట్లు గెల్చుకోలేకపోవడంతో నేషనల్‌ ఫ్రంట్‌ నాయకులు ఎన్టీయార్ని పట్టించుకోలేదు. ఓ జాతీయ నాయకుడు ఎన్టీయార్‌ను ఉద్దేశించి హేళనగా ''ఆయనకి యిక్కడేం పని? వెళ్లి రాష్ట్రంలో పార్టీ సంగతి చూసుకోమను'' అనేశాట్ట అప్పుడు.

పార్లమెంటు సీట్లు బాబుకీ కావాలి, కెసియార్‌కీ కావాలి. అలాటప్పుడు యిక లెక్క కుదిరేదెలా? అందునా కెసియార్‌ లెక్కలో ఓ తిరకాసుంది. తనకి యిక్కడ మూడింట ఒక వంతు, పార్లమెంటులో మూడింట రెండు వంతులు యిమ్మంటున్నారు. టిడిపితో బాటు లెఫ్ట్‌ కూడా వుందన్నమాట మరిచారు. లెఫ్ట్‌కి యివ్వాల్సిన సీట్లు ఎవరి వాటాలోంచి యివ్వాలని ఆయన ఉద్దేశమో?

ఇలాటి పరిస్థితుల్లో యీయన ఏదైనా ఫార్ములా వర్కవుట్‌ చేస్తే యికపై అది కెసియార్‌ ఫార్ములాగా చరిత్రలో వినుతి కెక్కుతుంది. వేచి చూదాం. - ఎమ్బీయస్‌ ప్రసాద్‌ 24 01 09

ఎమ్బీయస్‌: చట్‌ మంగ్‌నీ.. శాదీ ఫట్‌..

'చట్‌ మంగ్‌నీ.. పట్‌ శాదీ (బ్యాహ్‌)' అంటారు హిందీలో. శుభస్య శీఘ్రం టైపులో 'ఇలా తాంబూలాలు.. అలా పెళ్లి' అని అర్థం. కానీ మహాకూటమి విషయంలో మంగ్‌నీ ధూమ్‌ధామ్‌గా జరిగింది కానీ పట్‌ శాదీ కాదు కదా, శాదీయే ఫట్‌ అయ్యేట్టుంది.

తెరాస వారమ్మాయి (లేదా అబ్బాయి) టిడిపి ప్లస్‌ లెఫ్ట్‌ అబ్బాయి (లేదా అమ్మాయి) తాంబూలాల టైములో 'ఆకాశంలో ఏకకాలంలో యిద్దరు చంద్రులు' టైపులో ..బాబు, ..శేఖరరావు నవ్వుతూ పోజులిచ్చేశారు. 'టిడిపి-తెరాస కలిస్తే డెడ్లీ కాంబినేషన్‌' అంటూ పేపర్లు రాసేశాయి. ఆనాటి ప్రకటన పెళ్లి తాంబూలాల వంటిది అనిపించింది. ఉత్తరాయణం కోసం 21న పెళ్లి ముహూర్తం పెట్టేం కానీ లేకపోతే యిప్పుడే పెళ్లాడేద్దుం అన్నంత హడావుడి చేశారు. పెళ్లిమాటలు జరగకుండా పెళ్లిముహూర్తం పెట్టుకుంటారని అనుకోం కదా. పెళ్లి భోజనాల గురించి ఎదురుచూశాం.

21 న వెలువడవలసిన మహాకూటమి ప్రకటన యింకా వెలువడలేదు. సీట్లు ఎక్కువ సంపాదించడానికి కెసియార్‌ బెట్టు చేస్తున్నారని అన్నారు మొదట్లో. 'ఏదో కూటమి అంటే సరేనన్నాం కానీ సీట్లు అన్నీ యిన్నీ మాట్లాడుకోలేదు' అన్నారు కెసియార్‌. చాటుగా నవ్వుకున్నాం కానీ 25 వ తారీకు వచ్చేసినా యింకా రథం ముందుకు కదలలేదు కాబట్టి ఆయన మాట నిజమేనేమో అనిపిస్తోంది. నిజం అనిపించిన కొద్దీ నివ్వెరపోతున్నాం.

మహాకూటమి ఏర్పడేముందు మాటవరసకైనా సీట్ల సంఖ్య గురించి కూడా ఓ అవగాహనకు రాకుండా వుంటారా? నియోజకవర్గ పరంగా వివరంగా చర్చ జరిపితే వ్యవహారం చెడిపోతుందన్న భయం కొద్దీ అంత లోతుగా వెళ్లకపోయినా స్థూలంగా మాకిన్ని, మీకిన్ని అని అనుకుని వుంటారు కదా! లెఫ్ట్‌కి యివ్వాల్సినవి యివ్వగా తక్కినవాటిల్లో సగం మీకు, సగం మాకు అనుకున్నారని వార్తలు వచ్చాయి. కాబోసు అనుకున్నాం. కానీ యిప్పుడు చూస్తే తెరాస టిడిపి కంటె మూడు రెట్లు ఎక్కువ పార్లమెంటు సీట్లు అడుగుతోంది. ఇదేమిటంటే పొత్తు ప్రకటన టైములో అసలేమీ అనుకోలేదని అంటున్నారు కెసియార్‌. మరి అది కూడా అనుకోకుండా తాంబూలాలెందుకు పుచ్చుకున్నట్టో?

అంతేకాదు, అసలీ పెళ్లి మా తెలంగాణా మేధావులు ఒప్పనే లేదు అంటున్నారు కెసియార్‌. ఇక్కడ తెలంగాణా మేధావులంటే ప్రత్యేక తెలంగాణా కోరేవారు మాత్రమే అని రూఢిపడిన అర్థం. మీరు ఉస్మానియా యూనివర్సిటీ వైస్‌ ఛాన్సలర్‌ అయినా సరే, సమైక్యవాది అయితే తెలంగాణా మేధావి కానట్టే! ఈ మేధావులు ప్రత్యేకవాద పూలమాలను ఏనుగు తొండానికి తగిలించి సరైన ఉద్ధారకుడి గురించి వెతుకుతున్నారు. ఇప్పటిదాకా కెసియార్‌ మెళ్లో ఆ మాల వేసి వుంచారు. ఇటీవలే ఏనుగుని దేవేందర్‌ గౌడ్‌ పెరట్లో కట్టేశారు. టిడిపితో జట్టుకడితే కెసియార్‌ మెళ్లో మాలను పీకేసి దేవేందర్‌కు వేసేయమని ఏనుగుకి చెప్పేస్తామని బెదిరిస్తున్నారు. పాపం యీ మేధావులు వాళ్లు మాయామర్మం తెలియనివారు. ఈ ముక్క కెసియార్‌కు ఎప్పుడో చెప్పే వుంటారు. అయినా కెసియార్‌ అన్‌జాన్‌ కొట్టి తాంబూలాలు జరిపించేసుకున్నారు. పెళ్లి దగ్గరకు వచ్చేసరికి వాళ్ల ఆశీర్వాదం లేదుగా అని గునుస్తున్నారు.

ఎంతైనా యీ మేధావులు సాత్త్వికులు. మీడియాలో హడావుడి చేయగలరు కానీ ఆచరణలో నష్టపరచలేరు. కానీ మావోయిస్టులున్నారే! వాళ్లు దేవాంతకులు. (ఆ మాట అంటే వాళ్లు ఒప్పుకోరు. లేని దేవుణ్ని ఎలా అంతం చేస్తాం, మీ సోదెకబుర్లు కానీ అని చిరాకు పడతారు) మావోయిస్టుల ప్రాబల్యం వున్న ప్రాంతాలూ, తెరాసకు పట్టున్న ప్రాంతాలు చాలాభాగం ఒకటే. 'వాళ్లూ టిడిపితో పొత్తు వద్దంటున్నారు మరి' అని కెసియార్‌కు యిప్పుడు గుర్తు వచ్చింది. బాబుని మట్టుపెట్టేటంత కసి వున్న మావోయిస్టులు పొత్తుకు ఒప్పుకుంటారన్న భ్రమలో వున్నారా కెసియార్‌ యిన్నాళ్లూ? రాజకీయవైరం వేరు. వ్యక్తిగత హింస వేరు. బాబు విషయంలో మావోయిస్టుల అలిపిరి హత్యాయత్నం అంతకు ముందెన్నడూ ఎరగని తీరులో జరిగింది. దాన్నే బాబు ఎన్నికల రాజకీయాలకు ఉపయోగించుకున్నారు. 'మావోయిస్టులను ఎదుర్కోవడానికి మీరిచ్చిన 70% మెజారిటీ చాలలేదు. 100% మెజారిటీ యివ్వండి' అంటూ ప్రజలకు పిలుపినిచ్చారు. అలాటి వ్యక్తిని మావోయిస్టులు సహిస్తారని, వాళ్ల ఓట్లు కూడా టిడిపికి వేస్తారని కెసియార్‌ అనుకున్నారా?

ఎన్నికల వేళ సీట్ల సర్దుబాటు ఓ పట్టాన తేలకపోవడం, తేలిన తర్వాత కూడా ఫ్రెండ్లీ కాంటెస్ట్‌లంటూ మిత్రపక్షాలు గోదాలోకి ఎదురుబదురుగా నిలవడం మనకు కొత్త కాదు. అయితే ఓ పక్క చర్చలు జరుగుతూండగానే కెసియార్‌లా అవతలి పక్షాన్ని దుయ్యబట్టడం మాత్రం విశేషమే! ఇష్టమొచ్చినట్టు మాట్లాడి అదేమి సభ్యత? అంటే 'మా తెలంగాణా భాష యింతే' అంటూ తన నోటిదురుసుతనాన్ని మొత్తం తెలంగాణాపై రుద్దేటంత తెగువరి కెసియార్‌. అటువంటి వ్యక్తి అవతలివాళ్ల భాష బాగా లేదని విమర్శించడమా? ఇటీవల అంటే ఓ ఆర్నెల్లు ఏడాది క్రితం దాకా చంద్రబాబు భాషలో సంయమనం పాటించే వ్యక్తి. ఎప్పుడో తప్ప అదుపు తప్పని వ్యక్తి. పార్టీలో ఎవరు కాస్త ఎక్కువ మాట్లాడినా మందలించే వ్యక్తి. అలాటివాడు కెసియార్‌ చేత మాట పడవలసి వచ్చింది.

వాళ్లు యిచ్చేదేమిటి? మేము పుచ్చుకునేదేమిటి? అంటారు కెసియార్‌. పొత్తుల్లో యిచ్చిపుచ్చుకోవడమనేగా అంటారు. ఈయన యివ్వడమే తప్ప పుచ్చుకోవడం తెలియని వ్యక్తా? 'కాంగ్రెస్‌ వాళ్లు మంత్రిపదవులు యిస్తే కాలదన్ని వచ్చాం.' అని చెప్పుకోలేదా? ఈ మర్యాదలన్నీ టిడిపి వద్దకు వచ్చేసరికే గుర్తుకు వచ్చాయా?

తెలంగాణా వరకు చూస్తే మాదే పెద్దపార్టీ అంటారు కెసియార్‌. ఓ నియోజకవర్గం వరకు చూస్తే విజయశాంతి పార్టీ కూడా పెద్ద పార్టీయే కావచ్చు. అంతమాత్రాన తెరాస తల్లి తెలంగాణాలో విలీనం కాలేదుగా! అంకెల ప్రకారం చూస్తే తెలంగాణాలోని 119 ఎమ్మెల్యేలలో తెరాసకు వున్నది సింగిల్‌ డెజిటేగా! తమ స్థానాల్లోనే వుపయెన్నికలు కొని తెచ్చి వాటిలో వచ్చిన ఓట్లశాతం బట్టి తెలంగాణాలో పెద్దపార్టీ అనుకుంటే సరిపోతుందా? కొన్ని ప్రాంతాల అంకెలవి. తక్కినవాళ్లు తెలంగాణా వాదం పల్లవి అందుకోని క్రితం అంకెలవి. వాటిని పట్టుకుని తెలంగాణాలోని అన్ని జిల్లాలకు అన్వయించుకుంటే ఎలా?

ఇవన్నీ కొత్త విషయాలేమీ కావు. సీట్ల బేరసారాల సమయంలో టిడిపి పెద్దలు యివన్నీ ప్రస్తావించే వుంటారు. అయినా కెసియార్‌ యిలా పేచీ - అదికూడా బహిరంగంగా - పెడుతున్నారంటే దాని మర్మమేమిటో తెలియకుండా వుంది.

'హారినీ యింతసేపూ కష్టపెట్టి చదివించి, చివరకు యిదా నీవు తేల్చింది? కెసియార్‌ చేష్టలకు మాకు తెలియని లాజిక్‌ ఏదో నువ్వు చెపుతావేమోనన్న ఆశతో చూస్తూ వుంటే... యిలా సందేహాలతో ముగిస్తావా?' అని నామీద కోప్పడకండి.

పార్టీ ఫిరాయింపుల వల్ల వున్న బలం వూడ్చుకుపోతూ వుంటే అది చాలనట్టు ఉపయెన్నికలు కొని తెచ్చి తన బలాన్ని సగం చేసుకున్న కెసియార్‌ చర్యలకు వున్న లాజిక్‌ ఏమిటో మీరు నాకు చెపితే, దీని లాజిక్‌ నేను మీకు చెబుతా! - ఎమ్బీయస్‌ ప్రసాద్‌ 25 01 09

ఎమ్బీయస్‌: చంద్రబాబుకి అవసరమా....?

మహాకూటమి పొత్తు విషయం కాదు కానీ మనకు అనేక షాకులు తగులుతున్నాయి. అసలు బాబు తెరాసతో పొత్తు ఎందుకు పెట్టుకున్నారో నా కిప్పటిదాకా అర్థం కాలేదు. 2004లో కాంగ్రెస్‌ ఎవరెవరితో పొత్తు పెట్టుకుందో చూసి వాళ్లతో తను పెట్టుకుని కాంగ్రెస్‌ను గద్దె దించాలన్న ఆలోచన తప్పితే దీనిలో వేరే లాజిక్‌ కనబడటం లేదు. లెఫ్ట్‌తో సరే, కమ్యూనిస్టు పార్టీ కార్యకర్తలకు నాయకులు ఎంత చెపితే అంత అనీ, వాళ్లకు ప్రతి నియోజకవర్గంలోనూ కొంతశాతం ఓట్లున్నాయని, కావాలంటే వాళ్లు పొత్తుపెట్టుకున్న వాళ్లకు ఆ ఓట్లు ట్రాన్స్‌ఫర్‌ చేయగలరనీ అంటారు.

కానీ తెరాసతో పొత్తు సంగతి మాట్లాడుకుంటే - చాలా చిత్రంగా తోచే విషయం ఒకటుంది. తెలంగాణాలో ఒక యిన్‌ఫ్రాస్ట్రక్చర్‌ అంటూ వున్న పార్టీ టిడిపియే. దేవేందర్‌ గౌడ్‌ వెళ్లిపోయినా అది చెక్కు చెదిరినట్టు కనబడటం లేదు. అటువంటప్పుడు తెలంగాణాలో టిక్కెట్లు అందరికీ పంచేసి 50 అసెంబ్లీ సీట్లు, 3 (పోనీ 4) పార్లమెంటు సీట్లకు మాత్రమే పరిమితం కావడంలో విజ్ఞత ఏముందో నాకు అర్థం కాలేదు. 2004లో కాంగ్రెస్‌ పొత్తు పెట్టుకుందంటే అర్థముంది. వాళ్లు తెలంగాణాలో దశాబ్దాలుగా సీట్లు గెలవని నియోజకవర్గాలున్నాయి. బాబు వరస చూస్తే జ్యోతి బసులా పాతికేళ్లయినా పాలించుకుని పోతానంటున్నాడు. అతని పీఠం కదపడానికి ఎవరితోనైనా చేతులు కలపడానికి సిద్ధపడ్డారు కాంగ్రెస్‌వాళ్లు.

ఇటీవల ఉపయెన్నికలలో తెరాస సగం కంటె తక్కువ సీట్లు గెలుచుకున్నా అన్ని పార్టీలు ప్రత్యేకవాదాన్ని తలకెత్తుకున్నారేమిటా ఆశ్చర్యం వేస్తోంది కదా! ఉత్తర తెలంగాణాలో ప్రత్యేకవాదం బలంగా వుంది కానీ కెసియార్‌ నాయకత్వం మీద నమ్మకం లేక ఓట్లేయలేదన్న ఒక వాదన వుంది. అందువలననే కాంగ్రెస్‌ హై కమాండ్‌ తప్ప తక్కిన పార్టీలన్నీ తెలంగాణా విడిపోవడానికి సై అయ్యాయన్నాయట. కోస్తా, రాయలసీమలలో కాంగ్రెస్‌కు గట్టిపోటీ యివ్వగల టిడిపి కూడా రిస్కు తీసుకుని, ప్రత్యేక రాష్ట్రానికి జై అనడానికి కారణం యిదేట. అలా అన్న తర్వాత ప్రత్యేక తెలంగాణావాదులై, వుండి టిడిపి విధానాలను సమర్థించేవారు టిడిపికే ఓటేస్తారు కదా. మధ్యలో తెరాసతో పొత్తు ఎందుకు?

తెరాస చెప్పేది ప్రత్యేకవాదమే, టిడిపి చెప్పేదీ ప్రత్యేకవాదమే. ఎటొచ్చీ తెరాస పోరాటం చేస్తానంటుంది కానీ చేయదు. టిడిపి చేయనంటుంది. చేయదు. ఇక తేడా ఏముంది కనుక? పార్టీ నిర్మాణం విషయంలో టిడిపి తెరాస కంటె బెటరే కదా! కెసియారే చెప్తున్నారు - 'మా నాయకులు జిల్లా కమిటీలు వేయరు, ఏమీ చేయరు. వచ్చి తెలంగాణా భవన్‌లో నా చుట్టూ తిరుగుతారు' అని. పైగా టిక్కెట్ల పంపిణీలో ఎన్నో గొడవలు. తెరాసకు వదులుకున్న స్థానాల్లో టిడిపివారు తిరుగుబాటు చేయవచ్చు. రెబెల్‌ కాండిడేట్‌గా నిలవవచ్చు, లేదా ప్రరాపాలో చేరి నిలబడవచ్చు. ఇలాటి వాళ్ల గురించి ప్రరాపా గుమ్మాలు తెరుచుకుని కూచుంది.

పొత్తుప్రకారం తెరాస టిడిపికి ఎలాట్‌ చేసిన స్థానాల్లో కూడా తెరాస పోటీ చేయదని గ్యారంటీ ఏమైనా వుందా? 2004లో లెఫ్ట్‌తో వాళ్ల కాండిడేట్లు తలపడ్డారు కదా. గెలవలేదు, అది వేరే విషయం. కానీ యిప్పటి ముక్కోణపు పోటీల్లో ఓ 5,6 వేల ఓట్లు పట్టుకుపోయినా ఫలితాలు తారుమారు కావూ!?

పోనీ తెరాస, టిడిపి బాగానే సీట్లు గెలుచుకున్నారే అనుకోండి. తెరాస తన లెజిస్లేటర్లను కాపాడుకోగలదా? కెసియార్‌ శైలి అనండి, మరోటి అనండి. తెరాస పెట్టిన దగ్గర్నుంచి పార్టీలోంచి జారుకున్నవారే ఎక్కువ. కెసియార్‌కు చాలాకాలం కుడిభుజంగా వున్న నరేంద్రే ఆయనకు శత్రువైపోయారు. ఇప్పుడు తెరాస తరఫున ఓ 30, 40 మంది అసెంబ్లీకి ఎన్నికయ్యారనుకోండి మాటవరసకు. కాంగ్రెస్‌ ఎరకు పడిపోకుండా వాళ్లలో ఎంతమంది నిలుస్తారంటారు? త్రిశంకు సభ ఏర్పడితే ఫిరాయింపులు ప్రోత్సహించడంలో అందె వేసిన చేయి ఐన కాంగ్రెస్‌ ఓ 15 మందిని అటు లాక్కున్నా (వాళ్లు డైరక్టుగా కాంగ్రెస్‌లో చేరకపోవచ్చు. రియల్‌ తెరాస అనో, డెమోక్రాటిక్‌ తెరాస అనో, మరోటో పేరు పెట్టుకుని ఓ గ్రూపుగా ఏర్పడి కాంగ్రెస్‌కు మద్దతు యిచ్చి కార్పోరేషన్‌ చైర్మన్‌ పదవులు కొట్టేయచ్చు) టిడిపి చేతులారా శత్రుకూటమిని ప్రోత్సహించినట్టేగా!

అసెంబ్లీ కథ యిలా వుంటే పార్లమెంటు విషయంలో మహా ఘోరం జరగవచ్చు. కెసియార్‌కు కావలసిన ప్రత్యేకరాష్ట్రం యివ్వడానికి సిద్ధపడినది బిజెపి మాత్రమే! కాంగ్రెస్‌ యిస్తానన్నా ఎవరూ నమ్మరు. ఇక తృతీయకూటమి అంటే లెఫ్ట్‌ వుండకతప్పదు. పశ్చిమ బెంగాల్‌లో గూర్ఖాలాండ్‌ సమస్య వున్నంతకాలం సిపిఎం రాష్ట్రవిభజనకు ఒప్పుకోదు. ఇక్కడిస్తే అక్కడా యివ్వాలని భయం. అందువల్ల ఎన్నికల అనంతరం బిజెపికే ఖచ్చితంగా కెసియార్‌ మద్దతిస్తారు. చంద్రబాబు కూడా అటే మొగ్గితే తప్ప, తెరాసకు ఎక్కువ పార్లమెంటు సీట్లు యివ్వడం అంటే పార్లమెంటులోనూ శత్రుకూటమిని బలోపేతం చేసినట్టే!

ఇది మనకు కనబడేది. కానీ బాబుకి సర్వేలు అవీ వుండే వుంటాయి. తెరాసతో పొత్తు పెట్టుకుంటే తప్ప లాభం లేదని సర్వేకారులు చెప్పివుంటారు. అందుకనే పొత్తులకు సిద్ధపడ్డారు. కానీ సర్వేకారులు కెసియార్‌ వ్యవహారశైలి గురించి చెప్పలేదేమో! ఆయన తీరు చూస్తూ వుంటే పొత్తుపెట్టుకున్న వారి పట్ల కించిత్తయినా గౌరవం చూపించేట్లు లేరు. లెఫ్ట్‌ సంగతి సరేసరి 'తోక పార్టీ'లని కెసియార్‌ ఎప్పుడో తీసి పారేసిన పార్టీలవి. మరి టిడిపి అలాటిది కాదే! చంద్రబాబు తొమ్మిదేళ్లు ముఖ్యమంత్రిగా పాలించారు. రాష్ట్రమంతా వ్యాపించిన పెద్ద పార్టీ.

పాతికేళ్లగా చంద్రబాబు రాష్ట్రరాజకీయాల్లో ప్రముఖమైన వ్యక్తి. ఎన్టీయార్‌ అధికారంలో వున్న రోజుల్లో సైతం ఆయన చక్రం తిప్పారు. 1989-94 కాలంలో ఐదేళ్లు ప్రతిపక్షంలో వున్నపుడు జాతీయ రాజకీయాల్లో హడావుడి చేశారు. పార్టీని విస్తరించి ఐదేళ్లలోనే మళ్లీ అధికారంలోకి వచ్చేట్లా చేయగలిగారు. తను స్వయంగా ముఖ్యమంత్రి అయ్యాక దూరదృష్టిగల ముఖ్యమంత్రిగా యింటా, బయటా పేరు తెచ్చుకున్నారు. 2004 ఎన్నికలలో అన్ని పార్టీలూ ఏకమైతే తప్ప ఆయనను ఎదిరించలేకపోయాయి. అనుకున్నదాని కంటె ఎన్నికలు ఆలస్యమై కరువురోజుల్లో మండు వేసవిలో, అధికారగణం వ్యతిరేకతను ఎదుర్కుంటూ ఆయన తలపడవవలసి వచ్చింది. ఆయన ఓటమి దేశంలో అన్ని రాజకీయపక్షాలను నివ్వెరపరచింది. మొత్తం మీద చూస్తే అధికారంలోకి వచ్చిన కూటమి కంటె టిడిపికి 50 లక్షల ఓట్లు మాత్రమే తక్కువ వచ్చాయి.

అటువంటి నాయకుడు యీ రోజు మళ్లీ అధికారంలోకి రావడానికి యిలాటి అవమానాలు భరించాలా? అదీ 50 అసెంబ్లీ సీట్లు, 3 పార్లమెంటు సీట్లు కోసం!? అనిపిస్తోంది. ఈ 50లో ఎక్కువలో ఎక్కువ 35 (70%) గెలిచారనుకున్నా కోస్తా రాయలసీమల్లో కలిపి 115 తెచ్చుకుంటే తప్ప అధికారంలోకి రాలేరు కదా. అంటే అక్కడ పోటీ చేసిన సీట్లలో మూడింట రెండు వంతులు తెచ్చుకోవాలి. కోస్తా, సీమవాసులను దుర్భాషలాడిన కెసియార్‌తో పొత్తు ప్రభావం అక్కడ నెగటివ్‌గా పడకపోతుందా? అన్ని సీట్లు వస్తాయనుకోవడం అత్యాశ కాదూ? అందునా ప్రరాపా ఎందరివి, ఎన్ని ఓట్లు చీలుస్తుందో తెలియనప్పుడు!

ఇలా ఆలోచించినప్పుడు యిమేజిని పణంగా పెట్టి తెరాసతో పొత్తు కుదుర్చుకోవడం చంద్రబాబుకు అవసరమా? అనిపిస్తుంది. - ఎమ్బీయస్‌ ప్రసాద్‌ 26 01 09

ఎమ్బీయస్‌: విమర్శలు సహించలేరా...?

ఎన్టీయార్‌ గురించి నేను రాసిన వ్యాసావళికి కొందరు చాలా తీవ్రంగా స్పందించారు. మెచ్చుకున్నవారి గురించి నేను యిక్కడ రాయడం లేదు. వారందరికీ నా కృతజ్ఞతలు. నేను ఎన్టీయార్‌కు వ్యతిరేకిని అన్నభావంతో తిట్టినవారి పద్ధతి గురించి, అది నాలో కలిగించిన ఆందోళన గురించి యిక్కడ ప్రస్తావిస్తున్నాను.

మొదటగా చెప్పవలసినది ఎన్టీయార్‌ నా అభిమాన నటుడు. ఆ విషయం డిసెంబరులో నాగయ్యగారిపై నేను రాసిన వ్యాసాల్లో మొదటిపేరాలోనే కనబడుతుంది. అభిమానం వున్నా కొన్ని విషయాల్లో లోపాలు కనబడ్డాయి. ఆయన వీరాభిమానులు సైతం ఆయన సినిమాలన్నీ హిట్‌ కాలేదని ఒప్పుకొని తీరవలసిన కఠోరసత్యం కదా! అలా ఎందుకు జరిగిందని విశ్లేషించడమే నా పని. నా మట్టుకు నేను చాలా బాలన్స్‌డ్‌గా రాశాననే అనుకున్నాను. బాలన్స్‌ తప్పిన చోట ఎత్తిచూపితే సంతోషించేవాణ్ని.

కానీ వీళ్లలో అలా ఎవరూ చేయలేదు. అసలు ఎన్టీయార్‌ని విమర్శించడానికి నువ్వెవరు? నువ్వు అలా డాన్సు చేయగలవా? అంటూ ప్రశ్నలు వేశారు. ఎవరైనా ఎవరినైనా విమర్శించవచ్చు. నేల టిక్కెట్టు ప్రేక్షకుడు సైతం అంతర్జాతీయ ఖ్యాతి గడించిన సత్యజిత్‌ రాయ్‌ సినిమాను చూసి 'ఛస్‌ చెత్త సినిమా' అని తువ్వాలు దులుపుకుని మధ్యలో లేచి వెళ్లిపోవచ్చు. అంతమాత్రం చేత రాయ్‌ తక్కువవాడు అయిపోయినట్టు కాదు. ప్రేక్షకుడికి తలకాయ లేదనీ కాదు. ఎవరి గౌరవం వారికి వుంది. కష్టార్జితం ఖఱ్చు పెట్టుకుని వచ్చిన పోషకుడు అతను. నచ్చకపోతే తిట్టుకునే హక్కు వుంది. ఎన్టీయార్‌వే కాదు, ఎవరి సినిమాలకైనా అలా తిట్టుకునే హక్కు నాకూ వుంది. నన్నెవరూ ప్రివ్యూలకు పిలవరు. స్వంతడబ్బుతో సినిమాలు చూస్తాను. అవతలివాళ్లు నన్ను మెప్పిస్తే ఆనందిస్తాను. నిరాశపరిస్తే తిట్టుకుంటాను.

అదే విషయం నా పాఠకులకూ వర్తిస్తుంది. వాళ్ల విలువైన సమయాన్ని వెచ్చించి నా కాలమ్‌ చదువుతున్నారు. చదివినదాకా వుండి నచ్చకపోతే టైము వేస్టయిందని తిట్టుకునే హక్కు వారికి వుంది. అంతమాత్రం చేత నేను వారిని 'నాలా రాయగలవా? నా ముక్కంత ముక్కుందా?' లాటి ప్రశ్నలు వేయను. నా తరఫున ఎవరు వేసినా వద్దంటాను.

ఎన్టీయార్‌ భగవంతుడు కాబట్టి విమర్శించకూడదని కొందరి వాదన. లోకంలో అసమానతలు చూసి భగవంతుణ్నే అప్పుడప్పుడు తిట్టుకుంటున్నాం అని మర్చిపోవద్దు. తెలుగువారికి గుర్తింపు తెచ్చారు కాబట్టి ఎన్టీయార్‌ను ఏమీ అనకూడదని మరి కొందరన్నారు. రాజకీయవేత్తగా ఎన్టీయార్‌ గురించి నేను రాయనే లేదు. ఇక ఆ ప్రస్తావన ఎందుకు వస్తుంది? ఒకవేళ నేను అలాటి వ్యాసం రాయవలసి వస్తే తెలుగువారికి గుర్తింపు తెచ్చిన వ్యక్తిగా ఆయనను కొనియాడుతూనే రాజకీయంగా ఆయన లోపాలోపాలను తప్పక ప్రస్తావిస్తాను. నేనే కాదు, వీధి మొగలో చుట్ట కాలుస్తూ కూచున్న సామాన్యుడు కూడా ప్రస్తావిస్తాడు. అది సహించలేనంటే ఎలా?

నాకు వచ్చిన మెయిల్స్‌లో పదిమంది దాకా దుర్భాషలు వుపయోగించారు. వీళ్లందరూ ఎన్టీయార్‌ వీరాభిమానులట. ఎన్టీయార్‌ పనివాళ్లను సైతం 'బ్రదర్‌' అని పలకరించే సంస్కారం గల వ్యక్తి. వీళ్లు తన అభిమానులని చెప్పుకుంటున్నారని తెలిస్తే ఏ లోకంలో వున్నా ఆయన ఖేదపడతాడు.

ఎస్వీయార్‌తో పోటీ పడి ఆయన వేసిన పాత్రలను తన ధోరణిలో ధరించి చూపించారని రాస్తే ఎస్వీయార్‌ను ఆకాశానికి ఎత్తేశాననీ, ఎన్టీయార్‌ను కించపరిచానని తిట్టారు కొందరు. ఆ విధమైన ఆరోగ్యకరమైన పోటీ లేకపోతే ఎదుగుదలే లేదు. 'గుర్తుకువస్తున్నాయి' కార్యక్రమంలో నాగేశ్వరరావుగారు చెపుతున్న విషయాలు వినండి. ఎన్టీయార్‌తో పోటీ పడడం వలననే తనను తాను మెరుగుపరుచుకున్నానని చెపుతున్నారాయన. నేను రాసిన చిత్రాల వరస గమనిస్తే ఎస్వీయార్‌తో పోటీ పడిన పద్ధతి తెలుస్తుంది. ఆయతోనే కాదు, ఎన్టీయార్‌ శివాజీ గణేశన్‌తో పోటీ పడ్డారు. పృథ్వీరాజ్‌ కపూర్‌తో పోటీ పడ్డారు. అది ఒక ప్రశంసగానే చెప్పాను తప్ప తప్పుగా చెప్పలేదు. వారి నటనను కాపీ కొట్టారని అనలేదు. ఆ మాత్రానికి కొందరు నేను ఎస్వీయార్‌ కులానికి చెందినవాడినని వూహించి, నన్ను తిట్టేశారు. పృథ్వీరాజ్‌ కపూర్‌తో పోటీ పడ్డారంటే నేను పంజాబీని అయిపోతానా?

ఒక విషయం ఆనెస్ట్‌గా చెపుతున్నాను వినండి. ఈ నటీనటులను అభిమానించినపుడు వారి కులాలు ఎవరికీ తెలిసేవి కావు. వాళ్లూ వాటి గురించి బహిరంగంగా చెప్పేవారు కారు, పేపర్లలోనూ వచ్చేవి కావు. కులసంఘాలు వారిని సత్కరించేవారు కారు. పాత నటీనటుల్లో ఎవరి కులమేదో ఎవరూ పట్టించుకున్నట్టు లేదు. వాళ్లలో వాళ్లు కూడా! ఈ మధ్య మహానటి సావిత్రి గారిమీద వచ్చిన పుస్తకంలో ఆమె కులప్రస్తావన వచ్చింది. ఇన్నాళ్లూ ఆమె కులమేదో నాకూ తెలియదు. అకడమిక్‌ యింట్రస్టు కోసం 'ఆ పుస్తకంలో రాసినది నిజమేనా?' అని నేను నాకు బాగా తెలుసున్న గుమ్మడిగారిని అడిగాను. ''ఏమోనండి, నాకూ తెలియదు.'' అన్నారాయన. సావిత్రిగారు, గుమ్మడిగారు చాలా సన్నిహితులు కదా. అయినా యిలాటివాటి గురించి వారు పట్టించుకోలేదని అర్థమైంది కదా. నిర్మాతలు, దర్శకులు సైతం ఎవరివద్ద ప్రతిభ వుంటే వారిని అదరించారు కానీ వారి కులాల వారిని తెచ్చి పెట్టలేదు. అలా అయితే నిర్మాతలు ఎవరి తమ్ముళ్లను వాళ్లు హీరోలుగా చేసేసేవారుగా. ఏ దన్నూ లేని కులాల వారు సినిమారంగంలో అడుగు పెట్టగలిగేవారు కాదు కదా!

చిత్రనిర్మాణంలో వున్నవారే యిలా వుంటే యిక అభిమానుల సంగతి చెప్పనే అక్కర్లేదు. వాళ్లకు నచ్చితే చాలు, నెత్తిన పెట్టుకుంటారు. కులం, జాతి చూడరు. చూసేమాటైతే మలయాళీయైన ఎంజీయార్‌ తమిళనాడు ఏలేవాడు కాదు. ముస్లిమ్‌ అయిన షా రుఖ్‌ ఖాన్‌ 85% హిందువులున్న యీ దేశంలో ఆరాధ్యనటుడయ్యేవాడు కాడు. ఈ విషయం అర్థం చేసుకోకుండా రచయితలకు, విమర్శకులకు, కళాకారులకు కులం ఆపాదించి దాన్ని బట్టి అంచనాలు వేయడం తెలివితక్కువ పని.

నేను రాసిన ప్రతీ ఆర్టికల్‌కు మోటివ్స్‌ వెతుక్కుని యిప్పటికి నాకు పది కులాలు అంటగట్టారు. నేనే కులానికి, ప్రాంతానికి చెందినా, ఆ కులంవారినైనా, ప్రాంతంవారినైనా నచ్చకపోతే విమర్శిస్తాను. నేనొక్కణ్నే కానూ, మీరూ అంతే. కుటుంబంలో వ్యక్తులందరూ ఒకే మాట మీద వుంటామా? ఒకరితో వొకరు పోట్లాడుకోమా?

చనిపోయినవారిమీద రాయకూడదని కొందరి ఆంక్షలు. రాసినా మంచే తప్ప చెడు రాయకూడదని కొందరి నిబంధనలు. అలా అయితే హిట్లర్‌ గురించి కూడా మంచే రాయాలా? రావణాసురుడిని, దుర్యోధనుణ్ని ఆరాధించాలని రాయాలా? ఈరోజు నన్ను బూతులు తిట్టేవారు రేపు నేను చనిపోగానే నా పేరు వాళ్ల పిల్లలకు పెట్టుకుంటారా? ఇదెక్కడి వాదన? మనిషి వున్నా పోయినా మెచ్చేవారూ వుంటారు, మెచ్చనివారూ వుంటారు. ఎన్టీయార్‌ గొప్ప వ్యక్తి కాబట్టి యింత చర్చిస్తున్నాం. కోన్‌కిస్కాయ్‌ గురించి ఎవరైనా రాస్తారా? రాసినా ఎవరైనా చదువుతారా?

చనిపోయినవారి గురించి రాసేటప్పుడు 'చేశాడు, వేశాడు' అనకూడదని మరి కొందరి అభ్యంతరం. ('ఆయన, యీయన' అనవద్దని కూడా ఇంకో వ్యక్తి రాశారు. ఇంకేమనాలో నాకు తెలీదు.) చేశాడు, వేశాడు అనడంలో ఓ ఆత్మీయత వుంది. పద్మశ్రీ నందమూరి తారక రామారావు గారిని 'ఎమ్టీవోడు' అనడంలో, పద్మశ్రీ రేలంగి వెంకటరామయ్యగారిని 'రేలంగోడు' అనడంలో ప్రేక్షకులకు వారిపట్ల ప్రేమాభిమానాలు వుట్టిపడతాయని ఆ నటీనటులకూ తెలుసు. అందువల్లనే రేలంగి తన కథ రాసుకునేటప్పుడు 'రేలంగోడు' అని శీర్షిక పెట్టారు.

పాలిటిక్స్‌ రాస్తూ మధ్యలో ఎన్టీయార్‌ గురించి రాయడం వలన ఎన్టీయార్‌ను , టిడిపిని కించపరిచి తద్వారా కాంగ్రెస్‌కు దోహదపడుతున్నానని కొందరు సందేహించారు. పాలిటిక్స్‌ రాయడానికి విసుగేసినప్పుడల్లా సినిమా విషయాలు, తక్కినవీ రాస్తున్నానని పాఠకులు గ్రహించాలి. కిశోర్‌కుమార్‌ గురించి రాసినప్పుడు ఏ రాజకీయప్రయోజనంతో రాశాను? అయినా ఎన్టీయార్‌ పై వ్యాసంలో ఆయన గురించి ప్రశంసలే చాలా వున్నాయని ఎవరైనా గ్రహించగలరు. పైగా నేను కాంగ్రెస్‌ అభిమానిని కాను. 1971లో ఒక్కసారి తప్ప యింతవరకు కాంగ్రెస్‌కు ఓటేయలేదు.

నా వ్యాసాలు పొడుగ్గా వుంటాయని కొంతమంది ఫిర్యాదు. అది నిజమే. కానీ నావి వార్తలు కావు. వ్యాఖ్యానాలు. సమస్యను పలుకోణాల్లో చూపే ప్రయత్నంలో నాకు ఎక్కువ స్పేస్‌ కావలసి వస్తుంది. ఇవి యింతే! తీరిక, ఓపిక వుంటేనే యిటు రండి.

చివరగా చెప్పేదేమిటంటే - ఇంకా చాలామంది సినిమావ్యక్తులపై వ్యాసాలు యీ కాలమ్‌లో వస్తాయి. వాళ్ల గురించి మంచీ, చెడూ (నా దృష్టిలో) రాస్తాను. ఆ విధమైన సమ్యక్‌దృష్టి కలవారే చదవండి. లేకపోతే చదవడం, మనసు పాడుచేసుకోవడం దండగ.- ఎమ్బీయస్‌ ప్రసాద్‌ 27 01 09

ఎమ్బీయస్‌: మావోయిస్టులూ - ఎన్నికలూ

అయితే మావోయిస్టులు హరీశ్‌రావుకి లేఖ రాసినమాట నిజమేనన్నమాట! టిడిపితో, లెఫ్ట్‌తో పొత్తు పెట్టుకోవద్దని, అవసరమైతే కెసియార్‌పై తిరగబడమని చెప్పిన మాట నిజమే నన్నమాట.

చెప్పొద్దూ, రాఘవులు గారు యిదంతా 'హస్తలాఘవం' అంటే కాబోసనుకున్నాను. ఇతర పార్టీల్లో చిచ్చు పెట్టి విడగొట్టడంలో కాంగ్రెస్‌ వారి ప్రజ్ఞ అంతా యింతా కాదు. ఇప్పటిదా ఆ అనుభవం? స్వాతంత్య్రం వచ్చేందుకు ముందునుండీ వాళ్లు పరిపాలకులే! గత 30 యేళ్లగా చూసినా జనతా ప్రభుత్వాన్ని చరణ్‌ సింగ్‌ ద్వారా సంజయ్‌ గాంధీ పడగొట్టగా లేనిది, వి పి సింగ్‌ ప్రభుత్వాన్ని అతని అన్నగారు పడగొట్టగా లేనిది ఆయన భార్య సోనియా కూడా కొన్ని ట్రిక్కులు నేర్వకుండా వుంటుందా? అందునా కేంద్రంలో అధికారంలోకి వచ్చేదీ లేనిదీ తేల్చేది ఆంధ్రా అయినప్పుడు అక్కడి విపక్షాలు ఏకమవకుండా చూడడంలో ఆశ్చర్యమేముంది?

రాఘవులు గారు కమ్యూనిస్టు. మావోయిస్టులు కూడా వారి కుటుంబంనుండి బయటకు వచ్చేసిన జ్ఞాతులే కదా. వారి స్వభావాలేమిటో మీకూ, నాకూ కంటె రాఘవులుగారికే ఎక్కువ తెలుస్తాయి. వేరే పార్టీకి సలహా లిస్తారో లేదో, యిస్తే ఎంత ఘాటుగా యిస్తారో, లేదా ఎంత నాజూగ్గా చెప్తారో దాయాదులకే తెలుస్తాయి. ఇలాటి లేఖ మావోయిస్టులు రాయరు అని రాఘవులు , నవ్వుతూనే కావచ్చు, ధాటీగా చెప్పారంటే నమ్మాను.

'వీర కంబోడియా పౌరులారా, వియత్నాం దాడిని తిప్పి కొట్టండి' అని 1970ల్లో హైదరాబాదు గోడలమీద నక్సలైట్లు రాసేవారు. అక్కడెక్కడో వున్న కంబోడియా వాళ్లు యిక్కడ రాసిన తెలుగు స్లోగన్స్‌ చదివి ఉత్సాహపడతారా? అన్న సందేహం పీడిస్తున్నా, నక్సలైట్లు యితర దేశాల వ్యవహారాల్లో కూడా జోక్యం చేసుకుంటున్నారన్నమాట అని అప్పట్లోనే గ్రహించుకున్నాను. మనదేశాన్ని ఉద్ధ్దరించడం అయిపోయింది కాబట్టి పరాయిదేశాలను చక్కబెడుతున్నారా? అనుకుంటూనే 'ఒకదాని తర్వాత మరొకటి చేయాలన్న రూలేముంది? ఒకేసారి పది తలబెడితే ఏదో ఒకటి తెములుతుంది కదా' అని ఓదార్చుకున్నాను.

నక్సలైట్లు ఏదో చేసి సమాజాన్ని బాగు చేస్తారని నాకు బాగా నమ్మకం వుండే రోజులవి. 'ఎన్నికలొక బూటకం, ప్రజాస్వామ్యమొక నాటకం' అని వాళ్లు అంటూ వుంటే బలే మత్తుగా వుండేది. 'డబ్బున్నవాడే గెలుస్తున్నాడు. నాలాటి మేధావి తెగించి వున్న వుద్యోగం వూడగొట్టుకుని నిలబడినా గెలిచే పరిస్థితి లేదు కదా' అని నన్ను నేను ఓదార్చుకునేవాణ్ని. ధనబలం, కులబలం లేనిదే మేధావులు కానీకి కొరగారు కదాని వాపోయేవాణ్ని. ఇలాటి ఎన్నికల వ్యవస్థపై ధ్వజమెత్తినందుకు నక్సలైట్లను మెచ్చుకునేవాణ్ని.

అందుకే రాఘవులు గారు యిది మావోయిస్టుల పని కాదు అంటే యీ లేఖను 'దుష్ట కాంగ్రెస్‌ చేష్ట'గా తీసిపారేశాను. కానీ హఠాత్తుగా మావోయిస్టులు మేమే రాశామని చెప్పి రాఘవులు గారి పరువుతీశారు. ఇదే కాదు, యింతకుముందు కూడా కెసియార్‌కి రాశామనీ, ఆయన జవాబు యివ్వకపోతే అప్పుడు హరీశ్‌కు రాశామనీ వెల్లడించారు. ఎన్నికలలో గెలవడానికి ఏమేం చేయాలో, ఎవరితో పొత్తు పెట్టుకోవచ్చో, ఎవరి సహాయం తీసుకోవాలో కూడా వారు తెరాసకు కొన్ని చిట్కాలు చెప్పారన్నమాట. గతంలో కంబోడియా ప్రజలకు యుద్దంలో వియత్నాం సైనికులను ఎలా ఎదుర్కోవాలో చెప్పినట్టు సమైక్యవాదులను ఎన్నికలలో ఎలా ఎదుర్కోవాలో తెరాసకు నేర్పుతున్నారన్నమాట.

ఎన్నికలంటే బూటకమనీ, వాటిని బహిష్కరిస్తామనీ చెప్పిన మావోయిస్టులు యిలా ఎన్నికల ప్రక్రియలో పరోక్షంగానైనా పాలు పంచుకుంటున్నారంటే సంతోషించాలా? వద్దా? నాకు తెలియలేదు. ఒకవేళ పాలు పంచుకుంటే, రివిజనిస్టులని వారు తిట్టిపోసే సిపిఐ, సిపిఎంలకు వాళ్లకూ తేడా ఏముంటుంది? ఇప్పటిదాకా వాళ్ల చేత తిట్లు తిన్న యీ నాయకులకు యిదే విషయం సంతోషం కలిగించి వుంటుంది. అందుకనే నారాయణగారు 'కావాలంటే వాళ్లకూ సీట్లు కేటాయిస్తాం' అనేశారు ఉబ్బిపోయి. 'నో థ్యాంక్స్‌' అనేశారు మావోయిస్టులు. దానికీ ఓ కారణం వుంది.

ఇన్నాళ్లూ సిపిఐ, సిపిఎంలు యుపిఏతో చేసినదేమిటి? రండి అధికారం పంచుకుందాం అంటే వద్దు బయటనుండే చలాయిస్తాం అన్నారు. అప్పుడు ఆదేశాలిచ్చే హక్కులుంటాయి, తప్పుల పట్ల బాధ్యత వుండదు. ఇప్పుడు మావోయిస్టులదే అదే తంత్రం. ఎన్నికల్లో ప్రత్యక్షంగా పాల్గొంటే యీ వ్యవస్థను ఆమోదించినట్టవుతుంది. అంతేకాదు, నియోజకవర్గంలో వున్నవారి కులాలు, గోత్రాలు లెక్కవేసి కాండిడేట్లను నిలబెట్టవలసి వస్తుంది. డబ్బు ఖర్చు చేయవలసి వస్తుంది. అంతకంటె బెటరు - సిపిఐ, సిపిఎం వాళ్లలాగ బయటేవుండి తెరాసను 'అలా చేయి, యిలా చేయి. వాళ్లతో చేయి కలుపు, వీళ్లతో కత్తి కలుపు' అని శాసించవచ్చు. 'మేం సపోర్టు చేసేం కాబట్టే మీరు అధికారంలోకి వచ్చారు' అని దబాయించవచ్చు. ఖర్మకాలి తెరాస ఫెయిలయితే మా బాధ్యత లేదంటూ చేతులు కడిగేసుకోవచ్చు. రెండిందాలా లాభం అంటే యిదే!

///

ఇక 'విమర్శలు సహించలేరా?' కు వచ్చిన రెస్పాన్సు గురించి.. కుప్పతిప్పలుగా మెయిళ్లు వచ్చిపడ్డాయి - 'బాగా రాస్తున్నారు. తిట్లు పట్టించుకోకండి. ముందుకు సాగండి' అంటూ. చదవడానికే పూట పట్టింది. అందరికీ జవాబివ్వడం నా వల్ల కాదు. 'థ్యాంక్స్‌' అనే ఒక్కమాటతో వారందరికీ కృతజ్ఞతలు చెప్పేస్తున్నా. అందులో కొందరు విమర్శలు సహించడం మీరూ నేర్చుకోవాలండీ అంటూ సుతారంగా నన్ను మందలించారు. అయ్యా, నాకు కావలసినదీ విమర్శలే. 'బొబ్బిలిపులి'లో ఎన్టీయార్‌ ఓవరాక్షన్‌ అని నేనంటే 'కాదు, అదే సరైన మోతాదు' అని మీరనవచ్చు. 'అంతకు 20 ఏళ్ల క్రితం ఆయన వేసిన అలాటి పాత్రలో చూపిన సటిలిటీ గమనించండి' అని నేనంటే 'దాని తమిళవెర్షన్‌లో శివాజీ గణేషన్‌ అంతకంటె ఎక్కువ వేశాడు తెలుసా?' అని మీరనవచ్చు. ఇలా మీనుండి నాకూ, నానుండి మీకూ జ్ఞానం ప్రవహిస్తుంది. ఈ కాలమ్‌ మొదటివ్యాసం 'ఇకపై రోజూ..'లో చివరిలో నేను వల్లించిన శాంతిమంత్రం 'సహనా భవతు..'లో నేను చెప్పినది అదే.

అయితే నాపై కురిసినవి విమర్శలు కావు. అమ్మా, ఆలి బూతులు. పాతకాలపు పల్లెటూళ్లో చదువురాని వాళ్ల నోటివెంట రావలసినవి తప్ప అక్షరరూపంలో కనబడకూడనివి నేను అనుకునే పదాలు. ఈ బూతులు రాసినవాళ్ల తలిదండ్రులు, గురువులు వీటిని చూస్తే ఎంత ఖిన్నులవుతారా అన్న ఆలోచన పోయి నాకు బాధవేసింది. 'మనం పిల్లలకు నేర్పించిన చదువూ, సంస్కారం యిదేనా?' అనుకోరూ? ఇంటర్‌నెట్‌ బ్రౌజ్‌ చేసే స్థాయికి వచ్చారంటే ఎంతోకొంత చదువు నేర్చేవుంటారు కదా. ఇప్పుడు అతి సాధారణంగా వాడబడుతూన్న 'షి..' మా పిల్లల నోట వినబడితేనే నా కనుబొమ్మలు ఆటోమెటిక్‌గా ముడిపడతాయి. మరి యీ రాసినవారి తలిదండ్రుల గతి...?

నిజానికి ఆ వ్యాసంలో 'గుండమ్మకథ' ప్రస్తావన వద్ద టెరిఫిక్‌ అని రాయబోయి టెరిబుల్‌ అని రాశాను. ఆ తప్పు ఎత్తిచూపి నా యింగ్లీషును ఎద్దేవా చేసినా నేను సంతోషించేవాణ్ని. అది చూపినవారు ఒక్కరూ లేరు. ఎనీ వే, నేను ఎప్పటిలాగా రాసుకుంటూ పోతాను. తప్పులుంటే, శ్రుతి మించితే చెప్పండి. సవరించుకుంటాను. దుర్భాషలాడేవారు సబ్జక్ట్‌లోనే ఆ విషయం సూచిస్తే మెయిల్‌ చూడకుండానే డిలీట్‌ చేస్తాను. నా మనసు నొచ్చుకోవడం, యిటువంటి వాళ్ల చేతిలో సమాజ భవిష్యత్తు ఏమౌతుందాన్న అనవసర చింత వుండవు. - ఎమ్బీయస్‌ ప్రసాద్‌ 28 01 09

ఎమ్బీయస్‌: హెరిటేజి పెద్ద విశేషమేమీ కాదు...

హెరిటేజి వాళ్లు కొండాపూర్‌ భూమి విషయంలో చేసిన తమాషా కన్‌ఫర్మ్‌ అయినట్టే వుంది. వివరాలు యిప్పటికే పేపర్లలో వచ్చేశాయి కనుక మళ్లీ రాయటం లేదు. దీనిపై వివరణ యివ్వడానికి చంద్రబాబు రెడీగా లేరు. హెరిటేజి చైర్మన్‌ చేత స్టేటుమెంటు యిప్పించారు. అది అసమగ్రంగా వుందని ఎవరికైనా తెలుస్తోంది. కార్యకలాపాలు ఏమీ లేకుండానే శ్రీచక్రతో లావాదేవీలు, సికమ్‌ కు తాకట్టు పెట్టేటప్పుడు 85 కోట్ల రూ.ల విలువ కట్టడం -వాటి గురించి ప్రస్తావనే లేదు. 'ఈనాడు'లో వేసిన మైసూరారెడ్డి స్టేటుమెంటులో కూడా యీ ప్రస్తావన లేదు! దీనిపై నాగం జనార్దనరెడ్డిగారిని అడిగితే ఆయన ''సాక్షి'' పేపరు అవినీతి పుత్రిక అంటూ వేరే రూటులో వెళ్లిపోయారు. మరి ఆంధ్రభూమి డైలీ కూడా 'బాబు హెరిటేజ్‌ జంతర్‌ మంతర్‌' అంటూ కాప్షన్‌ పెట్టి వార్త, వ్యాఖ్య రాసింది. దాన్నేమంటారో!?

తరచి చూస్తే యిలాటి వ్యవహారాలు కార్పోరేట్‌ రంగంలో కోకొల్లలు. ఒక ప్రముఖ రాజకీయ నాయకుడికి సంబంధించినవి కాబట్టి 'సాక్షి' 'ఈనాడు' 'హెరిటేజి'... వాటాదారుల కథనాలు బయటకు వస్తున్నాయి. పనిలో పనిగా - ఎవరు అధికారంలోకి వస్తే వాళ్లకు వత్తాసు పలికిన సత్యం, మేటాస్‌ వ్యవహారాలతోబాటు, తక్కిన అనేకానేక కార్పోరేట్‌ హౌసెస్‌ కథలు కూడా తవ్వి తీస్తే మనకు బోల్డు కాలక్షేపం. బోగస్‌ కంపెనీలు ఎలా వెలుస్తాయో, ప్రమోటర్లు లిస్టెడ్‌ కంపెనీ వాటాదారులను నష్టపరచి కుటుంబ సంస్థకు నిధులు ఎలా తరలిస్తారో కళ్లకు కట్టినట్టు సత్యం విషయంలో వివరిస్తున్నారు. రేపు మరో కంపెనీ కథ బయటకు వస్తే మరో రకమైన గోల్‌మాల్‌ బయటకు వస్తుంది.

ప్రతీ ట్రాన్సాక్షన్‌ వెనుక వీళ్లు ఎలా లబ్ధి పొందుతున్నారో తెలిస్తే సామాన్యుల గుండెలవిసిపోతాయి. నిజానికి అన్నిరకాల ప్రత్యక్ష పరోక్ష టాక్సులూ కట్టేది సామాన్యుడే. ప్రభుత్వానికి ప్రధాన ఆదాయ వనరు అయిన ఇన్‌కమ్‌టాక్సు కట్టేది ఓ ఉద్యోగి మాత్రమే. వాళ్ల దగ్గర గోళ్లూడగొట్టి వసూలు చేసే ఆ కంపెనీ యజమాని చాలా సందర్భాలలో ఇన్‌కమ్‌టాక్స్‌ కట్టనే కట్టడు. ఎలా ఎగ్గొట్టచ్చో చెప్పడానికి ఓ డిపార్టుమెంటే నెలకొల్పుతాడు.

ఒక ప్రొఫెషనల్‌కు, ఒక వ్యాపారవేత్తకు పన్నులు ఎగ్గొట్టే సౌకర్యాలు ఎన్నో. ఇక కార్పోరేట్‌ హౌస్‌కు చెప్పలేనన్ని. ఇలాటి సౌకర్యాలు ఏర్పడేట్లా చట్టాలు కూర్చారు మన దేశపెద్దలు. మధ్యతరగతివాళ్లను భయపెట్టేందుకు రూల్సు పెట్టి, వాటికి మినహాయింపులు కూడా పెట్టారు. ఆ మినహాయింపులు మాత్రం ధనికులకు. ఓ ఉద్యోగి కూడా టాక్సు కడుతున్నాడంటే దేశభక్తి చేత కాదు, గత్యంతరం లేనే. అదే ఉద్యోగి స్థిరాస్తులు సంపాదించేటప్పుడు సాధ్యమైనంత స్టాంపు డ్యూటీ, టాక్సు ఎగ్గొడతాడు. ధనం చేకూరుతున్న కొద్దీ నిజాయితీగా వుండడం కష్టమయిపోతుంది. ఏదైనా స్థలం కొంటూ యిచ్చిన డబ్బుకి రసీదు యిమ్మంటే అమ్మేవాడు అమ్మను పొమ్మంటాడు. ఇక అప్పటినుండీ బ్లాక్‌మనీ ట్రాన్సాక్షన్స్‌ మొదలు.

గట్టిగా రూల్సు పెట్టినా వాటిని ఎలా వంచాలో ధనికులకు సలహాలివ్వడానికి చార్టెర్డ్‌ ఎకౌంటెంట్స్‌, లాయర్లు, కన్సల్టెంట్లు వుంటారు. మేధావివర్గం, తమ జీవికకోసమే కావచ్చు, తన మేధస్సును తాకట్టు పెట్టి వీరికి సహాయపడుతూ వుంటుంది. కాలేజీరోజుల్లో ఆదర్శాలు వల్లించేవారికి సైతం 25, 30 యేళ్ల వయస్సు వచ్చేసరికి సంఘంలో నడిచే యీ రకమైన దోపిడీ తెలియవస్తుంది. అందువల్ల హెరిటేజి లాటి తమాషాలు వారిని చలింపజేయవు. గట్టిగా మాట్లాడితే యిలాటివే మన హెరిటేజి. మన వారసత్వం. చిత్రనిర్మాణం కోసం అంటూ కన్సెషనల్‌ రేట్‌లో స్థలం తీసుకుంటారు. అనుకూలమైన ప్రభుత్వం రాగానే స్టూడియో మానేసి కమ్మర్షియల్‌ కాంప్లెక్స్‌ కట్టేస్తారు. ఫామ్‌హౌస్‌ అంటారు, అక్కడ చేసిన వ్యవసాయం వలన వచ్చిన ఆదాయం అంటూ బ్లాక్‌మనీని వైట్‌ చేసుకుంటారు. ట్రస్టు అంటారు, హెచ్‌యుఎఫ్‌ అంటారు, టాక్స్‌ బెనిఫిట్స్‌ సంపాదించుకుంటారు. ఇవాళ ఆ కంపెనీ కావచ్చు, రేపు మరొకటి కావచ్చు. ఇలా ఒకటా రెండా.. చెప్పుకుంటూ పోతే ఎన్నో!

ధనికులు, వ్యాపారసంస&థలు యిలా దోపిడీ చేస్తూవుంటే వాళ్లపై ఆధారపడే, వాళ్ల కొమ్ముకాసే రాజకీయనాయకుల గురించి వేరే చెప్పాలా? తామేదో నీతిమంతులమంటూ అవతలివాళ్ల అవినీతి గురించి మాట్లాడుతూంటే ఎంత దుస్సహంగా వుంటుంది చెప్పండి. రాజకీయనాయకులు యిప్పటికైనా అవినీతి గురించి కబుర్లు మానాలి. అవినీతిపై నగారా, దుందుభి, గర్జన అని ఎన్ని మాటలు చెప్పినా ప్రజలు చలించడం మానేశారు. విని విని విసుగెత్తిపోయారు. జయలలిత పదవీభ్రష్టురాలైన తర్వాత కరుణానిధి ప్రభుత్వం ఆమె యింట్లో యిన్ని వేల చెప్పులున్నాయి, యిన్ని బీరువాల చీరలున్నాయి అంటూ వీడియోలు చూపిస్తే జనాలు అవన్నీ చూసి ముక్కున వేలు వేసుకుంటూనే తర్వాతి ఎన్నికల్లో ఆమెనే గెలిపించారు.

అవతలివాళ్లను అవినీతిపరులని నిందించడం వలన తమను నీతిమంతులుగా జనం అనుకుంటున్నారని యీ నాయకులు భ్రమిస్తూ వుంటే యిప్పటికైనా ఆ భ్రమలోనుండి బయటకు వస్తే మంచిది. ఇప్పటికే జనాలది 'అందరూ దొంగలే' స్లోగన్‌. ఆ దొంగతనం, కార్పోరేట్‌ గోల్‌మాల్‌ ఎలా జరుగుతున్నాయో సామాన్యులకు కూడా అర్థమయ్యే స్థాయిలో మీడియా విశదీకరిస్తున్న యీ రోజుల్లో ఆ స్లోగన్‌లో 'దొంగలే' కు ఓ పదునైన విశేషణం కూడా చేరి వుండవచ్చు. -ఎమ్బీయస్‌ ప్రసాద్‌ 29 01 09

ఎమ్బీయస్‌: విజయవాడ కమ్మ-కాపు గొడవలు

విజయవాడలో హింసా రాజకీయాలు యిప్పటివి కావు. దశాబ్దాలుగా నడుస్తున్నాయి. అదే ఒక దురదృష్టమైతే వాటికి కులం రంగు పులమడమే యింకా దురదృష్టం. దౌర్జన్యం చేసేవారికి కులం వుంటుందా? తమ అసాంఘిక చర్యలకు ప్రజలలో కొంతమంది మద్దతైనా సంపాదించాలని దాన్ని ఒక సాధనంగా వాడుకుంటున్నారు. రాజకీయనాయకులు విజ్ఞత గలవారైతే వారిని దూరంగా పెట్టి వుండాలి. కానీ వారు వారిని చేరదీశారు. ఆ విధంగా వారికి రాజకీయ మద్దతు కూడా లభించింది. ఇక చెలరేగుతున్నారు.

తాజాగా కేశినేని ట్రావెల్స్‌ నాని ప్రరాపాలో చేరడం, బయటకు నడవడం జరిగింది. నడుస్తూ నడుస్తూ ప్రరాపాను కులపార్టీగా, కమ్మవ్యతిరేక పార్టీగా ముద్ర కొట్టి మరీ వెళ్లారు. దానికి పోసాని తీవ్రంగా స్పందించారు. ప్రరాపా అధిష్టానం ఆలస్యంగా స్పందించి నానితో పోట్లాడిన వర్గానికి తేలికపాటి శిక్ష వేసింది. ఈ పరిణామాల వలన రాజకీయపార్టీల బలాబలాలు ఏమవుతాయో కానీ విజయవాడ రాజకీయాల్లో ఆజ్యం పోసినట్టయింది. సాధారణ ప్రజలకు మళ్లీ కులం గురించిన చర్చకు తెరదీసినట్టయింది.

నిజానికి కేశినేని బయటకు వెళ్లడానికి కులమే కారణమా? వ్యక్తిగతంగా ఆయనకు అవమానమో, సన్మానమో జరిగితే దాన్ని కులానికి ఆపాదించవచ్చా? 'కమ్మవాణ్ని కాబట్టే...' అనడం దేనికి? ఈ వాస్తవం పార్టీలో చేరేటప్పుడు ఆయనకు తెలియదా? చేర్చుకునేవారికి తెలియదా? పొసగక వెళ్లిపోయేటప్పుడు ఆ మాటే చెప్పవచ్చు. దీన్నెందుకు రంగంలోకి తేవడం? అధినేత యీయన కులంవాడే అయితే యీయన ఏ కారణం చెప్పేవాడు? కులం ఒకటే కానీ ఆయన పెదకమ్మ, నేను చినకమ్మ అనేవాడా? లేక ఆయనది గుంటూరు జిల్లా, నాది కృష్ణాజిల్లా అనేవాడా? ప్రతీ పార్టీలోంచి టిక్కెట్టు చిక్కక పార్టీలోంచి వెళ్లేవాళ్లు ఎన్నికల వేళ యింకా బోల్డుమంది తేలతారు. వాళ్లెలాటి స్టేటుమెంట్లు యిస్తారో!?

ఇప్పటికే మైనారిటీలతో, దళితులతో, బిసిలతో యీ రకమైన స్టేటుమెంట్లతో ఛస్తున్నాం. ఇటీవలే కాంగ్రెస్‌లో చేరిన అజహరుద్దీన్‌ వున్నాడు. మ్యాచ్‌ ఫిక్సింగ్‌కు పాల్పడ్డాడని రుజువై టీమునుండి బహిష్కరించారు. అప్పుడు ఆయన ఓ స్టేటుమెంటు యిచ్చాడు - 'తను మైనారిటీ కాబట్టే తీసేశారట!''. మరి భారతదేశ టీముకి కెప్టెన్‌ చేసినప్పుడు ఎందుకు చేశారట? అప్పుడు ముస్లిమ్‌ అని తెలియక చేశారా? ఇప్పుడు ఖర్మకాలి ఎన్నికల్లో ఓడిపోయాడనుకోండి మనం తిట్లు తినాలి. 'ముస్లింని కాబట్టి కసిపెట్టుకుని ఓడించారని.'

ఓ ఉన్నతాధికారి లంచం తీసుకుంటూ పట్టుబడి సస్పెండ్‌ అయ్యాడనుకోండి. ఆయన దళితుడైతే ఓ స్టేటుమెంటు యిచ్చేందుకు అర్హత వుంటుంది - 'దళితుణ్ని కాబట్టి సస్పెండ్‌ చేశారు' అని. దళితుడైనా అంత ఉన్నత పదవిని అధిష్టించ గలిగాడన్న సంగతి విస్మరిస్తారు. అలాగే పార్టీవ్యతిరేక కార్యకలాపాలకై బహిష్కరించబడిన బిసి సభ్యుడు 'నేను బిసిని కాబట్టే...' అంటూ స్టేటుమెంటు. వినడానికి యివి మహా చికాగ్గా వుంటాయనుకుంటూ వుంటే యివి చాలనట్టు యీయన 'కమ్మవాడైనందుకు...' అని మొదలెట్టాడు.

నిజానికి జీవనగమనంలో కులానికి ఎంత ప్రాధాన్యత వుందంటారు? ఆయన ట్రావెల్స్‌లో ప్రయాణించేవారందరూ ఆయన కులంవారా? సర్వీసు బావుంటే ఏ కులంవారైనా ఎక్కుతారు. బాగోకపోతే ఆయన బంధువులైనా ఎక్కరు. స్టాఫ్‌ను కూడా ఆయన తన కులంవారినే పెట్టుకుంటారా? ఎవడు బాగా పనిచేస్తే వాళ్లను పెట్టుకుంటారు. మన తెలుగుకుర్రవాళ్లలో చాలామంది విదేశాలలో ఉద్యోగాలు చేస్తున్నారు. వీళ్లంతా తెల్లదొరలనే అక్కడ వుద్యోగాలు యిస్తున్నారా? ఇక్కడ మాత్రం విప్రోలో ముస్లిములకే ఉద్యోగం యిస్తున్నారా? మార్వాడీల కిరాణా షాపుకి మార్వాడీలే వెళ్లి కొంటున్నారా? ఇలా చూస్తే మనకు ఎవరితో అవసరం పడితే వాళ్లతో డీల్‌ చేస్తాం అని తేలుతుంది. కులం అనేది కొంతమంది అప్పుడప్పుడు పేరుకి వాడుకోవడానికి పనికి రాదని తేలుతుంది. రాజకీయాలకు వచ్చేసరికి కులాన్ని మరీ వాడుకుంటున్నారు.

విజయవాడ రాజకీయాల్లో మరీను... రాజీవ్‌ గాంధీ మరణించినప్పుడు జరిగిన గొడవలు గుర్తుకు తెచ్చుకోండి. రాజీవ్‌ గాంధీని చంపినది ఎల్‌టిటిఈ వారు. రాజీవ్‌ భక్తులనేవారు కసి వుంటే, చేవ వుంటే శ్రీలంక వెళ్లి వాళ్లని ఎటాక్‌ చేసిి వుండాలి. కానీ వాళ్లు శ్రీలంక వెళ్లలేదు. ఇంటిపక్కన వున్న కమ్మవాళ్లని కొట్టారు. ఎందుకట? రాజీవ్‌ గాందీకి రాష్ట్రంలో ప్రత్యర్థి ఎన్టీయార్‌. ఆయన పార్టీ టిడిపి. దాన్ని సపోర్టు చేసేవారు కమ్మవారు. అందుకని వాళ్లని కొట్టాలి, వాళ్ల ఆస్తులు తగలెట్టాలి. ఇదెక్కడి లాజిక్కో ఎవ్వడికీ అర్థం కాదు.

ఆ అల్లర్లలో, వాటికి ప్రతిగా జరిగిన సంఘటనల్లో గూండాలు మాత్రమే నష్టపోతే ఫరవాలేదు. కానీ అటూ, యిటూ నలిగినవారిలో ఎందరో మధ్యతరగతి జనులున్నారు. కష్టార్జితంతో వారు కట్టుకున్న యిళ్లు, దుకాణాలు తగలేశారు. అదే సమయంలో తమిళనాడులో కూడా అల్లర్లు జరిగాయి. అయితే వుపయోగించిన లాజిక్కు యిది కాదు. అక్కడ రాజీవ్‌ గాంధీ రాజకీయ ప్రత్యర్థి డిఎంకె కాబట్టి డిఎంకె పార్టీ ఆఫీసులు తగలబెట్టారు. అంతేగాని కరుణానిధి యిల్లు కానీ, ఆయన కులం వాళ్ల యిళ్లు గానీ తగలేయలేదు. హైదరాబాదులో ఎన్టీయార్‌ సినిమాహాలు తగలబడింది కానీ ఆంధ్రలో తక్కిన ప్రాంతాల్లో కమ్మవాళ్ల యిళ్లు తగలడలేదు. ఆ ఘనత విజయవాడ వాసులకే దక్కింది. అక్కడ అప్పటికే వున్న కులం తగాదాలను దీనికి అనువుగా వుపయోగించుకున్నారు.

ఇప్పుడు కేశినేని సంఘటన ఆనాటి చేదు జ్ఞాపకాలను తిరగదోడుతోంది. ఎన్నికల వేడి ముదిరిన కొద్దీ యిలాటివి ఎన్ని జరుగుతాయోనన్న భయం వేస్తోంది. ఇలాటి జాతిద్వేషం ఎంత హానికరమో చరిత్రతో పోల్చి రేపు చెప్తాను. - ఎమ్బీయస్‌ ప్రసాద్‌ 05 02 09

ఎమ్బీయస్‌: కులద్వేషం-జాతిద్వేషం

రాజీవ్‌ గాంధీ హత్యానంతరం విజయవాడలో జరిగిన గొడవల గురించి ప్రస్తావిస్తున్నాను కదూ! గూండాలూ గూండాలూ కొట్టుకుని ఛస్తే అదో దారి. మధ్యలో మనలాటి మామూలు జనాభా హతమారిపోతాం. అదీ బాధ! ఆ గొడవల్లో ఓ బాధితుడు నాకు తెలుసు. అతను విజయవాడలో 'ఈనాడు' ఆఫీసులో పనిచేసేవాడు. కమ్మవాళ్ల ఆస్తుల తగలబెట్టే ప్రయత్నంలో ఆ ఆఫీసుపై గూండాలు పడినప్పుడు అతను అడ్డుకున్నాడు. ఒక బాధ్యత గల వుద్యోగిగా మిషన్లు పాడుచేయవద్దని బతిమాలాడు. అయితే ఇక్కడో చిక్కు వచ్చిపడింది. అతని యింటిపేరు అక్కడ అందరికీ తెలుసు. ఆ యింటిపేరు కమ్మవారిలో కూడా వుంది. 'ఈనాడు' అనగానే 'కమ్మ పత్రిక' అని పేరు. పత్రిక కమ్మ, ఉద్యోగి కమ్మ, యింకేం పొడిచేయ్‌ అనుకున్నారు. రైసుమిల్లులో బియ్యం మచ్చు తీయడానికి బస్తాలోకి పొడుస్తారు చూశారా అది పెట్టి యితని తొడలో గుచ్చేశారు.

నిజానికి అతను కమ్మ కాదు. ఇంటిపేరు కలిసిందంతే! అలా చాలామందివి వేరే కులాలతో కలుస్తాయి. అసలా మాటకొస్తే ఈనాడు ఉద్యోగులందరూ కమ్మలూ కారు. మా సంస్థకున్న లావాదేవీల కారణంగా ఈనాడులోని అన్ని యూనిట్లనూ నేను విజిట్‌ చేశాను. వారిలో చాలామందితో సన్నిహితంగా మసిలాను. ఏ ఒక్క కులానికీ ప్రాధాన్యత యిచ్చినట్టు నాకు కనబడలేదు. కష్టపడే స్వభావం, చెప్పిన మాట వినే గుణం వుంటే చాలు, ఎవరినైనా తీసుకున్నారు. అయినా యీ వాస్తవాలన్నీ ఎవరికి కావాలి? గూండాకు కావలసినది ఓ ముద్ర కొట్టడం, దౌర్జన్యం చేయడం. బాగుపడ్డవాణ్ని చూసి ఓర్వలేనివాళ్లు ఏదో ఒక కారణం పెట్టుకుని యిలా హింసిస్తారు.

ఒడి(రి)స్సాలో 'నీలిచక్ర' అనే ఓ సంస్థ వుంది. స్థానికులే గొప్ప అనే నినాదం వారిది. మరాఠీలకు శివసేన లాటిది. ఓ పాతికేళ్ల క్రితం వాళ్లు ఓ ఉద్యమం లేవదీశారు. శ్రీకృష్ణదేవరాయలు గజపతిరాయలను ఓడించాడు కదా. అలా చేసి ఒడియావాళ్లను అవమానించాట్ట - అని వాళ్ల తాత్పర్యం. దానికి పగతీర్చుకుని తమ ఆత్మగౌరవాన్ని నిలుపుకోవాలట. కృష్ణదేవరాయల మీద పగ తీర్చుకోవాలంటే ఆయన యిప్పుడు లేడు కదా. అందువలన ఒడిస్సాలోని ఆయన సంతతి వారిని దోచుకోవడం ఉద్యమంగా పెట్టుకున్నారు. కృష్ణదేవరాయలు తెలుగువాడు అని తీర్మానించి ఒడిస్సాలో 2, 3 జిల్లాలలో ప్రముఖంగా వున్న తెలుగు వ్యాపారస్తుల దుకాణాలను దోచుకున్నారు. దానికి ఒడియా ఆత్మగౌరవ పోరాటమన్న ముసుగు ఒకటి.

దీనిలో జోక్‌ ఏమిటంటే కృష్ణదేవరాయలు తెలుగు వాడు కాడు! ఆ విషయం నీలిచక్రవాళ్లు గట్టిగా కనుక్కుని తెలుసుకోవచ్చుగా! ...కోరు. ఎందుకంటే అక్కడ వాళ్ల టార్గెట్‌ తెలుగువ్యాపారస్తులు. గంజాం, కోరాపుట్‌, కటక్‌ జిల్లాలలో ఎంతో మంది తెలుగువాళ్లు తరతరాలుగా వున్నారు. ఒకప్పుడు అవి తెలుగు ప్రాంతాలే. కానీ రాష్ట్రవిభజనలో ఒడిస్సాకు వెళ్లాయి. వాళ్లు కష్టపడి, ఉద్యోగవ్యాపారాల ద్వారా ఆస్తులు సంపాదించుకున్నారు. స్థానికంగా వుండే పోరంబోకులు బద్ధకించి ఆస్తులు సంపాదించలేక వీళ్లమీద అసూయ పెంచుకుంటారు. ఇలాటి ఉద్యమాల పేరు చెప్పి దోచేసుకుంటారు.

ఇందిరా గాంధీ పోయినప్పుడు సిక్కుల మీద పడి ఆస్తులు దోచుకున్నారు. 'ఆపరేషన్‌ బ్లూస్టార్‌' తర్వాత కొందరు సిక్కులు ఆమెకు వ్యతిరేకులైనా సిక్కుల్లో ఆమె అనుచరులెందరో వున్నారు. కానీ కాంగ్రెసు నాయకులెందరో సిక్కులపై అల్లర్లు ఆర్గనైజ్‌ చేశారు. తర్వాతి ఎలక్షన్‌లో సిక్కు వ్యతిరేక పోస్టర్లు తయారు చేయించారు. ఇలా చేసి హిందూ ఓట్లు కొల్లగొడదామని చూశారు. ఆ అల్లరి మూకలకు నాయకత్వం వహించిన పెద్దలు కాంగ్రెస్‌ మంత్రులుగా విరాజిల్లారు కూడా.

ఇంకా కాస్త వెనక్కి వెళితే మహాత్మా గాంధీ హత్యకు గురయినపుడు మహారాష్ట్రలో జరిగిన అల్లర్లలో - గాడ్సే మహారాష్ట్ర బ్రాహ్మడు కాబట్టి - బ్రాహ్మల యిళ్లు తగలబెట్టారు. వాళ్ల ఆస్తులు దోచుకున్నారు. అక్కడికి బ్రాహ్మలందరూ గాంధీకి వ్యతిరేకులయినట్టు, వాళ్లే గాడ్సేకు తుపాకీ యిచ్చి పంపించినట్టూ. ఇక్కడ గమనించ వలసినదేమిటంటే దోచుకోవడానికి గూండాలకు ఏదో ఒక సాకు కావాలి. నీలిచక్ర వాళ్లకు కృష్ణదేవరాయలు దొరికినట్టు.

ఆ మాటకొస్తే గజపతిరాజులు రాజమండ్రి వరకు పాలించారు. ఒడ్డె రాజులే కదా, శ్రీనాథుడికి గుదిబండ శిక్ష విధించారు. మొదట్లో అహంకరించి, దరిమిలా శ్రీనాథుడి చేతిలో ఓడిపోయిన డిండిమభట్టు ఒడియావాడే కదా! ఒడియావాళ్లు మన ప్రాంతాల్లో బాగా డబ్బు గడించి వుంటే మనవాళ్లూ 'అలనాడు శ్రీనాథుడికి చేసిన అవమానానికి యిదే మా జవాబు' అంటూ యిప్పటి ఒడియా వ్యాపారస్తులను దోచుకోవడానికి సాకు దొరికేది.

ఇలాటి సాకులు దొరకాలంటే చరిత్ర బాగా చదువుకుని కూచోవాలి. కానీ మహామహావాళ్లే పొరబాట్లు చేశారు. చార్లీ చాప్లిన్‌ జపాన్‌ పర్యటించేటప్పుడు అతనిపై హత్యాప్రయత్నం జరిగింది. కామెడీసినిమాలు తీసి ప్రపంచాన్నంతా నవ్వించిన చాప్లిన్‌ను చంపడమెందుకు అని ఆశ్చర్యపడకండి. జపాన్‌ వాళ్లకి అమెరికా వాళ్లంటే అప్పట్లో పడేది కాదు. రెండో ప్రపంచయుద్ధంలో వాళ్లు వీళ్లమీద బాంబులు వేశారుగా, అందుకు. చాప్లిన్‌ అమెరికానుండి వచ్చాడు కాబట్టి అతన్ని చంపి అమెరికాకు బుద్ధి చెపుదామనుకున్నారు జపాన్‌ కుట్రదారులు. ఆ ప్రయత్నం ఫలించి చాప్లిన్‌ చనిపోయివుంటే అమెరికా ప్రభుత్వం ఆనందించి వుండేది. ఎందుకంటే అప్పట్లో చాప్లిన్‌ను 'కమ్యూనిస్టు' అని ముద్ర కొట్టి అమెరికా ప్రభుత్వం వేధిస్తోంది. అతను ఎదురు తిరిగి పోరాడితే నానా రకాల కేసులలోనూ యిరికించి చంపుకుతింది. చివరకు అతనికి ప్రాణం విసిగి స్విజర్లండ్‌లో వెళ్లి స్థిరపడ్డాడు.

ఇంతకీ యిందులో జోక్‌ ఏమిటంటే చాప్లిన్‌ అమెరికన్‌ కాదు, బ్రిటిషర్‌. 'నన్ను చంపేసిన తర్వాత ఆ హంతకులకు యీ విషయం తెలిస్తే 'పొరబాటైపోయింది బాస్‌, అమెరికన్‌ అనుకున్నాం' అనేవారు. కానీ దానివల్ల నాకు ఒరిగేదేముంది?' అని రాసుకున్నాడు చాప్లిన్‌ తన ఆత్మకథలో.

ఏతావాతా తేలేదేమిటంటే జాతివైరం అనే పూనకం పూనినపుడు మనిషికి యింగితం నశిస్తుంది. ఆ పూనకం కూడా కావాలని పూనించుకుంటారు కాబట్టి యింకోలా ఆలోచించడానికి యిష్టపడరు. విజయవాడ కమ్మ-కాపు గొడవలలో మనం చూసేది యిదే. తక్కినసమయాల్లో వారు స్నేహితులు, ప్రేమికులు. కొండొకచో భార్యాభర్తలు కూడా. అయినా అల్లర్లు రేకెత్తించడానికి యివేమీ అడు ్డరావు. 'ఉద్ధతుల మధ్య పేదకు ఉండతరమే?' అన్నట్టు యీ గొడవల్లో మామూలు మనుష్యులు మసై పోతారు. మా స్నేహితుడి లాటివాళ్లకు (మొదటిపేరాలో చెప్పినతను) జీవితాంతం తొడలో మచ్చ ఆ విషయం గుర్తు చేస్తూనే వుంటుంది. కులద్వేషం ముదిరి జాతిద్వేషమైతే ఎలా అవుతుందో యూదుల కథ చెపుతుంది. దాని గురించి రేపు...- ఎమ్బీయస్‌ ప్రసాద్‌ 06 02 09

ఎమ్బీయస్‌ : జాతిద్వేషం - 1

విజయవాడ కమ్మ-కాపు వ్యవహారాలపై నేను రాసినదానికి చాలామంది స్పందించారు. రాజీవ్‌గాంధీ హత్య తరువాతి ఘటనలకంటె ఎక్కువగా జరిగిన రంగా-నెహ్రూ గొడవల గురించి రాయాల్సిందన్నారు. రాధా, రంగా... యీ గొడవల నేపథ్యంలోకి నేను వెళ్లదలచుకోలేదు. అది అంతులేని గొడవ. వాటి నన్నిటినీ తరచి చూసి తప్పొప్పులు తేల్చడం నాకు అలవి కాని పని. తక్కిన గొడవల మాట ఎలా వున్నా రాజీవ్‌ గాంధీ హత్యకు కమ్మవాళ్లను బాధ్యులను చేసి వారిపై జరిగిన దాడులు తర్కశూన్యతకు పరాకాష్ట అని నా అభిప్రాయం. అందుకే వాటి గురించి ప్రస్తావించాను.

నేను 'ఈనాడు'ను వెనకేసుకుని వచ్చానని కొందరు అనుకున్నారు. అక్కడ నేను ఈనాడు పాలసీ గురించి ప్రస్తావించలేదు. 'ఈనాడు' స్టాఫంతా కమ్మవారని పొరబడడం గురించి చెప్పాను. సాక్షిలో స్టాఫంతా క్రైస్తవులు కానట్టే ఈనాడులో స్టాఫంతా కమ్మవారు కారని ఎవరిని అడిగినా తెలుస్తుంది. మనమే వున్నామనుకోండి. మనకి ఎవరు ఉద్యోగం యిస్తే వాళ్లకే పనిచేస్తాం. పత్రికలో పనిచేస్తే దాని పాలసీ ఏదైతే దాని ప్రకారమే పనిచేస్తాం. లేకపోతే వేరేచోటకి వెళతాం. కొత్త చోటకు వెళుతున్నాం కదాని మతం, కులం మార్చుకోం. ఒక ఐయేయస్‌ ఆఫీసరు ఎక్సయిజ్‌ డిపార్టుమెంటులో పనిచేస్తూ వుంటే సారాయి అమ్మకాలు పెంచుతాడు. ప్రభుత్వం పాలసీ మార్చి ప్రొహిబిషన్‌ పెట్టి అతన్నా శాఖలో వేస్తే సారాయి అమ్మకాలను అడ్డుకుంటాడు. అదీ ఉద్యోగధర్మం.

కృష్ణదేవరాయలు తెలుగువాడు కాదని నేననడం కొంతమందికి నచ్చలేదు. అతడు కన్నడిగుడైతే నేనేం చేయగలను? మొన్న గాంధీ హత్య గురించి రాసిన వ్యాసానికి చాలా రెస్పాన్సు వచ్చింది. ఇంకా బోల్డుమంది గురించి చెప్పమని రిక్వెస్టులు వచ్చాయి. వీలు చూసుకుని అప్పుడప్పుడు కాస్త కాస్త చెప్పాలని నిశ్చయించుకున్నాను. అందుకే ఈ వ్యాసంలో యూదుల గురించి, హిట్లర్‌ గురించి చెప్తాను. కృష్ణదేవరాయలు గురించి కూడా ఎప్పుడో విపులంగా చెప్తాను. అనుమానాలుంటే తీరిపోతాయి. ప్రస్తుతం హిట్లర్‌ చేతిలో యూదులు పడిన బాధల గురించి చెబుతాను.

హిట్లర్‌ ఎవరు? 1933 నుండి 1945 వరకు జర్మనీని నియంతగా పాలించినవాడు. అతను ప్రపంచాధినేత అయివుండేవాడు - రష్యన్‌ సైన్యం రెండవ ప్రపంచయుద్ధంలో అతన్ని అడ్డుకొని వుండకపోతే. ఆదినుండీ జర్మన్లు సాహసానికీ, మేధోసంపత్తికి పేరు పొందినవాళ్లు. అటువంటి వారి శరీరాలను, మనసులనూ 12 ఏళ్లపాటు హిట్లర్‌ తన అదుపులో ఎలా వుంచుకోగలిగాడు? ఎలా అంటే జాతీయతా నినాదంతో! జర్మన్‌ జాతి స్వచ్ఛమైన ఆర్యజాతి అనీ, అన్ని జాతులకంటె ఉత్కృష్టమైనదనీ, ప్రపంచాన్ని పాదాక్రాంతం చేసుకోగలిగిన శక్తి సామర్థాలున్నదనీ వారిని ఊదరగొట్టాడు. మన కులనాయకులు చేస్తున్నది అదే కదా. 'మన కులంవారు గతంలో రాజ్యాలు ఏలారు. మనం తలచుకుంటే, శంఖం వూదితే అవతలివాళ్లు ఉప్ఫ్‌, గర్జిస్తే అవతలివాళ్లు మటాష్‌ అంటూ సభలు పెట్టి వూదరగొడతారు కదా. గట్టిగా ఆలోచించి చూస్తే ప్రతీ కులానికి, ఆ మాటకొస్తే ప్రతీ మనిషికి ఎవడిగొప్ప వాడికుంది. ఎవడూ ఎవడికీ తీసిపోడు. ఒక పని వంశపారంపర్యంగా చేస్తూవుంటే కాస్త నైపుణ్యం అబ్బి యినీషియల్‌ ఎడ్వాంటేజ్‌ వుంటుంది. అవతలివాడు గట్టిగా పూనుకుంటే ఈ ఎడ్వాంటేజ్‌ గాలికి ఎగిరిపోతుంది.

ఒక జాతిని, లేదా కులాన్ని ఏకీకృతం చేయాలంటే అతి సులభమైన మార్గం - వేరొకజాతిని, లేదా కులాన్ని బూచిగా చూపించడం. 'మనం జాగృతం కాకపోతే అవతలివాడు మనల్ని మింగేస్తాడు. అందువలన మనమే ముందుగా వాణ్ని చావగొట్టేద్దాం' అనడం. హిట్లర్‌కు దొరికిన బూచి - యూదులు. యూదుల మాతృభూమి జెరూసలెం. అక్కడనుంచి తరమబడడంతో వారు ప్రపంచంలోని అన్ని దేశాలలోనూ వ్యాపించి, (మనదేశంలో కొచ్చిన్‌లో, బొంబాయిలో వున్నారు. మొన్న బొంబాయి దాడుల్లో వాళ్ల ప్రార్థనామందిరం కూడా టార్గెట్‌లలో ఒకటి కదా) నివాసం ఏర్పరచుకున్నారు. స్థిరపడిన ప్రతీదేశంలోనూ తమ స్వయంకృషితో, బుద్ధిబలంతో అభివృది&ధలోకి వచ్చారు, స్థానికులకు కన్నెర్ర అయేటంతగా! 1933లో జర్మనీలో వారి జనాభా దేశజనాభాలో 1% కంటె తక్కువగా వుంది. అయినా జర్మనీలో పేరు కెక్కిన విద్యావంతులు, ధనవంతులు, రాజకీయవేత్తలలో చాలామంది యూదులే!

1914లో జర్మనీ అధినేత కైజర్‌ యుద్ధోన్మాదంతో మొదటి ప్రపంచ యుద్ధాన్ని ఆరంభించాడు. నాలుగేళ్లపాటు సాగిన ఆ యుద్ధంలో జర్మనీ ఘోరపరాజయం పొందింది. కైజర్‌ స్వీడన్‌ పారిపోయాడు. జర్మన్లు ఓటమిని మానసికంగా కూడా తట్టుకోలేకపోయారు. కార్ల్‌ లూగర్‌ వంటివారు యీ పరాజయానికి యూదుల్ని బాధ్యులుగా చేస్తూ రచనలు సాగించారు. అతని రచనల వలన ప్రభావితుడైన హిట్లర్‌ 1919లో నాజీ పార్టీలో చేరి తన ఉపన్యాస చాతుర్యంతో యూదులు, కమ్యూనిస్టులు, ప్రజాస్వామ్యవాదులు 1918 నాటి ఓటమికి కారణం అని ప్రజలను నమ్మించగలిగేడు.

1929 నాటి ఆర్థికమాంద్యం (గ్రేట్‌ డిప్రెషన్‌)తో జర్మన్ల జీవితం దుర్భభరమైంది. ఇప్పుడు మెల్ట్‌డౌన్‌తో చాలామంది అమెరికన్ల పని అధ్వాన్నమైనట్లు. తమ నిరుద్యోగాలకు కారణం వలస వచ్చిన భారతీయులే అని చెపితే వాళ్లు నమ్మక ఛస్తారా? అసూయతో మనవాళ్ల నెందరిని చంపేస్తున్నారో చూడండి. ఔట్‌సోర్సింగ్‌ ఆపేస్తానంటే ఒబామాకు యిబ్బడిముబ్బడిగా ఓట్లేశారు. అమెరికా త్వరగా కోలుకోకపోతే అక్కడి మనవాళ్ల అవస్థలు మరింత పెరుగుతాయి. అసూయాద్వేషాలను అడుగడుగునా ఎదుర్కోవలసి వస్తుంది. అమెరికన్‌ పాలకులు తమ తప్పుడు ఆర్థిక విధానాల పాపమంతా మనవాళ్ల నెత్తిన రుద్దేస్తారు.

ఆనాడు జర్మనీలో యూదులు పరిస్థితి యిదే! తమ దుస్థితికి కారణమైన 'బలిపశువు'ను చూపించిన హిట్లర్‌ను ఆరాధించేరు సాధారణ జర్మన్‌ ప్రజలు - అతని వాదనల్లో నిజానిజాలను పరిశీలించకుండా. గత వ్యాసాల్లో రాశాను కదా. ఒడిస్సాలో తెలుగువాళ్లపై దాడుల గురించి. వీటన్నిటికీ మూలం అసూయ. నాజీపార్టీ బలం 1932 నాటికి గణనీయంగా పెరిగి, 1933లో హిట్లర్‌ జర్మనీకి ఛాన్సలర్‌గా అవతరించాడు. యుద్ధోన్మాదంతో 1939 లో రెండవ ప్రపంచయుద్ధాన్ని ప్రారంభించి 1945లో ఓడిపోయి దేశాన్ని సర్వనాశనం చేశాడు. - ఎమ్బీయస్‌ ప్రసాద్‌ 07 02 09

ఎమ్బీయస్‌ : జాతిద్వేషం - 2

ఈనాడు కులాల పేరుతో, మతాల పేరుతో అంత- కలహాలను ప్రేరేపిస్తున్న రాజకీయనాయకులు గుర్తు పెట్టుకోవాల్సినదిదే. ఈ గందరగోళ పరిస్థితితో విసిగిపోతున్న సామాన్యజనం ఒక వర్గాన్ని మరొక వర్గంపై రెచ్చగొట్టే నియంతృత్వ పార్టీలను ఆదరించడం ఖాయం. అలాటి పార్టీలు దేశాన్ని ఏ దశకు చేరుస్తాయో 1945 నాటి జర్మనీ చాటి చెప్తుంది. యుద్ధంలో నెగ్గిన మిత్రదేశాలు (ఎలైస్‌) భీముడు జరాసంధుణ్ని చేసినట్టుగా జర్మనీని ముక్కలుగా చీల్చిపడేశాయి. తర్వాత తూర్పు, పశ్చిమ జర్మనీలు భౌతికంగా ఏకమైనా దాదాపు అర్ధశతాబ్దిపాటు విడిగా వుండడం వలన మానసికంగా ఓ పట్టాన అతుకుపడలేదు.

హిట్లర్‌ యూదుజాతిని మిగిలినవారినుంచి ఎలా వేరుచేసి హింసలపాలు చేశాడో తలచుకుంటే ఒళ్లు గగుర్పొడుస్తుంది. నిజానికి 1933లో హిట్లర్‌ గద్దెనెక్కేనాటికి యూదు వివాహాలలో 27% యూదేతరులు (జర్మన్ల)తోనే. 1935 నాటి న్యూరెంబర్గ్‌ చట్టం ద్వారా యూదులు ఇతరులను వివాహం చేసుకోవడం నిషేధించాడు హిట్లర్‌. వారి పౌరసత్వ హక్కులను రద్దు చేశాడు. 1933లో ప్రభుత్వ కార్యాలయాల క్షాళన కార్యక్రమం కింద యూదు ఉద్యోగులను బర్తరఫ్‌ చేశాడు. మొదటి ప్రపంచ యుద్ధంలో పాల్గొన్నవారికీ, వారి సమీపబంధువులకూ మాత్రమే మినహాయింపు యిచ్చాడు. (ఒక మతస్తులు తమ దేశభక్తిని నిరూపించుకోవాలని మన దేశంలో రంకెలు వేసే పార్టీవారు యీ చట్టాలను ఆదర్శంగా పెట్టుకోవచ్చేమో)

క్రమంగా యూదుల ఆస్తులను జప్తు చేసుకున్నారు. కాన్సన్ట్రేషన్‌ కాంప్స్‌కు తరలించారు. వారికి సరైన తిండి పెట్టకుండా, యుద్ధానికి కావలసిన పనులకై బానిసల్లా ఉపయోగించుకున్నారు. కొత్తరకం ప్రయోగాలకు కుందేళ్లనూ, గినీపిగ్స్‌నూ వాడుకున్నట్లు వాళ్లనూ వాడుకున్నారు. అప్పటికీ చావకుండా వుంటే 'గాస్‌ ఛాంబర్స్‌'కు పంపి మూకుమ్మడిగా మట్టుపెట్టేరు. స్పీల్‌బర్గ్‌ తన సినిమా 'షిండ్లర్స్‌ లిస్ట్‌' లో వీటిని చిత్రీకరించారు. యూదులతో బాటు భూమ్మీద నివసించే హక్కు లేదని నాజీలు భావించిన యితరులు కూడా కడతేరారు. సుమారు 60 లక్షలమంది యూదులు, 50 లక్షల మంది రష్యన్లు, 20 లక్షలమంది యితర సంచార జాతులు, 2 లక్షలమంది యూదేతర జర్మన్లు, ఆస్ట్రియన్లు - వెరశి కోటీ నలభై లక్షలమందిని హిట్లర్‌ పార్టీ పొట్టన పెట్టుకుంది.

ఇలాటి పనులు చేయాలంటే ఓ దండు తయారుచేయాలి. తమకు వ్యతిరేకులనుకున్నవారిపై దాడి చేయడానికి వీరు సిద్ధంగా వుండాలి. గతంలో ఆంధ్రజ్యోతిపై జరిపిన భౌతిక దాడిని చూశాం. నిన్నమొన్న సర్వే సత్యనారాయణ యింటిపై దాడిని చూశాం. మామూలు కాలంలోనే యిలా వుంటే హిట్లర్‌ కాలంలో ఎలా వుందో వూహించి చూడండి. హిట్లర్‌ ఆజ్ఞ మేరకు ఈ దారుణ మారణకాండను నిర్వహించినది ఎస్‌.ఎస్‌. అనే రహస్య గూఢచారి దళం. అందరికీ తెలిసిన గూఢచారి సంస్థ 'గెస్టపో'కు నేతృత్వం వహించిన హెన్రిచ్‌ హిమ్లర్‌యే ఈ ఎస్‌.ఎస్‌.కు కూడా అధినేత.

రెండవ ప్రపంచయుద్ధం చరమదశలో హిట్లర్‌ ఓటమి తథ్యం అని ముందుగా పసిగట్టి అపార ధనరాసుల్ని అపహరించుకొని పారిపోయినది ఈ ఎస్‌.ఎస్‌.సభ్యులే. చేతిలో అమూల్యమైన బంగారం, వజ్రాలు వున్నా అవి అనుభవించడానికి స్వేచ్ఛగా బతికివుండడం ముఖ్యం కదా. పారిపోతూ శత్రువుల చేత చిక్కినవారు యుద్ధఖైదీలయ్యారు. వారిని న్యూరెంబర్గ్‌లో నెలకొల్పిన ప్రత్యేక కోర్టు కీడ్చి వారిపై యుద్ధనేరాలపై విచారణ జరిపించి శిక్షించారు విజేతలైన మిత్రదేశాలవారు.

అది ముందే వూహించి, పారిపోయి తలదాచుకోవడానికి అనువైన ప్రదేశంగా మాజీనాజీలు ఎంచుకొన్నది దక్షిణ అమెరికాను. అక్కడ యీ మాజీనాజీలు ఎలా దాగున్నదీ, వారిని మొసాద్‌ ఎలా బయటకు లాగినదీ అంతా ఇంకెప్పుడైనా చెబుతాను. అది చాలా యింట్రస్టింగ్‌ గాథ. 'ఒడెస్సా ఫైల్‌' నవల దానిపై రాసినదే. ప్రస్తుతం నేను చెప్పదలచినది కెప్టెన్‌ ఎరిక్‌ ప్రియబ్కే అనే ఓ పెద్దమనిషి గురించి. అతను 1944లో ఇటలీలో నాజీ కమాండర్‌గా వున్న కేప్లర్‌కు కుడిభుజం. రెండవ ప్రపంచ యుద్ధంలో అక్షరాజ్య కూటమి (యాక్సెస్‌ ఎలయన్స్‌)లో జర్మనీ, ఇటలీ భాగస్వాములు. అంతమాత్రం చేత ఇటలీలో ప్రతీ పౌరుడూ నాజీ సమర్థకుడు కాడు. ప్రభుత్వం నాజీలతో చేతులు కలిపినా ప్రజలలో కొందరు దానికి వ్యతిరేకంగా (రెసిస్టెన్స్‌ ఫైటర్స్‌గా) 'పార్టిగియాని' అనే సంస్థ స్థాపించుకుని 23-4-1944న నరోయ్‌లో ఓ జర్మనీదళంపై గెరిల్లా తరహాలో దాడి చేశారు. 33 మంది జర్మన్‌ సైనికులు, అయిదుగురు యిటాలియన్‌ పౌరులు మరణించారు.

కేప్లర్‌కు కోపం వచ్చింది. ప్రతీకార చర్యగా ఒక జర్మన్‌కు పది యిటాలియన్ల వంతున 330 మంది యిటాలియన్లను - యూదులు గానీ, పౌరులుగానీ, ఖైదీలు గానీ - రహస్యంగా చంపాలని ఆజ్ఞాపించాడు. ఆ పని ప్రియబ్కేకు అప్పగించాడు. ఇటాలియన్‌ పోలీసు సహకారంతో చాలామందిని అరెస్టు చేసి చేతులు వైర్లతో వెనక్కి విరిచికట్టి (చాలినన్ని సంకెళ్లు లేవు) రోమ్‌ శివార్లలో వున్న 'కేవ్‌ ఆర్డియటైన్‌' దగ్గర గుహలోకి తీసుకెళ్లి ఒక్కొక్కరిని కణతల మీద రివాల్వర్‌ పెట్టి జర్మన్‌ యువసైనికులు కాల్చి చంపేశారు. కొంతమంది సంకోచిస్తే ప్రియబ్కే స్వయంగా కొంతమందిని చంపి వారికి ధైర్యం నూరిపోశాడు. లెక్క ప్రకారం 330 మందిని చంపిన తర్వాత చూస్తే 5గురు ఎక్కువ మిగిలారు. వాళ్లనేం చేయాలి? ఒక్కక్షణం కూడా ఆలోచించకుండా తటపటాయించకుండా ప్రియబ్కే వాళ్లనీ చంపి పారేశాడు. ఆ తర్వాత ఆ గుహని రాయిపెట్టి కప్పిపెట్టేసాడు.

యుద్ధానంతరం యీ ప్రియబ్కే దక్షిణ అమెరికా పారిపోయాడు. 1994 మే 7 న ఓ అమెరికన్‌ టెలివిజన్‌ సంస్థ అతన్ని అర్జెంటీనాలో కనుగొంది. ఆ ప్రభుత్వ అనుమతితో అతన్ని నవంబరు 1995లో ఇటలీకి తరలించారు. మిలటరీ కోర్టులో విచారణ జరిపారు. తను చేసిన ఘోరాలను కోర్టులో ప్రియబ్కే తొణుకూ, బెణుకూ లేకుండా వర్ణించి 'ఒక సైనికుడిగా ఆజ్ఞలు పాలించాను' అన్నాడు. ఇటలీ మిలటరీ కోర్టు అతని వాదనను అంగీకరించింది కూడా. జర్మనీ లోని న్యూరెంబర్గు విచారణలోనూ, ఫ్రాన్సులో సివిల్‌ కోర్టులలో జరిగిన విచారణలలోనూ నాజీ నేరాలను 'మానవతా వ్యతిరేక నేరాలు'గా (క్రయిమ్స్‌ ఎగెనెస్ట్‌ హ్యుమానిటీ)గా పరిగణించారు. ఇటలీలో మాత్రం వాటిని యుద్ధనేరాలుగా పరిగణించి మిలటరీవారే విచారణ జరిపి, తమ జాతివాడే అన్న ధోరణిలో ప్రియబ్కేను విడిచిపెట్టేశారు! అతను విడుదల అయ్యాడు. - ఎమ్బీయస్‌ ప్రసాద్‌ 08 02 09 09 02 09

కబుర్లు 40/09 ఎమ్బీయస్‌ : జాతిద్వేషం - 3

తరువాత ఏం జరిగిందో చెప్పకపోతే నేను యిదంతా ఏకరువు పెట్టడం వ్యర్థమే అవుతుంది. ప్రియబ్కేను విడిచిపెట్టడానికి అప్పటి రాజకీయ కారణాలేమైనా మామూలు ప్రజలు - మీలాటి వాళ్లు, నాలాటి వాళ్లు - బాధపడ్డారు. ఈ దుర్మార్గుడు విడుదలైనప్పుడు రోమ్‌ నగరప్రజలు యావన్మందీ దాన్ని శోకదినంగా పాటించారు. అవేళ 1996 ఆగస్టు 1. ఆ రోజున రోమ్‌వాసులు ఊళ్లోని ప్రసిద్ధ స్ధలాలలో దీపాలు వెలిగించలేదు. చారిత్రాత్మక ప్రదేశాలను, నగర కూడళ్లను అంధకారంలో ముంచెత్తారు. నాజీ బాధితులకు అశ్రుతర్పణం చేశారు. స్వజాతి గౌరవం పేరుతో అధికారం కైవసం చేసుకుని యితర జాతులను నిర్మూలించే రాజకీయాలను నిరసించారు. ఇది జరిగి పుష్కరం దాటినా ఆ ప్రజల నిరసన నా మనస్సులో నాటుకుపోయింది. ఇది యిప్పుడు గుర్తుకు వస్తోంది.

ఈనాడు హత్యా రాజకీయాలకు కులం రంగు పులుముతున్నారు. పరిటాల రవి హత్య ఫ్యాక్షనిస్టు రాజకీయాల్లో ఓ భాగం. దానికి కులం రంగు పులిమారు. అతన్ని చంపినవాడిని చంపితే దానికి పార్టీ రంగు. కోర్టుల్లో ఏళ్ల తరబడి విచారణ జరిగి, యిరుపక్షాల వాదనలు జరిగి, పెద్దపెద్ద పుస్తకాలు, పాతకేసులు తరచిచూసి జడ్జిగారు తీర్పు యిస్తే ఆ శిక్షాకాలం ముగియకుండానే అనుకూలమైన పార్టీ అధికారంలోకి వస్తే క్షమాభిక్ష యిచ్చేసి యీ హంతకులను జనంలోకి వదిలేస్తున్నారు ఇలాటి సందర్భాల్లో మనలాటి సామాన్యులందరం వూరంతా ఇలా ఓ రోజు అంధకారం చేసి పారేయాలి.

యూదుల విషయంలో వారి జాతి వేరు, ఆచారాలు వేరు. తక్కినవారితో కలవకుండా వాటిని వారు భద్రంగా కాపాడుకుంటూ వచ్చారు కాబట్టి, వేరేలా కనబడ్డారు కాబట్టి జాతివైరం రగలడానికి ఓ కారణం కనబడుతుంది. కానీ విజయవాడ ప్రాంతంలో కమ్మ-కాపుల మధ్య గొడవలకు నాకైతే కారణం కనబడదు. ఆచారవ్యవహారాలలో, ఆహారవిహారాలలో వాళ్లమధ్య తేడాలు లేవనిపిస్తుంది. ఎవరు కమ్మో, ఎవరు కాపో చెపితే తప్ప తెలియదు. ఇతర ప్రాంతాల్లో యింత వైషమ్యమూ కనబడదు. కేవలం విజయవాడలోనే యింత రగడ ఎందుకు?

నీటికోసం తగాదాలు లోకమంతా వున్నాయి. నీటికొరత కారణంగా రాయలసీమలో పాలెగాళ్ల టైమునుండీ, గట్టిగా మాట్లాడితే మనుమసిద్ధి నాటినుండీ వున్నాయి. వాటికి ఓ కారణం కనబడుతుంది - నీరు! సుక్షేత్రమైన విజయవాడలో కొట్లాటలకు అలాటి కారణం కనబడదు. ఆధిపత్యం కోసం చేసే పోరాటం అనిపిస్తుంది. దానికి కులం రంగు పులమడం బాధాకరం. కులాన్ని ఆధారం చేసుకుని రాజకీయపోరాటం నడవడం లజ్జాకరం. ఇది యువతకు వ్యాపించడం అత్యంత విషాదకరం. స్కూళ్లలో, కాలేజీల్లో కులాల వారీగా విడిపోయి ఒకరినొకరు ఏడిపించుకోవడం చదువుకున్నవారు చేయవలసినది కాదు. అంతకంటె అన్యాయం యీ వైషమ్యాలను సప్తసముద్రాలను దాటించి అమెరికాలో కూడా కాపాడుకుంటూ, యింటిపేర్లు బయటకు తీసి ఆరేసుకుంటూ, పెంచి పోషించుకోవడం!

మనతో అనేక విధాల విభేదించే నీగ్రోనైనా వాటేసుకోగలిగినప్పుడు మనతో ఎంతో సామ్యం వున్నవాడి పొడ గిట్టకపోవడం ఆశ్చర్యం కాదా! ఒకరి గురించి మరొకరు సంస్కారహీనమైన భాషలో వర్ణించుకోవడం సభ్యత నేర్చినవారు చేయవలసినదేనా? ఈనాటి విజయవాడ రాజకీయాలు కమ్మ-కాపు విద్వేషాలకు ఆజ్యం పోస్తున్నాయన్న భయంతోనే యిదంతా రాయడం జరుగుతోంది.

ఇన్నాళ్లూ విజయవాడలోనే సాగుతున్న యీ ద్వేషాగ్ని యితర ప్రాంతాలకు పాకకుండా చూద్దాం. మన మధ్య యూదులు లేరు. కానీ కులాలు వున్నాయి. అసూయలున్నాయి. రాజకీయ విభేదాలను కులం కళ్లద్దాలతో చూడడం మానేద్దాం. ఎవడేం రాసినా, మాట్లాడినా చెప్పేది సబబా, కాదా అని ఆలోచించకుండా వాడు ఫలానా కాబట్టి యిలా అని వుంటాడు అనే ఆలోచన రాకుండా చూసుకుందాం. ఎన్నికలు దగ్గర పడుతున్నకొద్దీ రాజకీయ నాయకుల కులగర్జన సభలు, కులం గురించి ప్రస్తావనలు పెచ్చుమీరవచ్చు. అలాటప్పుడు మీడియా వాటిని కవర్‌ చేయకుండా వుంటే బాగుంటుంది. కనీసం మనవరకైనా మనం వాటిని చదవడం, వినడం మానేద్దాం. కులం గురించి మంటను ఒక వూరికే పరిమితం చేస్తే ఎప్పటికైనా అది చల్లారకపోదు. ఇప్పుడున్న తరం దాటిపోయిన తర్వాతనైనా విజయవాడ బాగుపడకపోదు. సమాజంలో జరిగే అన్యాయాలను సరైన సమయంలో ఎదురించకపోతే మనకే ముప్పని హెచ్చరిస్తూ జర్మన్‌ కవి మార్టిన్‌ నిమోలర్‌ రాసిన 'ఎ ప్లీ ఫర్‌ యాక్షన్‌' ఈ సందర్భంలో గుర్తుకు వస్తుంది.

'నాజీ సైనికులు వచ్చి కమ్యూనిస్టుల నెత్తుకెళ్లారు

..నేను కమ్యూనిస్టు కాదు కాబట్టి పట్టించుకోలేదు

నాజీ సైనికులు వచ్చి యూదుల నెత్తుకెళ్లారు

..నేను యూదుణ్ని కాదు కాబట్టి ఊరుకున్నాను

నాజీ సైనికులు వచ్చి కార్మి నాయకుల నెత్తుకెళ్లారు

...నేను కార్మికుణ్ని కాదు కాబట్టి కిమ్మనలేదు

నాజీ సైనికులు వచ్చి కాథలిక్స్‌ నెత్తుకెళ్లారు

..నేను కాథలిక్‌ను కాదు కాబట్టి మిన్నకున్నాను

నాజీ సైనికులు వచ్చి నన్నే ఎత్తుకెళ్లారు

..ఎదురాడేందుకైనా ఎవరూ మిగలలేదు

కాబట్టి...

అంతా మౌనం... స్మశాన నిశ్శబ్దం - ఎమ్బీయస్‌ ప్రసాద్‌ 09 02 09

ఎమ్బీయస్‌ : ఈ చదువులే అధికారానికి ఎసరు పెట్టాయి....

పుట్టినరోజు పూటా కోస్తా కాలేజీలపై కెసియార్‌ మళ్లీ విరుచుకుపడ్డారు. తెలంగాణా రాష్ట్రం ఏర్పడగానే వాటన్నిటినీ మూయిస్తానని గర్జించారు. ఇది మొదటిసారి కాదు కానీ, మహాకూటమిలో చేరాకనైనా యిలాటి గర్జనలు ఆపుతారనుకున్నాను. ఆ కాలేజీలు నడిపేవారిలో టిడిపి సమర్థకులు చాలామంది వున్నారు కదా! టిడిపి మొహం చూసైనా వాళ్లపై దాడికి బ్రేకులు వేస్తారనుకున్నాను. అబ్బే, కెసియార్‌ కెసియారే!

అప్పటికీ, యిప్పటికీ నాకు తేలని ప్రశ్న ఒక్కటే! ఆ రకమైన నిషేధం ఏ విధంగా అమలు చేస్తారా? అని. ఇప్పుడు బిర్లాలు వున్నారు. బిట్స్‌ పిలానీ ఓ బ్రాంచ్‌ యిక్కడ పెడతాం అంటే రా రమ్మనమంటున్నాం. జార్జియా వర్సిటీయో, మరోటో ఇక్కడ ఓ సెంటర్‌ పెడతానంటే భలే భలే అంటున్నాం. కొన్ని కంపెనీలు ఆర్‌ అండ్‌ డి సెంటర్లు పెట్టి స్థానికులను ట్రెయిన్‌ చేస్తామంటే ధన్యోస్మి అంటున్నాం. గుజరాతీవాళ్లు, మార్వాడీవాళ్లు విద్యాసంస్థలు పెడితే మహద్భాగ్యం అంటున్నాం. మన రాష్ట్రం సరస్వతీ నిలయమైపోతోందని గొప్పలు చెప్పుకుంటున్నాం. మరి వారెవరికీ పెట్టని అభ్యంతరం ఏ కృష్ణా నుండో, గుంటూరు నుండో వచ్చినవాళ్లకు మాత్రం పెట్టాలా? ఎందుకు?

వేరే రాష్ట్రం నుండి వచ్చినవాళ్లు, వేరే దేశం నుండి వచ్చినవాళ్లు వూరికే చదువులు చెప్పరు కదా, వాళ్ల స్థాయిని బట్టి, డిమాండ్‌ను బట్టి ఫీజులు వసూలు చేస్తారు. ఈ కోస్తా విద్యాసంస్థలూ అంతే. అక్కడేదో చదువు బాగా చెప్తారని, వసతులు బాగా వుంటాయని, ర్యాంకులు బాగా వచ్చి దేశవిదేశాలకు వెళ్లి గడించవచ్చని తలిదండ్రులు తమ పిల్లల్ని అక్కడ చేర్పిస్తున్నారు. డిమాండ్‌ బట్టే ఫీజు గుంజుతున్నారు వాళ్లు. అక్కడ ర్యాంకులు రావని తెలిసిన మరుక్షణం అటువైపు తొంగిచూడరు మనవాళ్లు - విద్యార్థులందరికీ రోజూ వుచితంగా కృష్ణాజలాలు తీర్థంగా యిస్తానన్నా సరే!

తెలంగాణా రాష్ట్రం ఏర్పడ్డాక కెసియార్‌ ఏ చట్టం ప్రకారం వీటిని నిషేధిస్తారో చూడాలి. ఇతర రాష్ట్రవాసులు యిక్కడ వ్యాపారం చేయకూడదనే కశ్మీర్‌ తరహా చట్టం యిక్కడ తెస్తారా? అలా అయితే అది తక్కిన రాష్ట్రాలవారికీ వర్తిస్తుంది. ఇక్కడ కెసియార్‌కు కావలసినది కోస్తావారి కాలేజీలపైన మాత్రమే నిషేధం. దానికేదైనా ప్రత్యేక చట్టం వుందేమో. దశాబ్దాలుగా ప్రజానాయకుడిగా వున్నారు, రాష్ట్రమంత్రిగా, కేంద్రమంత్రిగా కొన్నాళ్లు పనిచేశారు. ఆయనకు యివన్నీ తెలిసే వుంటాయి - మనకు చెప్పటం లేదుగానీ!

ఆయనకు చట్టాల గురించి ఎంత బాగా తెలుసో యీ విద్యాసంస్థల నిర్వాహకులకూ అంతే బాగా తెలుసు. చట్టం చేత శీర్షాసనం ఎలా వేయించాలో వాళ్లకు ఎవరూ చెప్పనక్కరలేదు. అనుమతుల్లేకుండా పెద్ద పెద్ద భవంతులు కట్టేసి మేనేజ్‌ చేస్తున్న మహానుభావులు వారు. సత్యం, హెరిటేజి, సాక్షి వ్యవహారాలలో చూడడం లేదూ - బినామీ పేర్లతో కథ నడిపించవచ్చని! సాంబశివరావు అనే ఆయన 'సాంబ శివానీ' అన్న పేరుతో అప్లయి చేస్తే చాలు, ఏ మార్వాడీయో సింధీయో అనుకుని కాలేజీ గ్రాంట్‌ చేసేస్తారు. కోటేశ్వరరావు అనే ఆయన 'ఈశ్వర్‌ కోటక్‌' అని తిప్పి కొడితే ఏ కోటక్‌-మహేంద్రా గ్రూపువాళ్లో అనుకుని ఎర్ర తివాచీ పరిచేస్తారు. లేకపోతే ఏ మలేసియానుండో అప్లయి చేస్తే విదేశీయులు కూడా వస్తున్నారనుకుంటూ మురిసిపోయి వాటేసుకుంటాం కూడా. ఇవేమీ కాకపోతే స్థానికుడి పేర అప్లయి చేయించి అతన్ని డమ్మీగా పెట్టి వాళ్లే వ్యవహారం నడిపించగలరు.

ఇంతకీ కెసియార్‌కు ఆ కాలేజీలమీద అంత కోపం ఎందుకో? వాటివలన జరిగే హాని ఏముందో నాకు అర్థం కావటం లేదు. నిరుద్యోగం పెరుగుతోంది అంటారు కెసియార్‌. నిజానికి ఆ కాలేజీల్లో చదివి ర్యాంకులు తెచ్చుకుని ఉద్యోగాలు తెచ్చుకున్నవారే కనబడుతున్నారు. కెసియార్‌ అనునిత్యం కీర్తించే నిజాం ప్రభువుల జమానాలో జనాభాలో 80% తెలుగువారయితే ప్రాథమిక స్థాయినుండి పెట్టినవి ఉర్దూ మీడియం స్కూళ్లు. సి నారాయణరెడ్డిగారు కావచ్చు, పివి నరసింహారావుగారు కావచ్చు ఓనమాలు దిద్దినది ఉర్దూలోనే. తెలుగు స్కూలు కావాలంటే జిల్లా కేంద్రానికి వెళ్లాల్సిందే. డబ్బున్న అగ్రవర్ణాలకే ఆ అవస్థ వుంటే మనకు చదువెలా కుదురుతుంది అనుకుని తక్కినవారు చదువుకి దూరంగా వుండిపోయారు. ఆ విధంగా తన ప్రజలకు విద్యాగంధం అంటకుండా, స్వతంత్ర ఆలోచనలు రాకుండా కాపాడుకున్నాడు ఘనత వహించిన నిజాం.

1956 నాటికి మొత్తం తెలంగాణాలోని స్కూళ్ల సంఖ్య ఒక్క గుంటూరు జిల్లాలోని స్కూళ్ల కంటె తక్కువట. దానితో యిప్పటి పరిస్థితి పోల్చి చూడండి. ఊరూరా పాఠశాలలు వచ్చాయి. అన్ని జాతులవారూ, అన్ని కులాలవారూ విద్య నేరుస్తున్నారు. తరతరాలుగా చదువును నమ్ముకున్న వారిని కూడా దాటుకుని ముందుకు పోతున్నారు. తద్వారా ఉద్యోగావకాశాలు పెరిగాయి. ఇంతటి మార్పును తెచ్చినది విద్యాలయాలే. ఎంతమంది విద్యావంతులైతే అంత మంచిదని అందరికీ తెలుసు. అయితే వచ్చిన చిక్కేమిటంటే యిన్నాళ్లూ అణగారిన జాతులు విద్య నేర్చాక వూరికే వుండడం లేదు. తమ రాజకీయ హక్కుల గురించి, జనాభా దామాషాన తమకు దక్కవలసిన వాటాల గురించి దొరతనం వారిని ప్రశ్నిస్తున్నారు.

ఒకవేళ కెసియార్‌కు అదే నచ్చడం లేదా? అందుకేనా యీ విషయం గురించి యింత ఆవేదన!?

'అబ్బే కోస్తా కాలేజీలమీదే కోపం కానీ మా వాళ్లు చదువుకోకూడదని కాదు' అని ఆయన సమాధానం చెపితేే 'తెరాస డబ్బులతో నిజాం భవంతులతో పోటీ పడే తెలంగాణా భవన్‌ కట్టి, దానిలో లక్షల ఖర్చుతో యాగాలు నిర్వహించేబదులు వూరూరా వుచిత పాఠశాలలు పెట్టి, నాణ్యమైన విద్య అందించలేదేం? అలా చేస్తే కోస్తా కాలేజీవాళ్లు వాళ్లంతట వాళ్లే దుకాణం మూసుకుపోయేవారుగా' అన్న మరో ప్రశ్న వస్తుంది. - ఎమ్బీయస్‌ ప్రసాద్‌ 17 02 09

ఎమ్బీయస్‌ : ఎల్‌టిటిఈ గోల మనకేల...?

పార్లమెంటులో ప్రణబ్‌ శ్రీలంకపై స్టేటుమెంటు చేయగానే పిిఎంకె, ఎండిఎంకె నానా అల్లరీ చేశాయి. కాస్సేపు పార్లమెంటును స్తంభింపజేశాయి. ఇంతకీ ప్రణబ్‌ అన్నదేమిటి? మరొక సార్వభౌమిక దేశం విషయాల్లో జోక్యం చేసుకోలేం అని. మొన్నో ఎపుడో చిదంబరం కూడా తమిళనాడు వెళ్లి మరీ చెప్పివచ్చాడు. 'తమిళపులులు ఆయుధాలు విడిచిపెడితే తప్ప మనం వారి గురించి శ్రీలంకకు రికమెండ్‌ చేయలేం' అని. అయినా యీ పిఎంకె, ఎండిఎంకె వీరాధివీరులు నిప్పులు తొక్కుతూనే వున్నారు. ఇంట్లో గొడవ వలన కానీ, లేకపోతే కరుణానిధీ తొక్కి వుండేవాడు. అప్పటికీ తమిళనాడు ఎంపీల రాజీనామాలు జేబులో పెట్టుకుని బెదిరిస్తూ తిరుగుతున్నాడు. అయితే యిక్కడ బెదిరేవాళ్లెవరూ లేరు. ఎలాగూ మూణ్నాళ్ల ముచ్చట పార్లమెంటు. తమ కాళ్లకింద చాప లాగేయడమంటూ జరిగితేరీ, పోతూ పోతూ 'తమిళపులులకు ఆశ్రయం యిచ్చావని ఆరోపించి నీ ప్రభుత్వమూ రద్దు చేసేసి పోగలం' అంటారు యుపిఏ వాళ్లు. అందుకనే ముసలాయన అంతటితో ఆగాడు.

అసలు నా కర్థం కానిదేమిటంటే శ్రీలంక తమిళుల గురించి వీళ్ల కంత అక్కర ఎందుండీ? అంతగా మనవాళ్లే అనుకుంటే తమిళసభలు పెట్టి ఆహ్వానించండి. అక్కడ తమిళభాష నేర్చుకునేందుకు పుస్తకాలు కావాలంటే పంపండి. అంతకు మించి ఏం చేయాలి? వాళ్ల పొట్టకూటి కోసం ఎప్పుడో వెళ్లారు. అవస్థలు పడ్డారు. బాగుపడ్డారు. పనివుండో, లేకో స్థానిక ప్రభుత్వంతో పోట్లాడుతున్నారు. వాళ్ల గోల వాళ్లది. మధ్యలో మనకెందుకు దురద?

ఎల్‌టిటిఈవాళ్లు వీళ్లకు చేసిన ఉపకారం ఒక్కటైనా చెప్పగలరా? తమిళనాడులో తమిళస్తూపమనో, తమిళకవుల విగ్రహాలనో.. ఏమైనా కట్టించారా? కట్టినవాటికి సహాయం చేశారా? చదువురానివారికి చదువులు చెప్పించారా? ఆసుపత్రులు కట్టించారా? ఒక్క వుపకారం చేశారా?

ఇవేమీ చేయకపోగా ఎల్‌టిటిఈ చేసినదేమిటయ్యా అంటే వాళ్ల శ్రీలంక పాలిటిక్స్‌ను యిక్కడ దాకా పాకించారు. వాళ్ల పాలిటిక్స్‌ అంటే తెలుసుగా? హింస!

అసలు ఏ వాదంలోనైనా మితవాదులు, అతివాదులు వుంటారు. శాంతియుతంగా అడుగుదామని కొందరు, కాలరు పట్టుకుని అడుగుదామని మరికొందరు, పీకపట్టుకుని అడుగుదామని ఇంకొందరూ అంటారు. వీళ్లలో వీళ్లకి తేడాలొస్తాయి, పార్టీలు చీలిపోతాయి, ఒకరినొకరు నిందించుకుంటారు. కానీ ఈ ఎల్‌టిటిఈ వుందే, వాళ్లు నిందలతో ఆగలేదు. తమిళవుద్యమంలో పనిచేసిన వాళ్లందరినీ - వాళ్ల విభాగం వాళ్లని తప్ప - చంపి పారేశారు. ఇదీ సాటి తమిళుల మీద వాళ్లకున్న ప్రేమ! వాళ్లు హడిలిపోయి యిండియాకు, అంటే తమిళనాడుకు వచ్చి దాగున్నారు. అప్పుడు పులులు యిండియాకు కూడా వచ్చిపడి ఆ హింసాకాండ యిక్కడా కొనసాగించారు. ఒక నాయకుణ్ని మద్రాసులోని పాండీ బజార్‌లో వెంటాడి వెంటాడి కాల్చి చంపారు. ఆ కాల్పులు జరిగేటప్పుడు మనం కూడా అక్కడ వుండి వుండవచ్చు కదా. మనకూ గుళ్లు తగలవచ్చు కదా.

మతకలహాల్లో, రాజకీయపరమైన అల్లర్లలో అప్పుడప్పుడు మనం యిలాగే యిరుక్కుని దెబ్బతింటూ వుంటాం. కానీ ఎంతైనా మన దేశం, మన గొడవలు. కాలు విరిగినా, పీకకోసుకుపోయినా అదో దారి. తప్పదు. కానీ యితర దేశాల గొడవల్లో యిరుక్కుని చనిపోవడం ఎంత దుర్భరం చెప్పండి. పోనీ కదాని ఆశ్రయం యిచ్చినందుకు వాళ్లు మనకు చేసే సత్కారం యిదా?

ఇలా తక్కిన తమిళనాయకులందరినీ మట్టుపెట్టేసి ఎల్‌టిటిఈ ఏకైక లీడర్‌గా డిక్లేర్‌ చేసుకుంది. శ్రీలంక వుత్తరభాగంపై బావుటా ఎగరేసింది. కాదన్నవాడి తల యెగిరినట్టే. ఇక అక్కణ్నుంచి వాళ్లు చేయని అక్రమవ్యాపారం లేదు. స్మగ్లింగ్‌, డ్రగ్స్‌, ఆయుధాల సరఫరా.. ఒకటా? రెండా? పైగా యీ హత్యారాజకీయాలకు ఆడవాళ్లను, పిల్లలను కూడా వుపయోగించడం! ఇవన్నీ తమిళ సంస్కృతిని నిలబెట్టే పనులా? వాళ్లలో ఏ తమిళత్వం వుందని వీళ్లు వాటేసుకోవాలి?

ఘోరం ఏమిటంటే వాటికి మన భూభాగాన్ని వుపయోగించుకోవడం. రామేశ్వరం, తంజావూరు తీరప్రాంతాల్లో ఎల్‌టిటిఈ రాజ్యం చలాయించేది తెలుసా? అక్కడ మన పోలీసులు కూడా వెళ్లడానికి వీల్లేదు. జాలర్లను వశపరుచుకుని, బెదిరించి వాళ్లకు కావలసిన కార్యకలాపాల్లో వుపయోగించుకునేవారు. మన తమిళనాయకులు వాళ్లను అదుపు చేయలేక నోరు మూసుకున్నారు.

అన్నిటికన్నా ఘోరాతిఘోరం - ఎల్‌టిటిఈ మన మాజీ ప్రధానమంత్రిని చంపడం. రాజీవ్‌ గాంధీని చంపే హక్కు వాళ్లకెవరిచ్చారండీ? అతను మనదేశపు నాయకుడు. కావాలంటే నెత్తిమీద పెట్టుకుంటాం, లేకపోతే తీసుకెళ్లి చెత్తకుప్పలో పడేస్తాం. మధ్యలో వాడెవడో వచ్చి చంపడం.. అదీ మన గడ్డమీద..! నేనేం రాజీవ్‌ ఫాన్‌ని కాదు. కానీ అతన్ని చంపినందుకు ఎల్‌టిటిఈని అస్సలు క్షమించలేను. కావాలంటే ఎల్‌టిటిఈని శ్రీలంక ప్రధానులను, అధ్యక్షులను చంపుకోమనండి. ఎలాగూ చంపుతూనే వున్నారు. ఇంకో యిద్దర్ని చంపుకోమనండి. అది వాళ్ల అంతర్గత వ్యవహారం. కానీ యిక్కడకి వచ్చి రాజీవ్‌ను, మరి కొందరు అమాయకులను చంపడం మాత్రం క్షమించలేని నేరం.

అటువంటి దుర్మార్గపు సంస్థను కాపాడాలని అన్న ప్రతీవాణ్నీ పట్టుకుని వుతకాలి. ఇంతకాలానికి శ్రీలంక ప్రభుత్వానికి కాలం కలిసివచ్చి ఎల్‌టిటిఈని అదుపుచేస్తోంది. 23 యేళ్లగా ఎల్‌టిటిఈది పై చేయిగా వున్నంతకాలం నోరుమూసుకున్న యీ తమిళనాడు నాయకులు, యిప్పుడు పులుల పరిస్థితి ఉల్టాకాగానే బ్రహ్మాండం బద్దలయినట్టు అల్లరి చేస్తున్నారు. వీళ్లు పట్టుబడినంత మాత్రాన లోకం అంతరించిపోదు. ఇలాటి ఉగ్రవాదులు ప్రపంచమంతా పాకిపోయివున్నారు. కావాలంటే వాళ్ల ఫోటోలు పెట్టుకుని వూరేగమనండి. మన పార్లమెంటు టైము వేస్టు చేయవద్దనండి. - ఎమ్బీయస్‌ ప్రసాద్‌ 18 02 09

ఎమ్బీయస్‌ : కార్పోరేట్‌ చదువులు - కెసియారూ

అధికారంలోకి వచ్చాక ఆంధ్రా కార్పోరేట్‌ కాలేజీలను నిషేధిస్తామని కెసియార్‌ అన్నమాటలపై నేను రాసిన వ్యాసంపై స్పందన బాగా వచ్చింది. 'అవును, యీ న్యూస్‌ ఈనాడు, ఆంధ్రజ్యోతి కవర్‌ చేయలేదేం? ఆ కాలేజీలు యాడ్స్‌ ఆపేస్తాయనా?' అని ఒకరు అడిగారు. నేనలా అనుకోవడం లేదు. ఒక విధంగా కెసియార్‌ ఆ కాలేజీలకు కాన్వాస్‌ చేస్తున్నట్టే అయింది కదా. వాటికి ఎంత డిమాండ్‌ లేకపోతే యింత ఆలోచన చేస్తారూ? అన్న ఆలోచన పోయి కాలేజీల గ్లామర్‌ మరింత పెరుగుతుంది.

నేననుకునే కారణం మరొకటి వుంది. నేను ఆ వ్యాసంలో రాసినట్టే కెసియార్‌ చేసిన ఆ హామీ కృష్ణా, గుంటూరు జిల్లాలలో బలమున్న టిడిపి వర్గాలకు చికాకు కలిగించేదే. అందువలన కెసియార్‌ వైయస్‌ను నిలదీసిన వార్త హాయిగా వేసిన యీ పేపర్లు యీ వార్తను మాత్రం తొక్కిపెట్టేసివుంటాయి. మహాకూటమి భాగస్తుల మధ్య పొరపొచ్చాలు రాకుండా చూసుకోవలసిన, వచ్చినా వాటికి పబ్లిసిటీ యివ్వకుండా చూసుకోవలసిన బాధ్యత ఆ పత్రికలు తలకెత్తుకున్నట్టుంది. హాయిగా న్యూస్‌ పేపర్‌ బిజినెస్‌ చూసుకోకుండా ఎందుకొచ్చిన అదనపు తలకాయనొప్పి చెప్పండి. ఇలా సెన్సార్‌ చేస్తూ పోతే కెసియార్‌ మాటలు ఏవీ రిపోర్టు కాకుండా పోయే ప్రమాదం వుంది.

నాకు వచ్చిన మెయిల్స్‌లో ఒక ఒక కుర్రవాడి తమాషా మెయిల్‌ వుంది. అతను ఆంధ్రావాళ్ల కార్పోరేట్‌ కాలేజీలో చదివి వారి మోసానికి గురయ్యాడు. అంటే చదువు చెప్పలేదని కాదు. పుచ్చుకున్న ఫీజులో మూడోవంతుకి మాత్రమే రసీదు యిచ్చారు. పైగా వేరే కాలేజీ పేర యిచ్చారు. వాళ్ల నాన్నగారు కొడుకుని విద్యావంతుణ్ని చేద్దామన్న ఆశతో వాళ్ల పబ్లిసిటీలో వుచ్చులో పడి ఆకర్షితుడై ఆ రోజుల్లోనే (8 ఏళ్ల క్రితం) లక్ష రూపాయలు యింటర్‌ చదువుకి, హాస్టల్‌కి కట్టి ఆ కాలేజీలో చేర్పించాడు. ఇదంతా యీ అబ్బాయి మనసులో నాటుకుపోయింది. ఇప్పుడు టెక్సాస్‌లో వున్నాడు. అయినా ఆనాటి దోపిడీ గురించి మరవలేకుండా వున్నాడు.

అతని మెయిల్‌ ఇక్కడవరకూ చదివాక నా ఆలోచన కార్పోరేట్‌ కాలేజీలపై, కార్పోరేట్‌ ఆసుపత్రులపై, వాళ్లు దోచుకునే విధానంపై, టాక్స్‌ ఎగ్గొట్టే పద్ధతులపై, పబ్లిసిటీ జోరుపై పోయింది. ఆగ్రహం, బాధ కలిగాయి. మామూలు షాపుల్లో కూడా సరుకు కొని యిన్వాయిస్‌ యిమ్మంటే ప్రొఫార్మా యిన్‌వాయిస్‌ అని రాసి యిచ్చే దుకాణదారులపై సైతం కోపం వచ్చింది. ఈ కుర్రవాడు ఇప్పుడు విదేశాలకు వెళ్లేటంత చదువు గడించాడు కాబట్టి వచ్చి స్వంతవూళ్లో వుచిత కాలేజీ పెట్టడం నా ధ్యేయం అంటాడేమోననుకుని ముందుకు చదివాను. పోనీ ఆ కాలేజీమీద కసితో అమితాబ్‌ స్టయిల్లో దాని ఎదురుగుండా మరో కాలేజీ పెట్టి దానిలోని లెక్చరర్లనందరినీ దీనిలోకి ఆకర్షించి దాన్ని మూత మూయిస్తానని ప్రతిజ్ఞ చేస్తాడేమోననుకున్నాను.

కానీ అతని ఆలోచనాధోరణి వేరేలా సాగింది. అతను ఓ థియరీ ముందుకు తెచ్చాడు. గోదావరి జలాలు దొంగిలించి ఆంధ్రులందరూ (చాలా జిల్లాలవాళ్లు) ధనికులయ్యారట. అందువలన వాళ్లు యిలాటి దోపిడీ రోజుల్లో కూడా చదివించగలరట. ఆంధ్రావాళ్లు చేసే పబ్లిసిటీ హంగామాలో యితని నాన్నగారి లాటి అమాయకులు పడిపోయి లక్షలు ఖర్చుపెడతారట. అందువలన తనకు తారసిల్లిన ఆంధ్రావాళ్లను (ఆ కాలేజీ వాళ్లనే కాదు, సమస్త ఆంధ్రావాళ్లనూ) ఏం చేయాలనుకుంటున్నాడో నాకు ఎరిక పరిచాడు.అది జరగవచ్చు, జరగకపోవచ్చు కానీ యీ రకమైన ఆలోచనాధోరణి నన్ను చింతితుణ్ని చేస్తుంది.

గోదావరి జలాలు ఎత్తుకు పోయిన ఆంధ్రావాళ్లు ఏం బావుకుంటున్నారో, తూర్పు, పశ్చిమ గోదావరి జిల్లాలలో నిరక్షరాస్యత ఎంత వుందో, ఎంతమంది తమ పిల్లల్ని కార్పోరేట్‌ కాలేజీల్లో చేర్పించగలుగుతున్నారో యీ అబ్బాయి పోయి చూసి వస్తే బాగుంటుంది. ఈ కార్పోరేట్‌ కాలేజీలు ఆంధ్రాలో యిదేరకమైన దోపిడీ చేస్తున్నాయో లేక వాళ్లకి ప్రత్యేక కన్సెషన్‌లు యిస్తున్నాయో తెలుసుకుని వుంటే బాగుండేది. గోదావరి జలాలకి, యీ కాలేజీల దోపిడీకి లింకేమిటో నా కయితే అర్థం కాలేదు. ఇదే కాలేజీ ఓ పంజాబీవాడు పెడితే ఏమనేవాడో! అక్కడ ఒకటి రెండూ కాదు, అయిదునదులున్నాయి!

దోపిడీ ఎక్కడున్నా, ఎవరు చేసినా నిందించవలసినదే! పుచ్చుకున్న సొమ్ముకు రసీదు కూడా డిమాండ్‌ చేయలేని నిస్సహాయస్థితిలో వున్నాం మనందరం. దాన్ని ఎదిరించగల చైతన్యాన్ని సమకూర్చుకోవడంపై సారించవలసిన దృష్టిని, ఆ కాలేజీవాడు ఆంధ్రావాడు కాబట్టి ఆంధ్రావాళ్లను తిట్టి సరిపెట్టుకోవడం పొరబాటు. నిజానికి ఆ కాలేజీవాళ్లను వెళ్లి అడిగితే వాళ్లు మరో కథ చెప్పవచ్చు. 'ఈ కాలేజీ నడవనిచ్చినందుకు స్థానిక నాయకులకు ఎంత లంచం యిచ్చామో చెప్పమంటారా?' అని చిఠ్ఠా యిప్పవచ్చు. చేపా, చేపా ఎందుకు ఎండలేదు? కథలాటి సమాజంలో బతుకుతున్నాం.

నేను కెసియార్‌ను ఆక్షేపించినది యీ కార్పోరేట్‌ దోపిడీని నిందించినందుకు కాదు. దీనికి ప్రాంతీయమైన రంగు పులిమినందుకు. చట్టరీత్యా సాధ్యంకాని నిషేధపు హామీ యిచ్చినందుకు. ప్రత్యామ్నాయ మార్గాలు వెతకనందుకు. నాకు మెయిల్‌ రాసిన పిల్లవాడి తండ్రి ఆ రోజు లక్షరూపాయల ఖర్చుకు వెనకాడనందునే కదా యీ రోజు యీ అబ్బాయి అమెరికా వెళ్లగలిగాడు. నేను చెప్పినదీ అదే. చదువే మనను గట్టెక్కించేది, ఉద్ధరించేది.

ఏవేవో కుంటి కారణాలు చెప్పి ఆ విద్యను మనకు దూరం చేసే నాయకులు మంచివారు కారు. కార్పోరేట్‌ విద్యను దెబ్బతీయడానికి కెసియార్‌ తన పార్టీ తరఫున (ఆరెస్సెస్‌ వాళ్లు పెట్టినట్టు) గురుకులాలు పెట్టమనండి. ఉచితంగానో, తక్కువ ధరకో విద్యనందించి పల్లెపట్టున వున్న యువతకు విజ్ఞానాన్ని పెంపొందించండి. విదేశాలనుండి వస్తున్న విరాళాలు పార్టీకి ఖర్చుపెట్టడంతో బాటు వీటికీ ఖర్చుపెట్టమనండి. పోనీ యిది తెరాస పని కాదనుకుంటే తెలంగాణా వాళ్ల చేతనైనా యిదే తరహా కాలేజీలు పెట్టించమనండి. ఏదైనా చేయమనండి. కానీ పేదలకు, బడుగు జాతులకు చదువు అందకుండా చేయకండి. ఇదీ నా లాజిక్‌. దీనికీ, ప్రత్యేక తెలంగాణా డిమాండ్‌కు, గోదావరి జలాలకు, మరో కుతుబ్‌షాహీ వంశచరిత్రకూ ముడిపెట్టడం అనవసరం! - ఎమ్బీయస్‌ ప్రసాద్‌ 19 02 09

ఎమ్బీయస్‌: తిరుపతేనా.... దత్తన్నా?

ముస్లిములందరూ గుండుగుత్తగా ఓట్లేస్తారని మన రాజకీయనాయకుల నమ్మకం. హైదరాబాదు పాతసిటీలో తప్ప వేరెక్కడా ఏ జిల్లాలోనూ ముస్లింలు దశాబ్దాల తరబడి ఒకే పార్టీకి ఓటేశారన్న దాఖలాలు లేవు. ఇందిరా వేవ్‌లో మెజారిటీ హిందువులు ఇందిరా గాంధీకి వేస్తే యిందిరకు వేశారు. ఎన్టీయార్‌ వేవ్‌లో ఎన్టీయార్‌కి వేస్తే వీళ్లూ ఎన్టీయార్‌కి వేశారు. కాంగ్రెస్‌కు వూపు వస్తే కాంగ్రెస్‌కు వేశారు, టిడిపికి వస్తే టిడిపికి వేశారు. రేపు చిరంజీవి ప్రభంజనం సృష్టిస్తే అందరితో బాటే చిరంజీవికీ వేస్తారు. మనరాష్ట్రంలో బిజెపి వేవ్‌ వస్తే అప్పుడేం చేస్తారో చెప్పలేను కానీ యిప్పటిదాకా అటువంటి సూచనలేవీ కనబడటం లేదు కాబట్టి దాని గురించి ఆలోచించనవసరం లేదు.

ఆ ముస్లిములందరూ చాలా అమాయకులనీ, మసీదు కెళ్లి నెత్తిమీద గుడ్డేసుకుంటే మురిసిపోతారని, రమజాన్‌ మాసంలో ఇఫ్తార్‌ విందంటూ వాళ్లింటికెళ్లి మనం పొట్టనింపుకుని వస్తే వాళ్ల మనసు నిండిపోతుందని మన నాయకుల ప్రగాఢ నమ్మకం. ముస్లింవాడలకు వెళ్లినపుడు అందర్నీ భాయీ అనాలనీ, ఉర్దూ మీడియం స్కూల్సు పెట్టిస్తామన్న హామీ యివ్వాలని మనవాళ్లకు కొండగుర్తు. ఆ ఉర్దూ ఏమిటో, అది చదివితే వుద్యోగాలు వస్తాయో రాదో వాళ్లకూ తెలియదు. వీళ్లకూ తెలియదు. ఇస్లాం అనే మతానికీ, ఉర్దూ అనే భాషకూ మన రాజకీయనాయకులు ఎప్పుడో ముడిపెట్టి పెళ్లి చేసి పడేశారంతే! అందువలన యీ హామీ యివ్వకతప్పదు.

అంతేకాదు, ప్రతి ముస్లిమూ హజ్‌కు వెళ్లి తీరతాడని మనవాళ్లకో పిచ్చినమ్మకం. పొట్ట చేత్తో పట్టుకుని దుబాయి వెళ్లిన పేదముస్లిము అట్నుంచి మక్కా మదీనా వెళతాడో లేదో కూడా కనుక్కున్న పాపాన పోరు. హజ్‌ యాత్రకు ప్రభుత్వం ఖర్చుతో ఎన్ని ఏర్పాట్లు చేస్తే అంత సంతోషించి ఓట్లు కురిపిస్తారని భ్రమతో హజ్‌కు చాలా డబ్బు ధనం వెచ్చిస్తున్నారు. దానికి బదులు ముస్లింలకు వుద్యోగాలు కల్పిస్తే, వాళ్లు పెట్టుకునే చిల్లరమల్లర దుకాణాలకు రుణాలిప్పిస్తే ఎక్కువ సంతోషిద్దురు కదా!

ఇది చాలనట్టు యీ మధ్య వైయస్‌, బాబు జెరూసలేం యాత్రకు కూడా డబ్బిస్తామని మొదలెట్టారు. క్రైస్తవులు కూడా గుండుగుత్తగా ఓట్లేస్తారని ఎవరైనా చెప్పారేమో! క్రైస్తవులలో ఎంతమందికి క్రీస్తు పుట్టిన వూరు చూడాలని వుంటుందో సర్వే చేయించారా ఏమన్నానా? పనిలో పని, క్రీస్తుని శిలువ వేసిన రోమ్‌ కూడా చూపించేస్తే యింకా ఓట్లేస్తారన్న ఐడియా మరో పార్టీకి పుడితే...? రోమన్‌ హాలిడే కూడా చేసుకుని రావచ్చు.

ముస్లిం ఓట్లు, క్రైస్తవుల ఓట్లమీద ఆశపెట్టుకోని పార్టీ ఏదైనా వుందా అంటే అది బిజెపియే. వాళ్లూ హిందువులను ఆకట్టుకోవడానికి ఏదో ఒకటి అనాలి కదా! దత్తాత్రేయగారు ప్రభుత్వఖర్చుతో తిరుపతి పంపిస్తామని ఎన్నికల హామీ ఒకటి పడేశారు. ఈ హామీ వినగానే నాకు మండింది.

తిరుపతి వెళ్లకుండానే మనకు తిరుక్షవరం చేస్తున్నారు నాయకులందరూ కలిసి. ఇంతోటి భాగ్యానికీ తిరుపతి వెళ్లాలా? అదీ ప్రభుత్వ ఖర్చుతో!?

పైగా తిరుపతే ఎందుకు వెళ్లాలండీ? మీ సొమ్మేం పోయింది ఏ కాశీ రామేశ్వరమో పంపించవచ్చుగా? 'తిరుపతి వైష్ణవక్షేత్రం, నేను వెళ్లను' అని వీరశైవుడెవరైనా అంటే? దత్తాత్రేయగారు ఢిల్లీలో మంత్రిగా వున్నపుడు కూడా గల్లీ స్థాయిలోనే మసిలారని మెచ్చుకోలుగానూ, ఆక్షేపణగానూ అంటారు. అందుకే ఆయన ఆలోచనలు లోకల్‌గా తిరుపతి చుట్టూనే తిరుగుతున్నాయి. తిరుపతి యిప్పటికే బోల్డుసార్లు చూశాం. జెరూసలెం ఎందుకు పెట్టారు? క్రీస్తు పుట్టాడనేగా! అలాగే రాముడు పుట్టిన అయోధ్యకు మాకోసం ఫ్రీ రైలు వేయవచ్చుగా.

అంతకంటె మంచి ఆలోచన - శివుడు వుండే కైలాసం, మానససరోవరం. అక్కడకు హెలికాప్టర్‌పై ప్రభుత్వ ఖర్చులతో హిందువులందరినీ తీసుకెళతామని హామీ యిమ్మనమండి. అద్దిరిపోతుంది. హిందూమతం వదలి ఎవరూ పోరు. అంతేకాదు, ఎంతోమంది యితర మతస్థులు హిందూమతంలోకి జంప్‌ చేస్తారు. మతాంతీకరణ బిల్లు, దాని అమలు అన్న విషయాల గురించి ఆలోచించనే అక్కరలేదు.

ఆగండాగండి.. యింకా మంచి ఆలోచన వచ్చింది. మన దేవుళ్లందరూ ఆర్యులే కదా, ఆర్యులు మధ్యఏసియా (అది ఎక్కడ? సైబీరియా కాదు కదా..) నుండి వచ్చారు కదా. అదెక్కడుందో అంత క్లియర్‌గా తెలియదు కాబట్టి ఉజ్జాయింపుగా జర్మనీ అనుకుందాం. జర్మనీ ఆర్యభూమి అని హిట్లర్‌ గారి సర్టిఫికెట్టు వుంది కూడానూ. అందువల్ల, 'జర్మనీకి వెళ్లడానికి హిందువులకు ప్రభుత్వ ఖర్చుతో వుచితప్రయాణం' అని మానిఫెస్టోలో పెట్టండి. ఆర్యభూమి జర్మనీదాకా వెళ్లాక అప్సరసలభూమి పారిస్‌ కూడా అందంబడే.. ఆ మట్టునే! రెండింటికీ కలిపి జాయింటు టిక్కెట్టు పెట్టండి. పారిస్‌లో ఎలా మెలగాలో తర్ఫీదు యివ్వడానికి 'హజ్‌భవన్‌'లాగ హైదరాబాదులో 'అప్సరభవన్‌' అని ఒకటి పెడతామని మీ పార్టీ ఎజెండాలో పెట్టండి.

అప్పుడు చూడండి.. బిజెపితో పొత్తు పెట్టుకోవడానికి పార్టీలన్నీ ఎలా ఎగబడతాయో! ఎవరిని పార్ట్‌నర్‌గా ఎంచుకోవాలో తెలియక కెసియార్‌లా మీరు గిలగిలలాడుతారు చూసుకోండి. - ఎమ్బీయస్‌ ప్రసాద్‌ 20 02 09

ఎమ్బీయస్‌: ఝాన్సీ తప్పేమిటి?

ఝాన్సీకి నందీ అవార్డు వచ్చినా పాపం తీసుకోవడానికి లేకుండా పోయింది. తెలంగాణా భాషాసంరక్షకుల హడావుడికి జంకి ఫంక్షన్‌కి రాలేదు. అవునూ, యీ సంరక్షకులు ''తులసి'' సినిమా రిలీజైనప్పుడు యీ గొడవ చేశారా? నాకైతే గుర్తులేదు. అప్పటికింకా ఎలక్షన్‌ వేడి ఎక్కలేదు కాబట్టి పట్టించుకోలేదేమో! ఇప్పుడైతే ఎన్నికలు వచ్చిపడ్డాయి. ప్రతీదీ రాజకీయం చేసి, దానినుండి లబ్ధి పొందవలసిన అవసరం వచ్చిపడింది!

ఇంతకీ గొడవేమిటి? ఆ సినిమాలో 'కోకాపేట కనకం' పాత్ర వాడిన భాష తెలంగాణా భాషను కించపరిచినట్టుందట. ఆ పాత్రంటూ కల్పించిన తర్వాత ఆ భాష మాట్లాడక వేరే భాష - ఏ యింగ్లీషో, బెంగాలీయో - మాట్లాడుతుందా? గతంలో తెలుగు సినిమాలు మద్రాసులో తయారయ్యే రోజుల్లో అద్దె కోసం పీడించే యింటివాడి పాత్రలు అరవంలో లేదా అరవతెలుగులో మాట్లాడేవి. ఇప్పుడు హైదరాబాదులో జరిగినట్టు తీస్తున్నారు కాబట్టి స్థానికమైన యాస పెడుతున్నారు. అది సహజమే అనుకోవచ్చు అయితే తెలంగాణావాదులమని చెప్పుకునేవారి అభ్యంతరం ఏమిటంటే యీ యాస విలన్లకు, హాస్యపాత్రలకు మాత్రమే ఎందుకు పెడుతున్నారని!

అయ్యా, ఏ జిల్లా యాస మెయిన్‌ కారెక్టరుకు పెడుతున్నారండీ? మన రాష్ట్రంలోనే కాదు, ప్రతీ రాష్ట్రంలోనూ జిల్లాకో యాస వుంటుంది. కానీ హీరో, యింకా తక్కిన ప్రధానపాత్రలు స్టాండర్డ్‌ భాషలో మాట్లాడతాయి. సంస్కృతనాటకాల్లో హీరో, హీరోయిన్లు సంస్కృతంలోనూ, తక్కిన ఉపపాత్రలు ప్రాకృతంలోనూ మాట్లాడేవట. ఇప్పటికీ అదే ఒరవడి. ఈ స్టాండర్డ్‌ భాష అనేదాన్ని శుద్ధవ్యావహారికం అంటున్నాం. పత్రికల్లో, సభావేదికల్లో, టీవీ చర్చల్లో, సినిమాల్లో మాట్లాడే భాష అది. ఏ ప్రాంతానికీ, ఏ కులానికీ ప్రత్యేకంగా చెందనిది. ఈ పద్ధతి మనరాష్ట్రంలోనే కాదు, ప్రతీరాష్ట్రంలోనూ వున్నదే. ఎవరో లాలూ యాదవ్‌లాటి వారు కావాలని టీవీలముందు యాసలో మాట్లాడి ఓ బ్రాండ్‌ యిమేజి తెచ్చుకున్నాడు. ఆయనా ఐఐయమ్‌లకు వెళ్లినపుడు స్టాండర్డ్‌ హిందీలోనే మాట్లాడతాడు.

తెలుగు సినిమాల్లో చూసుకుంటే హీరోది కథప్రకారం అమలాపురం కావచ్చు, అనంతపురం కావచ్చు - ఏ యాసా లేని భాష మాట్లాడతాడు - పక్కపాత్రలన్నీ స్థానికమైన యాస మాట్లాడినా! ఎప్పుడైనా యాస మాట్లాడితే అవతలివాణ్ని వెక్కిరించడానికి మాత్రమే మాట్లాడతాడు. కులపరంగా మాట్లాడే యాసలో కూడా యిదే వైరుధ్యం. ''రుద్రవీణ'' లాటి సినిమాలో తండ్రి బ్రాహ్మణయాసతో మాట్లాడతాడు. కొడుకు మాత్రం - హీరో కాబట్టి - అలాటి యాస లేకుండా మాట్లాడతాడు. ఇలా బోలెడు వుదాహరణలు చెప్పుకోవచ్చు. అయితే ఇక్కడో ప్రశ్న వస్తుంది. హీరో, హీరోయిన్లు మాత్రమే ఎందుకు? అందరూ అలాటి భాషే మాట్లాడవచ్చు కదా అని. వెరైటీ వుంటేనే రంజు కదా! ఇప్పుడు గ్రూపుడాన్సులో మేల్‌డాన్సర్లందరూ వేసుకునే డ్రస్సే హీరో కూడా వేసుకుంటే హీరోని గుర్తుపట్టగలమా?

ఇక యాస మాటకొస్తే తెలంగాణా యాస అంటూ పర్టిక్యులర్‌గా చెప్పడం కష్టం. తెలంగాణాలో కూడా ప్రతీ జిల్లాకూ ఒక్కో యాస వుంటుంది. ఆంధ్రా యాస అని కూడా దేన్నీ చెప్పలేం. కృష్ణాజిల్లా యాస వేరే, గోదావరి యాస వేరే, శ్రీకాకుళం యాస వేరే.. నెల్లూరు యాస వేరే, కర్నూలు యాస వేరే..! చదువుకోనివాడి యాస వేరే, అగ్రహారికుడి యాస వేరే! ఒక్కో కులానికి ఒక్కో యాస వుంటుంది. జిల్లాలో అందరూ ఒకేరకమైన యాస మాట్లాడాలని లేదు. చదువు బట్టి, కులంబట్టి, స్థాయి బట్టి, మనిషిని బట్టి మారుతూంటుంది. అయితే సినిమాలో కొన్ని ముద్రలు కొడతారు. తమిళసినిమాల్లో 'తిరునల్వేలి యాస' అని ఓ ముద్ర వుంటుంది. తిరునల్వేలివాళ్లు అలా మాట్లాడినా మాట్లాడకపోయినా సినిమాల్లో ఓ రకమైన వేషం వేసి వాళ్లకీ యాస పెట్టేస్తారు. బ్రాహ్మణవేషం కట్టించి ఒక తమాషా యాస పెట్టి నవ్విస్తారు.

యాస పెట్టినంత మాత్రాన అవమానించినట్టా? అలా ఎవరూ అనుకోలేదు యిప్పటిదాకా. తెలుగు, తమిళ సినిమాల్లో అనేకమంది బ్రాహ్మణరచయితలే హాస్యం పుట్టించడానికి పాత్రలకు బ్రాహ్మల యాస పెట్టారు. కోమట్లయాసను ఎగతాళి చేస్తూ తీసిన సినిమాలను ఎవి మెయ్యప్పన్‌ చెట్టియారే తీసారు. నెల్లూరు జిల్లావారైన రమణారెడ్డి నెల్లూరు యాసను పేటెంటు చేసుకుని నవ్వించారు. చదలవాడ కృష్ణాజిల్లా యాసను పేటెంటు చేసుకున్నారు. గోదావరి జిల్లా వారైన ముళ్లపూడి రమణగారు గోదావరి జిల్లా యాసతో చాలా సినిమాలకు రాశారు. ముత్యాలముగ్గులో విలన్‌కు ఆ యాసే పెట్టారు. వైజాగ్‌ వారైన గణేష్‌ పాత్రో తూర్పుయాసతో హాస్యపాత్రలకు రాశారు. అలా రాసి ఆ యాసను కించపరుస్తున్నామని వాళ్లూ అనుకోలేదు, ప్రేక్షకులూ అనుకోలేదు. ఎవరూ అభ్యంతర పెట్టలేదు.

ఆ అభ్యంతరాలన్నీ యిప్పుడు పుట్టుకుని వచ్చాయి. ఇప్పటికీ తెలంగాణా వారైన వేణుమాధవ్‌ తెలంగాణా యాస వుపయోగిస్తూనే పెద్ద హాస్యనటుడయ్యారు. ''తులసి'' సినిమాలో ఆ యాస వుపయోగించిన ఝాన్సీ తెలంగాణేతర ఆర్టిస్టా? (నాకు తెలియదు) అందుకే యీ అభ్యంతరమా? అదే నిజమైతే అంతకంటె ఘోరం మరొకటి వుండదు. వేణుమాధవ్‌ ''రాధాగోపాళం'' సినిమాలో అనకాపల్లి బెల్లం వ్యాపారి పాత్ర వేస్తూ ఆ యాసను బ్రహ్మాండంగా అభినయించారు. ఒకవేళ ఆ పాత్రకు నందీ అవార్డు వచ్చివుంటే? అనకాపల్లివాళ్లు వచ్చి అవార్డు ఫంక్షన్‌లో అల్లరి చేసేవారా? చేయకపోతే వారికి ఆత్మాభిమానం లేనట్టేనా?

ప్రతీదీ రాజకీయం చేస్తున్న యీ వాతావరణంలో కళ మనజాలదు. కళాకారిణిగా ఝాన్సీవంటి వారు మనసు కష్టపెట్టుకోక తప్పదు. - ఎమ్బీయస్‌ ప్రసాద్‌ 21 02 09

ఎమ్బీయస్‌ : ఎవరి యాస గొప్ప? - 1

ఝాన్సీ తప్పేముంది? వ్యాసానికి చాలా రెస్పాన్సు వచ్చింది. ప్రతీ జిల్లాకు యాస వుంటుందని, దేని అందం దానిదేనని ఒప్పుకున్నారు చాలామంది. కానీ ఒకరిద్దరు తెలంగాణా యాస గురించి విపరీతమైన వ్యాఖ్యలు చేశారు. అవి వారి వ్యక్తిగత అభిప్రాయాలు కాబట్టి, ఎక్కువమందికి అలాటి భావనలు వుండకపోవచ్చు కాబట్టి పట్టించుకో నక్కరలేదు. కానీ కొంతమందికైనా అలాటి భావాలు వుండడం అనుచితం, దురదృష్టకరం అనిపించి యీ వ్యాసం రాస్తున్నాను. తెలంగాణా గురించి తేలికగా మాట్లాడే ముందు తెలుగువారందరి మూలాలు అక్కడున్నాయని గుర్తుపెట్టుకోవడం మంచిది.

ఎప్పుడైనా సరే జనాలు తరలివెళ్లడమనేది ఉత్తరాన్నుంచి దక్షిణానికి జరుగుతుంది. ఆ విధంగా తెలంగాణా ప్రాంతంనుండే తక్కినప్రాంతాలకు వెళ్లారు. అంతేకాకుండా నదిని అనుసరించి జనావాసాలు తరలుతాయి. ఇప్పుడు గోదావరి వుందనుకోండి. మహారాష్ట్రలో పుట్టినప్పుడు ముందుగా నదిని ఆనుకుని గ్రామాలు ఏర్పడతాయి. కొంతకాలానికి నది దిగువకు కొన్ని కుటుంబాలు వెళతాయి. ఆ విధంగా ఆదిలాబాద్‌ నుంచి కరీంనగర్‌కు, కరీంనగర్‌నుండి గోదావరి జిల్లాలకు యిలా తరలివెళ్లి వుంటారు.అదే విధంగా కృష్ణా నదీతీరం...

ఒక చోట జనసాంద్రత పెరగగానే వున్న చోటు చాలక, వీరందరూ నీటివసతి కోసం, వ్యవసాయానికి అనువుగా వుండే భూమికోసం, కిందకు వెళుతూ వుంటారు. ఎప్పుడైనా సరే నదిని ఆనుకునే నాగరికతలు వర్ధిల్లుతాయి. జాగ్రత్తగా గమనిస్తే కోస్తావాసుల్లో చాలామంది యింటిపేర్లు తెలంగాణాలో గ్రామాలపేర్లు. ఇంటిపేరు ఎప్పుడూ పూర్వీకులు నివసించిన వూరిపేరు మీదుగా వస్తుందని వేరే చెప్పనక్కరలేదు. బ్రాహ్మణుల్లో తెలగాణ్యులు అనే శాఖ వుంది. దేవులపల్లి కృష్ణశాస్త్రి, మంగళంపల్లి బాలమురళీకృష్ణ, ఇంద్రగంటి హనుమచ్ఛాస్త్రి, వింజమూరి అనసూయ - వీరందరూ ఆ శాఖకు చెందినవారే. వీరందరి యింటిపేర్లున్న గ్రామాలు తెలంగాణాలో వున్నాయి. అందువలన తెలంగాణాను తీసిపారేస్తే పూర్వీకులను తీసిపారేసినట్టే.

అయితే తెలంగాణాలో యీనాడు ఉర్దూ మిశ్రమమైన యాస పట్టుకుని తప్పుపట్టడం మనం తరచుగా చూస్తాం. ఈ యాస ఎప్పటినుండి వచ్చి వుండవచ్చు? కాస్త చరిత్ర గుర్తు చేసుకుందాం.

బ్రిటిష్‌వారు అడుగుపెట్టేనాటికి నెల్లూరు జిల్లా, చిత్తూరు జిల్లాలో కొంత భాగం తప్ప ప్రస్తుత ఆంధ్రప్రదేశ్‌ మొత్తం నిజాం నవాబు పాలనలో వుండేది. ఇలా వున్న తెలుగువారిని విడగొట్టిన పుణ్యం బ్రిటిష్‌వాళ్లదే! బ్రిటిష్‌వాళ్లు మొట్టమొదట 1611 లో మచిలీపట్నంలో స్థావరం ఏర్పరచుకున్నారు. అక్కడ వ్యాపారం చేసుకుంటాం అంటూ ఫ్యాక్టరీలు పెట్టుకున్నారు. క్రమక్రమంగా బలపడ్డారు. మొత్తం ఆంధ్రప్రదేశ్‌ను మూడు దశల్లో సాధించారు.

1759లో నైజాం ఇంగ్లీషువాళ్లతో చేసుకున్న సంధి ననుసరించి 8 జిల్లాలు ఇంగ్లీషువాళ్లకి అప్పగించాడు. 1766-69 మధ్య పశ్చిమగోదావరి జిల్లానుండి శ్రీకాకుళం దాకా యిచ్చాడు. 1800 లో ఇంకో సంధి కుదుర్చుకోగానే రాయలసీమ మొత్తం ఇంగ్లీషువాళ్లకు ధారాదత్తం అయిపోయింది. అందుకే వాటిని దత్తమండలాలు అన్నారు. ఇంగ్లీషులో సీడెడ్‌ అన్నారు. ఆ మాట ఇప్పుడు సినిమా డిస్రిబ్యూషన్‌ పరిభాషలో తప్ప ఇంకెక్కడా వినబడటం లేదు. ఇవ్వకుండా మిగిలిపోయినది తెలంగాణాలో వుండిపోయింది.

1800 నాటికి కోస్తా, రాయలసీమ ప్రాంతాలు ఇంగ్లీషువాళ్ల పాలనలోకి వచ్చాయి. అప్పటినుండీ ఓ 150 ఏళ్లపాటు అక్కడ పాలన ఓ పద్ధతిలో సాగింది. వలస పాలకులు, జమీందారీ విధానాలు, స్వాతంత్య్ర పోరాటాలు గట్రా గట్రా. కష్టపడితే ఫలితం కొంతైనా దక్కే పరిస్థితి. తెలంగాణాలో పరిస్థితి ఇంకోలా వుంది. నిజాం ఫ్యూడల్‌ పాలన. జాగీర్దార్ల కౄరకృత్యాలు. అందువల్ల పనిచేసినా ఫలం చేతికందని పరిస్థితి.

150 ఏళ్ల తర్వాత తెలుగువాళ్లందరూ ఏకమైనది 1956లోనే. కోస్తా, రాయలసీమ ప్రాంతాలు ఉమ్మడి మద్రాసు రాష్ట్రంలోంచి, తెలంగాణా ప్రాంతం నిజాం రాష్ట్రంనుండి విడివడి ఆంధ్రప్రదేశ్‌గా 1956లో అవతరించాయి.

ఇదీ స్థూలంగా తెలుగువాళ్ల రాజకీయాల గాథ. మొత్తం మీద మనకు అర్థమయ్యే దేమంటే - తెలుగువాళ్లు ఒక జాతిగా చాలాయేళ్లే కలిసివున్నారు. రెండువేల ఐదువందల సంవత్సరాల చరిత్ర వుందనుకుంటే అందులో 150 యేళ్లు మాత్రమే విడిగా వున్నారు. అంటే యాజ్‌ యిటీజ్‌ ఆంధ్రప్రదేశ్‌ యిదే సరిహద్దులతో వుందని కాదు. పాలించేది చాళుక్యులైనా, గజపతులైనా, కాకతీయులైనా సంస్కృతిలో పెద్ద తేడా రాలేదు. ఆచార వ్యవహారాలన్నీ కామనే!

ఒక చోటినుండి మరొకచోటికి వలస వెళ్లడాలు వున్నాయి. అందువల్లనే కాబోలు ఒకే రకమైన సాహిత్యాన్ని, సంగీతాన్నీ అన్నిచోట్లా ఆదరించారు. ఒకచోట భారతాన్ని ఆదరించి, మరో చోట భాగవతాన్ని ఆదరించడం అలా లేదు. ఆదరిస్తే అన్నిచోట్లా ఒకేలా ఆదరించారు. ఉదాహరణకి ఈనాటి సినిమాలు కూడా చూడండి. హిట్‌ అయితే అన్ని ప్రాంతాల్లోనూ హిట్‌. ఫెయిలయితే అన్ని ప్రాంతాల్లోనూ ఫెయిల్‌. దాన్ని బట్టే తెలుస్తుంది తెలుగుప్రాంతం అంతా ఒకే రుచి, ఒకే అభిరుచి అని.

రాజకీయ పరంగా చూసినా రాష్ట్రం మొత్తం - కాస్త వేరియేషన్స్‌తో - ఒకేలా ప్రవర్తించింది. ఇందిరాగాంధీ హవా నడిచినపుడు అన్ని ప్రాంతాలూ ఒకేలా ఓట్లేశాయి. అలాగే ఎన్టీయార్‌ హవా నడిచినప్పుడు రాష్ట్రమంతా ఓట్లు పడ్డాయి. ఇప్పుడు వైయస్‌ హవా వచ్చినపుడు రాయలసీమలోనే ఓట్లు పడ్డాయా? లేదే! స్టేట్‌ మొత్తం కాంగ్రెస్‌కు ఓట్లు పడ్డాయి. - ఎమ్బీయస్‌ ప్రసాద్‌ 22 02 09

ఎమ్బీయస్‌ : ఎవరి యాస గొప్ప? - 2

మతపరంగా చెప్పాలన్నా తెలుగువాళ్లలో మతసహనం ఎప్పుడూ వుంది. బౌద్ధం, జైనం, పౌరాణిక మతం, ఇస్లాం, క్రైస్తవం - అన్నీ పక్కపక్కనే సహజీవనం సాగించాయి. విజయనగర సామ్రాజ్యం హిందువులకై పాటుపడిందని, బహమనీ రాజులు ఇస్లాంకై పాటుపడ్డారనీ అనుకోవడం తప్పు. ఈ రాజులందరూ అవసరం పడితే వేరేమతం వాడితో చేతులు కలిపారు. అడ్డు వస్తే తన మతం వాళ్లను కూడా హింసించారు.

స్వంత సోదరులను కూడా చంపించడానికి వెనుకాడకపోవడం హిందువుల్లోనూ చూస్తాం, ముస్లిముల్లోనూ చూస్తాం. విజయనగరం వాళ్లు గజపతి రాజులను నిక్షేపంలా హింసించారు. సాటి హిందువులని వదిలిపెట్టలేదు. అలాగే మొఘల్‌ చక్రవర్తులు బహమనీ రాజులను ఓడించినప్పుడు సాటి ముస్లింలు కదాని వదిలిపెట్టలేదు. ఊచకోత కోసారు. ఇది రాజకీయం.

అదే రాజకీయం ఇప్పుడూ నడుస్తూంది. సంజీవరెడ్డి గారు ఓ గొప్ప కొటేషన్‌ యిచ్చారు. 'ఇన్‌ ఇండియా ఎవిరీ యాంగ్రీమాన్‌ స్టార్ట్స్‌ ఏ పార్టీ' అని. అమెరికాలో అంత జనాభాకు రెండే పార్టీలు. ఇంగ్లండులోనూ అంతే! మనకో!? రోజుకోటి. ఏమాత్రం అసంతృప్తి కలిగినా ఓ పార్టీ పెట్టేస్తారు. తనంటూ ఓ జెండా వుండాలి. ఓ నలుగుర్ని కూడగట్టుకోవాలి. అందువల్ల అర్జంటుగా కులమో, మతమో, ప్రాంతమో, వృత్తో గుర్తుకు తెచ్చేసుకుని ఆ పేరుతో పదిమందిని కూడగట్టుకుని ఓ పార్టీ పెట్టేస్తారు. దానికి తను ప్రెసిడెంటు. బావమరిది సెక్రటరీ. కొడుకులు కార్యకర్తలు.

ఆ పేరుతో ఎలక్షన్‌లోకి వెళితే నెగ్గేటన్ని ఓట్లు రావు. అందుకని విరుద్ధ భావాలున్న పార్టీలైనా సరే యిలాటి మరో పార్టీతో పొత్తు కలుపుతారు. ఈ పార్టీనాయకులు తక్కిన రోజుల్లో పోట్లాడుకుంటారు. ఎలక్షన్‌లో కత్తు కలుపుతారు. పొత్తులు కుదిరాయంటూ కలిసి ఫోటోలు తీయించుకుని ప్రజలకు హామీలిస్తారు. ఏమారుస్తారు. ఎన్నికలయ్యాక మళ్లీ కత్తులు దూస్తారు.

ప్రజలు యివన్నీ చూస్తూనే వుంటారు. కానీ పెదవి విప్పరు. ఎప్పుడు వాత పెట్టాలో అప్పుడు పెడతారు. ఈ ఒపీనియన్‌ పోల్స్‌ అంచనాలు తప్పడానికి కారణం అదే! మన ఓటర్ల్లు చేసేది చెప్పరు. మీటింగుకి పిలిస్తే వస్తారు. విని ఊరుకుంటారు. వాళ్లకు ఏది మంచిదో వాళ్లకు తెలుసు. చాలాకాలం అధికారంలో వుండి కళ్లు నెత్తికెక్కుతూంటే కళ్లు తిరిగేట్లా ఒక్క దెబ్బ కొడతారు.

స్వప్రయోజనాల కోసం, స్వంత గుర్తింపు కోసం రాజకీయ పార్టీలు ఒక్కోసారి ఒక్కో నినాదాన్ని ముందుకు తీసుకువస్తూ వుంటాయి. కానీ అల్టిమేట్‌గా ఎలా వుంటే తమకు మంచిదో సామాన్య ప్రజకు తెలుస్తుంది. చదువు రాకపోవచ్చు, కానీ నేటివ్‌ ఇంటిలిజెన్స్‌ వుంటుంది కదా. ఇదివరకు మనం ఎలా వున్నాం, ఇప్పుడెలా వున్నాం అన్న అవగాహన వాళ్లకు వుంటుంది. అదే రాజకీయ పరిణతి. అందులో తెలుగువాళ్లకు ఎవ్వరూ పాఠాలు నేర్పనక్కరలేదు.

అయితే చదువుకున్నామని అనుకున్నవాళ్లే ఒక్కోప్పుడు బోల్తా పడుతూంటారు. దురహంకారాలు తెచ్చుకుంటారు. తామేదో దేవుణ్ని అడిగి ప్రత్యేకమైన ప్రాంతంలో పుట్టామన్నట్టు పోజు కొడతారు. బుడుగు చెప్పినట్టు 'వాడంతట వాడు వాడు, నా అంతట వాడు నేడు'! ఒకరిది గొప్ప కాదు, మరొకరిది దిబ్బకాదు. సినారె అన్నట్టు వచ్చిండన్నా, 'వచ్చాడన్నా వరాల తెలుగు ఒకటేనన్నా'! చేశాడు, చేసేడు, చేసాడు - ఎలా రాసిన కరక్టే!

ఇంతకీ ఉర్దూ భాషా ప్రభావం గురించి కదా చెప్తున్నాను. ఆఖరి నిజాం కాలంలో తెలుగువాళ్లమీద అపనమ్మకంతో తెలుగు భాషను ఎదగనీయకుండా చేశాడు. తెలుగు స్కూళ్లే పెట్టలేదు. తెలుగుపేర నలుగురు గుమిగూడితే దడుసుకున్నాడు. అలాటి పరిస్థితుల్లో చదువుకున్నవారు, డబ్బున్నవారు అందరూ అతని వేషమే వేశారు. అతని భాషే మాట్లాడారు. ఉర్దూలో మాట్లాడితే గొప్ప అయింది. కోస్తా, సీమల్లో సూటూ, బూటూ వేసుకుని యింగ్లీషులో మాట్లాడితే గొప్ప అయినట్టు! తెలుగు మాట్లాడుతూ యింగ్లీషు కలిపేసి వగలు పోవడం ఎంత రైటయితే, తెలుగులో ఉర్దూ కలపడమే రైటే!

వెళ్లి రెండేళ్లు అమెరికాలో వుంటే షెడ్యూల్‌ను స్కెడ్యూల్‌ అనేవాళ్లని చూస్తున్నాం. 150 ఏళ్ల పాలనలో ఉర్దూ ఎడాపెడా తగులుతూంటే ఆ మాత్రం ప్రభావం పడకుండా వుంటుందా? ఆమాటకొస్తే యితర భాషాపదాలను గ్రహించడంలో తెలుగు ఇంగ్లీషుకి తీసిపోదు. అందుకే మనకు అంత వైవిధ్యం! కోస్తాలో వాడే పదాలు ఎన్ని ఉర్దూలోంచి వచ్చాయో తెలిస్తే తెల్లబోతాం.

గత 70,80 ఏళ్లగా పత్రికల భాష వాడుకలోకి వచ్చాక అదే ప్రామాణికమై పోయింది. ఆ కళ్లతో చూస్తే బ్రౌన్‌ నిఘంటువు కూడా వింతగా కనబడుతుంది. ''ఈనాడు''లో సెటైర్‌ రాస్తూ నేను 'ముందులో' అనే పదం వుపయోగించాను. మర్నాడు ఎడిటోరియల్‌ స్టాఫ్‌ చెప్పారు - ''రామోజీరావుగారు ఆర్టికల్‌ బాగానేవుందని టిక్‌ పెట్టారు కానీ, 'ముందులో'ని రౌండ్‌ చేశారు. మొదట్లో అని వుండాలి కదా, తప్పు రాశారేమిటి? మేమూ చూసుకోలేదు'' అని.'ముందులో' తప్పెందుకైంది? అన్నాను నేను. 'ఆ ప్రయోగం తప్పే, మా జర్నలిజం స్కూల్లో కూడా చెప్పారు.' అన్నారు వాళ్లు. సరే కానీయండి, యికపై రాయనులెండి.' అన్నాన్నేను.

ఇటువంటి వాటి గురించి ప్రసిద్ధ అనువాదకులు సహవాసి (కీ.శే. జంపాల ఉమా మహేశ్వరరావుగారు)ని అడిగాను. ''పత్రికలు పెట్టినపుడు పాత్రికేయులందరూ కృష్ణా గుంటూరు జిల్లా వారండీ, అందుకని వారు రాసినదే ప్రామాణికం అయిపోయింది.' అన్నారు. అదే సినిమాల్లోకి వచ్చింది. అందరూ అదే ఫాలో అయ్యాం. అందుకే 'దురద'కు బదులు 'నవ' అని రాస్తే నవ్వే స్థితి వచ్చింది. అన్నమయ్య పాటలు, త్యాగరాజు కీర్తనలు పూర్తిగా అర్థం కాకపోవడానికి కూడా కారణం యిదే. పాత తెలుగు సినిమాల్లో 'అవసరపడ్డాను' (తొందరపడ్డాను), 'నెమ్మది (మనశ్శాంతి) లేదు' యిలాటి ప్రయోగాలుండేవి. ఇప్పుడు అవన్నీ పోయాయి.

సొద ఎక్కువౌతోంది లాగుంది. ఇప్పటికి స్వస్తి. - ఎమ్బీయస్‌ ప్రసాద్‌ 23 02 09

ఎమ్బీయస్‌ : ఇప్పుడిక బాబు గారి వంతు...

రోజా మళ్లీ నోరిప్పారు. మీడియాకు పండగే పండగ. ప్రజారాజ్యం పార్టీ మహిళా విభాగం అధినేత శోభారాణి రోజాను ప్రత్యేకంగా , వ్యక్తిగతంగా తిట్టారు. ఆమె చెల్లని చెక్కులిచ్చే 420 అనీ, నిర్మాతల కొడుకులతో ఎడాపెడా తిరిగి ఆ తర్వాత మోసం చేశారనీ, సెల్వమణిని కూడా అలాగే బెదిరించి పెళ్లి చేసుకున్నారనీ.... సినిమాల్లో కెళ్లి వ్యాంప్‌ డాన్సులు చేసుకుని బతకమనీ...యిలా. రోజా యిటీవల చేస్తున్న అధమస్థాయి వ్యక్తిగత వ్యాఖ్యల స్థాయిలోనే వున్నాయి యీ తిట్లు.

దీనికి దీటుగా జవాబిస్తే రోజా రోజా ఎందుకవుతారు? తనను తిట్టినది శోభారాణి అయితే దానికి ప్రతిగా చిరంజీవిని తిట్టింది రోజా. అంతేనా పవన్‌ కళ్యాణ్‌ను.. అతనితోబాటు రాజకీయాల్లో లేని అతని భార్యనూ పిక్చర్‌లోకి లాగింది. 'శోభా రాణి యిలాటిది, అలాటిది, అవతలిపార్టీ వాళ్ల వద్ద డబ్బు తీసుకుని క్లయింట్ల డాక్యుమెంట్లు అప్పగించేసేది..' అనే రకమైన తిట్లు తిడితే అదో పద్ధతిగా వుండేది. అలా కాకుండా నటీమణులందరిపై బురద జల్లేట్లా మాట్లాడింది.

'నన్ను తిడితే సినీపరిశ్రమలో నటీమణులందరినీ అవమానించినట్టు..' అన్న అర్థం లాగి, అక్కణ్నుంచి 'చిరంజీవీ, వేషాలకోసం మీరు,.. మీ తమ్ముడు ఎంతమందిని పడుకోబెట్టుకున్నారో శ్వేతపత్రం విడుదల చేయాలి. (ఇటువంటి వివరాలు యిచ్చే పత్రాన్ని శ్వేతపత్రం అనకుండా పింక్‌ పేపరనో, లేక 'గులాబీ'రంగు పత్రమనో అంటే బాగుంటుందేమో). పవన్‌ భార్య కూడా సినీనటి కాబట్టి ఆమె వేషాలకోసం ఎంతమంది దగ్గర పడుకుందో చెప్పాలి' అంటూ గణాంకాలు డిమాండ్‌ చేసింది.

ఇక్కడ గమనించవలసినది వేషాలకోసం రోజా నిర్మాతల కొడుకులతోనో, హీరోలతోనో తిరిగిందని శోభారాణి ఆరోపించలేదు. రోజా తన అందచందాలతో నిర్మాతల కొడుకులను ఆకట్టుకుని బుట్టలో పెట్టిందని అన్నదామె. వేషాలకోసం నటీమణులు హీరోల పక్కలు పావనం చేస్తారన్న అర్థంలో మాట్లాడినది రోజా!. నిజానికి మగ, ఆడ సినీ కళాకారులు అభ్యంతర పెట్టవలసిన వ్యాఖ్యలివి. ఈ వ్యాఖ్యలను ప్రసారం చేసినపుడు టివి 9 కాస్త సంయమనం పాటించినట్లు కనిపించింది. రోజా నోట 'పడుక్కోబెట్టుకోవడం' మాట వచ్చినపుడు బ్లాక్‌ చేసేసింది.

దానివల్ల నాకు మరీ అనుమానం పెరిగిపోయింది. మరొకరు మరొకరు అయితే యీ మాటే వూహించేవాణ్నేమో కానీ అక్కడ సాక్షాత్తూ రోజా కనబడుతోంది. ఇంతకంటె తీవ్రమైన మాటేదో అనే వుంటుంది అన్న సందేహంతో కొట్టుమిట్టులాడిపోయాను. కాస్సేపటికి మహిళా స్వాతంత్య్రమే నినాదంగా ప్రారంభమైన వనితా టీవీలో రోజా మాటలను సెన్సార్‌ చేయకుండా యథాతథంగా వినిపించారు. హమ్మయ్య యిదే కదా అని వూరడిల్లాను, అంతకంటె భయంకరమైన మాటలను వూహించుకుని తల్లడిల్లిపోయిన నేను. ఈ వూరడింపు ఎంతకాలం వుంటుందో నాకూ తెలియదు. ఎలక్షన్‌ ఫీవర్‌ వస్తున్న కొద్దీ రోజా ఏమేం మాట్లాడుతుందో ఏమో!

మర్నాడు పేపర్లు ఏం రిపోర్టు చేశాయా అని చూశా. 'సాక్షి' యథాతథంగా వేసింది. ఈనాడు మాత్రం 'శోభారాణి అభ్యంతరమైన వ్యాఖ్యలతో ఆరోపణలు గుప్పించారు. రోజా తానేమీ తక్కువ తినలేదంటూ అదే రీతిలో చిరంజీవి, పవన్‌ కళ్యాణ్‌లపై అభ్యంతర వ్యాఖ్యలతో విరుచుకు పడ్డారు. సినీరంగంలో వారిద్దరూ మహిళానటుల పట్ల ఎలా వ్యవహరించారో చిట్టా విప్పాల్సివుంటుందని అసభ్యకరమైన వ్యాఖ్యలతో హెచ్చరించారు. ' అని రిపోర్టు చేసింది. ఈనాడు వార్తలో ధ్వని గమనించండి. 'చిట్టా విప్పాల్సివుంటుంది' అనే మాటకు అర్థం - ఆమెకు ఆల్‌రెడీ అన్ని విషయాలూ తెలుసుననీ, కోపం వస్తే అన్నీ బయటకు చెప్పేస్తానని బెదిరిస్తోందనీ. కానీ రోజా అలా మాట్లాడలేదు. నటీమణులంటే చులకనా? అలా అయితే మీరు ఎంతమందిని పడుక్కోబెట్టుకున్నారు? అన్న ధోరణిలో ప్రశ్నలు గుప్పించింది. శ్వేతపత్రం విడుదల చేయమని చిరంజీవినే అడిగింది.

ఏది ఏమైనా యీ ఎపిసోడ్‌లో వాహ్‌ అనిపించినది - తన మహిళా విభాగం అధ్యక్షురాలి వ్యాఖ్యలపై చిరంజీవి విచారం వ్యక్తం చేయడం! రాజకీయాల్లో డీసెన్సీ యింకా ఆయన దగ్గరే మిగిలింది అనిపించింది. రోజా వ్యాఖ్యలకు బాబు కూడా విచారం వ్యక్తం చేస్తే ఆయన స్టేచరూ పెరుగుతుంది. ఎలక్షన్‌లు సుదూరంగా వుండగానే టీవీలో వస్తున్న యాడ్స్‌ ధోరణి చూస్తూంటే యిలా ఆశించడం అత్యాశగానే తోచవచ్చు. కానీ శోభన్‌బాబు పై బాబూమోహన్‌ వ్యాఖ్యలకు స్పందిస్తూ విచారం వ్యక్తం చేశారు కదా. అలాగే దీని గురించీ ఓ మాట అనేస్తే పోతుంది. లేకపోతే ఆయన విచారాల్లో కూడా సెలక్టవిటీ వుందనుకోవాల్సి వస్తుంది. టైముందిగా...వేచి చూదాం. - ఎమ్బీయస్‌ ప్రసాద్‌ 28 02 09

ఎమ్బీయస్‌ : నెహ్రూను చూడవలసినది ఆ కోణంలో మాత్రమేనా?

60 ఏళ్ల వయసు పై బడ్డవాళ్లందరినీ రెండు వర్గాలుగా విభజించవచ్చు. నెహ్రూ సమర్థకులు, నెహ్రూ వ్యతిరేకులు. దేశంలో ఏ నాయకుణ్నయినా పట్టించుకోకుండా వుండవచ్చు గానీ గాంధీ, నెహ్రూల గురించి చర్చించి - మంచి గానీ, చెడుగానీ - ఓ అభిప్రాయానికి రాకుండా వుండలేం. స్వతంత్ర భారతదేశం యిలా వుండడానికి కారణభూతుడు నెహ్రూ. తొలి 16 యేళ్లూ ఆయనే పాలించాడు కాబట్టి జరిగిన మంచిచెడులకు ఆయనే బాధ్యుడు. దేశగతిని అనేక విధాలుగా ప్రభావితం చేసిన మార్గదర్శి ఆయన.

నెహ్రూ సమర్థకులలో చాలామంది పత్రికా రచయితలు, మేధావులు వున్నారు. ముఖ్యంగా వామపక్షీయులకు నెహ్రూ అంటే మహా మోజు. అధికారంలోకి వచ్చేముందు నెహ్రూ అతివాదిగా వుండడం, సోషలిస్టు సిద్ధాంతాలు వల్లించడం అవీ చూసి వాళ్లు గుమ్మయిపోయారు. ఆయన సెక్యులరిస్టు భావాలు, రాజకీయ ప్రతిక్షకులను కూడా గౌరవించే మర్యాద, ఆయన ఆలోచనా ధోరణి, పాండిత్యం - ఎలా చూసినా గొప్ప వ్యక్తిగా ఆయన నిలిచాడు. హీ వజ్‌ ది టాలెస్ట్‌ వన్‌ ఎమాంగ్‌ ఇండియన్‌ లీడర్స్‌. అందువల్ల నెహ్రూ చేసినది ఏదీ తప్పు కాదు అనే అభిప్రాయం వాళ్లది.

నెహ్రూను అసహ్యించుకునేవాళ్లు కూడా అంతే తీవ్రమైన భావాలతో వున్నారు. ముఖ్యంగా సెక్యులరిజం పేర ముస్లిములను నెత్తి కెక్కించుకుంటున్నారని ఆరోపించే హిందూవాదులకు నెహ్రూ పేరు చెపితేనే అరికాలిమంట నెత్తికెక్కుతుంది. నెహ్రూకు బదులుగా పటేల్‌ ప్రధానమంత్రి అయివుంటే దేశం యింకా దృఢంగా వుండేదని, మైనారిటీలు అదుపు తప్పకుండా వుండేవారనీ వారు వాదిస్తారు. నెహ్రూ ఉదారవాదం వల్లనే కాశ్మీర్‌, పాకిస్తాన్‌, చైనా మన నెత్తి కెక్కాయని దేశభక్తులందరూ బాధపడతారు.

సోషలిస్టులైన రామ్‌మనోహర్‌ లోహియా వంటివారు నెహ్రూను మరోదానికి తప్పు పడతారు. పారిశ్రామికీకరణ మత్తులో పడి గ్రామీణ ప్రాంతాలను నిర్లక్ష్యం చేశాడని వారి ఆరోపణ. అధికారంలోకి వచ్చేదాకా అవినీతి పరులను దునుమాడతానని శపథాలు చేసి అధికారంలోకి వచ్చాక వాళ్లతో రాజీ పడ్డాడని వాళ్లు యాగీ చేశారు. స్వతంత్రం వచ్చాక బ్లాక్‌మార్కటీర్లను 'నియరెస్టు ఎలక్ట్రిక్‌ పోల్‌'కు ఉరితీస్తానని ప్రతిజ్ఞలు చేసిన నెహ్రూ తర్వాత ప్రతాప్‌ సింగ్‌ కైరాన్‌ వంటి అవినీతిపరులను సహించాడని వాళ్లకు కోపం.

ప్రపంచంలో ఎక్కడా లేని విధంగా ప్రజాస్వామ్య యుతంగా ఎన్నికైన ఇమ్మెస్‌ నంబూద్రిపాద్‌ ప్రభుత్వాన్ని రద్దు చేసినందుకు, పోలీసు యాక్షన్‌ తర్వాత తెలంగాణాలో కమ్యూనిస్టులను ఊచకోత కోసినందుకూ కమ్యూనిస్టులు నెహ్రూను క్షమించలేదు. అనువంశిక పాలన నెహ్రూ కుటుంబంతో ప్రారంభ మైందని నిందించేవారు, అది ఇందిరా గాంధీతో ప్రారంభమైందని మర్చిపోయి నెహ్రూను నిందిస్తారు.

రాజకీయ కారణాలపై నెహ్రూను విమర్శించడం, ఆయన విధానాల వలన దేశం బాగుపడిందో లేదో బేరీజు వేయడం సమర్థనీయం. కానీ భారత స్వాతంత్య్ర స్వర్ణోత్సవ వేళ, వజ్రోత్సవ వేళ నెహ్రూ గురించి వెలువడిన పుస్తకాలు రెండూ ఆయన వ్యక్తిగత జీవితకోణం నుండి విమర్శించినవే కావడం దురదృష్టకరం. నెహ్రూ 'అక్రమ సంబంధాల'తోనూ, శృంగార కార్యకలాపాలతోనూ దేశానికి అప్పటికీ, ఇప్పటికీ ఎలాంటి సంబంధమూ లేదు. నెహ్రూకు, ఆ తరహా నాయకులకు ఈ దేశంతో వున్న సంబంధం పూర్తిగా రాజకీయపరమైంది. నెహ్రూ ప్రధానిగా కాశ్మీర్‌ విషయంలో ఎలా ప్రతిస్పందించారు లేదా ప్రధానిగా తన సహచరుల, స్నేహితుల విషయంలో ఏమైనా ఆశ్రిత పక్షపాతం చూపించారా, దానివల్ల దేశానికి ఎలాంటి నష్టాలు జరిగాయి... ఇలాంటి విషయాల మీద పరిశోధనలు చేసి నిజాల్ని నిక్కచ్చిగా బయటపెడితే అది ప్రయోజనకరం. అంతేకానీ నెహ్రూ పడగ్గది రహస్యాలతో ఎవరికీ ఎలాంటి నిమిత్తమూ లేదు.

స్టాన్లీ వోల్‌పెర్ట్‌ అనే ఒక అమెరికన్‌ హిస్టరీ ప్రొఫెసర్‌, నెహ్రూ ఒక హోమో సెక్సువల్‌ అనీ, ఆయనకు ఎడ్వినా మౌంట్‌ బాటెన్‌తో అక్రమ సంబంధం వున్నదనీ ''నెహ్రూ, ఎ ట్రిస్ట్‌ విత్‌ డెస్టినీ'' పేరుతో ఒక పుస్తకంలో రాసి 1997లో విడుదల చేశాడు. మౌంట్‌బాటెన్ల కూతురు పమేలా 'ఎ పెర్శనల్‌ ఎకౌంట్‌ ఆఫ్‌ మౌంట్‌బాటెన్స్‌ డ్యూరింగ్‌ ది ట్రాన్స్‌ఫర్‌ ఆఫ్‌ పవర్‌' అనే పుస్తకం రాసి 2007లో విడుదల చేసింది. దీనిలో మిగతావిషయాల మాట ఎలావున్నా తన తల్లికి, నెహ్రూకి వున్న సంబంధం గురించి ప్రస్తావించి పుస్తకం అమ్మకాలకు తోడ్పడుతోంది.

ప్రముఖుల వ్యక్తిగత జీవితాల్లోకి తొంగి చూడాలన్న ఉబలాటం సాధారణంగా మనందరికీ ఉంటుంది. మన బలహీనతలు మనకి ఎలాగూ తెలుసు కాబట్టి వాళ్ల బలహీనతలు కూడా తెలుసుకుంటే 'వాళ్లూ మనబోటి వాళ్లే కదా' అనుకుని తృప్తి పడతాం. ఈ విషయం తెలిసే పాత్రికేయులు ప్రసిద్ధుల జీవితాల్లోని చీకటి కోణాలను తడిమిచూసి వాటిని వెలుగులోకి తెస్తూంటారు. ఒక్కొక్కప్పుడు వాటికి అతిశయోక్తులూ, కల్పన అనే దినుసులతో తాలింపు వేసి అందిస్తారు కూడా. భారతదేశపు తొలి ప్రధానిగా నెహ్రూ పాలించిన నాటి పరిస్థితుల గురించి కొన్ని విషయాలు చెప్పి ఆ తరువాత ఆయన వ్యక్తిగత స్నేహాల గురించి సవిస్తరంగా చెపుతాను. దానివల్ల ప్రయోజనం ఏమిటంటే నెహ్రూ 'సంబంధాల' గురించి మరే కొత్త పుస్తకం వచ్చినా చదవవలసిన అగత్యం మీకు తప్పుతుంది. ఒకవేళ చదివినా అంతగా షాక్‌ తినరు. 'దాని సంగతి తెలుసులే, అది కాకుండా మరేదైనా చెప్పు వింటాం' అంటారు. అప్పటికైనా నెహ్రూలోని తక్కిన కోణాలపై రచయితలు దృష్టి సారిస్తారని నా ఆశ!

మొదట మనం గ్రహించవలసినది నెహ్రూ పట్ల గాంధీ దృక్పథం. పటేల్‌ కాకుండా గాంధీ నెహ్రూ పట్ల ఎందుకు మొగ్గాడు? అన్నది అందరికీ ఆశ్చర్యం కలిగించే విషయం. నెహ్రూ అంటే వామపక్షం, నగరవాసం, అంతర్జాతీయ దృక్పథం. గాంధీ అంటే ఒక హిందూవాది, గ్రామ పక్షపాతి, సంప్రదాయవాది. మొదట్లో నెహ్రూ గాంధీతో విభేదించినప్పుడు, గాంధీ ఖంగుతిన్నారు. ''నీలాంటి నిజాయిుతీపరుడు, సాహసి అయిన యువకుణ్ణి పోగొట్టుకోవడానికి నేను సిద్ధంగా లేను. ఒక లక్ష్యం కోసం పాటుపడుతున్నప్పుడు అక్కడక్కడా రాజీపడక తప్పడు'' అంటూ ఉత్తరం రాశారు గాంధీ.

గాంధీకి తెలుసు - నెహ్రూది తన బాట కాకపోయినా, దేశానికి కావలసిన వ్యక్తి నెహ్రూయే అని ఆయన ప్రగాఢ నమ్మకం. అందుకే తనలాగే ఆలోచించేవారు అనేకమంది ఉన్నా వారందర్నీ కాదని నెహ్రూని ఎంచుకున్నారు. స్వతంత్ర భారతదేశానికి కావలసినది నెహ్రూ వంటి నాయకుడే! ''నా కొడుకును నువ్వు సొంతం చేసుకొన్నావు. వేలాది రూపాయల ప్రాక్టీసు అతని కోసం కాచుకుని వుంది. అతన్ని వదిలిపెట్టు. ఆ డబ్బంతా ఉద్యమానికి పనికి వస్తుంది.'' అన్నారు మోతీలాల్‌ గాంధీతో ఒకసారి. ''వద్దు, ఒక్క పైసా కూడా వద్దు. నీ కుటుంబం, జవహర్‌ మాత్రమే చాలు నీకు, మిమ్మల్ని వదిలిపెట్టే ప్రసక్తే లేదు'' అని జవాబిచ్చారు గాంధీ.

నెహ్రూ గద్దె నెక్కిన నాటి పరిస్థితులను ఒక్కసారి గుర్తుకు తెచ్చుకోండి. దేశ విభజనకు అంగీకరించినందుకు విమర్శలను సహిస్తూ, గాంధీ వంటి పట్టూ విడుపూ లేని వ్యక్తితో వేగుతూ, ఆంగ్లేయులతో, ఆంగ్ల భక్తులతో నిండిన అడ్మిన్‌ స్ట్రేషన్‌ను అదుపులోకి తెచ్చుకుంటూ నెహ్రూ ముందుకు సాగారు. ఆయన వల్లనే మనకు అంతర్జాతీయంగా గుర్తింపు వచ్చింది. అమెరికా, రష్యాలకు దూరంగా అలీన ఉద్యమాన్ని నిర్మించి అంతర్జాతీయ స్టేట్స్‌మన్‌గా పేరు తెచ్చుకున్న మహ నీయుడు నెహ్రూ. అంత ఇంటర్నేషనల్‌ స్టేచర్‌ వున్న వ్యక్తి మళ్లీ ఇప్పటివరకు మన ప్రధానమంత్రి పదవిని అధిష్టించలేదు.

నెహ్రూకున్న పాండిత్యం తరవాతి ప్రధానమంత్రులు ఎవరికీ లేదు. ఆయన పుస్తకాలు 'డిస్కవరీ ఆఫ్‌ ఇండియా', 'గ్లింప్సెస్‌ ఆఫ్‌ వరల్డ్‌ హిస్టరీ' రెండూ చదవండి. హిస్టరీని ఎంత చక్కగా, ఎంత ఆసక్తికరంగా చెప్పవచ్చో తెలుస్తుంది. ఎక్కడా పక్షపాత ధోరణి కనబడదు. ఆయన అభిమాన రచయితలు ఎందరో వున్నారు. ఆయన తన రైటింగ్‌ టేబుల్‌ మీద పెట్టుకున్న రాబర్ట్‌ ఫ్రాస్ట్‌ గేయం అందరికీ తెలిసినదే - 'ది వుడ్స్‌ ఆర్‌ లాంగ్‌ అండ్‌ డీప్‌, అండ్‌ మైల్స్‌ టు గో బిఫోర్‌ ఐ గో టూ స్లీప్‌'. గొప్ప కవిత్వం.

నెహ్రూ వ్యక్తిత్వం కారణంగానే అనేకమంది శాస్త్రవేత్తలు, ఆర్థిక నిపుణులు, విద్యాధికులు నూతన భారత నిర్మాణంలో పాలు పంచుకున్నారు. విక్రమ్‌ సారాభాయ్‌, మహాలినోబిస్‌, చింతామణి దేశ్‌ముఖ్‌ - ఎన్ని పేర్లయినా చెప్పవచ్చు. భారతీయ నాయకుల్లో కూడా మేధావులకు కొరత లేదని నిరూపించిన వ్యక్తి నెహ్రూ. రాజా, మహారాజాల కాలంనుండి మనకు ప్రాజెక్టులూ లేవు, అందరికీ చదువులు లేవు. అలా దాస్యంలో మగ్గిన జాతి కూడా ఈనాడు కొన్ని సైంటిఫిక్‌ విషయాల్లో అంతర్జాతీయంగా పోటీ చేయగలుగుతోందంటే దానికి కారణం నెహ్రూ సైన్సు, టెక్నాలజీలకు పెద్ద పీట వేయడం. మనలో కాస్తో కూస్తో సైంటిఫిక్‌ ఔట్‌లుక్‌ పెరిగిందంటే నెహ్రూ విధానాలే కారణం.

ఈ క్రమంలో పారిశ్రామికీకరణ పెరిగి, దానివల్ల అర్బనైజేషన్‌ దాపురించిందన్నమాట వాస్తవమే. కానీ మన సమాజంలో చాలా అవకరాలు గ్రామీణతను ఆధారంగా చేసుకుని వున్నాయని ఒప్పుకోవాలి. వర్ణవ్యవస్థ, మూఢనమ్మకాలు, శ్రమ దోపిడీ - వీటన్నిటికీ గ్రామాలు పట్టుగొమ్మలు. అర్బనైజేషన్‌ వల్ల అనేక అనర్థాలు వున్నాయి, కరక్టే. కానీ పట్టణాలకు తరలి రావడం వల్ల మన దృక్పథంలో మార్పు వచ్చింది కదా. గిరి గీసుకుని కూచోకుండా వున్నాం కదా. పక్కింటివాడి జాతి, కులం తెలియకుండా సహజీవనం సాగించే ధోరణికి అలవాటు పడ్డాం కదా. అందరికీ చదువు అబ్బింది కదా.

నెహ్రూ పంచవర్ష ప్రణాళిక లన్నాడు. బహుళార్థక ప్రాజెక్టులన్నాడు. అవే ఆధునిక దేవాలయాలన్నాడు. ప్రపంచమంతటా పారిశ్రామిక యుగం వచ్చినపుడు మనం బానిసత్వంలో వుండడం వల్లన నష్టపోయామని బాధపడి రష్యా సహాయంతో ప్రభుత్వ రంగంలో ఫ్యాక్టరీలు పెట్టించాడు. ఓ పక్క రష్యాను అనుకరిస్తూనే, మిక్సెడ్‌ ఎకానమీ ఏర్పరచాడు. కానీ ఆయన అనుకున్నవన్నీ చేయలేకపోయాడు. ఏది అమలు చేయాలన్నా అడ్డు తగిలేందుకు బ్రిటిష్‌ భక్తులున్నారు, స్వదేశీ సంస్థానాధీశులున్నారు. ఆయన సోషలిస్టు భావాలను విమర్శించే సాటి నాయకులున్నారు.

స్వాతంత్రోద్యమం అనేది ఒక మహా ప్రవాహం. అందులో అందరూ జేరారు. రకరకాల భావాల వాళ్లు, రకరకాల వృత్తులవాళ్లు, రకరకాల ప్రవృత్తుల వాళ్లు, రకరకాల ప్రయోజనాలు ఆశించేవాళ్లు... అందరూ. వాళ్లందరినీ కలిపి వుంచింది బ్రిటిషువారిపై వ్యతిరేకత. బ్రిటిషువాళ్లు వెళ్లిపోయాక అందరూ తమ తమ ఆశయాలకు అనుగుణంగా కొత్త రాజ్యాన్ని తీర్చిదిద్దుదామనుకున్నారు. వాళ్ల వాళ్ల ఎజెండాలకు అడ్డు తగిలినప్పుడల్లా గొడవలు వచ్చేవి. నెహ్రూ పరిపాలనంతా ఆయనకిష్టం వచ్చినట్టు సాగలేదు. తన సహచరులతో నెహ్రూకి విభేదాలు వచ్చిన నాయకులతో సంఘటనలు ఒకటి రెండు చెప్తాను.

భారతదేశపు తొలి రాష్ట్రపతి రాజేంద్రప్రసాద్‌ గొప్ప వ్యక్తి. హిందూ ఛాందసవాది. ఆయన. రాష్ట్రపతి భవన్‌లోకి వస్తూనే ఆయన విభాగంలో వున్న ముస్లిమ్‌ పనివాళ్లను తప్పించేశాడు. ప్రధానమంత్రి నెహ్రూ అది వింటూనే మండిపడ్డాడు. పాకిస్తాన్‌ను కాదని భారతదేశంలో వుండి కోట్లాది ముస్లిములకు అది తెలిస్తే ఎంత మనస్తాపం కలుగుతుంది! అనుకుని తన ఇంట్లో వున్న హిందూ పనివాళ్లను రాష్ట్రపతి భవన్‌కి పంపేసి అక్కణ్నుంచి ముస్లిములను తెప్పించుకున్నాడు. ఇక్కడ సెక్యూరిటీ వాళ్లు అభ్యంతరం చెప్పారు. 'దేశవిభజన తర్వాత అంతమంది ముస్లిములు ప్రధానమంత్రి యింట్లో వుండడం క్షేమదాయకం కాదు' అంటూ. నెహ్రూ కొట్టిపారేశాడు. దాని వల్ల ముప్పేమీ రాలేదనుకోండి.

గుజరాత్‌లో ఉన్న సోమనాథ్‌ దేవాలయం గజినీ మొహమ్మద్‌ దండయాత్రలకు నాశనమైపోయింది. అక్కడే మళ్లీ కొత్తగా పెద్ద దేవాలయం కట్టాలని హిందువుల కోరిక అంటూ పటేల్‌ సంకల్పించాడు. నిధుల సేకరణకై ఫుడ్‌ అండ్‌ అగ్రికల్చర్‌ మినిస్టర్‌ కె.ఎం.మున్షీకి పటేల్‌కి ఓ ఉపాయం చెప్పాడు. ఆయన పంచదార మిల్లుల అసోసియేషన్‌ వాళ్లతో ఓ ఒప్పందానికి వచ్చాడు. పంచదార ధర పెంచేందుకు ప్రభుత్వం అనుమతిస్తుంది. పెంచిన ధరలో సగం మిల్లు ఓనర్స్‌ ఉంచుకుని మిగతా సగం దేవాలయ పునర్నిర్మాణానికి చందా యివ్వాలి. వాళ్లు సరేనన్నారు. అలా తయారయిన దేవాలయ ప్రారంభానికి వెళతానని రాజేంద్రప్రసాద్‌ పట్టుబట్టాడు. దానికి నెహ్రూ అడ్డు చెప్పాడు కానీ రాజేంద్రప్రసాద్‌ వినలేదు.

స్వభావరీత్యా నెహ్రూ ఆదర్శవాది, పటేల్‌ ఆచరణవాది. ఇప్పటితరానికి ఉదాహరణగా చెప్పాలంటే వాజపేయి, అడ్వానీలాటి జంట. వాజపేయి చూడండి, పెద్దమనిషిలా వుంటారు. అవినీతి అంటదు. ఉదారవాది. గ్లామర్‌ వుంది. హాయిగా కవిత్వం చెపుతూ కులాసాగా కనబడతారు. ఆదర్శవంతంగా కనబడతారు. ఆయన్ని చూపించి అడిగితేనే ఓట్లు పడతాయి. కానీ ఆయన్ని అలా వుంచాలంటే వేరే ఎవరో డర్టీవర్క్‌ చేయక తప్పదు. ఆ పని అడ్వానీది. పార్టీ ఫండ్స్‌ సేకరించేది, పారిశ్రామిక వేత్తలతో బేరసారాలాడేది, ఎన్నికల్లో పొత్తులు కుదుర్చుకునేది, డబ్బు ఖర్చు పెట్టేది - ఆ పనంతా అడ్వానీది. ఆయన చూసి ఇన్‌స్పయిరయే వాళ్లెవరూ వుండరు. అడ్వానీ మా ప్రధానమంత్రి కేండిడేటు అని బిజెపివాళ్లు ఎప్పటికీ అనరు.

పటేల్‌ కూడా అంతే! ఆయనా హిందూవాది. (1948లో నెహ్రూ అమెరికా వెళ్లినపుడు ఆయన లేకుండా చూసి కాంగ్రెస్‌ వర్కింగు కమిటీ చేత ఒక తీర్మానం పాస్‌ చేయించాడు - 'ఆరెస్సెస్‌ వర్కర్స్‌ను కాంగ్రెసులోకి చేర్చుకోవచ్చు' అని. తిరిగివస్తూనే నెహ్రూ ఈ విషయం విని మండిపడ్డాడు. ఆ తీర్మానాన్ని తిరగదోడి మార్పించాడు.) కమ్యూనిజం అన్నా, సోషలిజం అన్నా మండిపడే వ్యక్తి. పరిపాలనాదక్షుడే అయినా ఆయన్ని ముందు పెట్టుకుని ఎలక్షన్‌లకు దిగితే ఎవ్వడూ ఓటెయ్యడు. తన ఆదర్శాలతో, సరికొత్త ఆలోచనలతో ఆకట్టుకునే వ్యక్తి నెహ్రూ మాత్రమే. ఇప్పుడు బిజెపి వాళ్లకు వాజపేయి లాగ! డొమినియన్‌ గవర్నమెంటు ఏర్పడినపుడు లియాకత్‌ ఆలీఖాన్‌ ఇన్‌కమ్‌టాక్స్‌ ఇన్వెస్టిగేషన్‌ కమీషన్‌ వేద్దామన్నాడు. జాన్‌ మత్తయ్‌ ద్వారా నెహ్రూని వొప్పించాడు కూడా. కానీ పటేల్‌ అభిప్రాయంలో ఆ కమీషన్‌ వేసినది కాంగ్రెసుకు ఆర్థికంగా సహాయపడుతున్న హిందూ వ్యాపారస్తులను నాశనం చేయడానికేనని! ఓ వ్యాపారస్తుడు పార్టీకి విరాళం యిచ్చాడంటే 'నేను పన్నులు ఎగ్గొట్టినా నువ్వు చూసీ చూడనట్టు ఊరుకోవాలి' అని అర్థం అన్నమాట. నెహ్రూ యిలాటివి పట్టించుకోడు. కమీషన్‌ వేసి పడేశాడు. స్వతంత్ర భారతదేశం ఏర్పడ్డాక నెహ్రూ ఆర్థికమంత్రిగా జాన్‌ మత్తయ్‌ను తీసుకుంటానంటే పటేల్‌ అడ్డం కొట్టాడు. లియాకత్‌ ఆలీఖాన్‌ అనుకున్నది యితను దగ్గరుండి జరిపించాడని కోపం. ఆర్‌.కె.షణ్ముగచెట్టిని ఆర్థికమంత్రిగా తీసుకోమన్నాడు. నెహ్రూకి ఒప్పుకోక తప్పలేదు.

ఇన్‌కమ్‌టాక్స్‌ కమీషన్‌ రిపోర్టు వచ్చింది. అందులో టాక్సు ఎగ్గొట్టిన కొందరు గుజరాతీ వ్యాపారస్తుల పేర్లు తీసేయమని పటేల్‌ చెట్టికి చెప్పాడు. తనకు పదవి యిప్పించిన వ్యక్తి కదాని చెట్టి పటేల్‌ మాటకు సరేనన్నాడు. కానీ దీనిమీద పార్లమెంటులో రగడ అయింది. చెట్టి రాజీనామా యివ్వవలసి వచ్చింది. ఈసారైనా జాన్‌ మత్తయ్‌ను తీసుకుంటానని నెహ్రూ అన్నాడు, తీసుకున్నాడు. పటేల్‌ ఏమీ చేయలేక ఊరుకున్నాడు కానీ త్వరలోనే ఆయనకో మంచి అవకాశం దొరికింది. జాన్‌ మత్తయ్‌ కొడుకు చేసిన కారు యాక్సిడెంటు ఒకతను చనిపోయి అతన్ని పోలీసు కస్డడీలో తీసుకున్నారు. సహాయం చేయమని మత్తయ్‌ నెహ్రూని అడిగితే 'చట్టం దాని పని అది చేసుకుపోతుంది' అన్నాడు. పటేల్‌ని అడిగితే ఆ కుర్రాణ్ని పోలీసు ఎస్కార్టుతో తెప్పించి, ఫారిన్‌ దాటించేసేందుకు సహాయపడ్డాడు. ఇక అప్పణ్నుంచి, జాన్‌ మత్తయ్‌కు పటేలే దేవుడు, నెహ్రూ కాదు.

ఇటువంటి ఒత్తిళ్లమధ్య గడుపుతున్న నెహ్రూకు వ్యక్తిగతమైన ఊరట లభించినది ఎడ్వినా మౌంట్‌బాటెన్‌ వంటి స్నేహితుల మధ్య! భారతదేశానికి స్వాతంత్య్రం లభించే సమయంలో గవర్నర్‌ జనరల్‌గా పనిచేసిన లార్ట్‌ మౌంట్‌బాటెన్‌ భార్య ఎడ్వినా! వారి స్నేహాన్ని ఆధారం చేసుకునే యీ పుస్తకాలు వెలువడుతున్నాయి. 'నెహ్రూ: ఎ ట్రిస్ట్‌ విత్‌ డెస్టినీ' అనే 1997 నాటి పుస్తకాన్ని కాలిఫోర్నియాకు చెందిన హిస్టరీ ప్రొఫెసర్‌ డా.వోల్‌పర్ట్‌ మూడున్నర దశాబ్దాల క్రితం గాంధీ హత్యపై ఒక పుస్తకం రాశారు. 'నైైన్‌ అవర్స్‌ అటూ రామా' అని. దాన్నీ దానిపై ఆధారపడి తీసిన సినిమాను ఇండియాలో నిషేధించారు.

నెహ్రూ-ఎడ్వినాల సంబంధాల గురించి మాత్రమే వోల్‌పెర్ట్‌ రాస్తే, ఎడ్వినాతోనే కాక, ఇతర స్త్రీలతో కూడా నెహ్రూకున్న సంబంధాల గురించి విశేషంగా మరో పుస్తకం ప్రస్తావించింది. దానిపేరు ''రెమినిసెన్సెస్‌ ఆఫ్‌ ది నెహ్రూ ఏజ్‌''! అది రాసింది 1946 నుండి ఇరవై యేళ్ల పాటు నెహ్రూ ఆంతరంగిక కార్యదర్శిగా పనిచేసిన ఎం.ఓ. మత్తయ్‌. కాంగ్రెస్‌ ప్రభుత్వం గద్దెదిగిన తర్వాత 1978లో ఈ పుస్తకం వెలువడింది. అప్పట్లో ముత్తయ్‌ను అందరూ దుమ్మెత్తి పోశారు. నమ్మకద్రోహి అన్నారు. కానీ ఆయన రాసిన విషయాలను ఎవరూ సరిగ్గా ఖండించలేకపోయారు. ఈ పుస్తకాలు చదివిన వారికి జవహర్‌లాల్‌ నెహ్రూ వైవాహిక జీవితం ఎలా ఉండేదానన్న కుతూహలం కలగక మానదు. వినోద్‌ మెహతా రాసిన 'ది సంజయ్‌ స్టోరీ'లో నెహ్రూ కమలల సంబంధం గురించి వివరణలు ఇలా వున్నాయి -

'తనకు పరిచయం లేని అమ్మాయిని పెండ్లాడనని ఆయన ఉత్తరాలు రాసినా తండ్రి మోతీలాల్‌ పట్టించుకోలేదు. కమలా కౌల్‌ అనే అమ్మాయిని నిశ్చయం చేశారు. అలహాబాదులోని వారి ఆనందభనవం అనేకమంది స్వదేశీ, విదేశీ అతిథుల రాకపోకలతో కోలాహలంగా ఉండేది. వారితో ఎలా మెలగాలో ఆ పద్ధతులు కమలకు తెలియవు కాబట్టి పెళ్లికి ముందే అత్తింటికి రప్పించారు. నాలుగు నెలల ట్రెయినింగు ఇచ్చి 'ప్రొబేషన్‌' పూర్తయ్యాకే పెళ్లి నిశ్చయించారు. ఈవిధంగా 'ఏమీ తెలియని మొద్దు'గా తనని చూసినందుకు కమల మానసికంగా గాయపడ్డారు. ఆమె ఆత్మగౌరవం దెబ్బతింది. నెహ్రూ కుటుంబంలో ఆమె ఎప్పటికీ ఇమడలేకపోయారు.

నెహ్రూ, కమలల వివాహం జరిగింది. ఏడాదిన్నరకు ఇందిర పుట్టింది. మరికొంత కాలానికి ఒక కుమారుడు పుట్టి రెండు రోజులు మాత్రం బతికాడు. నెహ్రూ తన భార్యను పూర్తిగా నిర్లక్ష్యం చేశారు. ఆయన ముందు నుండి అంతే. హనీమూన్‌కు కాశ్మీర్‌ వెళ్లినప్పుడు నవ వధువును శ్రీనగర్‌లో ఒక్కత్తెనీ విడిచిపెట్టి ఒక కజిన్‌తో కలిసి రెండు వారాల పాటు పర్వాతారోహణకు వెళ్లిపోయారు. పెద్ద కుటుంబంలో ఒంటరిగా, భర్త ప్రేమకు నోచుకోక కమల అనారోగ్యం పాలయ్యారు. దరిమిలా టి.బి. వచ్చింది. భర్త నిరాదరణ ఆమెను మరింత కృంగదీసిందట.

ఒకసారి ఆయన ఒక రాజకీయ సభకు వెళ్లబోతుంటే ఆమెకు స్పృహ తప్పింది. ఆమె నెత్తి మంచం మీద పడుకోబెట్టి, ఒక్క మంచం మీద పడుకోబెట్టి, ఒక్క నిమిషం పాటు ఆలోచించి పనిమనిషి కప్పచెప్పి వెళ్లిపోయారాయన. రాజకీయాలే, ప్రజా జీవితమే ముఖ్యమనీ, ఇంటి విషయాలు వాటికి అడ్డుతగలకూడదని ఆయన ఉద్దేశ్యం.

అయితే కమలను అభిమానించేవారు లేకపోలేదు. వారిలో ఫిరోజ్‌గాంధీ ఒకరు. కమలనెహ్రూ, ఫిరోజ్‌గాంధీల మధ్య అక్రమ సంబంధం ఉందంటూ అలహాబాదులో వాల్‌పోస్టర్లు వెలిసాయి ఒకసారి. ఆ ఆరోపణ అసమంజసంగా వుందని కొట్టిపారేస్తూ నెహ్రూ మీనూ మసానీతో ''అసలు నా భార్యతో ఎవరైనా ప్రేమలో పడగలరని ఊహించగలవా?'' అన్నారట. భార్యంటే అంత చులకన భావం అన్నమాట.

''ఓ నిక్షేపంగా, ఆ మాటకొస్తే నేనే పడగలను'' అన్నారట మసానీ.

ఇక మత్తయ్‌ పుస్తకానికి వస్తే ఆయన ఎడ్వినా, పద్మజా నాయుడు, శ్రద్ధామాత - వీళ్లందరి గురించి ఆయన చెప్పాడు. 'నెహ్రూ యెడల నాకున్న విశ్వాసం కంటె చరిత్ర పట్ల నాకున్న బాధ్యత ఎక్కువ కాబట్టి ఇవన్నీ బయట పెడుతున్నానని' ఆయన ముందుమాటలో చెప్పుకున్నా కొన్ని విషయాలు చెప్పిన విధానం మాత్రం ఎబ్బెట్టుగా వుంది. సరోజినీ నాయుడు కుమార్తె, విద్యాధికురాలు, స్వాతంత్య్ర సమరయోధురాలు, పశ్చిమబెంగాలు మాజీ గవర్నరు, మంచి వక్త అయిన పద్మజానాయుడు గురించి ఆయన చేసిన వ్యాఖ్యలు అసభ్యతకు పరాకాష్ఠ.

శ్రద్దామాత గురించిన మత్తయ్‌ కథనం ఇలా సాగింది - '1947లో ఒక యువ సన్యాసిని వారణాశి నుంచి ఢిల్లీ వచ్చింది. ఆమె సంస్కృత విద్వాంసురాలు. వేదాంతోపన్యాసాలు కూడా ఇచ్చేది. నెహ్రూ వద్ద పనిచేసిన ఎస్‌.డి. ఉపాధ్యాయ ఆమెను ఆయనకు పరిచయం చేశారు. అప్పటినుంచి తరచుగా కలుస్తూండేది. ఉపాధ్యాయ వారిద్దరి మధ్య ఉత్తరాలు చేరవేస్తూ వుండేవాడు. ఆమె అర్ధరాత్రి సమయాల్లో కూడా నెహ్రూ వద్దకు వస్తుండేది. కొన్నాళ్ల తర్వాత హఠాత్తుగా కనబడడం మానేసింది.

1949 నవంబరు బెంగుళూరులోని ఓ కాన్వెంటు నుంచి ఒకతను వచ్చాడు. ఒక స్త్రీ కొన్ని నెలల క్రితం తన కాన్వెంటులో పురుడు పోసుకుని తన కొడుకునీ, కొన్ని ఉత్తరాలను వదిలి వెళ్లిపోయిందని, మదర్‌ సుపీరియర్‌ ఆ ఉత్తరాలు నెహ్రూ రాసినవిగా గుర్తించి తనని పంపిందనీ అతడు చెప్పాడు. ఇవన్నీ నేను నెహ్రూకి అందచేశా. ఆయన నిర్వికారంగా ఆ ఉత్తరాలన్నీ చింపి పారేసారు. శ్రద్ధామాత ఆ తర్వాత సన్యాసివేషం మానేసి ఆధునికంగా తయారయింది. జయపూర్‌లో స్థిరపడిందట కానీ నెహ్రూని మళ్లీ కలిసే ప్రయత్నం చేయలేదు.''

మత్తయ్‌ పుస్తకం వెలువడగానే చాలా దుమారం రేగింది. ముఖ్యంగా శ్రద్ధామాత గురించి ఎస్‌.డి. ఉపాధ్యాయను వివరణ కోరారు. ఆయన ఇలా చెప్పారు - ''సేఠ్‌ గోవిందదాస్‌ లేవనెత్తిన హిందీ ఆందోళన సందర్భంగా శ్రద్ధామాత ఢిల్లీ వచ్చి చాలామంది ఎం.పి.లను కలిసేది. అప్పటికామె వయస్సు ముప్పై సంవత్సరాలుండవచ్చు. నా ద్వారానే నెహ్రూని రెండుసార్లు కలిసింది. ఓ రోజు అర్ధరాత్రి ఆమె నా దగ్గరకు వచ్చి జీవన్మరణ సమస్య వచ్చి పడిందనీ, నెహ్రూను వెంటనే చూడాలనీ అంది. నేను భయపడుతూనే ఆయన దగ్గరకు వెళ్లి చెప్పాను. ఆయన విరుచుకుపడ్డారు. ''ఆమె మహా ప్రమాదకరమైన మనిషి. నువ్వెందుకు తీసుకువస్తావ్‌?'' అని అంటూనే పోర్టికోకు వెళ్లి కార్లో వున్న ఆమెను కలిసారు. 'హిందీ బిల్లు పార్లమెంటులో పాసవ్వకపోతే దేశం అస్తవ్యస్తమయిపోతుందని' ఆమె హెచ్చరించింది. నెహ్రూ చాలా కటువుగా జవాబిచ్చి ఆమెను పంపించి వేశారు. ఆ తర్వాత ఆమె ఆయన్ని మళ్లీ కలవలేదు. ఆమె ఢిల్లీలోని ఫిరోజ్‌షా రోడ్డులో చాలా మంది మగవాళ్లతో తిరిగేది. అక్రమ సంతానం కలిగినట్టు కూడా పుకార్లు వుండేవి. అంతేకానీ నెహ్రూకూ ఆమెకు సంబంధం లేదు''.

కానీ 1978లో ఇచ్చిన ఒక ఇంటర్వ్యూలో మత్తయ్‌ 'ఉపాధ్యాయ ఒఠ్ఠి మూర్ఖుడు' అనేసారు. 'నెహ్రూ మరణించినప్పుడు 'మా నాన్నగారిని చూడాలంటూ' ఓ కుర్రాడు వచ్చాడనీ, గుల్జారీలాల్‌ నందాయో ఎవరోగాని ఆ అబ్బాయిని పక్కకు పిల్చుకుపోయారనీ' మత్తయ్‌ చెప్పారు.

దాంతో నెహ్రూ మేనకోడలు నయన్‌తారా సెహ్‌గల్‌ ఒక వ్యాసం రాస్తూ మత్తయ్‌ను తిట్టిపోసారు. తనకు ఉపకారం చేసిన పద్మజానాయుడి గురించి మత్తయ్‌ అలా రాయడం బాగాలేదని, మత్తయ్‌ అనేక కుంభకోణాలలో ఇరుక్కొన్నారనీ విమర్శించారు. కానీ ఆయన చేసిన మౌలికమైన ఆరోపణలను ఆమె ఎదుర్కొనలేపోయారు.

ఇంత వివాదాస్పదమైన విషయాలు వెలువడిన రెండు దశాబ్దాలకు 1997లో వోల్‌పర్ట్‌ పుస్తకానికి మసాలా ఏం దొరుకుతుందని అనిపించవచ్చు. కానీ పుస్తకం అమ్ముడుపోవాలిగా! నెహ్రూకి హోమో సెక్సువల్‌ అభినివేశం వుందనే కొత్త ఆరోపణ చేశాడు వోల్‌పర్ట్‌. అలహాబాద్‌లో ఆయన ఫ్రెంచి ట్యూటరు ఫెర్డినాండ్‌ బ్రూక్స్‌తో, హారో స్కూల్లో తోటి విద్యార్థులతో, కేంబ్రిడ్జిలో చదివేటప్పుడు ఒక ఇంగ్లీషు కుర్రవాడితో అలాంటి సంబంధాలున్నాయని రాశారా పుస్తకంలో.

కానీ వీటికి ఆయన చూపిన ఆధారాలు మాత్రం చాలా హాస్యాస్పదంగా వున్నాయి. బీటర్‌ అనే ఆయన పిల్లలు బలంగా ఎదగడానికి వారితో 'మ్యూచువల్‌ మాస్టర్బేషన్‌' చేయాలని ప్రతిపాదించాడు. బ్రూక్స్‌ ఆయన శిష్యుడు కాబట్టి, బ్రూక్స్‌ కూడా అదే సిద్ధాంతాన్ని నెహ్రూపై ప్రయోగించి వుంటాడని వోల్‌పెర్ట్‌ అంచనా.

హారో స్కూలు రోజుల గురించి రాస్తూ 15-22 సంవత్సరాల మధ్య నెహ్రూ అమ్మాయిలపైన ఆసక్తి చూపలేదు కాబట్టి అబ్బాయిల సాంగత్యం అభిలషించి వుంటారన్న నిర్ణయానికి వచ్చాడు రచయిత. కేంబ్రిడ్జి రోజుల్లో నెహ్రూకు ఇదే అభిరుచి వుండేదని చెప్పడానికి వోల్‌పెర్ట్‌ ఒక సంఘటన ఎన్నుకున్నారు. 1910 జులైలో నెహ్రూ ఒక ఇంగ్లీషు కుర్రాడితో కలిసి పర్వతాలపై సెలయేరులో స్నానం చేస్తూ ప్రమాదవశాత్తూ కాలు జారగా తన మిత్రుడు కాపాడాడని తన ఆత్మకథలో రాసారు. ఆ మిత్రుణ్ని ''ఇంగ్లీష్‌మ్యాన్‌', ''నా సహచరుడు'', ''ఆంగ్లయువకుడు'' ఇలాంటి విశేషణాలతో సంబోధించాడే తప్ప, ఆ ప్రాణదాత పేరు ఎక్కడా దొర్లకుండా నెహ్రూ ఎందుకు జాగ్రత్త పడ్డట్టు? బహుశా ఆ సమయంలో ఆ స్నేహితునితో నెహ్రూ నగ్నంగా జలకాలాడుతూ వుండవచ్చు'' అంటాడు వోల్‌పెర్ట్‌.

ఎడ్వినా నెహ్రూ-ఎడ్వినా మౌంట్‌బాటెన్‌ల సాన్నిహిత్యం గురించి ఇప్పటికే చాలామంది రాసారు. లార్డ్‌ మౌంట్‌బాటెన్‌కు వారిద్దరి స్నేహం అభ్యంతరకరంగా తోచలేదని, అందువల్ల అడ్డుపెట్టలేదని అంటారు. భారతదేశానికి స్వాతంత్య్రం సిద్ధించినప్పుడు అనుకోకుండా మతకల్లోలం చెలరేగింది. పాకిస్తాన్‌ నుంచి శరణార్థులు వచ్చి పడసాగారు. అటువంటి పరిస్థితుల్లో దేశ ప్రధానమంత్రి ఎంతటి ఆందోళన చెందుతారో ఊహించవచ్చు. వ్యక్తిగా ఆయన మానసిక విశ్రాంతి పొందితే తప్ప అలాంటి గురుతర బాధ్యత నిర్వర్తించడం అసాధ్యం. మౌంట్‌బాటెన్‌ కూడా అది అర్థం చేసుకొని వారిని ప్రోత్సహించేవారని పరిశీలకుల అభిప్రాయం. నెహ్రూ స్వతహాగా మేధావి. పాండితీ ప్రకర్ష, కళాభినివేశం కలవాడు. ఆయనకు కంపెనీ ఇవ్వగలిగిన వాళ్లు కూడా ఆ స్థాయికి తూగగలిగే వాళ్లయి వుండాలి. ఎడ్వినా కూడా ఆయన తరగతికి చెందినది కాబట్టే నెహ్రూకు చేరువైంది. ఆమె సన్నిధిలో నెహ్రూ అతి ఉల్లాసంగా, ఉత్తేజంగా కనిపించేవారట.

మరి వీరిద్దరి గురించి ఏదైనా కొత్తగా చెప్పకపోతే వోల్‌పెర్ట్‌ పుస్తకం అమ్ముడుపోవటం ఎలా? అప్పటికే ఈ పుస్తకం అమెరికన్‌ ఎడిషన్‌ జాకెట్‌పై 'నెహ్రూ హోమోసెక్సువల్‌ ఇన్‌ప్లుయెన్సెస్‌' గురించి ప్రముఖంగా ప్రస్తావించారు. అయినా అది చాలదనుకొన్నారేమో ఎడ్వినాతో ఒక సినిమా కథలాటి సంఘటన ఒకటి చొప్పించారు రచయిత. దాని ప్రకారం -

''1950లో హిందూ ముస్లిమ్‌ మతకలహాలు కొనసాగుతుండడం గురించి నెహ్రూ కృష్ణమీనన్‌తో తమ నిస్పృహ వెల్లడించారు. ఇంతలో పది రోజుల పాటు భారత్‌ పర్యటించడానికి ఎడ్వినా వచ్చారు. ప్రధానమంత్రి పదవి వదిలి పెట్టేసి ఆమె వుండే బ్రాడ్స్‌లాండ్స్‌కి వెళ్లిపోయి ఆమెతో కలిసి శేషజీవితం నిశ్చింతగా గడపాలని నెహ్రూకి ఎంతగానో అనిపించింది. మర్నాడు ఎడ్వినా తిరిగి వెళ్లిపోతారనగా నెహ్రూ తన సోదరి విజయలక్ష్మి పండిట్‌ను కలిసారు. తాను ప్రధానమంత్రి పదవికి రాజీనామా చేసే ఆలోచనలో వున్నట్టు చెప్పారు...'' ఈ సమాచారానికి ఆధారం చూపకపోవటం వలన పాఠకులు నమ్మరని రచయితకే అనుమానం వచ్చిందేమో. 'డ్యూక్‌ ఆఫ్‌ విండ్సర్‌ ఒక సామాన్యురాలి కోసం సింహాసనాన్నే త్యజించలేదా?' అని సమర్థించుకో జూసారు.

భారతస్వాతంత్య్ర స్వర్ణోత్సవ వుత్సవాల సందర్భంగా యీ పుస్తకం వెలువడితే వజ్రోత్సవాల సందర్భంగా 2007లో మౌంట్‌బాటెన్ల కూతురు పమేలా తన కూతురు ఇండియా హిక్స్‌తో కలిసి రాసిన పుస్తకం బయటకు వచ్చింది. తన తల్లికి, నెహ్రూల మధ్య వున్నది ప్లేటోనిక్‌ లవ్‌ (అమలిన ప్రేమ) మాత్రమే అంది. ఇండియానుండి వచ్చేశాక కూడా తన కుటుంబంతో సంబంధ బాంధవ్యాలు కొనసాగాయని, ఏడాదికి రెండు సార్లు లండన్‌లోనో, భారత్‌లోనో తల్లీ, నెహ్రూ కలిసేవారనీ రాసింది.

ఆమె చెప్పిన దాని ప్రకారం - ఎడ్వినాకు అంతకు ముందే ప్రేమ వ్యవహారాలున్నాయి. లూయీ మౌంట్‌బాటెన్‌ వాటికి అలవాటు పడ్డాడు. పైగా అతను భారతదేశం వచ్చేనాటికి వాళ్లకి పెళ్లయి పాతికేళ్లయింది. ఆ పాటికి వైవాహిక జీవితంలో స్తబ్దత ఏర్పడివుంటుంది కాబట్టి నెహ్రూతో పరిచయం ఆమెలో కొత్త ఉత్సాహాన్ని నింపడం చూసి అతను వాళ్లను ప్రోత్సహించాడు. మౌంట్‌బాటెన్‌ యింటికి నెహ్రూ వచ్చి కూర్చుని కబుర్లు చెప్పినపుడు ఈ పమేలా అక్కడే ఆడుకుంటూ వుండేది. వాళ్లు హద్దుమీరి ప్రవర్తించింది ఎన్నడూ లేదు. ఫుల్‌ డ్రస్‌లో సోఫాలో కూచుని కబుర్లు చెప్పుకుంటూ వుండేవారు.

నెహ్రూ ఎడ్వినాకు రాసిన భావోద్వేగభరితమైన లేఖలను ఆమె కడదాకా దాచుకుంది. సూట్‌కేసునిండా దాచుకున్న ఆ లేఖలను తన భర్తకు వీలునామా ద్వారా సంక్రమింపజేసింది. తనను యిబ్బంది పెట్టే అంశాలుంటాయేమోనన్న బెరుకో ఏమో అతను ముందు తన కూతుర్ని చదవమన్నాడు. ఆమె చదివి అలాటిదేమీ లేదని స్పష్టం చేసింది. అయితే యీపాటి సమాచారంతో మన టీవీవాళ్లు తృప్తిపడలేదు. పమేలాను యింటర్వ్యూ చేసి రొక్కించి, రొక్కించి ప్రశ్నలు వేసి, వాళ్లిద్దరిమధ్యా శారీరక సంబంధం వుంటే వుండవచ్చని (గుర్తుంచుకోండి - 1947 నాటికిి నెహ్రూ వయసు 58) ఆమెచేత అనిపించారు. అంతేకాదు, కశ్మీరు సమస్యను ఐరాసకు నివేదించ డానికి మౌంట్‌బాటెన్‌ ఎడ్వినా ద్వారా నెహ్రూను ప్రభావితం చేసి వుండవచ్చని అనిపించారు.

ఇదే మనకు అర్థం కాని విషయం. పాత్రికేయుల మాట ఎలావున్నా, ప్రజలు యిటుువంటి వాటిని జీర్ణించుకోవడం అలవరచుకున్నారు. ఎన్‌.టి.రామారావుగారి ద్వితీయ వివాహం రాజకీయంగా ఆత్మహత్యా సదృశం అనుకొన్నారప్పుడు. కానీ ప్రజలు దానిని ఆమోదించారు.నాయకులూ మనుష్యులేనని, వారు దేవతాపురుషులు కారన్న అవగాహన సామాన్య ప్రజలకు వుంది. నెహ్రూ గురించి వచ్చిన యీ తరహా పుస్తకాల వల్ల ఒరిగేది ఏమీ లేదు. ఆయన నిస్పంశయంగా పండితుడే, పరిపాలనాదక్షుడే, ద్రష్టయే, మహనీయుడే. కొన్ని వ్యక్తిగత వికారాలు వుండి వుండవచ్చు. లేకపోనూవచ్చు. చదివి 'ఓహో అలాగా' అని ఊరుకుని, యివి పక్కన పడేసి నెహ్రూలోని యితర కోణాలను పరామర్శించడం మేలు.

వ్యాసం చివరలో సంగీత సాహిత్యాల పట్ల నెహ్రూ ప్రేమను ఒక్కసారి గుర్తుకు చేసుకుందాం. ఎమ్మెస్‌ సుబ్బులక్ష్మి పాట విని ఆయన అన్నది గుర్తు చేసుకోండి - 'ఈ స్వర సామ్రాజ్ఞి ముందు నేను కేవలం ఒక ప్రధానమంత్రిని' అన్నాడు. 'యే మేరే వతన్‌ కే లోగోం' పాట లతా మంగేష్కర్‌ ఆలపిస్తే నిండు సభలో కన్నీళ్లు కార్చాడు. రాజకీయాల్లో పడి బండబారిపోవాల్సిన మనసులో ఇంకా తడి మిగిలివుందంటే దానికి కారణం - ఆయన రసపిపాసి కావడం.

నిజానికి నెహ్రూ ఉపన్యాసాల్లో కూడా మంచి కవిత్వం కనబడుతుంది. 'ట్రిస్ట్‌ విత్‌ డెస్టినీ' స్పీచ్‌ నాకు చాలా యిష్టం. మత్తయ్‌ రాసిన ప్రకారం - నిజానికి ఆ స్పీచ్‌ డ్రాఫ్ట్‌లో నెహ్రూ 'రాండివూ విత్‌ డెస్టినీ' అని రాసుకున్నారట. మత్తయ్‌ వచ్చి 'రాండివూ' అంటే ప్రేమికుల రహస్యంగా కలుసుకోవడం అనే అర్థం వస్తోంది. ట్రిస్ట్‌ అనండి' అని సలహా యిచ్చాడట. సరేనని నెహ్రూ మార్చారట.

ట్రిస్ట్‌ విత్‌ డెస్టినీ ప్రసంగంలో మత్తయ్‌ కంట్రిబ్యూషన్‌ మాట నిజమే కావచ్చు కానీ గాంధీ హత్య తర్వాత నెహ్రూ యిచ్చిన స్పీచ్‌ మాత్రం ఆశువుగా వచ్చిందే! గాంధీ హత్య కబురు రాగానే నెహ్రూ బిర్లామందిర్‌కి వెళ్లి శవాన్ని చూసి కన్నీరు కార్చి, అక్కణ్నుంచి ఆలిండియా రేడియోకి వెళ్లి జాతి మొత్తానికి ఈ వార్త తెలియపరచారు. కారులో ఒక్క మాట కూడా మాట్లాడకుండా మౌనంగా వున్నారట. ఆ రేడియో ప్రసంగంలో మొట్టమొదటి వాక్యం - 'ది లైట్‌ హేజ్‌ గాన్‌ అవుటాఫ్‌ అవర్‌ లైవ్స్‌'. ఎంత చక్కటి వ్యక్తీకరణో చూడండి. మన జీవితాలలోంచి జ్యోతి వెళ్లిపోయిందనడం.

నిజానికి నెహ్రూ కూడా అలాటి జ్యోతే! అందుకే ఈ నివాళి! - ఎమ్బీయస్‌ ప్రసాద్‌ 01 03 09

ఎమ్బీయస్‌ : నువ్వూ యింతేనా చినబాబూ?

ఆ మధ్య నేను 'వై నాట్‌ లోకేష్‌?' ఒక వ్యాసం రాశాను. బాలకృష్ణ, చంద్రబాబు ఒకరినొకరు నమ్మరు కాబట్టి, బాలకృష్ణ అభిమానులు కూడా తృప్తిపడేట్లా, చంద్రబాబు అభ్యంతరం చెప్పకుండా వుండేట్లా లోకేశ్‌ను టిడిపి తరఫున సిఎం పదవికి ప్రతిపాదించాలని రాశాను. అతను యువకుడు కాబట్టి, రాజకీయాలింకా వొంటబట్టలేదు కాబట్టి, కొత్తగా ఆలోచిస్తాడని, ఆచరణయోగ్యం కాని హామీలు యివ్వడనీ వూహించాను.

నా వ్యాసం చాలామందికి నచ్చింది. తాము ఎప్పుడూ కాంగ్రెస్‌కి ఓట్లేసేవారమనీ, కానీ లోకేశ్‌ టిడిపి సిఎం అయితే అతనికే వేస్తామనీ కొందరు రాశారు. నా వ్యాసాన్ని చంద్రబాబుకి పంపాలని కొందరు వుత్సాహవంతులు సూచించారు. వెబ్‌సైట్లలో వ్యాసాలు చదివి తమ విధాన నిర్ణయాలు ఏర్పరచుకునే రాజకీయ నాయకులుంటారన్న ఆశాభావం లేనందువలన నేను అలాటి చేష్టలేమీ తలపెట్టలేదు.

ఇంతకీ యిదంతా ఎందుకు చెపుతున్నానంటే - సిటియస్‌ (నగదు బదిలీ పథకం) ఐడియా లోకేశ్‌దే అని పత్రికల్లో రావడంతో బిత్తరపోయాను. అసలు ఆ పథకం వినగానే నాకు చికాకు వేసుకువచ్చింది. జనాల్ని చెడగొట్టడానికి యింత కంటె దిక్కుమాలిన పథకం లేదనిపించింది. అసలు ముష్టి వేయడానికే నాకు చేతులు రావు. పనిచేయలేని వాడిని కూడా ఉత్సాహపరచి పనిచేయించాలనేదే నా నినాదం. నేను పనిచేసే బ్యాంక్‌కి కాళ్లు లేని ఓ వికలాంగుడు వచ్చేవాడు. పేము కుర్చీలు వాడగా వాడగా వైరు లూజు అయిపోతుంది కదా. వాటిని యిప్పేసి మళ్లీ బిగిస్తాననేవాడు. కాళ్లు లేవని చెప్పి ముష్టి ఎత్తకుండా చేతులతో ఏదో పని చేస్తున్నందుకు నాకు సంతోషం వేసింది. అందరికీ యిచ్చేదాని కంటె ఎక్కువ కూలీ యిప్పించేవాణ్ని.

రెండు, మూడు నెలలకోసారి వచ్చి రోజో, రెండు రోజులో పనిచేసి డబ్బు పట్టుకెళ్లేవాడు. అలాటిది ఓ ఆర్నెల్లు కనబడలేదు. ఓ సారి రోడ్డుమీద అడుక్కుంటూ కనబడ్డాడు. ఇదేం పనయ్యా? అంటే 'రోజు రోజూ ఆఫీసుల చుట్టూ తిరగడం కష్టమండి. ఇదైతే హాయిగా వుంది' అన్నాడు.

'ఛ, ఛ. ఇంతకంటె పరువుతక్కువ పని వుందా? అంత కష్టంగా వుంటే ఓ చిన్న డబ్బా (కియోస్క్‌) లాటిది పెట్టుకో. బ్యాంక్‌నుంచి లోన్‌ యిప్పిస్తా' అన్నాను. 'లోను యిచ్చాక తిరిగి కట్టమని చంపుకు తింటారు. దాని కంటె యిది సుఖంగా వుంది. కాలు చూపిస్తే చాలు. డబ్బులు కురుస్తున్నాయి.' అన్నాడు.

కాలు చూశా. మోకాలువరకు తెగి వుండేది యిదివరకు. ఇప్పుడు దానికి ఎర్రమట్టి అవీ పూసి భీకరంగా తయారుచేశాడు. అంటే జనాల్ని మోసగించడం నేర్చాడన్నమాట. ఇక బాగుపడడు అని నిశ్చయించుకుని వచ్చేశా.

అలాగే మా వూళ్లో ఓ ప్లీడరు గుమాస్తా వుండేవాడు. ప్లీడరుగారు పోవడంతో ప్రెస్‌ కంపోజింగ్‌ నేర్చుకుని కంపోజిటరుగా పనిచేసేవాడు. అనేక ప్రెస్సుల్లో ఓవర్‌టైమ్‌లు అవీ చేసి ఫర్వాలేదన్నట్టుగా సంపాదించడం మొదలెట్టాడు. ఆ దశలో ఓ పురోహితుడు తగిలాడు. 'ఓ డబ్బున్నాయన యింట్లో తద్దినం. భోక్తగా బ్రాహ్మడు ఎవరూ దొరకడం లేదు. నువ్వు బ్రాహ్మడివే కదా, భోక్తగా రా. కడుపునిండా భోజనం పెట్టించి డబ్బులిప్పిస్తా' అన్నాడు. ఇతను మనం కంపోజింగ్‌ చేసేది సాయంత్రం కదా. మధ్యాహ్నం ఫ్రీగా భోజనం చేసి వస్తే నష్టమేముంది? అనుకుంటూ ఒప్పుకున్నాడు.

అంతే, ఆర్నెల్లు తిరిగేసరికి యితనికి బద్ధకం పెరిగింది. కంపోజింగ్‌ పూర్తిగా మానేశాడు. తద్దినబ్రాహ్మడుగా స్థిరపడ్డాడు. తద్దినంలో కడుపునిండా భోజనం పెడతారు కానీ యింట్లోవాళ్లకోసం మూటగట్టి యివ్వరు కదా. ఇతనికి భుక్తాయాసం. ఇంట్లోవాళ్లకి ఆకలి. అయినా యితను మారలేదు. పైగా కొడుకుని చదువు మానిపించి, అతన్నీ తద్దినబ్రాహ్మణ్ని చేశాడు. కంపోజింగ్‌ అయితే ఏడాదంతా వుంటుంది కానీ తద్దినాలు ఏడాదంతా వుండవు కదా. అందువల్ల దరిద్రం పట్టుకుంది. మధ్యతరగతికి ఎదగవలసినవాడు పరాన్నభుక్తుగా మిగిలాడు.

ఇలాటి పరాన్నభుక్తులను యింటింటా తయారుచేసే పథకం లోకేశ్‌ అయిడియా అంటే నేను నిర్ఘాంతపోయాను. అతను మేధావి, ప్రపంచ ప్రఖ్యాత విద్యాసంస్థలలో చదివి బిజినెస్‌ మేనేజ్‌మెంట్‌లో డిగ్రీలు తెచ్చుకున్నాడని విన్నాను. అందువలన యిలాటి పథకంలోని వుచితానుచితాలు మా బోంట్లకు అతనే వివరించాలి. నాకు తెలిసి దీనివలన సోమరిపోతులే తయారవుతారు. నిజంగా అమలైతే లోకేశ్‌ తన ఫ్రెష్‌ ఔట్‌లెట్స్‌లో సేల్స్‌మెన్‌లను కూడా వెతుక్కోవాలి. నెలనెలా ఠంగుమని రూకలు ఒళ్లో రాలుతూంటే రెండు వేల, మూడు వేల జీతాలకు వచ్చేవాడెవడు? డ్వాక్రా మహిళా పథకం చక్కగా అమలు చేసి మహిళా సాధికారతను సాధించిన చంద్రబాబు యీనాడు యిలాటి దివాళాకోరు పథకానికి సై అనడం లోకేశ్‌ ప్రభావమా? ప్చ్‌! - ఎమ్బీయస్‌ ప్రసాద్‌ 10 03 09

ఎమ్బీయస్‌ : మేస్త్రీ గారి కులశాస్త్రం

దాసరి గారి 'మేస్త్రీ' రిలీజైంది. నేను చూడలేదు. విషయం తెలిసిపోయింది కాబట్టి చూడదలచుకోలేదు. ఇలాటి సినిమాల్లో ఏం తిట్టాడో , ఎలా తిట్టాడో అని ఆసక్తి కొద్దీ మనబోటివాళ్లు అందరూ చూడబోతే సినిమాకు కలక్షన్లు పెరుగుతాయి. 'మా భావాలను ప్రజలందరూ ఆమోదించార'ని వాళ్లు ప్రచారం చేసేసుకుంటారు. అందుకని దూరంగా వుండదలచుకున్నాను. దగ్గరకి వెళ్లి కంపుకొట్టించుకున్నవారు దానిలో విషయాలు చెప్పగా విని యిది రాస్తున్నాను. సినిమా సాంకేతిక విలువలు, పాటలు, సంగీతం, దాసరి గారి స్టంటు యివన్నీ పక్కను బెట్టండి. సినిమాలో దాసరి చిరంజీవిని వుద్దేశించి పలికిన డైలాగు - 'నీ కులానికి నువ్వేం చేశావ్‌?' అన్న డైలాగు మాత్రం నాకు మంట తెప్పించింది.

ప్రతీవాడూ తన ప్రాంతానికే, కులానికే చేసుకోవాలా?

మొగల్తూరుకి ఏమీ చేయలేదని చిరంజీవిని వైయస్‌ ఎత్తిపొడిచినప్పుడే నాకు మండింది. వైయస్‌గారు రాష్ట్రంలో నిధులన్నీ తన జిల్లాకే తరలించాడు కదాని అందరూ అదే చేయాలా? ఇదివరలో వెంగళరావుగారూ అంతే ప్రతీదీ ఖమ్మం, ఖమ్మం.. చంద్రబాబు హైదరాబాదు, హైదరాబాదు... (స్వంతవూరు కాకపోయినా స్వంత ఆస్తులు కూడబెట్టిన వూరు). ఇలా అయితే ప్రతీ జిల్లానుండి వంతులవారీగా ముఖ్యమంత్రులను చేద్దాం. అన్ని జిల్లాలు బాగుపడతాయి. అలాటి వలపక్షపు పనేదో చిరంజీవి చేయలేదని ఎత్తిపొడుపు ఒకటి. (రేపు చిరంజీవి ముఖ్యమంత్రి అయితే ఆయనా యిదే పద్ధతి మొదలెడితే...!? అయినా ఫర్వాలేదనుకుంటాను. ఎందుకంటే ఆయన నివాసం వున్న జిల్లాలన్నిటినీ బాగు చేస్తానని కంకణం కట్టుకున్నా అరడజను పైగా తేల్తాయి. రాష్ట్రంలో పావు వంతు బాగుపడిపోతుంది!)

ఇప్పుడు దాసరి.. చిరంజీవి తన కులానికి ఏమీ వుపకారం చేయలేదని నింద. ఎవరు మాత్రం కులానికి ఏం చేయాలి? ఎందుకు చేయాలి? కన్నతల్లికి అన్నం పెట్టలేదంటే తప్పు పట్టవచ్చు. అంతేగానీ కులం వాళ్లందరికీ వుపకారాలు, దానాలు చేయాలా? తల్లీ తండ్రీ చెరో కులం అయిన కేసుల్లో ఆ రెండు కులాలకూ వున్నదంతా దోచి పెట్టాలా? ఎవరైనా అలా చేస్తున్నారా?

చిరంజీవి తన పుట్టిన కులంవాళ్లకే సాయం చేయాలనడానికి లాజిక్‌ ఏమిటి? ఆయన సినిమాలు ఆయన కులంవాళ్లు మాత్రమే డబ్బు పెట్టి చూశారా? తక్కినవాళ్లు కాంప్లిమెంటరీ పాస్‌లతో చూశారా? అన్ని కులాలవాళ్లూ, మతాలవాళ్లూ, ప్రాంతాలవాళ్లూ చూస్తేనే ఆయన మెగాస్టార్‌ అయ్యాడు కదా! మనందరి డబ్బుతో పెద్దవాడై ఆయన తన కులానికే మాత్రమే మేలు చేస్తానంటే మనం వూరుకుంటామా? నొచ్చుకోమూ? అయినా చిరంజీవి తన కులానికే చేస్తానని చెప్పి మాట యిచ్చి - తప్పితే తప్పుపట్టవచ్చు. ఆయన అలా ఏమీ అనటం లేదే! అందరివాడినీ అంటున్నాడుగా. మరి యీ నిందకు కారణం ఏమిటి?

అయినా చిరంజీవి ఎదుగుదలలో కులం ప్రమేయం ఏముంది? ఆయన ఫలానా కులం వాడని చెప్పి పిలిచి వేషాలు యిచ్చారా? ఆయన దర్శకులు, నిర్మాతలు అందరూ ఆయన కులం వారా? ఆయన స్వంతంగా సినిమాలు తీసినపుడు ఆయన హీరోయిన్లను, కథా రచయితలను, దర్శకులను, సంగీతదర్శకులను తన కులం వారినే పెట్టుకున్నాడా? ఆస్తులు కొనేటప్పుడు తన స్వంతకులం వారి వద్దనే కొన్నాడా? వారికే అమ్మాడా? ఓటు వేసి వుంటే - ఆ ఓటు తన కులంవారికే వేశాడా? ఇప్పుడు 294 స్థానాల్లో తన కులంవారికే టిక్కెట్టు యిస్తానని చెపుతున్నాడా?

అయినా చిరంజీవిపై కులం ముద్ర కొడుతున్నారు. మళ్లీ ఆ కులానికి ఏమీ చేయలేదని ఎత్తిపొడుపు లొకటి. నిజానికి కులం పేర పార్టీ పెట్టబోయినది దాసరి. కులాన్ని అడ్డు పెట్టుకుని రాజకీయాల్లో ఎదగబోయినది దాసరి. నువ్వు పుట్టిన కులానికి ఏం చేశావ్‌? అని యిదే పద్ధతిలో దాసరిని అడిగితే ఆయన ఏం చెప్తారు? 'నేను తయారుచేసిన అనేకమంది హీరో హీరోయిన్లలో చాలామంది నా కులం వాళ్లే' అని చెప్పగలరా? 'నేను తయారుచేసిన అనేకమంది దర్శకుల్లో చాలామంది నా కులంవాళ్లే' అని చెప్పగలరా? 'నేను కేంద్రమంత్రి నయ్యాక మా కులంవాళ్లనే ప్రోత్సహించి పరిశ్రమలు పెట్టించాను' అని చెప్పగలరా?

చెప్పలేకపోతేనే నాకు సంతోషం. ఎవరికులానికి వాళ్లు, ఎవరి ప్రాంతానికి వాళ్లు చేసుకునేందుకు కాదు, మేం ఎన్నుకునేది. నాయకులారా, అందరికీ మేలు చేసే పనులే తలపెట్టండి. దానివలన బాగుపడేవాళ్లలో మీ కులం వాళ్లూ వుంటారు, మీ కులంవాళ్లతో బంధుత్వం కలుపుకునే కులాలవారూ వుంటారు, యితరులూ వుంటారు.

సిటియస్‌ పథకం గురించి నేను రాసినది చాలామందికి నచ్చింది. మేమూ యిదే అనుకుంటున్నాం అన్నారు. ఒకాయన ఆ డబ్బు యిచ్చి మన హైవేస్‌ను యితర గ్రామాలతో హారిజాంటల్‌గా కలిపే పని అప్పగించవచ్చు కదా అన్నారు. కాలవలు తవ్వించవచ్చు కదా అన్నారు. రామకృష్ణమిషన్‌ వారు పేదలకు ఉచితంగా భోజనం పెట్టరట. రూపాయో, అర్ధరూపాయో యిమ్మంటారట. అప్పుడే దాని విలువ తెలుస్తుందని. జన్మభూమి పథకాన్ని ప్రతిపాదించిన చంద్రబాబే దీన్ని ప్రతిపాదించడం ఘోరం అనేదే చాలామంది అభిప్రాయం. అయితే యిద్దరు మాత్రం నన్ను విమర్శించారు. హైదరాబాదులో కూచుని రాయడం కాదు, యిక్కడకు వచ్చి పేదల అవస్థ చూడు అని ఒకరు రాశారు. అయ్యా, పేదలకోసం వెతకవలసిన పనిలేదు. హైదరాబాదులో వున్నవారందరూ నాయకుల పొరుగున జూబిలీహిల్స్‌లో వుండరు. ఇంకో ఆయన 'ఇది ముష్టి కాదు' అన్నారు. ప్రతిఫలం తీసుకోకుండా వుచితంగా యిచ్చేదాన్ని ఏమంటారు బాబూ? పని చేసినా చేయకపోయినా నెలనెలా ఠంచన్‌గా పంపించేదాన్ని ఏమంటారు? మర్యాదగా చెప్పాలంటే దానం. కాకపోతే ముష్టి. ఉచితంగా యిచ్చేది విద్యుత్‌ కానీ, మరోటి కానీ అదీ అంతే! తక్కువ రేటులో యివ్వండి కానీ వుచితంగా యిచ్చి, ముష్టి ఆశించే స్వభావం పెంచకండి అనే నాయకులను ప్రార్థిద్దాం. - ఎమ్బీయస్‌ ప్రసాద్‌ 11 03 19

ఎమ్బీయస్‌ : ఎలక్షన్‌ కమీషన్‌ తలతిక్క పనులు

ఒకప్పుడు ఎలక్షన్‌లంటే సామాన్య గృహస్థులందరూ హడిలి చచ్చేవాళ్లు. అర్ధరాత్రి, అపరాత్రి లేకుండా మైకులు పెట్టి పాటలు, భజనలు, మీటింగులు, హోరెత్తించేసేవారు. మనింటి గోడలమీద పెయింటు పూసేసి వాళ్ల యిష్టం వచ్చినట్టు రాసేసుకునేవారు. కాదంటే కయ్యానికి వచ్చేవారు. గోడల్లేకపోతే చిన్న చిన్న పోస్టర్లు యింటి తలుపుల మీద అంటించేసేవారు. బస్టాప్‌ బోర్డులపై, రోడ్‌ సైన్‌లపై ఎక్కడ పడితే అక్కడ యీ పోస్టర్లు. ఇంటా బయటా కరపత్రాలు. శేషన్‌ గారి పుణ్యమాని ఆ గొడవ వదిలిపోయింది. ఎలక్షన్‌ కమిషన్‌ తడాఖా చూపడం మొదలెట్టాక జనాలంతా సంతోషించసాగారు.

ఏదైనా వ్యవస్థకు కాస్త పేరు వచ్చిందంటే చాలు. వాళ్లు నెత్తిమీదకు ఎక్కేస్తారు. ముఖ్యమంత్రిగా పివి నరసింహారావుగారి హయాం తర్వాత కొంతకాలం గవర్నరు పరిపాలన వచ్చింది. శరీన్‌ అని గవర్నరు సలహాదారు అద్భుతంగా పరిపాలించేయడం మొదలెట్టాక 'అబ్బ ఎంత బాగుందో, ఎందుకొచ్చిన రాజకీయ నాయకులూ.., ఎన్నికలూ! హాయిగా ఈ అధికారులే పాలించేయవచ్చుగా' అనిపించింది.

ఎవరితోనో అంటే 'కొత్త కదా, అలాగే వుంటుంది. మూణ్నెళ్లు పోయాక చూడండి' అన్నారు. నిజంగానే ఆ మోజు త్వరలోనే తీరిపోయింది. మళ్లీ పాప్యులర్‌ రూల్‌ ఎప్పుడొస్తుందో అని ఎదురు చూడాల్సి వచ్చింది.

ఇప్పుడు నాయకులు టిక్కెట్లుకోసం, పదవుల కోసం వాళ్లల్లో వాళ్లు కొట్టుకోవడం చూసి, ప్రజాస్వామ్యం దుర్వినియోగం జరుగుతున్న తీరు చూసి విసిగి ''సైనిక పాలన రావాలండీ, లేదా ఓ నియంత వచ్చి వీళ్లందర్నీ కాల్చి పారేయాలి.'' అనుకుంటాం. కానీ అలా నియంతలు వచ్చిన దేశాల్లో చూశాంగా! మొదట్లో నాలుగురోజులను వీళ్లందరినీ కాల్చిపారేసి, ప్రజల్ని మెప్పిస్తాడు. ఆ తర్వాత యిష్టం వచ్చినట్టు చేస్తాడు. ఎవరైనా అడ్డు చెపితే వాళ్లనీ కాల్చేస్తాడు.

ఆ తర్వాత వీడికంటె పాత వెధవలే నయం అంటూ జనాలు వెంపర్లాడతారు. ప్రజాస్వామ్యం కావాలని ప్రదర్శనలు, ఆందోళనలు ఏళ్ల తరబడి చేసి చచ్చి, చెడి పాత నాయకులను (మిగిలుంటే) తెచ్చుకుంటారు.

ఏతావాతా నీతి ఏమిటంటే - ఏ ఒక్కరికీ సర్వంసహా అధికారాలు వుండకూడదు. ప్రతీదానికీ కౌంటర్‌ చెక్‌ వుండాలి. ఏ ఫోర్సయినా అతి అయిపోతూ వుంటే యింకోటి వచ్చి అడ్డుకట్ట వేయాలి. లేకపోతే వీళ్లు చెలరేగిపోతారు.

ఎలక్షన్‌ సీజన్‌ రాగానే ఎలక్షన్‌ కమీషన్‌కు అడ్డూ, ఆపూలేని అధికారాలు కట్టబెట్టేస్తున్నారు యిటీవలి కాలంలో. దాంతో వాళ్లు ఏకపక్ష నిర్ణయాలు తీసేసుకుంటున్నారు. వాళ్లు నంది అంటే నంది, పంది అంటే పంది. ఏవేవో కారణాలు చెప్పి రెండు, మూడు నెలలపాటు వాళ్లే అధికారం చెలాయించేస్తున్నారు. పోనీ వాళ్లేమైనా దిగి వచ్చారా? వాళ్లందరూ ధర్మం మూర్తీభవించిన వ్యక్తులా? వాళ్లలో వాళ్లు ఎంత కొట్టుకుంటున్నారు? నీది నియంతృత్వం అంటే నీది నియంతృత్వం అనుకుంటున్నారు. దేశమంతా ఎలక్షన్‌ కమిషనర్‌ మాట వినాలి. మళ్లీ ఆయన మాట చీఫ్‌ ఎలక్షన్‌ కమీషనర్‌ వినడు.

ప్రస్తుతం ఆంధ్రలో ఎలక్షన్‌ కమీషనర్‌ ఆరోగ్యశ్రీ పై విధించిన నిబంధనలలో ఏమైనా అర్థం వుందా? వాడి నియోజకవర్గంలో ఎన్నికలు జరుగుతున్నంత మాత్రాన ఒక వ్యక్తికి ఆరోగ్యసహాయం అందకూడదనడం ఏమిటి? ఎన్నికలు ముఖ్యమా? ప్రాణం ముఖ్యమా? ఎన్నికలదేముంది? ఇవాళ ఎన్నికయినవాడు రేపు తిక్కపుట్టి రిజైన్‌ చేసి మళ్లీ ఎన్నికలు తెచ్చిపెడతాడు. వీడి రోగం ముదిరితే, ప్రాణం పోతే ఆ నెగ్గినవాడు తెచ్చిపెడతాడా?

ఆరోగ్యశ్రీ వ్యాన్‌లపై రాజీవ్‌ గాంధీ బొమ్మపై స్టిక్కర్‌ అంటించాలన్న ఐడియా ఎవరిదో కానీ వాళ్ల తెలివికి జోహారు చెప్పాలి. రాజీవ్‌ గాంధీ పేర హాస్పటల్‌ వుంటే ఎన్నికలు అయేవరకూ మూసేస్తారా? అతని పేర వున్న రోడ్డు మూసేస్తారా? రాజీవ్‌ ఎయిర్‌పోర్టు సంగతేమిటి?

ఎన్టీయార్‌ మార్గ్‌లు, మదర్‌ థెరిసా మార్గ్‌లు, ఫూలే మార్గ్‌లు మూసేస్తారా? రోశయ్య గారు అడిగినట్టు విగ్రహాలమీద ముసుగులేస్తారా? గాంధీ, ఇందిరా, రాజీవ్‌, ఎన్టీయార్‌, ఆంబేడ్కర్‌, తెలంగాణా తల్లి యిలా అన్ని విగ్రహాలు మూసేస్తారా? మూసేస్తే మంచిదే లెండి. వాటికి కాకిరెట్టల బాధ తప్పుతుంది. పాలాభిషేకాల పీడ విరగడవుతుంది. (ఇక్కడో మాట చెప్పాలి. ఓ సారి మా ఫ్రెండు రష్యా వెళితే అక్కడ ఒకతను అడిగాడట. 'మీ దేశంలో ఓ పక్క తాగేందుకు పాలు లేక పిల్లలు ఏడుస్తూంటే వాళ్లని పట్టించుకోకుండా మీరు పాలు పట్టుకెళ్లి పాము పుట్టల్లో పోసేస్తారట కదా!' అని. మా ఫ్రెండు చాలా సిగ్గు పడ్డాడు. అతనికి నచ్చచెప్పబోయాడు. 'అబ్బే అది ఏడాదికి ఓ సారే!' అని. 'అయితే మాత్రం ఆ రోజైనా ఆ పాలు అనాథ పిల్లలకు తాగించవచ్చుగా' అన్నాట్ట అతను. మా వాడికి ఏం చెప్పాలో తెలియక 'అలా పోయకపోతే లార్డ్‌ సుబ్రహ్మణ్యేశ్వరా విల్‌ గెట్‌ యాంగ్రీ' అన్నాట్ట. ఆ పేరు పలకలేక రష్యన్‌ అవస్థపడుతూ వుంటే యితను పారిపోయి వచ్చేశాట్ట. ఇప్పుడు అయినదానికీ, కానిదానికీ ప్రాయశ్చిత్తాలు అంటూ విగ్రహాలకు పాలాభిషేకాలు చేస్తున్న సంగతి తెలిస్తే ఆ రష్యన్‌ గుండెలు బాదుకుంటాడేమో!)

ఆరోగ్యశ్రీ వంటి పథకాలు ఆపేయడం వలన ఎవరిదైనా ప్రాణం కడగడితే కాంగ్రెస్‌వారికి మంచి ప్రచారాస్త్రం దొరుకుతుంది - అప్పోజిషన్‌వాళ్లే ఫిర్యాదు చేసి యీ పని చేశారు. ఈ చావుకి వారే బాధ్యత వహించాలి అంటూ. కొంపదీసి యిదే ఎలక్షన్‌ కమీషనర్‌ వారి పథకం కాదు కదా! - ఎమ్బీయస్‌ ప్రసాద్‌ 13 03 09

ఎమ్బీయస్‌ : మూడూ మూడే కాదు, నాలుగున్నా అంతే...

కాంగ్రెస్సూ, టిడిపీ దొందూ దొందే అంటారు చిరంజీవి. వాళ్లతో బాటు చిరంజీవినీ కలిపి మూడు మూడే అంటారు లోకసత్తా జెపి. ఇదేదో యిప్పుడే కనుగొన్నట్టు, రాజమండ్రిలో చిరు సభ జరగగానే దానికి బోల్డంత ఖర్చయింది అంటూ లెక్కలేశారు జెపి. మూడు కాదు, ఆకాశం నుండి దిగి వచ్చిన మరో నాలుగో పార్టీవున్నా (బిజెపి ...అరే... అన్నట్టు మీదీ వుందిగా!) అదీ యింతే స్వామీ!

ఇన్నాళ్లూ రోడ్‌షోలు వూరికే, ఖర్చు లేకుండా జరిగాయనుకున్నారా, జెపి గారూ? చిరంజీవి పార్టీ పెట్టడానికి ముందు నుండే బోల్డు సదస్సులు జరిగాయి. పార్టీ పెట్టాక అనేక జైత్రయాత్రలు జరిగాయి. సభలు జరిగాయి. వాటన్నిటికీ ఎవరో ఒకరు డబ్బు పెట్టే వుంటారు కదా. వారు అభిమానులు కావచ్చు, ఎన్నికల టిక్కెట్టు కోరేవారు కావచ్చు. ఎవరో ఒకరు ఖర్చు పెట్టాలి కదా.

ఓకే మెగాస్టార్‌ కాబట్టి జనాల్ని తోలుకుని రానక్కరలేదు. కానీ వచ్చినవాళ్లకు ఏర్పాట్లు చూడాలి కదా, బ్యానర్లు, మైకులు, వ్యాన్‌లు, వెంటవచ్చే వారికి అన్నపానాదులు, వసతి.. ఎన్ని వుంటాయండి!

చిరంజీవి సభలకే కాదు, ఏ పార్టీ సభలకైనా, రోడ్‌షోలకైనా బోల్డంత ఖర్చు అవుతోంది. పేరున్న సినిమా నటీనటులైతే జనాలు వారంతట వారే రావచ్చు కానీ తక్కిన నాయకులకు రోజుకింతని యిచ్చి జనాల్ని తీసుకురావాలి. లేకపోతే పనులు మానుకుని ఎవరు వస్తారండి? పనీ పాటా లేకపోయినా ఉత్తిపుణ్యానికి యింకోడికి వుపకారం చేసేవాడిని ఒక్కణ్ని చూపించండి చూదాం.

నా కోసం ఎండలో ఓ అరగంట నిల్చోమని బస్‌స్టాండ్‌లో బేవార్సుగా నిలుచున్న వాణ్ని అడిగి చూడండి. నాకేంటంట? అని అడిగి తీరతాడు. నాయకుల మీటింగుకి వచ్చినవాళ్లలో డబ్బివ్వని కేసులున్నాయంటే వాణ్ని బెదిరించి లాక్కుని వచ్చి వుంటారు. నీకిస్తానన్న రుణం యివ్వమనో, ఎలాట్‌ చేసిన యిల్లు కాన్సిల్‌ చేస్తామనో యిలాటిది.

నాయకులను చూడడానికి జనాలు వాళ్లంతట వాళ్లు తరలి వచ్చే రోజులు పోయాయి. టీవీలు వచ్చాయి, వాళ్ల ముఖాలు క్లోజప్‌లో రోజూ చూస్తూనే వున్నాం కదా. మీటింగుకి వెళితే షేక్‌హ్యాండ్‌ యివ్వవచ్చు ననుకుంటే సెక్యూరిటీ వాళ్లు తోసిపారేస్తారు. ఇంక ఎందుకు వెళ్లాలి? వాళ్లు హిందీలోనో, ఇంగ్లీషులోనో మాట్లాడుతుంటే విని తరించడానికా?

అందువలన ఈ మీటింగులకు, టీవీలో యాడ్స్‌కు, ఎస్‌ఎమ్‌ఎస్‌లకు ఖర్చు కాకుండా వుంటుందని నమ్మాలా? మనం నమ్ముతున్నామా? జెపి గారికి యివన్నీ తెలియదా? అంతెందుకు ఆయనే చెప్పారు కదా, వాళ్ల పార్టీ ప్రచారానికి 20 కోట్ల రూపాయలవుతాయని, వాళ్ల దగ్గర 4 కోట్లు మాత్రమే వున్నాయనీ...!

ఆయన చెప్పే విషయాలు విజ్ఞానవంతంగా వుంటాయి కాబట్టి జెపి గారికి కొన్ని వర్గాల్లో చాలా ఫాలోయింగ్‌ వుంది. నా రీడర్స్‌లో కూడా చాలామంది 'మీరు జెపి గారిని సపోర్టు చేస్తూ ఆర్టికల్స్‌ రాయాల'ని విజ్ఞప్తులు చేసేస్తూ వుంటారు. నాకెందుకో యిలాటి స్టేట్‌మెంట్స్‌ వింటే ఆయన బొత్తిగా ఇంప్రాక్టికల్‌ అనిపిస్తుంది.

తక్కిన పార్టీల ప్రచారానికి కానీ, ఆయన పార్టీ ప్రచారానికీ గానీ డబ్బు ఖర్చు పెట్టేవాడు వూరికే పెడతాడా? ప్రతిఫలంగా ఏదో ఒకటి ఆశించడూ..? తక్కిన పార్టీల వాళ్లయితే వాళ్ల విధానాలు వాళ్లకున్నాయి. కాంట్రాక్టులనో, మరోటనో..! మరి అలాటి పద్ధతులు లేకుండా యీయన వారి రుణం ఎలా తీర్చుకుంటారు?

జెపి గారిలో నాకు మింగుడు పడని అంశం మరోటి వుంది. లోకసత్తా అనగానే ఈయన పేరు తప్ప మరోరి పేరు గుర్తుకు రాదు - ఎంత గింజుకున్నా! ఆయన వుద్యమం పెట్టి, తర్వాత పార్టీగా మార్చి యిన్నేళ్లయినా యీయన తప్ప వేరే ఎవరూ ప్రొజెక్టు కాలేదు.

ఈయనంత ప్రతిభ, నిజాయితీ వున్నవారు ఆ పార్టీలో వేరే ఎవరూ లేరా? ఉన్నా యీయన పైకి రానివ్వరా? తనంతటి వారిని మరో ముప్ఫయిమందిని తయారుచేస్తే తప్ప కాబినెట్‌ ఏర్పరచలేరు కదా! కనీసం ముగ్గుర్నయినా యీయన చూపించగలరా?

తరతరాల రాజకీయాలతో మనం పూర్తిగా నిరాశావాదులమై పోయాం. ఈయన చెప్పేవి వినడానికి బాగానే వున్నా అవన్నీ ప్రాక్టికల్‌ కావనిపిస్తాయి. ఇది నడిచే వ్యవహారం కాదు, ఈయన పార్టీకి ఓటేయడం దండగ అనిపిస్తాయి. కాదు, ఇది కూడా వర్కింగ్‌ మోడలే అని చూపవలసిన బాధ్యత ఆయన కుంది.

డైరక్టుగా అసెంబ్లీ ఎన్నికలకు తయారవకుండా పంచాయితీ లేదా మునిసిపల్‌ ఎన్నికల లాటి వాటిల్లో పోటీ చేయించి కనీసం ఓ టౌన్‌లోనైనా ఆయన అనుకున్న పద్ధతుల్లో నడిపి చూపిస్తే ఆయన విధానాలపై నా బోటి స్కెప్టిక్స్‌కు నమ్మకం కుదిరేది.

అలాటిది జరిగేటంత వరకూ యిలాటి అమాయకపు స్టేటుమెంట్స్‌ యిస్తే 'ఇంత సత్యకాలపు మనిషేమిట్రా బాబూ?' అని ఆయన వంక తెల్లబోయి చూడడం తప్ప గౌరవం కలగదు. - ఎమ్బీయస్‌ ప్రసాద్‌ 14 03 09

ఎమ్బీయస్‌ : మా వాడి ప్రతాపమే యిదంతా.......

'నువ్వూ యింతేనా? చినబాబూ?' అని నేను ఆర్టికల్‌ రాస్తే అది చదివి ఒకాయన 'ఆ స్కీము లోకేశ్‌దేనని పేపర్లో వూహాగానాలు వస్తే దాన్ని పట్టుకుని మీరు రాసేయడమేమిటి?' అని మందలించారు. ('లోకేశ్‌ దయితే..' అనే రాశాకదా ఆ వ్యాసంలో). మా లాటి సంశయాత్ములు వుంటారని తెలిసే చంద్రబాబు గారు వెల్లడించేశారు - 'ఈ స్కీము మా లోకేశ్‌దే, దేశదేశాల స్కీములు స్టడీ చేసి మరీ సూచించాడు' అని. బాబుగారికి యీ మధ్య పుత్రోత్సాహం వెల్లివిరిస్తోంది. ముఖ్యంగా లోకేశ్‌ను వైయస్‌ జగన్‌తో పోల్చి చూసుకుని! అప్పుడెప్పుడో టెన్త్‌ క్లాసులో వుండగా లోకేశ్‌ స్కూటర్‌ యింజన్‌తో కారు తయారుచేసి చూపిస్తే విలేకరులు అడిగారు - 'తండ్రిగా మీ రియాక్షన్‌ ఏమిటని?' 'ఈ తెలివితేటలు చదువుసంధ్యలమీద పెడితే యింకా సంతోషించేవాడినని!' అన్నారు బాబు. ఆ దశనుండి చాలాదూరమే వచ్చినట్టున్నారు.

నా వ్యాసం చదివి నామీద కోప్పడినవాళ్లు 'ఇతర దేశాల్లో యీ స్కీము వుంది తెలుసా?' అని దబాయించారు. ఉండవచ్చు, కానీ ఎలా వుందో కనుక్కున్నారా? అన్నది నా ప్రశ్న. ఇక్కడో విషయం గుర్తుకు వస్తోంది. ఓ సారి టీవీ కొనడానికి వెళ్లాను. షాపువాడు లోకల్‌ టీవీ లాటిదేదో చూపించి తెగ వూదరగొట్టాడు. 'పేరెక్కడా వినలేదు, ఫర్వాలేదంటావా?' అని వూగిసలాడుతున్నాను. 'యూ కెన్‌ కంపేర్‌ దిస్‌ విత్‌ ఎనీ టీవీ యిన్‌ ద వ(ర)ల్డ్‌' అని వాడు గ్రాండ్‌ స్టేటుమెంట్‌ యిచ్చాడు. నేను ఆ బుట్టలో పడబోతూవుండగా నాతో బాటు తీసుకుని వచ్చిన ఫ్రెండ్‌ ఓ తెలివైన ప్రశ్న వేశాడు. 'ఆ పోలికలో యిది నిలుస్తుందా?' అని.

షాపువాడు అర్థంకాక చూశాడు. 'చూడు బాబూ, ప్రపంచంలో ఏ వస్తువునైనా ఏ వస్తువుతోనైనా పోల్చవచ్చు. కానీ అలా పోల్చినపుడు దానితో సమానస్థాయిలో నిలుస్తుందా? లేదా? అన్నది చెప్పకుండా 'పోల్చవచ్చు' అని అర్ధాంతరంగా ఆపేస్తే ఎలా?' అని పాయింటు లాగాడు మా వాడు. షాపువాడు పుచ్చుబఠాణీ నమిలిన వేదాంతిలా నవ్వి 'పోల్చవచ్చు అంటే అర్థం అదేగదండీ' అన్నాడు. మావాడు నా కేసి తిరిగి 'అది కాదు అర్థం. అసలితనికి ప్రపంచంలో ఎన్ని దేశాలున్నాయో, అక్కడ ఏయే టీవీలు తయారవుతున్నాయో కూడా తెలిసివుండదు. ఏదో మాటవరసకి చెప్తున్నాడు. పద యింకో మంచి బ్రాండ్‌ది కొందాం' అని బయటకు లాక్కుపోయాడు.

ఇలాటిదే మరో జోక్‌ వుంది. ఒకతను యింటికి పెయింట్‌ వేయిద్దామనుకున్నాట్ట. పక్క యిల్లు కూడా సరిగ్గా వీళ్లంతే వుంది కాబట్టి వెళ్లి 'ఈ మధ్యే మీ యింటికి పెయింటు వేయించారు కదా, ఎన్ని లీటర్లు కొన్నారు?' అని అడిగాడు. '50 లీటర్లు' అన్నాడు పక్కింటివాడు.

వీడు 50 లీటర్లు కొని పని ప్రారంభిస్తే చివరకు 20 లీటర్లు మిగిలిపోయింది. పక్కింటి వాడి దగ్గరకి వెళ్లి 'ఇదేమిటయ్యా? మాకు 20 లీటర్లు మిగిలిపోయిందే!' అన్నాట్ట. 'అవును, మాకూ అంతే మిగిలింది.' అన్నాడు పక్కింటివాడు.

'మరి 50 లీటర్లని చెప్పావ్‌!' అన్నాడితను నిర్ఘాంతపోతూ.

'ఎన్ని లీటర్లు కొన్నావని అడిగావు తప్ప ఎంత అవసరం పడిందని అడగలేదుగా!' అన్నాడు పక్కింటివాడు లాజిక్‌ లాగుతూ!

అలాగే వుంటాయి మన పోలికలు. ఇంకోటి చెప్తా. ప్రత్యేక తెలంగాణా యివ్వాలని అడిగేవారు 'చిన్న రాష్ట్రమైతే అభివృద్ధి బాగా జరుగుతుంది. పంజాబ్‌ చూడండి, హర్యాణా చూడండి' అంటారు. అక్కడ ఐదు నదులున్నాయని, ప్రతీ గ్రామానికి యిరిగేషన్‌ సౌకర్యం వుందని చెప్పరు. తెలంగాణాలో నీటివసతిని దృష్టిలో పెట్టుకుని అలాటి రాష్ట్రంతో పోల్చి చెప్పాలి. అప్పుడు పోలిక కుదురుతుంది.

ఇప్పుడు ఓ కేంద్రపథకం వుంటుంది. ఒక్కో రాష్ట్రంలో ఒక్కోలా అమలవుతుంది. అక్కడున్న నాయకత్వం బట్టి, ప్రజల చైతన్యం బట్టి దాని ఫలితాలు వుంటాయి. దాని వలన దుష్ఫలితాలూ వుండవచ్చు.

ఓ సారి చంద్రబాబు రాజ్యం చేసే కాలంలో రైల్లో ఓ వూరి మాజీ చైర్మన్‌ కలిసింది. నేను డ్వాక్రా పథకాన్ని మెచ్చుకుని 'ఒక మహిళా నాయకురాలిగా మీరు చాలా ఆనందించాలి - మహిళలకు ఆర్థిక సాధికారత కలుగుతున్నందుకు..' అన్నాను. ఆవిడ యిబ్బందిగా కదిలి, 'ఆ మేరకు సంతోషమే కానీ, మహిళలు ఆ స్వేచ్ఛను మిస్‌యూజ్‌ చేస్తున్నారండీ.. సెల్‌ఫోన్లతో వేరే వేరే వ్యాపారాలు సాగుతున్నాయి' అంది. అలాటి దుర్వినియోగం ఆ వూరికే పరిమితమో, యింకా వేరే చోట్ల జరుగుతోందో లేదో నాకు తెలియదు. చెప్పవచ్చేదేమిటంటే ఒక పథకానికే అనేక కోణాలు వుంటాయి.

ఈ సిటియస్‌ పథకంలో కూడా డబ్బు ఆడవాళ్ల పేర యిస్తామంటున్నారు. ఒకటి - పై కేసులో లాగ దాన్ని ఆడవాళ్లు దుర్వినియోగం చేస్తారేమో! రెండు - వాళ్ల వద్ద డబ్బుంది కదాని మొగుడు తాగి వచ్చి తన్ని లాక్కుంటాడేమో! ఓల్డ్‌ ఏజ్‌ హోమ్‌లో వుండేవాళ్లను టీవీల వాళ్లు యింటర్వ్యూ చేసినపుడు ఒక్కొక్కరు చెప్తూ వుంటారు - 'రిటైరయ్యాక వచ్చిన ప్రావిడెంట్‌ ఫండ్‌, గ్రాచ్యువిటీ తమ చేతికి యివ్వకపోతే పిల్లలు చంపుతానంటున్నారు, భయపడి యిక్కడ వుంటున్నాం' అని. ఉద్దరిగా డబ్బు వచ్చి పడినా అదో చిక్కు. ఆ సిటియస్‌ కారణంగా గృహహింస పెరగవచ్చు, మద్యపానం పెరగవచ్చు అని నా భయం.

లాటిన్‌ అమెరికా దేశాల్లో యీ స్కీము నడుస్తోందిగా అంటారేమో! అక్కడ ఆడవాళ్లు మనవాళ్లంత పతిభక్తి గలవారు కాదేమో! ఆ డబ్బు యిలా యియ్యి అంటే లాగి ఒకటుచ్చుకుంటారేమో! లాటినాస్‌ అని చూపించే ఆడవాళ్లంతా మంచి జబ్బపుష్టితో వుంటారు. మనవాళ్లలా నీరసప్రాణులు కారు. పైగా మనవాళ్లు పతివ్రతలు. అత్తగారు, మొగుడు కిరోసిన్‌ పోసి అంటించేసినా పోలీసువాళ్లు వచ్చినపుడు 'మా వాళ్లదేం తప్పు లేదండీ, పాలు కాస్తూంటే స్టవ్‌ పేలింది' అని చెప్తారు, యింతోటి మొగుడు వచ్చే జన్మలో మళ్లీ దొరకడని. కుటుంబప్రతిష్ఠ అంటూ పుట్టింటివాళ్లే అలా చెప్పిస్తారు కూడా.

అందువలన పరిస్థితులను కూడా బేరీజు వేసి చూస్తే తప్ప యీ స్కీము లోపాలోపాలు తెలియవు అని అనుకున్నాను. దీని గురించి నాలా గాలికబుర్లు కాకుండా టెక్నికల్‌గా చెప్పేవారుంటే బాగుండుననుకున్నాను. నా వ్యాసం చదివి గోళ్లమూడి తారకరామ్‌ అనే ఢిల్లీ స్కూల్‌ ఆఫ్‌ ఎకనామిక్స్‌ స్టూడెంటు యిలాటి స్కీముల బాగోగుల గురించి కొంత సమాచారం పంపారు. నా కర్థమైనంత వరకు దాని గురించి చెబుతా - రేపటి వ్యాసంలో! - ఎమ్బీయస్‌ ప్రసాద్‌ 15 03 09

ఎమ్బీయస్‌ : సిటియస్‌ గురించి కాస్త....

'నువ్వూ యింతేనా, లోకేశ్‌?' చదివి గోళ్లమూడి తారకరామ్‌ అనే ఓ ఢిల్లీ స్కూల్‌ ఆఫ్‌ ఎకనామిక్స్‌ విద్యార్థి నాకు కొన్ని వివరాలు అందించారు. ఆ సాంకేతిక పదజాలం (జార్గన్‌) అర్థం కాక కొన్ని పదాల వివరణ కోరుతూ నా మనసులో మెదిలే సందేహాలను ఆయన ముందు వుంచాను. ఆయనతో బాటు మరికొందరు కూడా యింకా కొంత సమాచారం అందించారు. అవన్నీ మీతో పంచుకుంటాను - పొరబాట్లు (అవగాహనాలోపం వలన నావే కావచ్చు) వుంటే చెప్పండి. ఈ తారకరామ్‌ ప్రపంచ దారిద్య్రంపై గత జూలైలో అధ్యయనం చేస్తూ సిటియస్‌ స్కీమ్సు గురించి కూడా స్టడీ చేశారట.

ఆయన అన్నదేమిటంటే 'వందేళ్లగా యిలాటి పథకాలు వున్నాయి. దీన్ని 'సోషల్‌ కాష్‌ ట్రాన్స్‌ఫర్‌ స్కీము' అని కొన్నిదేశాల్లో పిలుస్తారు. (సిఆర్‌ఐఎన్‌ ఆర్గ్‌ వెబ్‌సైట్‌లో, క్రానిక్‌పావర్టీ ఆర్గ్‌ వెబ్‌సైట్‌లో చాలా వివరాలున్నాయి) దీనివలన అవసరమైన వారికి నేరుగా నిధులు అందించే సౌకర్యం వుండడమే అన్నిటికన్నా ప్లస్‌ పాయింట్‌. అమెరికాలో, యూరోప్‌లో రెండో ప్రపంచయుద్ధ సమయంలో, కొరియా యుద్ధ సమయంలో యిది చాలా పాప్యులర్‌ అయింది. కానీ అక్కడ కొన్ని నెలలపాటు యిస్తారు. అవసరమైతే పొడిగిస్తారు. లాటిన్‌ అమెరికా దేశాల్లో దారిద్య్రం అంటే ఉన్న వనరులను వుపయోగించుకోలేక పోవడం. అలాటివారికి సహాయం చేసి వాటిని వుపయోగించుకునేట్లా చేస్తారు. ఇక ఆఫ్రికా దేశాల్లో ఎయిడ్స్‌ వంటి రోగాల కారణంగా పని చేసుకోలేనివారికి యిస్తారు. పిల్లలు కాస్త ఎదిగి హైస్కూలు విద్య పూర్తి చేసేటప్పటికి యిది ఆపేస్తారు.' అని చెప్పారు.

మామూలుగా ఎంత మంచి స్కీములోనైనా ఎవరిగురించి వుద్దేశించారో వారికి నిధులు సరిగ్గా చేరవట. (మనం అనుకుంటాం, వాళ్లు లెక్కల్లో చెప్పారు). లక్ష్యం ఛేదించే శాతాన్ని 'స్ట్రయిక్‌ రేట్‌' అంటారు. అది జాతీయ గ్రామీణ ఉపాధి పథకంలో 1% అయితే 'పనికి ఆహారం' పథకంలో 0.2-05%ట. జాతీయ ఉపాధిపథకానికి మొన్న మధ్యంతర బజెట్‌లో 30,000 కోట్ల రూ.లు కేటాయించారు. ఈ లెక్కన ఉద్దేశించినవారికి 3 వేల కోట్లు మాత్రం చేరుతుంది. తక్కిన 27 వేలు మధ్యవర్తులు భోంచేస్తారట. ఈ సిటియస్‌ పథకం వలన ఎలాటి ట్రాన్స్‌మిషన్‌ లాస్‌ లేకుండా 30 వేల కోట్లు సరాసరి అవసరమైన వారికి చేరుతుంది. ఇదీ యీ పథకంలో వున్న గొప్పతనం! దీన్నే చంద్రబాబుగారు హైలైట్‌ చేశారు.

అయితే యిలాటి పథకం లక్ష్యం ఏమిటి? ఆ నిధులు ఏ మేరకు సద్వినియోగం అయ్యాయి? ప్రజలు ఏ మేరకు బాగుపడ్డారో తెలుసుకున్నారా? అని అడిగాను తారకరామ్‌ గారిని. 'మీరూ నేనూ ఆలోచించినట్లు ఎకనామిస్టులు ఆలోచించరండి. అనుకున్నట్టుగా డబ్బు పంపిణీ సక్సెస్‌ అయిందా లేదా అని చూస్తారు తప్ప ఆ డబ్బుతో వాడు తాగాడా? తలకు పోసుకున్నాడా? అన్నది వాళ్ల పర్‌వ్యూలోకి రాదు.' అన్నాడాయన. 'తాగినా ఫర్వాలేదు, తాగుడుమీద పెట్టిన ఖర్చుమీద 14% పన్ను రూపేణా గవర్నమెంటుకి తిరిగి వచ్చేస్తుంది కదాని లెక్కవేస్తారు. వచ్చిన డబ్బులో 30% ఆహారంమీద ఖర్చుపెట్టినా స్ట్రయిక్‌ రేట్‌ 40% కదా అని సంతోషిస్తారు.' అన్నాడు.

'ఆంధ్రా లెక్కలు వేస్తే గ్రామీణప్రాంతాల్లో బిపియల్‌ (దారిద్య్రరేఖకు దిగువున వున్నవాళ్లు) 38 లక్షల కుటుంబాలు. కుటుంబానికి 2 వేల చొప్పున ఏడాదికి 9120 కోట్ల రూ.లు. నగరప్రాంతాల్లో అలాటివి 50 లక్షల కుటుంబాలు వున్నాయి కాబట్టి వాళ్లకు మరో 15,000 కోట్లు. వారందరినీ ఏడాదికి 25 వేల కోట్లు. గుర్తించడానికి కార్డులు జారీ చేయడానికి మొదట్లో 5000 కోట్ల రూ.లు అవుతుంది. హాంగ్‌కాంగ్‌, సింగపూర్‌ లాటి దేశాలు విద్య, వైద్యంమీద పెట్టుబడిన పెట్టుబడుల వలన అనూహ్యమైన 9% వృద్ధి సాధించాయి. ప్రస్తుతం బంగ్లాదేశ్‌ అదే పని చేస్తోంది. ఇన్‌ఫ్రాస్ట్రక్చర్‌ మీద ఖర్చు పెట్టకపోతే వీటివలన మనీ ఫ్లో పెరిగి ధరలు పెరిగి మధ్యతరగతి దెబ్బతిని వాళ్లు పేదలవడం ఖాయం. అప్పుడు పేదలు మరిందరు పెరిగి పథకం వ్యయం మరింత పెరుగుతుంది.' అన్నాడాయన.

ఎన్‌ రాజరాజేశ్వరరావు అనే ఆయన వివరిస్తూ 'లాటిన్‌ అమెరికా దేశాల్లో ప్రతి మనిషికి క్రెడిట్‌ హిస్టరీ అని మేన్‌టేన్‌ చేస్తారు. అది అతని ఆస్తి, అప్పులూ, తాహతూ, రుణాలు, కరంటు బిల్లూ గట్రా సక్రమంగా చెల్లిస్తున్నాడా లేదా అన్న విషయం అన్నీ తెలుపుతుంది. ఫైనాన్షియల్‌ ఏజన్సీలందరికీ అది అందుబాటులో వుంటుంది. ఎంత సక్రమంగా చెల్లిస్తూ వుంటే అన్ని పాయింట్లు స్కోర్‌ చేసి అంత తక్కువ వడ్డీకి అప్పు తెచ్చుకోగలుగుతాడు. ఈ రికార్డు వలన ఎవరు బీదో, ఎవరు మధ్యతరగతో నిమిషాల్లో తెలిసిపోతుంది. ఎవరైనా కష్టకాలంలో పడినప్పుడు యీ సిటియస్‌ స్కీము కోరుకుంటారు. సాధ్యమైనంత త్వరలో ఆ స్కీములోంచి బయటపడతారు. ఎందుకంటే ఆ సహాయం అందినంత కాలం మిగతా అప్పులు, సౌకర్యాలు పుట్టవు. మన దేశంలో ఐతే ఐడెంటిఫికేషన్‌ నెంబరే యివ్వలేకపోయాం. ఇక క్రెడిట్‌ హిస్టరీ ఎక్కడ?' అన్నారు.

వి. వర అనే ఆయన రాస్తూ అమెరికాలో డబ్ల్యు ఐ సి అనే పేర యిలాటి పథకం వుందని రాశారు. దానిలో ఫుడ్‌ కూపన్లు పంపుతారట. న్యూయార్కులో 2007లో రాక్‌ఫెల్లర్‌ ఫౌండేషన్‌, రాబిన్‌ హుడ్‌ ఫౌండేషన్‌ యిత్యాది ఆరు ధార్మిక సంస్థల సహాయంతో ప్రారంభించారట.

అడ్డగడ మురళి అనే ఆయన ఆయన రాస్తూ 'బ్రెజిల్‌లో బోల్సా ఫ్యామిలియా అనే పేరుతో యీ సిసిటి (కండిషనల్‌ కాష్‌ ట్రాన్స్‌ఫర్‌) స్కీము నడుపుతున్నారు. ఇది అందుకునేవారు చదువు, ఆరోగ్యం విషయాలలో కొన్ని నిబంధనలు పాటించి తీరాలి. 2006లో ఈ స్కీము వలన కోటీ పన్నెండు లక్షల బ్రెజిలియన్‌ కుటుంబాలకు లబ్ధి చేకూరింది. దీనిపై వ్యయం ప్రభుత్వం ఆ యేడు చేసే ఖర్చులో 2.5% (జిడిపిలో 0.5%) వుంది. ఈ స్కీము మన రాష్ట్రంలో అమలు చేస్తే మన బజెట్‌ వ్యయంలో 30% దీనికే పోతుంది. శుద్ధ తెలివితక్కువ ఆలోచన.' అన్నారు.

వీటన్నిటి బట్టీ నాకు తెలిసినదేమిటంటే - ఇలాటి స్కీము విజయవంతం కావాలంటే 1) ఈ స్థాయిలో డబ్బివ్వడం మనకు తలకు మించిన భారం కాబట్టి యింతమందికి యివ్వకూడదు 2) లబ్ధిదారుడికి క్రెడిట్‌ హిస్టరీలాటిది వుండి తీరాలి 3) ఈ సహాయం అందినంత కాలం తక్కిన సౌకర్యాలన్నీ ఆపేయాలి. 4) లబ్ధి పొందినవారిపై పిల్లలను నిర్బంధంగా చదువు చెప్పించాలని, కుటుంబ నియంత్రణ పాటిస్తామని, టీకాలు వేయిస్తామని యిలాటి షరతులు విధించాలి. 5) ఇచ్చినది సద్వినియోగం అవుతోందో లేదో పర్యవేక్షించే సంస్థ వుండాలి 6) కొన్ని నెలల తర్వాత పాత లబ్ధిదారులను తప్పించి కొత్తవారిని తీసుకురావాలి.

ఇవన్నీ చేస్తామనే హామీ యిచ్చిన రోజునే యీ స్కీము గురించి మాట్లాడాలి. వీటి గురించి మాట్లాడకుండా బాబుగారు దేశం మొత్తం మీద థర్డ్‌ ఫ్రంట్‌ లీడర్లకు ఈ పథకం అంటించేద్దామని చూస్తున్నారు. వాళ్లు సీరియస్‌గా తీసుకుంటే మాత్రం గొహో...విందా!- ఎమ్బీయస్‌ ప్రసాద్‌ 16 03 09

ఎమ్బీయస్‌ : జెపికో గుస్సా క్యోం ఆతా హై?

జయప్రకాశ్‌ గారికి కోపం వచ్చింది. 'డబ్బిచ్చి జనాన్ని తెప్పించుకుంటే పోటెత్తిన జనం అని రాస్తారు. వైజాగ్‌ బీచ్‌లో స్వచ్ఛందంగా పదివేలమంది సభకు వస్తే అది మీకు వార్త కాదా? ఏ ఒక్క పత్రికా, ఏ ఛానెలూ కవర్‌ చేయలేదేం?' అని. 'నేను యిన్ని రోజులూ మనసులో వుంచుకున్నానే కానీ..ఎప్పుడూ బయటపడలేదు. ఈ వ్యాఖ్యానాల పర్యవసానం ఎలా వుంటుందో నాకు తెలుసు.' అంటూ బాధ వెళ్లగక్కారు. ఆయనది ధర్మాగ్రహం అన్నదానిలో ఆవగింజంతైనా అనుమానం లేదు. కానీ యిదేమైనా కొత్తా స్వామీ?

నా పాఠకుల్లో కొందరు నాకు తెగ మెయిల్స్‌ రాసేస్తూవుంటారు. మీడియా పక్షపాతంతో వ్యవహరిస్తోందని మీ కాలమ్‌లో రాయండని. అందరికీ తెలిసినదాన్ని రాయడం ఎందుకు చెప్పండి. రాస్తే 'నువ్వేమైనా కొత్త విషయం చెప్తావేమోనని వస్తే ఆబ్‌వియస్‌ థింగ్స్‌ చెబుతున్నావ'ని తక్కినవారు తిడతారు.

పత్రికలు పత్రికల్లా వుండడం మానేశాయి. అన్నీ పార్టీ కరపత్రాలే! విశాలాంధ్ర, ప్రజాశక్తి పేపర్లు కమ్యూనిస్టు సానుభూతిపరులు మాత్రమే చదువుతున్నట్టు, ఆ యా పార్టీ అభిమానులు తమ తమ పత్రికలు మాత్రమే చదివే రోజులు వచ్చేశాయి. అయితే తటస్థులు పేపర్లు ఎందుకు చదువుతున్నారంటే ఫీచర్ల కోసం! అవి తీసేసి, వార్తా పత్రికల్లాగానే వుంటే వీటి సర్క్యులేషన్‌ యిప్పుడున్న వాటిల్లో సగం కూడా వుండదు.

మీడియా యిలా వుందని నాకే తెలిసినప్పుడు జెపి గారి వంటి మేధావికి తెలియకుండా వుంటుందా? తెలుసు, కానీ అది తనకు అన్వయించదని అనుకుని వుంటారు. ఎందుకంటే ఆయన వుద్యమకారుడిగా వున్నపుడు మీడియాయే ఆయనకు అండగా నిలిచింది. లేకపోతే రాష్ట్రంలో ఎంతమంది మేధావులు లేరు! రాజీనామా చేసిన ఐయేయస్‌లు ఎందరు లేరు! జెపి గారి పేరు యింటింటా తెలిసిందంటే కారణం ఆయన లేవనెత్తిన అంశాలకు మీడియా ప్రచారం కల్పించడమే!

ఉద్యమం నుండి రాజకీయ పార్టీగా మారినపుడు యిలాటి ఆక్యుపేషనల్‌ హజార్డ్‌స్‌ వుంటాయని ఆయన వూహించనట్టుగా వుంది. గత ఎన్నికలలో ఆయన క్రిమినల్‌ కాండిడేట్లు అంటూ ప్రకటించినపుడు యిచ్చిన కవరేజి యిప్పుడు యిమ్మంటే ఎలా? రాజకీయ నాయకుడిగా ఆయన మనకు వుపయోగపడతారా? లేదా అని బేరీజు వేసుకుని పత్రికలు ఆయనను పట్టించుకోవాలా? లేదా? అన్నది తేల్చుకుంటాయి. దీనిలో ఆయనకు ఛాయిస్‌ ఏమీ లేదు.

ఆయన చాలా అమాయకంగా ఓ మాట అన్నారు - పత్రికల యాజమాన్యాలు ఎలా వున్నా పాత్రికేయులు ధర్మం పక్షాన వుండాలని! యాజమాన్యమే పాత్రికేయులుగా డబుల్‌ రోల్‌ వేయడం మొదలెట్టి 30 ఏళ్లు దాటిందని ఆయనకు తెలియదా? పత్రిక యాజమాన్యం ఒక పక్కన, పాత్రికేయుడు మరో పక్కన వుండే రోజులా యివి?

చిరంజీవి అభిమానులు కూడా యిదే భ్రమలో వుంటారు. నాకు తెగ రాసేస్తూ వుంటారు. 'చిరంజీవిని మీడియా సపోర్టు చేయాలి. ఒక వర్గంవారి చేతిలో యిరుక్కుపోయిన మీడియా చిరంజీవిని సరిగ్గా ప్రొజెక్టు చేయడం లేదు.' అని. ఎందుకు చేయాలని వీరాశిస్తారో నాకు అర్థం కాలేదు. మీడియా వాళ్లు ఎప్పటినుండో అలాగ వున్నారు. ఇవాళ చిరంజీవి పాలిటిక్స్‌లోకి వచ్చాడు కదాని వాళ్ల పంథా మార్చుకోవాలా? చిరంజీవి వాళ్లతో చెప్పి, వాళ్లతో ఒప్పందం కుదుర్చుకుని రాజకీయాల్లోకి దిగారా? 'అధికారంలోకి వచ్చేదాకా వీళ్ల సపోర్టు వుండదు, వచ్చాక వీళ్లే మన దగ్గరకు వస్తారు' అని తెలుసుకుని, ఇవన్నీ లెక్కలోకి వేసుకునే దిగాలి. ఎన్టీయార్‌ విషయంలో జరిగింది చూశాంగా! ఐ వెంకట్రావ్‌ గారి ఆత్మకథ చదివితే అప్పట్లో ఆంధ్రజ్యోతి యాజమాన్యం సంకటస్థితి అర్థమవుతుంది.

రాజకీయాల్లాగే మీడియా కూడా వ్యాపారమే! ఫోర్త్‌ ఎస్టేట్‌ గట్రా ఎప్పుడో పోయాయి. లక్షలు, కోట్లు పెట్టుబడి పెట్టేది ఎవర్నో గద్దె మీద కూచోబెట్టేందుకు కాదు. జనాలను ప్రభావితం చేసి అధికార మార్పిడి చేయగల శక్తి సంతరించుకున్న మీడియా ఆ శక్తికి తగ్గ ప్రతిఫలం కోరుతోంది. ఈ రోజు చిరంజీవి గానీ, జెపి గానీ అలాటి ప్రతిఫలం యివ్వగలిగే స్థితిలో లేరని మీడియా అంచనా కాబోలు. అందుకే వాళ్లని తగినంతగా పట్టించుకోవటం లేదు కాబోలు.

ఇది చదివి మీ వెబ్‌సైటూ అంతేనా? అని అడగకండి. వెబ్‌సైట్లు చదువరులు ఓటర్లగా ప్రభావం చూపగలరని నాయకులు అనుకోవటం లేదు. అందుకని వెబ్‌సైట్‌లో ఏం రాసుకున్నా పట్టించుకోరు. నిజంగా ప్రభావం కలిగించగలిగిన రోజున వెబ్‌సైట్లపై కూడా ఒత్తిళ్లు రాకమానవు. కొన్ని వెబ్‌సైట్లలో గవర్నమెంట్‌ యాడ్స్‌ రావడం, కొన్నిటిలో రాకపోవడం జరుగుతుంది. (ఈనాడు-సాక్షి యాడ్స్‌ వివాదం నడుస్తోందిగా). అది యిప్పట్లో జరిగే సూచనలు కనబడటం లేదు. అందుకే పత్రికాస్వేచ్ఛ అనేది యిక్కడే కనబడుతోంది.

జెపి గారిని నేను యీ మాత్రమైనా నేను విమర్శించడం కొందరికి మింగుడుపడటం లేదు. జెపి గారు వ్యవస్థను విమర్శిస్తారు కాబట్టి, నేనూ అందర్నీ విమర్శిస్తాను కాబట్టి, ఆటోమెటిక్‌గా నేను జెపిగారి అభిమాని అనేసుకున్నారు కొందరు. అదేమిటో జనాలకు కొన్ని ప్రీ కన్సీవ్‌డ్‌ నోషన్స్‌ వుంటాయి. కాస్త తెలివిగా మాట్లాడిన వారందరికీ చదరంగం వచ్చేస్తుందనీ.. యిలాటివి.

యువతలో చాలామందికి ఆయన ఆశాదీపం అని నాకు తెలుసు. నాకూ వుండేవి యిలాటి దీపాలు, దివిటీలు. ఇలాటివి చూసి, చూసి ఆశాభంగం చెంది చెంది నేను ముదిరిపోయాను. (ఎప్పుడైనా ఆ అనుభవాలన్నీ ఏకరువు పెడతాను) అంతమాత్రం చేత యీనాటి యువత జెపిని చూసి ఆశ పెట్టుకుంటే నేను తప్పుపట్టను. వాళ్లకీ తెలిసివస్తుంది కొన్నాళ్లకి. అప్పటిదాకా ఒకలాటి అమాయకపు ఆనందం (బ్లిస్‌ఫుల్‌ యిగ్నోరెన్స్‌) అనుభవించనీయనీ అనుకుంటా. ఈలోపున జెపిని విమర్శిస్తున్నందుకు వాళ్లు నిందిస్తే నవ్వేసి వూరుకుంటాను. ఎమ్బీయస్‌ ప్రసాద్‌ 17 03 09

ఎమ్బీయస్‌ : జెపి గారే ఒప్పుకున్నారు...

జెపి గారు ఎన్నారైలతో టెలి కాన్ఫరెన్సులో మాట్లాడుతూ 'పార్టీలో తాను తప్ప మరో నేత లేడనే భావనే యీ రోజు లోకసత్తా ఎదుర్కొంటున్న పెద్ద సవాల్‌' అన్నారు. ఇదేమాట నేనంటే చాలామందికి కోపం వచ్చింది.

జెపిగారు ఒక్కరూ 294 స్థానాల్లో నిలబడలేరు కదా. మా నియోజకవర్గంలో నిలబడిన వ్యక్తి గుణగణాలు నాకెలా తెలుస్తాయి? అతని సామర్థ్యం, నిజాయితీ నాకెలా తెలుస్తాయి? జెపిగారు చెప్పేయాలి కాబట్టి ఓటేసేయాలా? స్థానిక అభ్యర్థి గుణగణాలు లెక్కలోకి రావా? ఆయనే చెప్తారు కదా - మీ అభ్యర్థి క్రిమినలో కాదో, అంకితభావం కలవాడో లేదో పరిశీలించండి అని. పరిశీలించడానికి యీయన అవకాశం యిస్తే కదా! ఇప్పుడు వచ్చి ఫలానా అతను నంది అందుకే అతను టిక్కెట్టు యిచ్చాను, మరోడు పంది అందుకే యివ్వలేదు అంటే మేం యస్సార్‌ అనాల్సిందేనా? మా కంటూ స్వంత అభిప్రాయాలు, ఆలోచనలు వుండనవసరం లేదా? జనాలను జాగృతం చేయడం అంటే యిదేనా?

ఆయన అంచనా మాత్రం కరక్టని గ్యారంటీ ఏమిటి? తను కూచోమంటే కూచుంటారని, నిల్చోమంటే నించుంటారని అనుకుని ఎన్టీయార్‌ వెనకబడినవారిని, అణగారినవారిని, అనామకులను తీసుకొచ్చి నిలబెట్టారు. వాళ్లంతా బాబు పిలవగానే అటు పరిగెట్టారు. అంతేకాదు, తమ్ముళ్లూ రండి, నేను మిమ్మల్నేం చేయను అంటున్న ఎన్టీయార్‌పై చెప్పులు విసిరారు. జెపిగారి సర్టిఫికెట్టు చూసి మనం ఓట్లేసినదాకా వుండి ఆయనకే జెల్లకొట్టి గోడదూకే వారుండవచ్చని మీకూ, నాకూ అనుమానం తగిలితే అది మన తప్పు కాదు, నేటి రాజకీయాల తప్పు.

ఇంకొకరైతే తన పార్టీలో లోపాలు చెప్పేవారు కారు. జెపి గారు కాబట్టి చెప్పారు అని మెచ్చుకునేవారున్నారు. నిజమే. అదే ఆయన విలక్షణత. కానీ యిది యిప్పుడు మాత్రమే ఆయన దృష్టికి వచ్చిందా? ఇన్నేళ్లగా ఏం చేశారట? నాయకుడు అన్నవాడు ఫస్ట్‌ ఎమాంగ్‌ యీక్వల్స్‌ - సమానుల్లో ప్రథముడు - గా వుండాలి. అలాటిది యీయనంత సత్తా వున్నవారు కాదు కదా, కనీసం ద్వితీయశ్రేణి నాయకత్వాన్ని కూడా తయారుచేయలేని బలహీనత ఎవరిది? దానికి దశాబ్దం కూడా చాలలేదంటే ఆయనలో నాయకత్వ లక్షణాలు లోపించినట్టు కాదా?

మంచివాళ్లలో, నిజాయితీపరుల్లో వున్న బలహీనత యిదే! పదిమందిని చేర్చుకుంటే వాళ్లు తమంత నిజాయితీగా వుండరేమో, ఉద్యమాన్ని నీరుకారుస్తారేమోనని భయం వుంటుంది. ఏయే ప్రయోజనాలు ఆశించి వస్తారో ఉద్యమాన్ని అడ్డుపెట్టుకుని స్వప్రయోజనాలు సాధించుకుంటారేమోనని భయం. ఆరెస్సెస్‌లో కానీ, కమ్యూనిస్టుల్లో కానీ మొదటిదశలో చాలామంది నిజాయితీపరులను చూస్తాం. పార్టీకోసం సర్వం త్యాగం చేస్తారు వాళ్లు. అతి సింపుల్‌గా జీవిస్తూ బ్రహ్మచారులుగా మిగిలిపోయి పార్టీ ప్రచారం చేస్తూ వుంటారు. అంత కరడు గట్టిన భావాలు వుంటే పార్టీ విస్తరించటం లేదని అందువలన కాస్త కాంప్రమైజ్‌ అయ్యి అన్ని రకాల వారిని చేర్చుకోవాలని కొంతకాలం పోయాక ఒత్తిడి వస్తుంది. అందర్నీ కలుపుకుని పోవాలని వీళ్లు రాజీపడతారు. అంతే నానారకాల వారు చేరి వీళ్ల ఆశయాలను భ్రష్టు పట్టించేస్తారు. అది మళ్లీ యింకో కాంగ్రెస్‌ పార్టీలా తేలుతుంది.

ఈ భయంతోనే కాబోలు జెపి ఎవర్నీ రానీయకుండా తన ఉద్యమాన్ని కంచుకోటలా కాపాడుకున్నారు, ఏ మచ్చా రాకుండా చూసుకున్నారు. కానీ యీ క్రమంలో విస్తరించలేకపోయారు. పార్టీ మొత్తం తన చుట్టూనే పరిభ్రమిస్తోందన్న విషయానికి విరుగుడు కనిపెట్టలేకపోయారు. ఉద్యమాన్ని పార్టీగా మార్చాలన్న నిర్ణయం స్వంతంగా తీసుకున్నారు. ఎదిరించిన యూనిట్లను వదుల్చుకున్నారు. ఉద్యమంగా వున్నంతకాలం వున్న సానుభూతిపరులు పార్టీ అనేసరికి తగ్గారు. పెదవి విరిచారు. అయినా అంత త్వరగా యింత పెద్ద నిర్ణయం ఎందుకు తీసుకోవాలి? రాజకీయాల్లో నెగ్గడం అంటే మాటలా? ఎంత హడావుడి చేయాలి? ఇతర పార్టీలు రోడ్‌షోలంటూ హంగామా చేస్తూ వుంటే దానికి ప్రతిగా చేస్తూన్నదేమిటి? రైలు ప్రచారం.

ఇవాళ కృష్ణా ఎక్స్‌ప్రెస్‌లో ఓ బోగీ బుక్‌ చేసుకున్నారు. సికింద్రాబాద్‌నుండి నెల్లూరు వరకు రైలు ఆగినచోటల్లా మాట్లాడతారుట. ఈ విధంగా 25 నియోజకవర్గాలు కవర్‌ చేసినట్టు లెక్కట. ఈయన సందేశం వినాలనుకున్నవారు 3 రూ.ల ప్లాట్‌ఫాం టిక్కెట్టు కొనుక్కుని స్టేషన్‌కి రావాలన్నమాట. రైలు ఆగిన రెండు, మూడు నిమిషాలలో జైజై నాదాలూ అవీ అయ్యాక యీయన ఏం వివరిస్తారో, వాళ్లు ఏం అర్థం చేసుకుంటారో నాకు అర్థం కావటం లేదు. తక్కిన పార్టీలవాళ్లలా మా నాయకుడి ప్రసంగం విననిదే రైలుని పోనివ్వం అని ఆయన అనుచరులు రైలు ఆపేయరు. ఆపేస్తే యీయన వూరుకోరు. అందుకే సాయంత్రం 7 గంటలకు నెల్లూరులో సభ పెట్టుకున్నారు. నియోజకవర్గంలోని పార్టీ కార్యకర్తలు వచ్చి తర్వాతి స్టేషన్‌వరకు టిక్కెట్టు కొనుక్కుని యీయన బోగీలో కూచుని చర్చించేసి తర్వాతి స్టేషన్‌లో దిగిపోతారు కాబోలు. ఎమ్బీయస్‌ ప్రసాద్‌ 18 03 09

ఎమ్బీయస్‌ : జెపి అభిమానుల కోపం...

జెపిగారి అభిమానులు నాపై విమర్శలు గుప్పించారు - సభ్యమైన భాషలోనే. వీరిలో చాలామంది ఉన్నతవిద్యావంతులు, ఉన్నతోద్యోగులు. నా నుండి జెపిగారిపై విమర్శ ఎదురుచూడనివారు. లోక్‌సత్తాను సమర్థించడం విద్యావంతులందరి బాధ్యత అనీ, నేను సమర్థించకపోగా తప్పులెంచానని వీరి బాధ, ఏవో పొరబాట్లు కనబడినా యీ సమయంలో వాటి గురించి చర్చించాలా అన్న ఆగ్రహం. వీరిలో చాలామంది లోక్‌సత్తాకు నైతిక మద్దతే కాక, ఆర్థికంగా సహాయపడుతున్నవారు కూడా వున్నారు. వీరందిరినీ నేను కోరేది ఒకటే - ఎమోషన్‌ పక్కకు బెట్టి నేను చెప్పేదానిలో లాజిక్‌ వుందో లేదో చూడమని.

నేను లేవనెత్తే ప్రశ్నలేమిటి? లోక్‌సత్తా ఉద్యమం సమాజంలో మార్పు ఎంతవరకు కొని తెచ్చిందో సమీక్షించి చూస్తే కనబడేదేమిటి? 2004 ఎన్నికల వాతావరణం కంటె 2009 ఎన్నికల వాతావరణం మరింత అధ్వాన్నంగా వుంది. కులాలగోల ఎక్కువైంది. ప్రచారంలో హుందాతనం మృగ్యమైంది. ప్రజల్లో రాజకీయ అవగాహన పెంచుతామన్న లోక్‌సత్తా ఈ దిగజారుడుని ఆపలేకపోయిందా? ఎందువలన?

లోక్‌సత్తాలో జెపి తప్ప మరో లీడరు కనబడకపోవడానికి కారణం మీడియా కవరేజి యివ్వకపోవడం వలననే అని తీర్మానించారు చాలామంది లోక్‌సత్తా సానుభూతిపరులు. మీడియా నిలబెడితే నిలబడి, విస్మరిస్తే మూలబడేవారు నాయకులవుతారా? న్యూస్‌వర్దీ పని చేస్తే మీడియా మీ వెంటపడుతుంది. సినిమానటులను మీడియా ఫోకస్‌ చేస్తోందనేవారు ఓ విషయం గుర్తుంచుకోవాలి. ఈ నటీనటులందరూ కోన్‌కిస్కాలుగా వుండగా మీడియా పట్టించుకోలేదు. వాళ్లు కష్టపడి స్టూడియోల వెంబడి తిరిగి, వేషాలు సంపాదించి, ప్రజామోదం పొందాకనే మీడియా కెమెరాను అటు తిప్పింది. మా ఉద్దేశ్యాలు మంచివి కాబట్టి మీడియా మేము చెప్పినవి కవర్‌ చేయాలంటే ఒప్పదు. జన్మభూమి లాటి కార్యక్రమం చేస్తే లోకల్‌ పేపర్లోనైనా పడుతుంది.

జెపి చిన్నస్థాయి విజయాలు పొందాక అసెంబ్లీని లక్ష్యం చేసుకుంటే బాగుండేది అన్నదానిలో తప్పుందా? జనసంఘ్‌ (బిజెపి పూర్వరూపం) చాలాకాలం ఆందోళనల పార్టీగానే వుండేది. అలాటిది ఢిల్లీ మునిసిపల్‌ కార్పోరేషన్‌ ఎన్నికల్లో నెగ్గి కార్పోరేషన్‌ను చక్కగా అవినీతి లేకుండా, సమర్థవంతంగా పాలించడంతో అందరి కళ్లల్లో పడింది. అప్పటినుండే అది పార్టీగా ఎదిగింది. అదేవిధంగా జెపి కొన్ని పంచాయితీల్లో పోటీ చేసి, గెలిచి ఆయన ఆదర్శాలు ఆచరణయోగ్యమేనని చూపిస్తే తప్పా? కమ్యూనిస్టులు, సోషలిస్టులు అందరూ అరచేతిలో స్వర్గాలు చూపించినవారే. జెపి చూపించే యుటోపియాకూడా యించుమించు అలాటిదే. కొందరు పూనుకుంటే యిది జరుగుతుంది అని నిరూపించవలసిన అవసరం ఆయనకుంది. ఆయన పార్టీ ఓ పంచాయితీలోనో, ఓ టౌనులోనో గెలిచి ఓ ఏడాదిలో 0% క్రైమ్‌రేట్‌ సాధిస్తే మీడియా కళ్లల్లో తప్పక పడుతుంది. ఆ కౌన్సిలర్‌ ఇంగ్లీషులో మాట్లాడలేకపోయినా తప్పక ప్రొజెక్షన్‌ వస్తుంది. తరువాతి ఎలక్షన్‌లో అతనే లోక్‌సత్తా తరఫున ఎంఎల్‌ఏ కాండిడేట్‌ కావచ్చు.

జెపి మేధావి అనీ, పరిపాలనా సమర్థుడనీ, నిష్కళంకుడనీ అందరం నమ్ముతాం. అందులో తభావతు లేదు. అయితే నాబోటి వాళ్లం ఆయన మొహమాటాలకు లొంగుతారని మార్గదర్శి వ్యవహారంతో తెలిసి నిర్ఘాంతపోయాం. అవసరం లేకపోయినా మార్గదర్శి వ్యవహారంలో ఆయన వాళ్లని వెనకేసుకుని వచ్చి ఉండవల్లిని విమర్శించారు. ఇర్రెగ్యులారిటీస్‌ ఏవైనా జరిగితే చూడడానికి ఆర్‌బిఐ వుండగా ఉండవల్లి వేలెత్తి చూపవలసిన అవసరం ఏముంది? అన్నారు. వెంటనే శ్రీరమణ ఆంధ్రజ్యోతిలో తన కాలమ్‌లో జెపిని తూర్పారబట్టారు. 'కల్తీ నిరోధ విభాగం వారు, తూనికల వారు వుండగా మీరు పెట్రోలుబంక్‌లపై దాడి చేసి నిఘా ఎందుకు వేశారు స్వామీ?' అని.

వెంటనే జెపి నాకు ఈ ఆర్థికవ్యవహారాలు నాకు పెద్దగా తెలియవు అని తప్పుకున్నారు. ఆస్ట్రేలియాలో ప్రజాస్వామ్యం, ఆఫ్రికా ఆటవికస్వామ్యం గురించి తెలుసుకుని మనకు లెక్చర్లిచ్చే జెపిగారు తలచుకుంటే రెండు రోజులు అధ్యయనం చేస్తే మార్గదర్శి రూల్సు అతిక్రమించిందో లేదో తేల్చలేకపోయారా? మార్గదర్శి అంటే పూనకం వచ్చే ఉండవల్లి 'నాతో చర్చకు రండి. చెప్తా' అని ఛాలెంజ్‌ చేస్తే చర్చావేదికల ఛాంపియన్‌ జెపి వెనక్కి జంకారు. మళ్లీ ఆ జోలికి పోలేదు. మార్గదర్శిది తప్పో, ప్రభుత్వానిదో తప్పో తేల్చలేదు. ఎందుకిదంతా? ఈనాడు, ఈటీవీలతో మొహమాటాల వలనా? తన ఉద్యమానికి ఎంతో ప్రచారం కల్పించిన సంస్థలను ఆపదలో ఆదుకోవాలన్న కృతజ్ఞతాభావంతోనా? మరి యిలాటి మొహమాటాలకు లొంగితే యితర రాజకీయ నాయకుల కంటె విభిన్నమైన వాతావరణాన్ని జెపి ఎలా కల్పించగలరు?

ఇవీ నా మనసులో సందేహాలు. అబద్ధాలైతే ఖండించండి. అవగాహనలో పొరబాటుంటే సవరించండి. అంశాలవారీగా చర్చించండి కానీ నిందలు వేయకండి. మిగతా పార్టీలు గొప్పవా, నువ్వు జెపి అంతటివాడివా, ఆయన్ని విమర్శించేటంతటి వాడివా అని కుతర్కాలు చేయకండి. నేను ఆయనంతటివాణ్ని కాను. కానీ విమర్శలు చేయడానికేముంది? ఎవరైనా చేయవచ్చు! జెపి చేస్తున్నారు, నేనూ చేస్తున్నాను, నా పై మీరు చేయవచ్చు. ఎవరంతటివారు వాళ్లమే. అందుకని ఆ పాయింటు వదిలేసి వేరే ఏదైనా వుంటే చెప్పండి. - ఎమ్బీయస్‌ ప్రసాద్‌ 18 03 09

ఎమ్బీయస్‌ : నామాలు వైష్ణవులకేనా..?

రాఘవులు తన పుస్తకాల్లో చెప్పినవి బొంకులని రోశయ్యగారు అన్నారు. దానిమీద రాఘవులుకు కోపం వచ్చింది. రోశయ్యగారి మీద మండిపడుతూ రోశయ్యగారు నామాలు పెట్టుకుని తిరగాలి అన్నారని వార్త వచ్చింది. దాంతో చిలుకూరు బాలాజీ గుడి సౌందరరాజన్‌ గారు రాఘవులు వైష్ణవులను అవమానించారంటూ ఎలక్షన్‌ కమిషనర్‌కి ఫిర్యాదు చేశారు.

అవతల యుపిలో వరుణ్‌ గాంధీ యిలాగే ముస్లిముల గురించి విమర్శిస్తూ మాట్లాడి వివాదంలో యిరుక్కున్నాడు. క్రిమినల్‌ కేసు కూడా పెట్టారు. ఇప్పుడు రాఘవులు హిందువులను విమర్శిస్తూ మాట్లాడారు కాబట్టి ఎలక్షన్‌ కమీషనర్‌ యాక్షన్‌ తీసుకోక తప్పదు. తీసుకుంటే రాఘవులు గారి పెదాల మీద సదా చిందులేసే నవ్వు మాయమవక తప్పదు.

ఇక ఈనాడు రంగంలోకి దిగింది. తాము తప్పుగా రిపోర్టు చేశామంటూ సవరణ వేసింది. ఇది ఈనాడు చరిత్రలోనే అబ్బురం! తప్పయినా, ఒప్పయినా కరక్షన్లు వేయడం మా పాలసీ కాదు అని చెప్పుకుంటుంది ఈనాడు. వాళ్ల బిజినెస్‌ పార్ట్‌నర్‌ హిందూ పేపరు రోజూ కరక్షన్స్‌, క్లారిఫికేషన్స్‌ అంటూ ఓ కాలమ్‌ కేటాయించి వేసేస్తూ వుంటుంది. అలా వేస్తే పత్రిక విశ్వసనీయత దెబ్బ తింటుంది. రేపట్నుంచి ప్రతీ వార్తనూ సంశయిస్తారు అని ఈనాడు వాదన. అలాటిది తన పాలసీని పక్కకు పెట్టి, ఒట్టుతీసి గట్టున పెట్టి రాఘవులును గట్టున పడేసింది.

సవరణ కరక్టయితే రాఘవులు అన్నదానికీ, ప్రచురించిన వార్తకూ ఒక్క వాక్యంలో కూడా పోలిక లేదు. 'రోశయ్య అబద్ధాల రోశయ్య అనే గౌరవనామం ధరించి..' అని రాఘవులు అంటే 'నామాలు పెట్టుకుని' అని రిపోర్టరు రాశాడు. ఎలక్షన్‌ కమిషన్‌ కాకపోయినా రాఘవులు గారు రిపోర్టరుమీద క్రిమినల్‌ కేసు పెట్టాలి.

రాఘవులు గారు కూడా సంస్కృతం తగ్గించాలి. మీరూ నేనూ అయితే ఆ సందర్భంలో 'అబద్ధాల రోశయ్య అని మారుపేరు పెట్టుకుని...' అని వుండేవాళ్లం. రాఘవులు గారు సంస్కృతంలో గౌరవనామం (అది గౌరవమా?) అని భేషజానికి పోయి రిపోర్టరును కన్‌ఫ్యూజ్‌ చేశారు. దాంతో అతను 'నామం' ను 'నామాలు' చేశాడు. నామాలు పెట్టుకుని అని వూహించేశాడు. ఈనాడు రిపోర్టర్ల వూహాశక్తికి యిదొక మచ్చుతునక!

ఊహాశక్తిలో ఈనాడు రిపోర్టరుకు తీసిపోని సౌందరరాజన్‌ గారు నామాలను పంగనామాలుగా అన్వయించుకుని ఎలక్షన్‌ కమిషన్‌ వద్ద రాఘవులు వైష్ణవులను అవమానించారు అన్నారు. నామం అంటే తిలకం లాటిది. అది హిందువులందరూ పెట్టుకునేది. వైష్ణవులు పెట్టుకునేది 'వి' లేదా 'వై' ఆకారంలో వుంటుంది. అది పంగలకర్ర (కెటాపుల్ట్‌) ఆకారంలో వుంటుంది కాబట్టి వాటిని జనసామాన్యం పంగనామాలు అంటారు. నామం పెట్టడం అనేది మోసగించడం అనే అర్థంలో వాడతాం. నామం పెట్టుకుని అంటే జనజీవితంలో నుండి తప్పుకుని, సన్యసించి దేవుడి ఆరాధనలో మునిగిపోవడం అనే అర్థంలోనే అనుకోవచ్చు.

ఏది ఏమైనా సౌందరరాజన్‌ గారు పాతవి కూడా కెలికి, రాఘవులు గతంలో కూడా యిలాటి వ్యాఖ్యలు చేశారని గుర్తు చేసి, నామాల మీద వైష్ణవ ముద్ర కొట్టి ఫిర్యాదు చేసేశారు. కానీ ఈనాడు సవరణ వేయడంతో రాఘవులుగారికి ధైర్యం వచ్చేసింది. 'అసలు నేనేం మాట్లాడానో వీడియో చూసి మాట్లాడమను సౌందరరాజన్‌ను అని ఛాలెంజ్‌ విసిరారు.

అంతా బాగానే వుంది కానీ.. రాఘవులు గారూ, మొదటిరోజు ఈనాడు మీ మాటలు వక్రీకరించినప్పుడు వెంటనే ఎత్తి చూపలేదేం? నవ్వుతూ చురకలు వేసే రాఘవులు గారు 'నామం కు, నామాలకు తేడా తెలియని జర్నలిస్టులు తయారయ్యారు' అంటూ వెక్కిరించలేదేం? హిందూ సంఘాలు విరుచుకుపడేవరకూ ఆగారేం? హిందువులను ఏం అన్నా చెల్లిపోతుందనుకున్నారా? లేక వూహించి రాసి, దాని మీద వుప్పూ, మసాలా చల్లడం ఈనాడుకి అలవాటే అని వూరుకున్నారా? - ఎమ్బీయస్‌ ప్రసాద్‌ 19 03 09

ఎమ్బీయస్‌: ఎస్వీయార్‌ - ఎన్టీయార్‌

ఎస్వీయార్‌ గురించి రాసిన వ్యాసపరంపర చదివాక మెచ్చుకుంటూ వుత్తరాలు రాశారు. ఒక పొరబాటు దొర్లిందని ఒకాయన ఎత్తి చూపారు. శ్రీకృష్ణసత్యలో రంగారావుది మైరావణ పాత్ర కానీ రావణుడు కాదని. నాదే పొరబాటు.

అంతా బాగానే వుంది కానీ కొందరు ఎస్వీయార్‌కు కులంరంగు పులమబోయారు. ఆయన కాపు కాబట్టి పైకి రాలేకపోయాడని, కమ్మహీరోలు ఆయన్ని తొక్కేశారనీ.., మీడియా ఆయన్ని ఎన్టీయార్‌ కంటె గొప్పగా ప్రొజక్ట్‌ చేయలేదని... యిలా. కాపులు ఎప్పుడూ యిలాగే తొక్కబడుతున్నారని, చిరంజీవి లేటెస్టు ఉదాహరణ అనీ. మీడియా ఆయన్ని సరిగ్గా ప్రొజెక్టు చేయడం లేదనీ.. యిలా. ఏం రాసినా, అటు తిప్పి యిటు తిప్పి కులం కళ్లజోడుతో చూసే యిలాటివారి గురించే యీ వ్యాసం. అలా రాసినవాళ్లు గుప్పెడు మందే కావచ్చు, కానీ రాసిన ప్రతీ వ్యక్తీ వెనుక అవే భావాలుండి రాయడానికి బద్ధకించినవారు వందమంది వుంటారన్న లెక్కతో వాళ్ల మాటలను పట్టించుకుని కొన్ని విషయాలు వివరంగా రాస్తున్నాను.

ఎస్వీయార్‌ గొప్ప నటుడు, రేలంగి గొప్పనటుడు, సూర్యకాంతం గొప్ప నటి, సావిత్రి గొప్ప నటి.. యిలా చెప్పినపుడు వాళ్లు ఎన్టీయార్‌ కంటె ఎంత గొప్ప? అని పోల్చి చూడడం అనవసరం. ఎన్టీయార్‌ ఎన్టీయారే, ఎయన్నార్‌ ఎయన్నారే, సావిత్రి సావిత్రే... ఒకరితో మరొకరిని పోల్చవలసిన అవసరం ఏముంది? పోల్చి ఎన్టీయార్‌కి వచ్చినంత మీడియా హైప్‌ వీళ్లకు రాలేదేం? అంటే చెప్పలేం. హీరోయిన్లలో కూడా సావిత్రికి వచ్చినంత పేరు తక్కినవారికి రాలేదు. జమునకు కాస్తయినా వచ్చింది కానీ కృష్ణకుమారి వంటివారికి అస్సలు రాలేదు. ఎయన్నార్‌ గురించి వచ్చినన్ని పుస్తకాలు ఎన్టీయార్‌గురించి రాలేదు. ఎయన్నార్‌ పేరుతో వున్నన్ని ఎవార్డులు, నాటకోత్సవాలు ఎన్టీయార్‌ పేర జరుగుతున్నాయా? ఎంత ప్రముఖులైనా వారి గురించి ఎవరైనా - ముఖ్యంగా కుటుంబసభ్యులు - పట్టించుకుని చేస్తే తప్ప, రాస్తే తప్ప యివన్నీ జరగవు. కవుల, రచయితల విషయంలో కూడా అంతే!

ఇక ఎస్వీయార్‌ విషయానికి వస్తే ఆయన తనను కాపుగా అనుకోలేదు, కాపులనే వుద్ధరిద్దామని కంకణం కట్టుకోలేదు. అనుకుని వుంటే స్వంతంగా సినిమాలు తీసినపుడు అందరినీ వాళ్లతోనే నింపివుండేవారు. హరనాథ్‌, లక్ష్మి, ఎన్టీయార్‌, జమున, రమణారెడ్డి.. ఎవరూ కాపులు కారు. రచయిత డివి నరసరాజూ కాదు. అసలు వాళ్లకు అలాటి స్పృహ వుండదు. పనీపాటా లేని వాళ్లే ఎవరిది ఏ కులమో తరచి చూస్తూంటారు తప్ప నాలుగు డబ్బులు, పేరు సంపాదించుకుందామనుకున్నవాడు ప్రతిభ గురించి వెతుకుతారు. ప్రతిభ, మార్కెట్‌ వున్నవాడిని ఎలాగైనా ఆకట్టుకుందామని చూస్తారు.కులాల లెక్కలతో దూరం పెట్టరు.

ఇక వేషాల కొస్తే ఎస్వీయార్‌ ఎయన్నార్‌ లతో పోల్చుకుని రొమాంటిక్‌ హీరో వేషాలు వేసేద్దామని వుబలాట పడలేదు. ఆయన మావగారు డబ్బున్నవారే. కావాలంటే ఆయన చేత పెట్టుబడి పెట్టించి ఓ సినిమా తీయించేవారే! కానీ ఎస్వీయార్‌ తనకంటూ ఓ ప్రత్యేకస్థానాన్ని సృష్టించుకున్నారు. అందుకనే 33 వ యేటే సావిత్రికి తండ్రిగా వేసేశారు. ఆయన నటుడిగా ఎదుగుదామనుకున్నారు కానీ స్టార్‌గా వెలగాలని అనుకోలేదు. ఇక ఎన్టీయార్‌తో పోటీ పడ్డాడని, ఆయన యీయన్ను తొక్కేశాడని అనుకోవడానికి ఛాన్సెక్కడ?

ఎన్టీయార్‌కి, యీయనకు లేనిపోని విభేదాలు మనం పెడితే ఎలా? ఇద్దరూ కలిసి అన్ని సినిమాలు వేశారంటే ఒకరంటే మరొకరికి గౌరవం లేకుండానే వేస్తారా? వాళ్లు కాదంటే నిర్మాతలు సాహసిస్తారా? గుమ్మడిగారు తన ఆత్మకథలో రాశారు - ఎన్టీయార్‌నాకు చిన్నప్పటినుండీ స్నేహితుడే అయినా ఎస్వీయార్‌ ఆయన సినిమాల్లో ఎక్కువగా వేసేవారు, నేను ఎయన్నార్‌ సినిమాల్లో ఎక్కువగా నటించాను. అందువలన నన్ను ఎయన్నార్‌ క్యాంప్‌ అనుకునేవారు అని. పరాయివాళ్ల సినిమాలే కాదు, స్వంత సినిమాల్లో కూడా ఒకళ్లనొకళ్లు పెట్టుకున్నారే! ఎస్వీయార్‌ స్వంత సినిమా నాదీ ఆడజన్మేలో ఎన్టీయార్‌ కథానాయకుడు. అలాగే ఎన్టీయార్‌ స్వంత సినిమా శ్రీకృష్ణసత్యలో ఎస్వీయార్‌ ప్రతినాయకుడు.

ఇక ఎస్వీయార్‌ వేయదగినన్ని సినిమాలు వేయకపోవడానికి కారణం ఆయన స్వభావం, ప్రవర్తన. ఆయన కోపిష్టి. డబ్బిచ్చి పెట్టుకున్న నిర్మాతకూడా గజగజ లాడుతూ ఆయన వద్ద నిలబడాల్సిందే. తాగడం ఎక్కువయాక సెట్స్‌మీదకు కూడా తాగి వచ్చేవారు. ఎప్పుడు వస్తారో తెలియదు, ఏ స్థితిలో వుంటారో తెలియదు. రీటేక్‌ అడుగుదామంటే భయం. అన్నపూర్ణావారితో గొడవ ఎందుకు వచ్చిందనుకున్నారు? తోడికోడళ్లులో ఆయనది మంచి పాత్ర. మాంగల్యబలంలో కూడా మంచిపాత్ర యిచ్చారు. కానీ ఓ రోజు తాగుతూ కూచుని షూటింగ్‌కి రాలేదు. నాగేశ్వరరావుగారి అబ్బాయి, అసిస్టెంటు డైరక్టర్‌ ఆయన యింటికి వెళ్లి గుర్తు చేశారు. 'నా యిష్టం వచ్చినపుడు వస్తాను. బెగ్గర్స్‌ హావ్‌ నో ఛాయిస్‌' అన్నాడీయన మద్యం యిచ్చే కిక్కులో! దుక్కిపాటి మధుసూదనరావుగారికి మండిపోయింది. అన్నపూర్ణా యికపై తీసిన సినిమాల్లో తండ్రిపాత్రలు గుమ్మడిగారికి యిచ్చారు. మళ్లీ ఎప్పుడో ప్యాచప్‌ అయ్యా 'విచిత్రబంధం'లో యస్వీయార్‌ను పిలిచారు.

ఇలాటి ప్రవర్తనల వలన యస్వీయార్‌ ఎక్కువ పాత్రలు వేసి వుండకపోవచ్చు. అంతేగాని దీనిలో కులం గొడవ తీసుకురావడం అప్రస్తుతం, అనవసరం. - ఎమ్బీయస్‌ ప్రసాద్‌ 23 03 09

ఎమ్బీయస్‌ : నేను అవినీతి గురించి ఎందుకు రాయను? 01

గ్రేట్‌ ఆంధ్రా పాఠకులలో కొంతమందికి అనుమానం - నేను కాంగ్రెస్‌ పక్షపాతినని. అందుకనే వైయస్‌ అవినీతి గురించి ఏమీ వ్యాఖ్యానించనని! ఫలానా వారు యిలా చేయకుండా వుంటే బాగుండేది అని నేను రాసాననుకోండి, వారి అభిమానులు వెంటనే నాకు ఉత్తరాలు గుప్పిస్తారు. 'మీ కంటికి కాంగ్రెస్‌ అవినీతి కనబడదా? దమ్ముంటే వైయస్‌ అవినీతిని బయటపెట్టండి. అయినా ఎందుకు పెడతారు లెండి! మీరూ, మీ వెబ్‌సైట్‌ కాంగ్రెస్‌ పక్షపాతులు. మీ అందరికీ వైయస్‌నుండి డబ్బు ముడుతూ వుంటుంది' అని యిలాగ అల్లుకుపోతారు.

నేను అనేకసార్లు క్లారిఫై చేసినా యింకా చాలామందికి అనుమానం మిగిలిపోయింది. ఈ వెబ్‌సైట్‌ నాదేనని, దీనిలో రాతలన్నిటికీ నేనే బాధ్యుడననీ! 'మీ బుద్ధే అంత, జూనియర్‌ ఎన్టీయార్‌ సినిమా రివ్యూలో తక్కువ మార్కులు వేసినపుడే తెలిసింది మీ టిడిపి వ్యతిరేకగుణం..' అని రాస్తూంటారు. ఈ వెబ్‌సైట్‌ ఓనర్ని నేను కాను. సంపాదకుణ్నీ కాను. నేను ఓ సాధారణ కంట్రిబ్యూటర్ని. ఎవరి రచనలు వేసుకోవాలో, మానాలో చూసుకునేది సంపాదకుడు. ఏ పత్రికకైనా ఒకటే రూలు. 'పత్రికలో ప్రచురించబడే అభిప్రాయాలు మేనేజ్‌మెంట్‌ అభిప్రాయాలు కాదు, అవి రచయితల వ్యక్తిగత అభిప్రాయాలు' అని.

నా వ్యాసంలో వెలిబుచ్చిన అభిప్రాయాలకు సంపాదకుడే బాధ్యుడు కాడు. ఇక పక్కవాళ్లు ఎలా బాధ్యులవుతారు? అలాగే తక్కినవారి రచనలకు నేనెలా బాధ్యుణ్నవుతాను? ఈనాడు పత్రికకు కులదీప్‌ నయ్యర్‌ వ్యాసాలు రాస్తారు, శ్రీధర్‌ కార్టూన్లు వేస్తారు. 'ఏవండీ, యివాళ శ్రీధర్‌ కార్టూన్‌ ఏమిటి, అలా వేశాడు?' అని కులదీప్‌ నయ్యర్‌ను అడిగితే ఎలా వుంటుందో, గ్రేట్‌ ఆంధ్రాలో తక్కినవారి వ్యాసాలకు నన్ను తప్పుపడితే అంత అందంగా వుంటుంది.

నా పేరుమీద వచ్చే రచనలకే నేను బాధ్యుణ్ని. తక్కిన వారి రచనల్లో నేను చదివేందుకు టైము చాలదు. వాటి గురించి సంజాయిషీ చెప్పడం నా తరం కాదు. ఇక 'మాకు అనుకూలంగా రాస్తే మీకు బహుమతులిస్తాం' అని ఏ రాజకీయ నాయకుడూ యిప్పటివరకూ ఏ వెబ్‌సైట్‌కు డబ్బిచ్చివుంటారని నేను వూహించటం లేదు. వెబ్‌సైట్‌ సినిమా రివ్యూలు ఓవర్సీస్‌ మార్కెట్‌ను ప్రభావితం చేయగల స్థాయికి చేరుకున్నాయి కాబట్టి ఆ సెక్షన్‌ వరకు ఒత్తిళ్లు రావడంలో ఆశ్చర్యం లేదు. ఓటర్లను ప్రభావితం చేసే దశకు రాజకీయ వెబ్‌సైట్‌లు చేరుకోలేదు కాబట్టి నాకు బెదిరింపులూ రాలేదు, ఊరింపులూ రాలేదు. వెబ్‌సైట్‌లు చదివే రాజకీయ నాయకులు వుంటారని తెలిస్తే నేను ఆశ్చర్యపడతాను కూడా. అసలు చదువుకున్నవాళ్లంటేనే నాయకులకు చిన్నచూపు, వీళ్లు ఓట్లేస్తారా, ఏమన్నానా? అని. ఇక వెబ్‌సైట్‌ రీడర్లంటే మరీ మైనారిటీ. పనీ పాటా లే రాసుకుంటూంటారు పాపం అనుకుని జాలిపడతారేమో!

ఈ వెబ్‌సైట్‌ ఓనరు ఏ పార్టీ సానుభూతిపరులో నాకు తెలియదు. అసలు రాజకీయాల్లో ఆసక్తి వుందో లేదో కూడా నాకు తెలియదు. వెబ్‌సైట్‌ను ఎలా జనరంజకం చేయాలి అనే ఆలోచిస్తారు ఏ పెట్టుబడిదారైనా! విభిన్న అభిప్రాయాలకు తావు యిస్తేనే అందరూ చదువుతారు. 'విశాలాంధ్ర'లా తయారుచేస్తే కమ్యూనిస్టు (అదీ సిపిఐ) వాళ్లు మాత్రమే చదువుతారు. సర్క్యులేషన్‌ వుండదు. అందుకని చదివించగలిగే రచయితల చేత రాయించుకుందామని చూస్తారు జనరల్‌ పబ్లిషర్‌. సినిమా వ్యాసాలతో నేనీ వెబ్‌సైట్‌కి పరిచయమయ్యాను. నా నిష్పక్షపాత ధోరణి నచ్చి రాజకీయ వ్యాసాలు కూడా రాయండి అని అడిగారు. సరేనన్నాను. నేను అన్ని పత్రికలకూ ఈనాడు, ఆంధ్రభూమి, ఆంధ్రప్రభ, ఆంధ్రజ్యోతి, విపుల, సాక్షి, స్వాతి, వార్త - యిలా అన్నిటికీ రాస్తూ వచ్చాను. అందువలన నామీద ఫలానా అని ముద్ర కొట్టే వారిని చూసి జాలిపడతాను.

ఈ వివరణ తర్వాత కూడా యీ వెబ్‌సైట్‌ వాళ్లు నా చేయి పట్టుకుని వాళ్లకు కావలసిన విధంగా రాయించుకుంటున్నారని ఎవరైనా అనుకుంటే వాళ్లని ఏమనాలో తెలియకుండా వుంది. నేను ఏం రాసినా నాకు యిక్కడ పూర్తి స్వేచ్ఛ వుంది. నా రచనలు ఎవరూ ఎడిట్‌ చేయరు. అందువలన నేను వెలిబుచ్చే అభిప్రాయాలు నా స్వంతమే! 'వైయస్‌ అవినీతిని కప్పెట్టండి' అని ఎడిటరు నుండి సూచనలు రానప్పుడు మరి నేను దానిపై ఎందుకు రాయను?

ముఖ్యకారణం - చాలా ఏళ్లగా అవినీతి గురించి వినివిని నేను స్పందించడం మానేశాను. ఇంకో కారణం - ఎక్కడ చూసినా వైయస్‌ అవినీతి గురించిన వార్తలే, నేను కొత్తగా రాసేందుకేముంది? మూడో కారణం - అవినీతి బయటపెట్టడానికి నా వద్ద ఆధారాలు ఏమీ లేవు. కాస్త విపులంగా చెప్పవలసి వస్తే - వైయస్సే కాదు, ఎవరూ కూడా తమ అవినీతి గురించి ఆధారాలు వదిలిపెట్టేట్టు చేయరు. సంబంధిత వ్యక్తులు ఎవరూ సాక్ష్యానికి రారు. ఈనాడు, ఆంధ్రజ్యోతి రోజూ పేజీలకు పేజీలు రాసేస్తూన్నాయి కదా అంటారేమో! నా అనుమానం వాళ్ల వద్దా సరైన ఆధారాలు వుండి వుండవు. ఉంటే హాయిగా 'పిల్‌' (ప్రజాహిత వ్యాజ్యం) వేసి వైయస్‌ దుంప తెంపవచ్చుగా! ఆ ఆరోపణలేవీ కోర్టులో నిలవవని వాళ్లకూ తెలుసు. అందుకే ఆ న్యూస్‌ మనకు పకోడీల్లా అమ్మడం తప్ప వారేమీ చేయడం లేదు.

వైయస్‌ అవినీతి గురించి నాకేం తెలుసు? పేపర్లో చదవడం బట్టి వూహించుకోవడమే! కళ్ల ఎదురుగా కనబడుతున్న దాన్ని బట్టి అన్వయించుకోవడమే! బాబు హయాంలో హైదరాబాదులో రోడ్ల మేన్‌టెనెన్స్‌ బాగుండేది. ఇప్పుడు అధ్వాన్నంగా వుంది. అంటే కాంట్రాక్టర్లు సరిగ్గా చేయడం లేదు, ఇంజనీర్లు లంచాలు మేసి పట్టించుకోవడం లేదు అని అర్థం. హైదరాబాద్‌ లోకల్‌ ట్రెయిన్‌ ఎంఎంటియస్‌ వుండగా దాన్ని వృద్ధి చేయకుండా, పక్కన పడేసి మెట్రో మెట్రో అంటూ దాన్ని శాంక్షన్‌ చేయించుకోవడం దేనికి? కాంట్రాక్ట్‌ల కోసం కాదూ? జలయజ్ఞం ప్రాజెక్టుల్లో అవినీతి జరగటం లేదని ఎవరైనా అంటే నోటితో నవ్వక్కరలేదు. - ఎమ్బీయస్‌ ప్రసాద్‌ 24 03 09

ఎమ్బీయస్‌ : నేను అవినీతి గురించి ఎందుకు రాయను? 02

అయితే యివన్నీ మనకు కొత్త కాదు. అవినీతి కథలు యిప్పటివి కావు. రాజకీయాల్లో పైకి వచ్చినవాళ్లందరూ కాంట్రాక్టులూ, వ్యాపారాలూ చేసి పైకి వచ్చినవారే! ఉద్యోగస్తుల్ని వేళ్లమీద లెక్కపెట్టవచ్చు. పదవి వుంటే చాలు, డబ్బున్నవాళ్లు వారి చుట్టూ మూగి పెట్టుబడులు పెడతారు. పైకి అన్నీ చట్టబద్ధంగానే కనబడతాయి. ఆ జాగ్రత్తలు పడతారు. వైయస్‌ జగన్‌ కంపెనీలో షేర్లు అవతలివాళ్లు అంత ధరకు ఎందుకు కొన్నారు? అని ఈనాడులో రాసుకుంటే మాత్రం ఏం లాభం? అది చట్టవిరుద్ధమని నిరూపించగలరా? ఆ మాట కొస్తే మీ షేర్లు మాత్రం 5 లక్షల పై చిలుక్కి ఎందుకు అమ్మారు? అని జగన్‌ తిరిగి అడుగుతూంటే ఈనాడు వద్ద సమాధానముందా? అలాగే హెరిటేజి షేర్లు, మరోటి, మరోటి.. డబ్బున్నవాళ్లు చట్టాలన్నీ వాళ్ల కనువుగానే రాసుకున్నారు. అందుకే న్యాయం వేరు, చట్టం వేరు అన్నారు. గత 25 ఏళ్లల్లో ఓ ఉద్యోగస్తుడి ఆస్తులతో రాజకీయనాయకుల ఆస్తులు పోల్చి చూసి యివి ఏ రీతిగా పెరిగాయో చూస్తే తెలిసిపోతుంది. అవినీతి, లేదా అధికార దుర్వినియోగం చేయనివారు ఒక్కరూ కనబడరు. చట్టాన్ని వక్రీకరించడం, పట్టుకున్న అధికారిని పలుకుబడితో బెదిరించడం, లేదా లంచంతో కొనివేయడం, కోర్టు కెళ్లి ఏళ్ల తరబడి వ్యాజ్యం నడపడం - ఏ పబ్లిక్‌ పెర్శనాలిటీని చూసినా యివి సామాన్య లక్షణాలుగా కనబడతాయి.

కాంగ్రెస్‌ కింకా ఎందుకు కాయకల్ప చికిత్స, దాని పేరు చెపుతేనే మేరలేని జుగుప్స అన్న శ్రీశ్రీ మాటలు నాకు చాలా యిష్టం. చిన్నప్పుడు సంజీవరెడ్డి పాలనలో అవినీతి గురించి వినివిని కాంగ్రెస్‌ అంటే అవినీతికి ప్రతిరూపం అనుకునేవాణ్ని. లాగూలు వేసుకుని, చాలా సింపుల్‌గా బతుకుతూన్న జనసంఘ్‌ వాళ్లను చూసి నేను వాళ్లు చాలా నీతిపరులనుకునేవాణ్ని. వీళ్లు అధికారంలోకి వస్తే అవినీతి జోలికి పోరనుకునేవాణ్ని. రోజూ చరఖా వడికే మొరార్జీ దేశాయ్‌ లాటి వారిని చూసి ముచ్చటపడి వీళ్లు అవినీతితో రాజీ పడరనుకునేవాణ్ని. సైకిల్‌మీద తిరుగుతూ, గుడిసెల్లో నివాసముండే కమ్యూనిస్టులను చూసి వీళ్లు అవినీతి అంటే మండిపడతారనుకునేవాణ్ని. పేదవాళ్లను కౌగలించుకునే డిఎంకె, ఎడిఎంకె నాయకులను చూసి ఖచ్చితమైన మనుష్యులనుకునే వాణ్ని. అలాగే ఎన్టీయార్‌ను చూసి ముచ్చటపడ్డాను. వీళ్లు రాజ్యం ఏలిన రాష్ట్రాలన్నిటిలోనూ నేను పనిచేశాను. వాళ్ల అవినీతికరమైన పాలన అనుభవించాను. అందుకని నాకు అందరిమీదా నమ్మకం పోయింది.

వైయస్‌ మాత్రమే మూర్తీభవించిన అవినీతిపరుడని చిత్రీకరించడం యీనాటి ఫ్యాషన్‌ కావచ్చు. కానీ బయటపడిన ప్రతి అవినీతి చర్యకు మూలం పాత ప్రభుత్వంలో కనబడుతోంది. కాగ్‌ రిపోర్టుల అక్షింతలు ఆనాడు లేవా? ఎసిబి దాడులు లేవా? ఏమీ లేకపోతే ఎలక్షన్‌లో పాల్గొనడానికి యింత డబ్బు ఎక్కణ్నుంచి వస్తోందండి? నెగ్గుతామో లేదో తెలియని ఎన్నికల జూదం కోసం మీరూ నేనూ 3 కోట్లు, 5 కోట్లు పట్టుకురాగలమా? ఇలా జూదమాడి గెలిచినవారు యింతకింత రాబట్టుకోరా? ఇప్పటివరకు రాబట్టుకోలేదా? ఇవి అందరికీ తెలుసు. అయితే పేపర్లు, టీవీ, అప్పోజిషన్‌ - ప్రభుత్వం మీదనే విరుచుకుపడతాయి. మళ్లీ కథ తిరగబడి వారు పొజిషన్‌, వీరు అప్పోజిషన్‌ అయితే యిదే కథ, యివే ఆరోపణలు. బాబు జమానా - అవినీతి ఖజానా అన్న లెఫ్టిస్టులు ఇవాళ బాబుతో జత కట్టినట్టే, రేపు బాబుకు వ్యతిరేకంగా కాంగ్రెస్‌తో జట్టుకడితే వైయస్‌ కంటె బాబు అవినీతి పరుడంటూ యింకో పల్లవి ఎత్తుకుంటారు.

ఇప్పుడు వైయస్‌ గురించి వింటూన్నట్టే చెన్నారెడ్డి గురించి, నాదెండ్ల భాస్కరరావు గురించి, కరుణానిధి గురించి, జయలలిత గురించి, లాలూ గురించి, అంతులే గురించి, జగన్నాథ్‌ మిశ్రా గురించి, చిమన్‌భాయ్‌ పటేల్‌ గురించి, గుండూరావు గురించి, చంద్రబాబు గురించి, మరోరి గురించి, మరోరి గురించి వింటూనే వచ్చా. వీళ్ల గురించి పేపర్లలో, మ్యాగజైన్‌లలో చదివి మనం ఆవేశపడడమే కానీ చివరకి జరిగేది ఏదీ వుండదు. వీళ్లమీద రాజకీయ ప్రత్యర్థులు కేసులు పెడతారు. అవి డేకి డేకి ఐదేళ్లు పడతాయి, అంతలో ఎన్నికలు వచ్చిపడి, ఎన్నికల్లో వీళ్లు నెగ్గుతారు. మేం నిర్దోషులమని ప్రజలు తీర్పు యిచ్చేశారు అని డిక్లేర్‌ చేసి, తమమీద కేసులన్నీ కొట్టేసుకుంటారు. కథ కంచికి. నెహ్రూగారి జమానాలో ప్రతాప్‌ సింగ్‌ ఖైరాన్‌ దగ్గర్నుంచి యిప్పటివరకు అవినీతిపరుడిగా ముద్రపడిన నాయకుడిని జైలుకి పంపించిన సందర్భం లేదు.

ఇప్పుడు బాబు, చిరంజీవి, కెసియార్‌ వీళ్లందరూ 'మేం పదవిలోకి వచ్చాక వైయస్‌ చేత అవినీతి సొమ్ము కక్కిస్తాం' అంటున్నారు కదా. చూస్తూ వుండండి. వీళ్లు అధికారంలోకి వచ్చాక ఏమీ చేయరు. వైయస్‌ అధికారంలోకి వచ్చాక బాబుపై ఎన్ని కేసులు పెట్టారు కనక!? ఇలాగే వుంటాయి దాగుడుమూతలు. ఒకళ్ల నొకళ్లు రక్షించుకుంటూనే వుంటారు. మరీ దూకుడుగా వెళితే అది పోయి పోయి తమకే తగులుతుందన్న భయం. మధ్యలో యిద్దరికీ కావలసిన వ్యాపారస్తులు, పారిశ్రామికవేత్తలూ వుంటారు.

పాతికేళ్ల లోపు వయసులో వుండగా అవినీతిని చూసినప్పుడు గుండె రగిలిపోతుంది. పోను పోను అలవాటు పడిపోతాం. కొన్న ప్రతీవస్తువుకీ బిల్లు అడిగేవాళ్లు మాత్రమే అవినీతి గురించి స్పందించడానికి అర్హత కలవారు. అవినీతి అనే ఇంధనం లేనిదే జీవితపు బండి కదలదని పూర్తిగా అర్థమయ్యాక మన ఆగ్రహానికి అర్థం లేదనిపిస్తుంది. ఇక ప్రభుత్వం డబ్బు ఎంతలా దుర్వ్యయం అవుతుందో సులభంగా వూహించవచ్చు. చక్కగా కనబడే ప్రతీ పథకం వెనుక సరిగ్గా అమలు కాకుండా చూసే శక్తుల గురించి తెలిసిన కొద్దీ నిరాశ అలుముకుంటుంది. ఇలాటి నిరాశ మంచిది కాదని తెలుసు. మనవరకూ మనం లంచాలు పట్టలేదని ఓదార్చుకోవడం తప్ప చేసేదేమీ లేదు. కానీ యీ వ్యవస్థ పాడవడానికి మనమూ ఒకలా బాధ్యులమే. సవ్యమైన పని జరగాలన్నా లంచం యివ్వక తప్పని పరిస్థితి ఏర్పరచారు పెద్దలు. - ఎమ్బీయస్‌ ప్రసాద్‌ 24 03 09

ఎమ్బీయస్‌ : నేను అవినీతి గురించి ఎందుకు రాయను? 03

అవినీతి విషయంలో కాంగ్రెస్‌, టిడిపి ఒకదాని కొకటి తీసిపోవు. దానిలో వాళ్లే దీనిలోకి వస్తారు, దీనిలోని వాళ్లే దానిలోకి వెళతారు. ఈ రోజు చిరంజీవి, లోక్‌సత్తా కొత్తగా అధికారంలోకి వద్దామనుకుంటున్నారు కాబట్టి వాళ్లేదో ఉద్ధరిస్తారన్న ఆశ పెట్టుకోవచ్చు. కానీ వీరికి సమాజంలో అవినీతి వుందని యిన్నాళ్లూ తెలియదా? సినీపరిశ్రమలో నల్లడబ్బు ప్రభావం గురించి చిరంజీవికి తెలియదా? ప్రభుత్వాఫీసుల్లో లంచగొండితనం గురించి జెపికి తెలియదా? చేతులు తడపనిదే సెంటు భూమి కూడా కొనలేమని మనందరికీ తెలుసు కదా, వీళ్లు ఆస్తులు రిజిస్టర్‌ చేయించుకున్నపుడు అవేమీ జరక్కుండానే పనులయ్యాయా? ఈ రోజే అవినీతి పట్ల యింతగా స్పందించడం దేనికి? రాజకీయాల్లోకి వచ్చి ఏదో చేద్దామనుకుంటున్నారు కాబట్టి!

సరే, వీళ్లు అధికారంలోకి వచ్చి నీతిగా వుందామనుకుంటున్నారు బాగానే వుంది. కానీ వ్యవస్థ మారాలి కదా, వాళ్లందరూ తమ తమ పద్ధతులు మార్చుకుంటారా? ఎన్టీయార్‌ వచ్చినపుడు ఏమైంది? ఒక్క ఫోన్‌కాల్‌ కొడితే చాలు, వచ్చి అవినీతి పరులైన అధికారుల దుంప తెంపుతానన్నాడు ఎన్టీయార్‌. '60 యేళ్లు వచ్చేదాకా సినిమాల్లో బోల్డంత సంపాదించి వచ్చాడాయన. ఇప్పుడు మమ్మల్ని సంపాదించుకోవద్దంటే ఎలా?' అని కత్తి కట్టారు బ్యూరోక్రసీ. ఎన్టీయార్‌కి ప్రభుత్వ మెషినరీకి ఎప్పుడూ పొసగలేదు.

అయితే అధినేత బట్టి వ్యవస్థలో కొంతమార్పు వస్తుందని మనం ఒప్పుకుని తీరాలి. పైవాడు లంచగొండి కాదంటే కిందవాడూ జంకుతాడు. మానేస్తాడని కాదు కానీ, చాటుగానో, తక్కువగానో తీసుకుంటాడు. పైనుండి కిందదాకా తినేసేరకం అన్న పేరు వస్తే ఎవడికీ ఖాతరు వుండదు. రేట్లు పెరిగిపోతాయి. గతంలో చెన్నారెడ్డి టైములో, ఇప్పుడు వైయస్‌ టైములోనూ జరుగుతున్నదిదే! అవినీతి కి ప్రాచుర్యం కలిగించినకొద్దీ అది తప్పు కాదన్న అభిప్రాయం ప్రబలుతుంది. అది సమాజానికి మంచిది కాదు. తెలుగునాట పత్రికలు వాటి వాటి ప్రయోజనాల కారణంగా చేస్తున్న పని యిదే! వీలైతే అవినీతిని సాక్ష్యాలతో సహా పట్టుకుని అరికట్టే ప్రయత్నం చేయాలి. అనుబంధంగా ఓ స్వచ్ఛంద సంస్థను ఏర్పాటు చేసుకుని వాటి ద్వారా ప్రజా ప్రయోజన వ్యాజ్యాలు వేయించాలి.

కానీ అవినీతికి హెడ్‌లైన్స్‌ యిచ్చి పేపర్లలో అల్లరి చేయడంతో వీళ్లు ఆగిపోతున్నారు. పేపర్లు అమ్ముడుపోవడం వరకు బాగానే వుంది. లోకంలో అందరూ అవినీతి పరులే, మనం ఒక్కరమే మడి కట్టుకుని చెడిపోతున్నాం అన్న దుఖం మామూలు మనిషికి కలిగించడం తప్ప వేరే ప్రయోజనం కనబడటం లేదు. వైయస్‌ పదవిలోకి వచ్చిన దగ్గర్నుంచీ అవినీతి గురించి యింత ప్రచారం జరుగుతోంది కదా, ఎన్నికల్లో దాని ప్రభావం ఏమైనా కనబడుతోందా? తెరాస కారణంగా జరిగిన ఉపయెన్నికల్లో కాంగ్రెస్‌ చావుదెబ్బ తినకపోగా, పాతికేళ్లగా గెలవని చోట కూడా గెలిచింది. అంటే ప్రజలు అవినీతిని పట్టించుకోవడం లేదనేనా?

బాబు హయాంలో కూడా ఆయన అవినీతి గురించి ఎంతో రగడ జరిగింది. కానీ ఆయన ఓడిపోవడానికి అవినీతి కారణం అనిపించలేదు. వ్యవసాయం నిర్లక్ష్యం కావడం, కరువు కాటకాలు, విద్యుత్‌ సంక్షోభం ముఖ్యకారణాలుగా తేలాయి. ఇప్పుడు వైయస్‌ గెలిచారే అనుకోండి. అంటే ప్రజలు అవినీతిని ఆమోదించారని, ప్రోత్సహించారని అనుకోవచ్చా?

అసలు యీ రాజకీయాలే గమ్మత్తయినవి. బయట వున్నంతవరకూ ఎంతైనా తిడతారు. ఒకసారి అడుగుపెట్టాక ఆ చట్రంలో పడిపోతారు. చిరంజీవి కానీయండి, జెపి కానీయండి, ఎవరైనా కానీయండి - మొదట్లో మార్పు తెచ్చేద్దామని అనుకుంటారు. డబ్బు లేనివాళ్లకే టిక్కెట్టు యిస్తామనుకుంటారు. నీతిపరులుగా పేరుబడిన అధికారులకు, మేధావులకు టిక్కెట్లు యిస్తామనుకుంటారు. కానీ రంగంలోకి దిగాక భయాలు పట్టుకుంటాయి. కులసమీకరణాల పేర భయపెడతారు. ఎన్నికలంటే ఖర్చు కదా, మరి ఈ మేధావి ఖర్చు పెట్టగలడా? అన్న సందేహాలు వస్తాయి.

టిక్కెట్టు వుచితంగానే యిచ్చినా, కనీసం ప్రచారం ఖర్చుకైనా డబ్బు పెట్టాలా? స్వయంగా పెట్టలేకపోతే కనీసం పెట్టుబడి పెట్టేవాణ్నయినా వెతుక్కోగలడా లేదా? సరే, ఆ కాండిడేటుకు ఎవడో వ్యాపారవేత్త పెట్టుబడి పెట్టాడనుకోండి. నెగ్గిన తర్వాత అతను వూరుకుంటాడా? మొహమాట పెట్టడా? పనులు చేసిపెట్టమని బలవంత పెట్టడా? పరిస్థితితో రాజీ పడ్డట్టేగా? అతను వచ్చి అధినేత వద్ద మొత్తుకోడా? పనిచేసి పెట్టమని బతిమాలడా?

ఇలా స్కెప్టికల్‌గా, సినికల్‌గా ఆలోచించడం తప్పని తెలుసు. కానీ దశాబ్దాలుగా రాజకీయాల్ని పరిశీలించి, పరిశీలించి యిలా అయిపోయాను. పాతికేళ్ల వయసులో వాళ్లు యిలా ఆలోచించకూడదు. వారికి జీవితంపై, జీవనమూల్యాలపై ఆశావహ దృక్పథం వుండాలి. మంచి జరుగుతుందన్న నమ్మకం, విశ్వాసం వుండాలి. అందుకే పాత నాయకత్వం తప్పుకుని కొత్త నాయకత్వం రావాలంటారు. డిబ్రే వాదం అని వుంది - స్టూడెంట్స్‌గా వున్నప్పుడే ఆశయాలు బలంగా వుంటాయి, తర్వాత వ్యవస్థతో రాజీ పడతారు కాబట్టి స్టూడెంట్సే విప్లవం తీసుకురావాలి అని. అసాంలో స్టూడెంట్స్‌ యూనియన్‌ అసాంలో విదేశీయుల గురించి ఆందోళన లేవనెత్తినపుడు యిలాటి ఆశలే రేకెత్తించారు. ప్రఫుల్ల మహంతా, భృగు ఫూకన్‌ రామలక్ష్మణుల్లా పనిచేశారు. కొన్నాళ్లకు పార్టీ పెట్టారు. పదవులు అలంకరించారు. అంతే! వాళ్లూ మామూలు రాజకీయ నాయకుల్లా తేలారు. ఇద్దరూ విడిపోయారు, యిద్దరిమీద కళంకం అంటుకుంది.

ఇలాటివి చూశాక యింకా నమ్మకం పెట్టుకోవడం నా వల్ల కాదు. అందుకని అవినీతి గురించి రాయడం నాకు విసుగు పుట్టిస్తుంది. అంతమాత్రాన నేను అవినీతి పరుణ్నీ కాను, అవినీతిపరులకు సానుభూతిపరుణ్నీ కాను. - ఎమ్బీయస్‌ ప్రసాద్‌ 25 03 09

ఎమ్బీయస్‌ : కిశోర్‌ కుమార్‌ చేష్టలు - 1

హిందీ నటగాయకుడు కిశోర్‌ కుమార్‌ గురించి కాసిని కబుర్లు చెపుతాను.

కిశోర్‌కి ఆరేళ్ల వయస్సులో సడన్‌గా అతని గొంతు బొంగురుపోయింది. దానికి కారణం వాళ్లింట్లో ఆయా. కిశోర్‌కి పంటి నొప్పి వస్తే ఏదో పసరు తెచ్చి యిగుళ్లకు పూసింది. దానివల్ల ఇన్‌ఫెక్షన్‌ వచ్చి గొంతుకు పాకింది. కిశోర్‌ గొంతు బొంగురుపోయింది. గొంతులో గరగర వచ్చేది. ఆ వాయిస్‌ విని యింట్లో అందరూ ముందు ఖంగారు పడ్డారు. నెలల తరబడి అలాగే ఉండడంతో క్రమంగా అలవాటు పడ్డారు. కిశోర్‌ వాయిస్‌ ఎలా వుంటే ఏం పోయిందిలే అనుకున్నారు. కిశోర్‌ గొంతులో ఆ రఫ్‌నెస్‌ అలాగే వుండిపోయి, అతడు గాయకుడు కాలేక పోయేవాడేమో, యీ మధ్యలో ఓ అద్భుతం జరగకపోయి వుంటే!

ఓ రోజు ఆటల్లో కిశోర్‌ కాలికి దెబ్బ తగిలింది. గాయం మరింత పెద్దదయి భరించలేని బాధ కలిగించింది. ఆ బాధ సహించలేక కిశోర్‌ ఏడవ నారంభించేడు. అలా బిగ్గరగా ఏడుస్తూ రోజంతా - పగలూ రాత్రీ ఏకధాటీగా ఏడ్చాడు. ఏడవడంలో కూడా గొంతెత్తి, ఫుల్‌త్రోటెడ్‌గా ఏడ్చాడు. తల్లీ, తండ్రీ ఎంత ఊరుకోబెట్టినా ఊరుకోలేదు. మిఠాయి యిచ్చినా, మందు యిచ్చినా, ఆ ఏడుపు ఆపలేదు. ఆశ్చర్యకరంగా ఆ ఏడుపు అతనికి మేలు చేసింది. అంత గట్టిగా ఏడవడంతో, గొంతు విప్పారింది. ఇంతకు ముందు అడ్డుకునేట్లు ఉండేది పోయి బొంగురుతనం పోయి వాయిస్‌ క్లియరయింది. శ్రావ్యత వచ్చింది. ఆ వాయిస్‌తో అతను అనేక ఆటలు ఆడుకున్నాడు. యోడెలింగ్‌ వంటి గమ్మత్తులు ఎన్నో అతి సునాయాసంగా చేశాడు.

తన అభిమాన గాయకుడు సైగల్‌ జీవితం నుండి కిశోర్‌ చాలా నేర్చుకున్నాడు. ముఖ్యంగా తాగుడు ఒక గాయకుడి జీవితాన్ని ఎలా నాశనం చేస్తుందో తెలుసుకున్నాడు. అందుకే సిగరెట్లకు, డ్రింక్స్‌కు దూరంగా ఉన్నాడు. గొంతు శుభ్రంగా ఉంచుకునేందుకు తమలపాకులు బాగా నమిలేవాడు. అతని గార్డెన్‌లో తమలపాకు మొక్కలు చాలా ఉండేవి. భోజనం కాగానే ప్రతీరోజూ తాజా ఆకులు నోట్లో వేసుకునేవాడు. ఆకులు మాత్రమే, దానిలో వక్కా, ఏలక్కాయలూ అవీ లేకుండా నమిలేవాడు.

కిశోర్‌ కుమార్‌ తిక్కవేషాల గురించి కాస్త చెప్పుకోవాలి.

బయట వాళ్లకి కిశోర్‌ తన వాయిస్‌ గురించి ప్రత్యేకమైన శ్రద్ధ తీసుకున్నట్లు కనబడేది కాదు. అతను మహా భోజనప్రియుడు. వాయిస్‌ కాపాడుకోవడానికి తిండి తగ్గించేవాడు కాడు. మత్స్యం, మాంసం, బజ్జీలు వంటి వేపుడు పదార్థాలు, పాలవిరుగు, కోవా వంటి స్వీట్లు - యివన్నీ ధారాళంగా తినేవాడు. ఓసారి పాట రికార్డింగుకు ముందు ప్రొడ్యూసర్‌ను పిలిచి ''ఆకలేస్తుంది, తినడానికి ఏదైనా తెప్పించండి'' అన్నాడు. ఏం కావాలంటే ''వేడి వేడి పకోడీలు బోల్డు తెప్పించండి'' అన్నాడు.

ప్రొడ్యూసర్‌ ఉలిక్కి పడ్డాడు. నూనె సరుకు తిని గొంతుక పాడు చేసుకుంటే పాట దెబ్బతింటుంది కదాని. అలా చెప్పకుండా ''ఈ ఏరియాలో ఫ్రెష్‌ పకోడీలు దొరకవు'' అన్నాడు. కిశోర్‌ వదిలి పెట్టలేదు. ''అలా అయితే వేరేచోట నుండి తెప్పించండి. నేను వెయిట్‌ చేస్తాను'' అన్నాడు. చచ్చాంరా దేవుడా అనుకుని కారు పంపించి, పకోడీలు తెప్పించి ప్లేటు నిండా అమర్చి కిశోర్‌ ముందు పెట్టారు. కిశోర్‌ ఒక్కోటి తీసి, లొట్టలు వేసుకుంటూ అన్నీ కానిచ్చాడు. చివరిలో ''ఇప్పుడు స్వీటు తింటే బాగుంటుంది. పకోడీల ఆయిల్‌ గొంతుకి అడ్డుపడకుండా ఉంటుంది. కోవా తెప్పించండి. కాస్త ఎక్కువగానే తెప్పించండి' అన్నాడు.

ప్రొడ్యూసర్‌ గుండెల్లో రాయి పడింది. రికార్డ్‌ చేయవలసినది విషాద గీతం. ఈయన చూస్తే హాయిగా మెక్కుతున్నాడు. ఏం పాడతాడో యేమో? కానీ నోరెత్తి అడగలేడు కదా! మళ్లీ కారు పంపించి ఓ ముంతలో కోవా తెప్పించాడు. కిశోర్‌ అది కూడా లాగించాడు. తినేసి, బ్రేవ్‌మని తేన్చి, ''పదండి, పాట రికార్డు చేద్దాం'' అన్నాడు. ఆవాళ విషాదగీతం ఆలాపించిన కిశోర్‌ గొంతులో స్పష్టత చూసి నిర్మాత ముక్కు మీద వేలు వేసుకున్నాడు. అతని వాయిస్‌ క్వాలిటీ అలాటిది.

''మిస్‌ మేరీ'' నాటి ముచ్చట. 'మిస్సమ్మ'' సినిమాను మీనాకుమారి హీరోయిన్‌గా ఎ.వి.యమ్‌. వారు హిందీలో ''మిస్‌ మేరీ''(1957) గా తీశారు. రామారావు, నాగేశ్వరరావు పాత్రలను జెమినీ గణేశ్‌, కిశోర్‌కుమార్‌లు వేశారు. ఈ చిత్రంలో మీనాకుమారికి జోడీగా జెమినీ గణేషన్‌, కిశోర్‌కుమార్‌ కి జంటగా జమున నటించారు. మీనాకుమారి, కిశోర్‌కుమార్‌ నాయికా నాయకులుగా నటించిన చిత్రాలు కొన్ని వున్నాయి - 'రుక్సానా' (1956), 'నయా అందాజ్‌' (1956), 'షరారత్‌' (1959). ''మిస్‌ మేరీ'' షూటింగ్‌ మద్రాసులో. బొంబాయి నుండి కిశోర్‌ను రప్పించారు. ఓ షెడ్యూల్‌లో రెండురోజుల పాటు కిశోర్‌ను మేకప్‌ వేసి కూచోబెట్టి... షాట్‌ తీయడానికి పిలవలేదట. దాంతో కిశోర్‌ మండిపడ్డాడు. డైరెక్టరు ఎల్వీప్రసాద్‌ తో గొడవపడ్డాడు. డైరెక్టరు ''నిన్ను ఎప్పుడు ఎలా ఉపయోగించుకోవాలో నాకు తెలుసు. షెడ్యూల్‌కు డబ్బు యిచ్చిన తర్వాత మా ఆధీనంలో ఉండడమే మీ పని.'' అని అనడంతో కిశోర్‌కు కోపం వచ్చేసింది. ''నా చేత సినిమాలో ఎలా పనిచేయించుకుంటారో చూస్తాను.'' అని వెళ్లి గుండు కొట్టించుకుని వచ్చేశాడు. జుట్టు లేదు కాబట్టి తనని యాక్ట్‌ చేయమనరని, డైరెక్టరును భలేగా ఏడిపించానని కిశోర్‌ అనుకున్నాడు. కానీ ఎల్వీప్రసాద్‌ సంగతి తెలియదు పాపం. కిశోర్‌ నెత్తిమీద హేట్‌ పెట్టి పని పూర్తి చేసి, ఇప్పుడు బొంబాయి వెళ్లు అన్నారు!

బోడిగుండు వేసుకుని బొంబాయి చేరిన కిశోర్‌కి యింకో ఉపద్రవం వచ్చిపడింది. అప్పుడు హృషీకేశ్‌ ముఖర్జీ తీస్తున్న ''ముసాఫిర్‌'' సినిమాలో నటిస్తున్నాడు కిశోర్‌. ఒక్కరోజు షూటింగు మిగిలివుంది. షూటింగు రోజున కిశోర్‌ గైర్‌హాజరు కావడంతో హృషీకేశ్‌ కంగారుపడ్డాడు. చూసి, చూసి యింటికి ఫోన్‌ చేస్తే కిశోర్‌ భార్య ''ఇంటికొచ్చి చూడండి, ఏం జరిగిందో'' అంది. పాపం జ్వరమేమో అనుకుంటూ యింటికి వచ్చాడు హృషీకేశ్‌. ''రావద్దు, రావద్దు'' అని కిశోర్‌ అరుస్తున్నా లోపలికి వచ్చి చూస్తే బోడిగుండుతో కిశోర్‌! బొంబాయి పరిశ్రమలో సాధారణంగా విగ్గులు ఉపయోగించరు. కానీ కిశోర్‌ జుట్టు మొలిచేదాకా షూటింగు కాన్సిల్‌ చేయడం ఎలా? అందువల్ల తప్పనిసరి పరిస్థితుల్లో కిశోర్‌కు విగ్గు పెట్టి షూటింగ్‌ పూర్తి చేసేశారు. - ఎమ్బీయస్‌ ప్రసాద్‌ 25 03 09

ఎమ్బీయస్‌ : కిశోర్‌ కుమార్‌ చేష్టలు - 2

కిశోర్‌ కుమార్‌ తలతిక్క మనిషి. సెట్స్‌ మీద పిచ్చిపిచ్చిగా ప్రవర్తించే వాడు. అన్నగారు అశోక్‌కుమార్‌ ఎంత హుందాగా, పెద్దమనిషి తరహాగా ఉండేవాడో కిశోర్‌ దానికి పూర్తిగా వ్యతిరేకం. పైగా వ్యక్తిగత వైవాహిక జీవితం చిందరవందర కావడంతో కిశోర్‌ ఆగడాలకు హద్దు ఉండేది కాదు. ''హాఫ్‌ టికెట్‌'' (1962) సినిమా నిర్మాణంలో ఉండగా కిశోర్‌ దర్శకుణ్ని నిర్మాతలను ఏడిపించుకుని తిన్నాడు. సెట్స్‌ పైకి వచ్చేవాడు కాదు. వచ్చినా బాసిం పట్టు వేసుకుని కూచుని ''నాకివాళ మూడ్‌ లేదు'' అనేవాడు. దర్శకుడు కాళిదాస్‌ జుట్టు పీక్కునేవాడు. కొంతకాలం భరించి, భరించి చివరికి ఓ రోజు గట్టిగా పోట్లాట వేసుకున్నాడు.

కిశోర్‌కు తిక్కరేగింది. ''నేను షూటింగులో పాల్గొంటాను. కానీ ఓ షరతు! ఆ మూలనున్న చెత్తబుట్ట నెత్తిమీద పెట్టుకుని నువ్వు స్టూడియో చుట్టూ మూడుసార్లు రౌండ్‌ కొట్టాలి'' అన్నాడు. గత్యంతరం లేక ఆ పని చేసినా కాళిదాస్‌ కుతకుతలాడిపోయాడు.

ఈ విషయం విన్న ఫిల్మ్‌ఫైనాన్సర్‌ కిషన్‌ ఛబ్రియా కూడా మండిపడ్డాడు. ''ఈ పిచ్చోడికి ఎలా బుద్ధి చెప్పాలో నాకు తెలుసు. ముందు సినిమా పూర్తి చేద్దాం'' అన్నాడు.

సినిమా పూర్తయ్యాక మామూలుగా సైన్‌ చేయవలసిన కాగితాలతో బాటు ఒక తెల్ల కాగితం కూడా వాటిల్లో పెట్టేడు. చూసుకోకుండా కిశోర్‌ సంతకం పెట్టేశాడు. ఛబ్రియా ఆ కాగితంతో ఓ రసీదు తయారు చేసేడు.

1963లో ఆ రసీదు ఇన్‌కం టాక్సు డిపార్టుమెంటుకు చేరింది. 1962-63 సంవత్సరానికి కిశోర్‌కుమార్‌ ఫైల్‌ చేసిన రిటర్న్‌లో ఆ రసీదులో ఉన్న మొత్తం చేర్చబడలేదు కాబట్టి కిశోర్‌ ఇన్‌కంటాక్సు డిపార్టుమెంటును మోసగించినట్లే లెక్క!

ఓ రోజు తెల్లవారకుండానే ఇన్‌కంటాక్సు అధికారులు కిశోర్‌ యింటిపై దాడి చేశారు. నిద్రపోతున్న కిశోర్‌ను లేపి ఇన్‌కంటాక్సు ఆఫీసుకు లాక్కొచ్చారు. బ్రేక్‌ఫాస్ట్‌ కూడా చెయ్యనివ్వలేదు. జైల్లో పెట్టకుండా ఉండాలంటే 25,000 రూ||లు తక్షణం డిపాజిట్‌ కట్టాలన్నారు. నిజానికి అప్పటికి కిశోర్‌ వద్ద అంత డబ్బు లేదు. అతను సంపాదించిన దానిలో చాలా భాగం ఖర్చయిపోయంది. ఆపదల్లో కిశోర్‌ తలచుకునే మొదటిపేరు అన్నగారు అశోక్‌కుమార్‌దే! అదృష్టవశాత్తూ అతను యింటి దగ్గర దొరికాడు. వెంటనే వచ్చి ఇన్‌కంటాక్స్‌ కమిషనర్‌ను కలిశాడు. ''మీ తమ్ముడి దగ్గర 25,000 లేదంటున్నాడు. నమ్మ శక్యంగా ఉందంటారా?'' అన్నాడు కమిషనర్‌. ఇది కిశోర్‌ వేస్తున్న ప్రాక్టికల్‌ జోక్‌ అని అతని అభిప్రాయం.

అశోక్‌ కుమార్‌ వద్ద సరిగ్గా పాతిక వేలున్నాయి. వెంటనే కట్టివేసి ఆ బిల్డింగులో గ్రౌండ్‌ ఫ్లోర్‌లో ఉన్న కాంటీన్‌కు తమ్ముణ్ని తీసుకెళ్లి టిఫిన్‌ పెట్టించాడు. అప్పటికే కిశోర్‌ గడగడ వణుకుతున్నాడు. అశోక్‌ అనునయంగా చెప్పాడు. ''కిశోర్‌, ఈ సినిమా వేషాలలో నువ్వు యిమడలేవు. లైవ్‌ కాన్సర్ట్‌స్‌ యియ్యి. డబ్బూ వస్తుంది. పేరూ వస్తుంది. మ్యూజిక్‌లో నీకు మంచి కెరియర్‌ ఉంది'' అని హితవు పలికాడు.

ఆ మాటల్లో సత్యం గ్రహించడానికి కిశోర్‌కు ఆరేడేళ్లు పట్టింది. వేషాలు పోయి, గాయకుడిగా పునర్జన్మ ఎత్తడానికి మధ్యకాలంలో కచ్చేరీలే అతనికి అన్నం పెట్టాయి.

ఏప్రిల్‌ 1987లో కిశోర్‌కుమార్‌ బొంబాయిలో ఒక షో ఇస్తున్నాడు. వేదిక మీదకు వెళ్లబోతుండగా నిర్వాహకులు పక్కకు పిలిచారు. ''సార్‌, బ్యాడ్‌ న్యూస్‌'' అని. ''ఏమిటో చెప్పండి. దాదామొని (ప్రియమైన అన్నయ్య అని అర్థం. అశోక్‌ కుమార్‌ని సొంత తమ్ముడు కిశోరే కాదు, ఫిల్మ్‌ ఇండస్ట్రీ అంతా అలా పిలుస్తుంది) గురించి అయితే నేను ప్రోగ్రాం కాన్సిల్‌ చేసుకుని వెళ్లిపోతాను'' అన్నాడు కిశోర్‌.

''ఆయన కాదు... మీ వదినగారు... పోయారట'' అన్నారు వాళ్లు.

అశోక్‌కుమార్‌ భార్య శోభా మూత్రపిండాల వైఫల్యం కారణంగా అప్పటికే హాస్పటల్‌లో ఉంది. పది రోజులుగా కోమాలో ఉండి ఆనాడు కన్ను మూసింది.

ప్రోగ్రాం ముగించుకొని అన్నగారి యిల్లు చేరేసరికి చీకటి పడుతోంది. అశోక్‌కుమార్‌ మంచం మీద కూచుని దిండుకి తల ఆన్చి దిగాలుపడి కూచున్నాడు. కిశోర్‌ ఒక కుర్చీ లాక్కొని అన్నగారికి ఎదురుగా కూచున్నాడు. క్రమంగా చీకటి ఆవరిస్తోంది. దీపాలు వేయాలని కూడా ఎవరికీ తోచలేదు.

అన్నగారి ముఖంలోకి చూశాడు కిశోర్‌. ఎలా ఓదార్చడం? తనకంటె 18 ఏళ్లు పెద్దవాడు. తండ్రి తర్వాత తండ్రి అంతటివాడు. చదువు చెప్పించాడు. చదువు అబ్బకపోతే సినిమాల్లో పెట్టించాడు. సినిమాల్లో నటనపై ఆసక్తి చూపకపోతే చీవాట్లు వేసి సరైన మార్గంలో పెడదామని చూశాడు. యాక్టరుగా కెరియర్‌ ముగిసి పోయి యిబ్బంది పడుతూంటే స్టేజి షోలు యిమ్మని చెప్పి ప్రోత్సహించాడు. అడుగడుగునా తన జీవితానికి మార్గదర్శకత్వం వహించే పెద్దన్నగారిని, ఆరిందాలా భుజం తట్టి పెద్దతరహాగా వైరాగ్యం బోధించడం ఎలా?

కిశోర్‌ మాటలాడ లేదు. పాట పాడాడు. 'యే జీవన్‌ హై యిస్‌ జీవన్‌కే యహీహై రంగ్‌, రూప్‌' అనే 'పియా కా ఘర్‌' సినిమాలో పాట. ఒకసారి కాదు. పదేపదే పాడాడు. అన్నగారు అతన్ని ఆపలేదు. అది అశోక్‌కుమార్‌కి యిష్టమైన పాట.

రెండు గంటలపాటు అలా పాడుతూనే వున్నాడు కిశోర్‌. తన చేతులతో ఎత్తి ఆడించిన చిన్నారి తమ్ముడి వాయిస్‌లో పలికిన వేదన, దుఃఖం అశోక్‌కు కాస్త ఊరట కలిగించింది. - ఎమ్బీయస్‌ ప్రసాద్‌ 26 03 09

**వచ్చేసారి యింకొన్ని కబుర్లు…**